
Pentru iubita noastră 
LULI 


ANTICHITATEA 


DESPRE POSIBILE ORIGINI 


Drumul muzicii prin timp rămâne, în mod esenţial, legat de destinul 
omenirii încă din cele mai îndepărtate epoci. Este poate cel mai 
firesc mod de a comunica trăiri, afecte, de a intra pe o cale fără 
opreliști în lumea spiritului, invocând puterile magice și fervoarea 
credințelor în Divinitate. Este un drum care își păstrează tainele, 
atâta vreme cât muzica, artă vie prin definiţie și supusă trecerii 
timpului, nu ajunge până la noi. Încercarea de a-i reconstitui ori- 
ginile se mărginește doar la descoperiri arheologice, oferind imagini 
diverse, păstrate de basoreliefuri, fresce, vestigii de instrumente, 
mărturii tăcute ale lumii sunetelor. S-au adăugat treptat și scrieri 
venind din Antichitate, unde muzica părea să ocupe un loc din ce 
în ce mai semnificativ. În fine, cercetătorii istoriei civilizaţiilor, ai 
istoriei muzicii, în special etnomuzicologii, au căutat să identifice în 
tezaurul culturilor populare posibile asemănări cu ce a fost aceasta 
cândva. Toate sunt însă presupuneri, raționamente ce se opresc 
neputincioase în lipsa vreunor dovezi concrete, a ceva care „să sune”. 


Din presupuneri și deducţii s-a creat și izvorul numeroaselor teorii 
privitoare la originea muzicii, fiecare având un argument valabil și 
un contraargument demn de luat în considerare. lată câteva dintre 
acestea: pentru Charles Darwin problema apariției muzicii se 
corelează cu evoluția speciilor; Herbert Spencer presupune o 
relaționare a manifestărilor sonore cu acumularea de energie, iar alți 
naturaliști (Daines Barington, Weissmann) au presupus drept 
esențială imitaţia zgomotelor din natură; economistul german Karl 
Buchner preferă relaţia ritmului cu munca fizică a omului, iar 
juristul austriac Richard Wallaschek subliniază pregnanţa ritmurilor 
provenind din ritualurile magice — idee preluată și de istoriograful 
francez Jules Combarieu; mai realistă, teoria filosofului german Karl 
Stumpf privește dimensiunile comunicării interumane, fapt existent 
și în opiniile muzicologului italian Fausto Torrefranca privitoare la 
strigăt, ca rezultat al afectului; oponente, teoriile lui Kurt Sachs se 
îndreaptă spre forța spirituală a „cercului cultural superior”, iar 

muzicologul rus R. Gruber aplică orientările filosofiei marxiste care 
condiționează apariţia muzicii de factorii specifici societății primitive. 


Enumerările ar putea continua, convingându-ne de dificultatea unui 
răspuns unic, valabil din toate punctele de vedere. Până la sfârșit, 
tot cercetarea vestigiilor, descrierea instrumentelor și descifrarea 
înțelesurilor cuprinse în scrierile foarte vechi par să se apropie de 
interesul cunoașterii evoluţiei muzicii, din acele îndepărtate timpuri. 


INSTRUMENTELE 


Indiferent de aspectele particulare ale înfățișării lor, în vechime sau 
acum, instrumentele se grupează în familii după construcţie și 
modul de producere a sunetului. 


Instrumente de percuție, de presupus cele mai vechi, legate de 
configurarea ritmului în ritualuri sau dansuri (producerea sunetului 
prin lovirea a două obiecte asemănătoare — lemn, metal... — sau 
diferite — membrană și obiect de lovire). 


Instrumente de suflat, utilizând foarte diferit efectul vibraţiei 
coloanei de aer, puternică la cele din alamă (trompete), mai discretă 
la cele din lemn (nai, flaute etc.). 


Instrumente de coarde, oarecum mai târzii, bazate pe rezonanţa 
vibraţiei unei coarde întinse, pusă în acţiune prin ciupire, lovire sau 
frecare cu ajutorul unui accesoriu (de tipul arcușului). 


Instrumente de bruitaj, varii surse de producere controlată a zgo- 
motului. 


PRESUPUNERI DESPRE ROLUL MUZICII 


Așa cum se poate observa încă din cele mai vechi civilizaţii despre 
care am putut afla ceva, muzica se asociază unor variate ipostaze în 
ceremonialele sacre ale templelor, în viața particulară (de la cântecul 

de leagăn la cântecul funebru), în cea publică (muzică de protocol, 
muzică militară). În ritualurile cultice, ea este limbajul cel mai adecvat 
adresării către divinitate, forța supremă, pentru a atrage bunăvoința 
sau a linişti furia zeităților. În viaţa oamenilor, muzica însoțește nume- 
roasele prilejuri legate de ceremonii, serbări, divertismente, creând 
spaţiul sonor ambiental. Ceremoniile publice, marile momente de 
protocol oficial, reunirea forțelor militare sau acţiunea lor benefi- 
ciază, de asemenea, de un mod specific de manifestare muzicală. 


Cercetând locul prin rolul muzicii, se poate observa că cele mai 
evidente vestigii sunt păstrate în orașele-cetăţi, iar principalii 
executanţi sunt, deja mai aproape de noi, în Antichitate, sclavii. Prin 
deducţii și analogii cu formaţii tribale, din vagi descrieri sau docu- 
mente religioase (Vechiul Testament spre pildă), putem considera 
că realitatea acestei muzici, transmisă atât de nebulos viitorimii, a 
cuprins o vastă arie de manifestare, în care practica execuției, de 
esenţă orală, s-a transformat, treptat, într-un proces logic al evoluţiei 
mijloacelor de comunicare prin intermediul artei. 


Muzica chineză 


Istoria ei este străveche, tradiţia desemnând printre primele prezenţe 
pe Fou-hi (aprox. 4380 î.Hr.) care ar fi introdus în China luthul și lira. 
Doctrina lui Confucius (551 — 479 î.Hr.) a impus un statut deosebit 
pentru muzică, iar Cartea de cântece „Si-tsin” (aprox. 2000 — 500 î.Hr.) 
conţinea un bogat repertoriu de versuri însoţite de melodii în notație 
noțională a sunetelor și cu semne proprii pentru ritm. Dinastia 
favorabilă culturii va sprijini muzica veacuri de-a rândul, până la 
începutul secolului XX, considerând-o prerogativ imperial. 

După cercetările existente, sistemul muzical era alcătuit din cinci 
sunete, pentatonica astfel realizată cunoscând gradări cromatice 
(cele 12 lius din care se ivesc 60 de moduri diferite, notate conform 
scriiturii chineze). Interesul pentru instrumente rămâne doar istoric, 
acestea fiind reunite în opt grupe după materialul din care sunt 
alcătuite; metal, piatră, mătase, lemn, bambus, ticvă, pământ, piele. 
Alături de instrumentele de coarde (k'in — un luth cu șapte coarde), 
de suflat (flautele ti, tch'e, siao și orga de gură cheng), cele mai 

numeroase sunt percuţiile, răspândite în muzicile rituale și 
folclorice (clopote, gonguri). Poezia cântată este arta tradiţională în 
care dansul, versul și melodia se îmbină spontan, conducând spre 
apariţia teatrului muzical. Acesta a cunoscut o largă răspândire, 
trecând de la repertoriul cultic la divertisment, într-o succesiune a 
câtorva importante școli de creaţie, cu reminiscenţe până spre 
epoca modernă. 

Transmisă din Orient, concepția despre muzică, cu conotații 
cosmogonice, va fi preluată de către greci în teoria despre armonia 
Universului, ajungând până în Evul Mediu. 


Muzica japoneză 


Două domenii capătă un contur aparte în muzica japoneză: muzica 
de cult și muzica profană. În muzica religioasă sursele aparţin unei 
forme străvechi de dramă - NO -—, sinteză a dansurilor rituale și 
teatrului cu tematică legendară și reprezentare somptuoasă a 
interpreților cu măști, evoluând într-un dans lent cu mișcări și 
gesturi simbolice. Muzica profană are o reprezentare cu caracter 
popular în scurte poeme - KO-UTA - executate de gheișe 
acompaniate la shamisen (chitară cu trei coarde). Majoritatea 
instrumentelor provin din China și Coreea, printre acestea 
predominând Koto (coarde ciupite, cutie de rezonanţă orizontală), 
Shamisen, Shakuhachi (flaut drept) și numeroase instrumente de 
percuție. Ca și în China, se remarcă structura pentatonică a 
modurilor, de preferinţă diatonice. Între trăsăturile specific japoneze 
reținem rafinamentul îmbinării poeziei cu muzica (poeme de tipul 
Naga-uta) care permite treptata diferenţiere de muzica chineză ce a 
dominat Orientul antic. 


Muzica indiană 


Cele mai vechi documente scrise atribuie muzicii un caracter divin. 
Muzicienii indieni cunoșteau valoarea magică a sunetelor, iar 
scările sonore au semnificaţii simbolice. Origini legendare grăiesc 
despre zeul Shiva, care stăpânea puterea de a crea muzica, în 

compania altor divinităţi — Brahma, Indra, Nareda. Rafinamentul și 
complexitatea limbajului sonor se desprind din sistemele modale 
multiple, de șapte sunete, care, într-o formă simplificată, ajung până 
la modurile grecești, fiecare din scările primare dând naștere la 
multiple combinaţii. Ritmica este extrem de bogată, sistematizată 
într-un ciclu — tala — care cuprinde variate specii simple sau mixte, 
cu subdiviziuni și arabescuri ale accentelor, de mare subtilitate. 
Instrumentele aparțin categoriilor cunoscute: coarde (luth — strămoș 
al viorii), suflători (specii de flaute), percuţii (tambur, gonguri, 
clopoței). Ca și în celelalte culturi, factura improvizatorică este 
prezentă, precum și păstrarea extrem de riguroasă a tradiției, 
permițând persistența acestei muzici de veacuri. Cel mai vechi 
document de cultură indiană, Veda, la început transmis oral, 
cuprinde texte de imnuri, cântece de ritual magic, proză (explicaţii 
ale legendelor), dar și melodii, precum și unele informaţii privitoare 
la dansuri, la teatrul indian popular și nobiliar. 


Muzica arabă 


Încă din cele mai vechi timpuri muzica arabă este legată de istoria 
Islamului. Prezenţa ei se manifestă prin cantilene ordonate de 
accentul limbii, ambitusul nedepășind o terță (în interiorul căreia, 
sferturile de ton permit până la șase sunete diferite). Cultura arabă 
este cuprinsă în marele curent care, după anul 2000 î.Hr., a pătruns 
în Asia Mică și în Grecia. În teritoriile cucerite, elementele arabe 
s-au adaptat specificului regional de o mare diversitate — muzica 
berberă, turcă, persană, arabo-andaluză. Treptat, structurile 
melodice s-au amplificat, fără a pierde specificul microintervalelor, 
câștigând în eleganţă și rafinament. Arta arabă este caracterizată nu 
numai de melopeele vocale, ci și de diversele instrumente de 
acompaniament, mai ales coarde și percuție. În diferite etape 
istorice, muzica arabă, datorită mixturii ariene și semite, a permis o 
asimilare, de către sensibilitatea orientală, a înnoirilor transmise 
apoi Occidentului în perioada de tranziţie a antichităţii grecești, 
prin romanitate, spre Evul Mediu timpuriu. 

Muzica evreiască 


În Mesopotania și Galileea, cultura muzicală a evreilor antici ne 
este aproape necunoscută, în afara referirilor existente în Vechiul 
Testament. Pot fi preluate totuși de aici unele informaţii. Astfel, 
Moise (1, 4, 21) îl socotește pe lubal, fiul lui Lameh, un străbun al 
mânuitorilor kitarei și instrumentelor de suflat; în Geneză (Moise 
II, 15) se amintește despre cântece în sunetul darabanelor și 
kinorului, despre Cântarea de slavă a lui Moise după trecerea prin 
Marea Roșie; în Cartea judecătorilor (5), despre Cântecul Deborei 
și despre faptul că Samoil, conducător al frăției proorocilor din 
cetatea Rama, îi instruia și pe muzicanţii care însoțeau profeţii în 
cortegii cu kinoare, darabane, fluiere ca și despre muzicalitatea 
Regelui David culminând cu interpretarea Psalmilor, acompaniaţi 
cu cânt de strune, de fluier, de kitare. Mai multe cercetări și 
concluzii evidenţiază în muzica evreilor Antichității preferința 
pentru sistemul cromatic, organizarea tetracordică, modală a 
melosului, și anumite semnificaţii expresive ale acestora, transmise 
mai târziu și grecilor. 


Muzica egipteană 


Destul de târzie, investigarea moștenirii culturale a Egiptului 
antic s-a arătat extrem de bogată prin surse iconografice și 
scrieri. Locul important al muzicii se impune prin multitudinea 
legendelor despre această artă care figurează pe majoritatea 
reprezentărilor picturale și sculpturale, oglindind ceremonialuri 
religioase sau de protocol regal. Printre instrumentele specifice 
se pot aminti: lira, harpa portabilă cu mai multe coarde, kitara, 
fluierele simple și duble, tobele cu ramă, sistra. Sclavii, exe- 
cutanţi ai muzicii de templu sau de curte, practicau o artă bogat 
ornamentată, melismatică, în care se recunosc multiple influenţe 
ale culturilor înconjurătoare. Egiptul este principala sursă a 
preluărilor ce conduc spre civilizaţia grecească. 

Muzica grecească 


Oarecum mai apropiată de cultura epocilor moderne și cu evident 
mai multe documente variate în care se constată prezența muzicii, 
cultura greacă antică poate fi apreciată drept temelia culturii 
muzicale europene, care a asimilat-o în întregime. Civilizaţia 
grecească reprezintă și pentru muzică o extraordinară sinteză a 
culturilor antice, orientale și mediteraneene. În evoluţia ei se pot 
discerne câteva mari perioade. 


Perioada cretană (2000 — 1400 î.Hr.) cuprinde insulele mării Egee și 
o parte din cetăţile peninsulei (Micene, Thirint), cunoscând o mare 
expansiune artistică. Năvăliri barbare au forţat retragerea civilizaţiei 
spre Asia Mică. Este epoca receptării celor mai multe influențe 
străine, din direcţia Orientului și a Egiptului. Îi succede Perioada 
elenică (până în sec. V î.Hr.) în care se conjugă influenţa nordică 
(Tracia și Tessalia, simbolizate de mitul lui Orfeu) și cea orientală 
(reprezentată prin Olympos). Se conturează imnurile homerice (recitative 
redate de Aezi, poeţi-muzicieni), culminând cu capodoperele Iliada, 
Odiseea, atribuite lui Homer. Cultura cunoaște forme diverse, de la 
Jocurile Olimpice la arta rapsozilor, muzica instrumentală și vocală 
(arta kitarozilor — poezie imnică și lirică acompaniată de coarde —, 
arta aulozilor — muzică instrumentală). Cele mai strălucite centre sunt 
cetățile Creta, Atena, Teba. Urmează Perioada Atică (după 480 î.Hr.), 
în care Trepandru creează un gen autonom al cântecelor homerice 
(Nome), acompaniate de kitară și aulos, și ia ființă tragedia (din 
Ditiramburile Sărbătorilor dionisisiace), o formă spectaculară, 
reunind declamaţia, cântul și mima sub conducerea Corifeului, 
după reguli clar definite (Eschil, Sofocle, Euripide). Li se vor adăuga 
comediile satirice (Aristofan), poezia lirică (Sapho, Anacreon) și 
lirica corală (Pindar). Acestei perioade, uneori denumită și 
„clasicismul grecesc”, îi urmează Perioada elenistică (aprox. 320 — 
30 î.Hr.) în care gândirea, arta și civilizaţia intră într-un declin 
care este, totodată, rafinament și pierdere de vigoare. 

Gândirea despre muzică, într-un ansamblu de conexiuni cu științele 
exacte și filosofia (Aristotel, Platon), constituie baza viitoarelor 
evoluţii ale culturii europene. Sub arcada muzicii sunt cuprinse 
ritmica (mișcarea), metrica (divizarea versurilor), poetica (versificarea), 

organica (interpretarea), hipocritica (arta dramatică), armonia (știința 
muzicii). Teoria muzicii și noţiunile, terminologia, vor fi preluate, în 
diferite variante, în secolele următoare, de culturile muzicale 
europene - Modurie (alcătuire tetracordială coborâtoare), con- 
cepțiile despre ethosul lor (în funcție de provenienţă etnică și 
expresie), notația (neumatică, transformată în literală), organologia, 
denumirea termenilor legaţi de practica muzicală (symphonia, 
dyaphonia, polyphonia, armonia, cromatica, orkestra, choros etc.). 
Rolul complex al muzicii, la nivelul societăţii, continuă să exercite 
un exemplu pentru epocile ce au urmat, devenind modelul 
Renașterii europene. lar principiile ce o guvernează rămân valabile 
până în zilele noastre: „Rolul muzicii depășește utilitatea. În primul 
rând, muzica trebuie să contribuie la îmbunătăţirea morală” 
(Aristotel, Politica). 


Muzica romană 


Înainte ca Grecia să devină provincie romană, civilizaţia ei pătrun- 
sese deja, urmând căile comerţului, în Roma și bazinul medite- 
raneean. Anexată Imperiului Roman (146 î.Hr.), Grecia a împlinit 
astfel o altfel de cucerire, pașnică, a învingătorilor ei, prin artă, 
cultură și obiceiuri. Cânturile acompaniate de instrumente, execu- 
tate de sclavi greci, răsună în casele patricienilor, iar muzica, 
anterior neglijată, devine treptat o preocupare nobiliară, până la 
înalte nivele ierarhice, prin împărați ca Nero sau Caligula. Un specific 
aparte îl reprezintă spectacolele circurilor romane, cu fanfare 
răsunătoare. Arta poetică (Vergiliu, Horaţiu, Ovidiu), teatrală (Plaut), 
estetica neoplatoniciană (Plotin) contribuie la răspândirea muzicii 
profane. În domeniul ritualurilor nuptiale, funebre, se profilează, 
încă din sec. | d.Hr., cântările creștine, sinteză a repertoriului de 
sinagogă și a celui greco-roman. Este hotarul de pornire principal al 
muzicii europene occidentale pentru veacurile ce vor urma. 

Domeniu extrem de vast, îmbogăţit mereu de cercetări și desco- 
periri documentare, cultura Antichității este un inepuizabil tezaur 
de învățăminte și modele pentru civilizația europeană, condiţio- 
nându-i în fapt existenţa de-a lungul succesivelor prefaceri pe care 
încercăm să le conturăm, urcând în timp spre Evul Mediu și Renaștere. 

EVUL MEDIU 


REPERELE ISTORICE ȘI MUZICALE 
ÎN SEC. IV -XIV 


Timp de zece secole (spaţiu cuprins între căderea Imperiului 
Roman, 476, Marea schismă, 1054, și descoperirea Americii, 1492) 
muzica apare asociată tuturor manifestărilor vieţii religioase și 
profane, urmând o evoluţie complexă cu multiple aspecte, forme, 
mijloace de expresie. Cultul, biserica, dogma vor domina această 
perioadă; opunându-se, se vor contura noi ierarhii valorice, tinzând 
în viitor spre Renaștere și timpurile moderne. 


Muzica bizantină 


Între secolele al IV-lea și al X-lea, Bizanțul a fost centrul care a 
asimilat ecourile culturilor antice orientale, tranzitându-le mai ales 
spre zona de răsărit a Europei. La Constantinopole, noua capitală a 
Imperiului de Răsărit, muzica se evidenţiază în protocolul cere- 
monialului de curte (Aclamaţiile), în serbările de circ, în ritualul 
religios. Originea cântărilor provine din cultul sinagogal al vechilor 
evrei, transferat în cultul primilor creștini. Locul central îl reprezintă 
psalmii, textele evanghelice și apostolice. Imnurile bizantine au 
reprezentat un repertoriu specific, cu un stil poetic și muzical bine 
definit și cu caracter intonaţional bine diferențiat tematic (cromatic, 
în tematica profană, diatonic, în cea religioasă). Se cunosc mai 
multe informaţii privitoare la ritualul religios, a cărui muzică ne-a 
fost transmisă prin tradiţia de cânt a culturilor mănăstirești. Muzica 
era considerată podoaba liturghiei bizantine. Muzica bizantină era 
vocală, omofonă, melismatică, organizată pe moduri. Roman Melodul, 
loan Damaschinul sunt cei mai de seamă care au desăvârșit formele 
și genurile de tropar, condac, canon și teoria celor opt glasuri 
(moduri), în care sunt încadrate cântările Octoihului. 


In structurile caracteristice modurilor grecești (cu un sistem de 
notație alcătuit din semne — neume), cunoașterea muzicii bizantine 
provine mai ales din documente târzii sau din ceea ce s-a transmis 

culturilor occidentale și răsăritene. Din școlile de cântări creștine 
ale Bizanțului vor iradia și primele influenţe asupra muzicii reli- 
gioase apusene. 


Muzica slavă din Răsărit 


Organizarea socială a triburilor slave stă la temelia primelor 
formaţiuni menţionate istoric în zona Niprului, aproximativ în 
temporalitatea secolelor II și III. Influența acestora se va extinde, 
treptat, asupra unui centru slavon de valoare în epocă, Kievul 
(apogeul în secolele IX și X). Rolul muzicii este observat în 
protocolul curţii kneazului, dar există și formule de divertisment. 
Muzica are caracterul festiv al solemnităţilor, este legată de armată 
și războaie. Printre interpreţii caracteristici se află cei care cântă 
bâline, așa-numiții baiani evocatori de balade eroice, precum și 
saltimbancii de bâlciuri, scoromohi. În ritualul cultic creștin, 
provenit de la Imperiul de Răsărit, muzica vocală omofonă continuă 
modelul celei existente mai înainte la Bizanţ. Secolul X vede 
impunându-se așa-numita „Cultură a Novgorodului”, cu variate 
aspecte, cum ar fi teatrul de păpuși, evoluţia narativă a bâlinei și 
organizarea de către biserică a unor școli de cântări tradiționale 
creștine, cu specific omofon, dar și unele vagi aluzii de polifonie. 


Muzica apuseană 


Primele stabiliri de tradiţii ale cântului creştin sunt atribuite 
episcopului Ambrozie din Milano, care pune bazele cântului 
ambrozian (sec. al IV-lea). Asupra acestui repertoriu va acţiona apoi 
Papa Grigore cel Mare, provenit din școala bizantină de la 
Constantinopole, iniţiatorul primei colecţii de cântece liturgice 
impuse drept formulă unificatoare a repertoriului cultic — Antifonar 
(sec. al VI-lea). Muzica selectată de acest Papă îi poartă numele — 
Muzica gregoriană —, modul ei de execuţie fiind învăţat la Schola 
Cantorum, al cărei scop era iniţierea, studierea și propagarea 
muzicii respective în lumea creștină. 

Caracteristici: coralul gregorian era omofon, cu texte în proză 
extrase din Biblie, cu o structură a recitării pe un sunet (recto tono) 

sau psalmodică (stil accentus). Alte cântări, mai melodice (antifonii, 
imnuri), își vor afla locul în Missă (cu text neschimbat — Kyrie, 
Gloria, Credo, Sanctus-Benedictus, Agnus Dei, Aleluia), reprezen- 
tând un stil înflorit (stilul concentus). Datorită ritmului ordonat de 
declamaţie și desfășurării melodice pe intervale apropiate, cântarea 
gregoriană va fi identificată sub numele de cantus planus. Orga- 
nizarea sonoră preia sistemul grecesc, cu excepţia scărilor în 
sens ascendent, practica dogmatică excluzând moduri apropiate 
de muzica populară (modul de do — tonus lascivus; modul de la — 
tonus peregrinus) și intervalele alterate (în special cvarta mărită — 
diabolus in musica). Execuţia era rezervată numai vocilor bărbătești 
(mulier taceat in ecclesia), iar denumirea sunetelor se făcea iniţial după 
literele alfabetului latin. Prin caracteristicile sale simple, pătrunse de 
fervoare și seninătate, muzica gregoriană permitea o execuţie accesi- 
bilă și, în consecinţă, participarea tuturor la liturghie. În mod firesc, 
această cântare va fi supusă influențelor repertoriului de cântece 
populare, precum și dialectelor regionale, ceea ce va conduce la 
apariția unor formule de îmbogăţire (secvențele, tropele) adesea 
condamnate de conciliile eclesiastice, care, de-a lungul timpului, au 
reluat în noi ediții Antifonarul, în scopul respectării dogmei. 
Notarea muzicii cu neume (semne) apare în manuscrise după 
secolul al VIll-lea și va sta la baza scrierii moderne. Semnele de 
coordonare a cântărilor, devenite grafice, prin simbol, permit deja 
transmiterea cântului gregorian de la un magister la altul, iar fixarea 
sunetului intonaţional de reper devine posibilă în momentul scrierii 
neumelor pe o linie, apoi pe două, indicând nota fixă (Do). Guido 
d'Arezzo (n. 991 — 992, m. după 1033) proiectează creșterea numă- 
rului de linii paralele (primele patru prefigurând portativul), 
stabilește reguli ale citirii sunetelor și adoptă pentru denumirea lor 
succesivă prima silabă a versetelor intonate ascendent din imnul 
Sfântului loan, foarte răspândit în școlile mănăstirești: 


Ut queant laxis; Resonare fibris; Mira gestorum; Famuli tuorum; 
Salve polluti; Labii reatum; Sancte Iohannes. 


Mult mai târziu, pentru prima notă a scării se va adopta în practică 
silaba DO, de la cuvântul Domine, în locul lui Ut. Așa s-a ajuns la 

scara de șapte sunete cu denumiri, gama completă, care va cores- 
punde în egală măsură atât structurilor cântului gregorian, cât și 
muzicii populare și laice europene. 


Ars Anticva 


După secolul X, evoluţia cântărilor cunoaște o permanentă 
îmbogăţire pe planul teoriei și al practicii. Se stabilesc semnificațiile 
de consonanţă (octavă, cvintă, cvartă) și disonanţă (terță, sextă) ale 
intervalelor, se afirmă primele forme de cântare la două sau trei voci 
(printre teoreticieni, alături de D'Arezzo, pot fi amintiţi Erigena și 
Hucbald). Cantus planus rămâne melodia conducătoare peste care 
se suprapune o a doua voce (diafonia), creând forma de cântare 
Organum. Creșterea numărului de voci determină clasificarea 
lor după rol și importanţă: melodia gregoriană, bază neschimbată 
a cântului, va fi cantus firmus sau tenor (tenere — a ţine melodia); 
vocea superioară ce o secondează - discantus (depărtată de 
cantus); vocea inferioară — contra-tenor basus —, iar cea superioară — 
contra-tenor altus. Mersul ritmic al tuturor vocilor preia modelul din 
cantus firmus, notă contra notă. Ritualul cântărilor liturgice 
și tradiţia școlilor mănăstirești vor îngreuna evoluţia muzicii, față 
de alte domenii ale artelor. Faza finală a perioadei începute cu 
Grigore cel Mare se profilează spre secolele XII — XIII, moment 
denumit de urmași „Ars Anticva” (arta veche). În acest moment al 
ultimelor două secole se conturează primele manifestări ale im- 
pulsului creator, germeni ai artei componistice pe baze polifonice 
(așa-numita „Școală a discantiștilor”). În etapele acestor acumulări, 
un rol aparte îl ocupă Școala de la Notre Dame din Paris, de care se 
pare că sunt legate și numele primilor compozitori cunoscuţi până 
acum: Magister Leoninus (sec. XII), Magister Perotinus (sec. XIII). 
Contribuţia acestora se îndreaptă spre autonomizarea vocilor ce 
însoțeau cantus firmus-ul, atât din punct de vedere melodic, cât și 
ritmic, urmată firește și de creșterea numărului de voci (organum 
triplum, organum cvatruplum). Înnoirile duc spre profilarea unui 
cantus firmus inventat (conductus) în locul celui gregorian. Drumul 
este deschis înnoirilor, apare Motetul (în care vocea a doua are alt 
text — mot), evoluează procedeele de conducere a vocilor, unele 

voci „vocale” sunt înlocuite de execuţie instrumentală, se descoperă 
prin încercări efectul de imitație a unei voci de către alta etc. 

În contextul epocii, apariția dramelor sacre este importantă ca 
reprezentare spectaculară a textelor liturgice. Începuturile sunt 
semnalate prin sec. al X-lea, căpătând destul de repede amploare. 
Dramele liturgice, reprezentate mai întâi sumar în faţa altarelor de 
către prelați, ajung să devină veritabile spectacole realizate în faţa 
catedralelor, cu personaje din ce în ce mai numeroase, religioase și 
laice, și subiecte preluate din scrierile sfinte. Din această posibilă 
schiță de spectacol teatral nu lipsește cântarea, dar nici burlescul 
sau divertismentul. Spre secolul al XIV-lea acestea devin Mistere sau 
Miracole, pe care le reprezintă doar laicii, textul fiind îmbogăţit cu 
muzică, iar durata depășind uneori dimensiunile mai multor zile. 
Interpreţii — actori — se reunesc în confrerii. Unele dintre aceste spec- 
tacole au cunoscut la timpul respectiv celebritatea, cum ar fi Mystere 
de la Passion atribuit lui Arnoud Gr&ban (circa 1410 — 1471), cuprin- 
zând 35 000 de versuri. Mai multe componente îi permit lui Romain 
Rolland (în studiul intitulat L'Opera avant l'Ops&ra) să descifreze, în 
aceste manifestări complexe, îmbinare religioasă și laică, cele mai 
îndepărtate semne ale viitoarelor Opere și Oratorii. 


Teatrul muzical chinez 


Este interesant de menţionat că, după primul mileniu, aflăm unele 
informaţii privitoare la tradiţiile muzicale din Orient, derulate în 
paralel și independent față de ceea ce se întâmpla pe continentul 
european. Astfel, după secolul X, în China se conturează un gen 
care va cunoaște o largă dezvoltare, deoarece îmbina artele vizuale 
cu poezia, narațiunea și muzica, definind un teatru muzical ce se 
aseamănă foarte mult cu opera europeană a secolului al XVII-lea. 
Opera chineză, numită „Zaju”, apare prima dată în dinastia Tang, iar 
denumirea ei era similară cu denumirea unui alt gen de spectacol, 
„Baixi”, afirmat în perioada dinastiei Han. Denumirile celor două 
tipologii reuneau semnificaţii precise. Astfel, „Za” înseamnă 
varietate și „Bai” înseamnă mult, iar „Xi” și „Ju” precizeau forma de 
reprezentare. Ele însemnau ceva asemănător vodevilului, dar diferit 
totuși față de ce înţelegem noi azi. 

În timpul dinastiei Song, Zaju, sau doar Za, a devenit un termen 
special pentru indicarea unui nou tip de spectacol. Acesta includea, 
în desfășurarea lui, cântec, dans, muzică, elemente comice și acro- 
batice. Fiecare spectacol de acest fel era împărțit în trei secțiuni. 


1. Preludiu, numit Yanduan, care se preocupa de subiecte ale vieţii 
cotidiene. 


2. Partea principală, probabil conţinând o poveste, cântată, recitată 
și dansată. 


3. Partea finală, numită Sanduan, Zaban, Zawang sau Jihe, care era 
formată dintr-o succesiune de elemente comice, cu interacțiuni 
acrobatice. 


Este interesant că, în spectacol, cele trei părți erau complet distincte 
din punct de vedere al conţinutului. 


Muzica din Zaju provenea fie din repertoriul de cântece de curte al 
dinastiei Song, numit Daqu, fie era preluată din muzica populară. 
După căderea dinastiei Song, cea din nord, Zaju s-a strămutat 
în sud, urmând dinastia Song din sud (1127 — 1279). Dinastia Jin 
(1115 — 1234) a moștenit această formă artistică numind-o Yuanben. 


Pe la începutul secolului al XII-lea apare o altă formă de operă, 
diferită de Zaju, în sudul Chinei. Aceasta era numită opera sudică 
sau Xiwen ori Wenzhou, după locul nașterii sale din provincia 
Zhejiang. Toate operele sudice prezentau povestiri, iar structurile lor 
variau în funcţie de intrigă. Nu mai erau împărțite în trei secțiuni și 
erau formate din repertoriul de cântece populare și balade. Mai 
târziu, genul acesta va fi influenţat de Song Zaju și va împrumuta 
melodii din Changzhuan și Daqu. În ceea ce privește interpreţii din 
opera sudică, aceștia executau diverse părţi vocale: solo, duete și coruri. 
După căderea regimului nordic și ridicarea dinastiei Yuan, se 
dezvoltă Yuan Zaju, având la bază Zaju-ul nordic și Zhugong diao. 
Acest Yuan Zaju diferea atât de Song Zaju, cât și de opera sudică. 
Fiecare libret avea o schemă ritmică și fiecare linie avea un ritm 
al său. O piesă completă era formată din zhe și un xiezi (Prolog 
sau Interludiu). Cele patru zhe reprezentau în total patru părți 
muzicale, iar xiezi era inserat între prima și a doua parte sau între a 
treia și a patra. 

În Discuţia cântecelor, o carte scrisă în dinastia Yuan, sunt trecute 
17 melodii destinate gongului. Dintre acestea, șapte erau în mod 
obișnuit cuprinse în Yuan Zaju. De altfel, în Yuan Zaju, toate cele 
patru ze erau cântate de un personaj masculin (zhengmo) sau de 
unul feminin (zhengdan). Celelalte personaje doar vorbeau. Inter- 
vențiile cântate de protagoniști erau foarte scurte și fără legătură cu 
discursul muzical. Pe de altă parte, în opera sudică toate persona- 
jele cântau, iar muzica nu era restrânsă doar la melodiile de gong. 
Evident, opera sudică era mai flexibilă decât Yuan Zaju, oferind mai 
mult potenţial pentru dezvoltare. Datorită viitoarelor condiţii 
politice ale Imperiului Chinez va rezulta o combinaţie a forțelor 
celor două tradiţii muzicale, provenind din cele două regiuni: de 
nord și de sud. În general, muzica nordică era robustă și viguroasă, 
în timp ce muzica sudică era moale și delicată. În fapt, cele mai 
interesante caracteristici ale stilului chinez de operă reies din 
această dihotomie nord-sud, care a fost în continuare păstrată de 
tradiția spectacolului muzical al societăţii imperiale. Popularizarea 
lor va permite ca spectacolul de operă să fie reprezentat, treptat, în 
casele nobiliare și cele ale potentaților bogaţi de către trupe specializate. 


Ars Nova 


Începând cu sec. al XIV-lea această denumire caracterizează 
drumul spre Renaștere și finalul supremaţiei culturii mănăstirești. 
Denumirea provine dintr-o lucrare importantă a epocii, Ars Nova 
de Philippe de Vitry (1291 — spre 1361), în care sunt definite înnoiri 
ale artei muzicale față de perioada anterioară (denumită de autor 
Arts Antiqua, arta veche). Cel mai important creator cunoscut până 
acum este Guilaume de Machaut (1300 — spre 1377), care a lăsat 
notată o amplă moștenire muzical-literară: lais (cântece lumești), 
balade, rondeaux, chansons baladees, motete, precum și prima 
liturghie catolică de autor, La Messe de Notre Dame, model pentru 
imensul număr de lucrări liturgice pe textul latin consacrat, ce vor fi 
create de-a lungul secolelor. Câștigurile componistice observă 
expresivitatea, cucerirea în polifonie a izoritmiei și izoperiodicităţii, 
conforme regulilor lui Machaut oglindind spiritul înnoitor: Qui de 
sentement ne fait, Son dit et son chant contrefait. 

Ars Nova italiană a fost avantajată de diversele culturi orășenești 
care se afirmă prin repere economice ale unor orașe deja celebre 
(Neapole, Veneţia, Genova, Padova, Verona, Florenţa) și de apariţia 
primelor capodopere universale (Dante, Divina Comedia). Muzica 
are și aici câţiva reprezentanţi creatori, precum Jacopo da Bologna, 
Giovani da Cascia și, mai ales, Francesco Landini, ale căror realizări 
preferă genuri imitative (Cascia — „vânătoarea”, Madrigalul, în forma 
strofică a poeziei cântate, și Balata — variantă a baladei franceze). 
Tot în Italia evoluează mai mult adaptările instrumentale, cu muzică de 
ascultat sau de dans, reunite în culegeri-codex (cum ar fi Sguarcialupi 
Codex, în care se observă evoluţia notaţiei muzicale spre o precizie 
capabilă a înlătura improvizația). 


Ecourile Ars Novei ajung până în nordul Europei, ca semn al 
răspândirii ideilor noi, conducând prin Anglia spre școlile polifonice 
ale secolelor următoare. Printre reprezentanții englezi se cunosc 
muzicieni ca John Dunstable (spre 1370 — 1453), Lionel Power 
(m. 1445), care adaptează genurile deja cunoscute. 


Ars Subtilior 


Denumirea de Ars Subtilior sau Ars subtilis a fost dată de muzi- 
cologul german Günther, care a desemnat prin aceasta perioada 
finală a Ars Novei — sfârșitul secolului al XIV-lea —, mai precis ceea 
ce s-a creat după moartea celui mai important reprezentant al 
epocii, Guillaume de Machaut. Dispariţia acestui geniu a provocat 
un impas, o descumpănire totală. Polifonia Ars Novei atinsese prin 
motetul izoritmic un nivel greu de depășit. Idealul de a scrie atât 
versurile, cât și muzica era încă în vigoare, și nimeni nu ar mai fi 
putut egala măiestria lui Machaut, care excela în ambele arte lirice. 
În acest context, compozitorii (care renunţă la anonimat, unii fiind 
chiar discipolii lui Machaut) preiau ideile și tehnica acestuia, însă, 
într-un mod manifest, le împing la extrem; modalităţile, de un 
rafinament intelectual greu de imaginat, demonstrează o artă 
rezervată și, ca atare, destinată unui cerc foarte restrâns. Subtilitatea 
este de înţeles prin iscusinţa, ascuţimea minţii de a născoci sensuri 
obscure, simboluri și, mai cu seamă, referitor la muzică, efecte 

prețioase care să surprindă și să incite pe cel căruia îi sunt destinate, 
spre a le ghici și spre a-și regăsi identitatea prin ele. Rafinamentele 
sonore ale polifoniei Ars Subtilior-ului sunt căutate asiduu, inven- 
tate, tocmai pentru a putea delecta spirite nobile capabile în recep- 
tarea subtilităţilor ascunse. 

Există trei copii ale aceluiași manuscris care s-a păstrat și care 
reprezintă sursa acestei literaturi muzicale a sfârșitului de secol XIV: 
Codex Chantilly. Ele au fost realizate în sudul Franţei sau nordul 
Italiei și cuprind lucrări legate mai mult de spaţiul sudic francez. 
Această migrare a unor compozitori din nordul dominat de Machaut 
(Reims) către sud — printre aceștia J. de Senleches, P. de Molins, 
J. de Noyon - arată o dorinţă de noi descoperiri, o încercare de a se 
identifica cu alte idei, un suflu diferit, ce denotă un spirit 
avangardist. Preocuparea centrală a compozitorilor rămâne aceea 
de a exploata la maximum posibilităţile subtile ale ritmului care, 
odată cu Ars Nova, oferea noi rafinamente tehnice de notație. Pe 
lângă apariția semiminimei, apăruseră și valori mai mici ca durată 
decât aceasta (dragma și fusa) care erau reprezentate grafic prin 
steguleţe duble, cârlige sau note goale. Astfel de inovaţii, împreună 
cu schimbările frecvente de binar cu ternar sau lanţurile de 
„sincope”, duc la o alură manieristă a ritmului, o „notație 
manieristă”. La rafinamentele ritmice se adaugă textele care ajung 
adevărate mesaje încifrate, adresate numai anumitor persoane 
avizate și care fac și astăzi deslușirea lor uneori imposibilă. Textele 
în latină sau franceză abundă în aluzii (manieră tipică lui Vitry, 
introdusă de acesta în motetele sale) sau fac trimiteri biblice ori 
literare. Cercetătorii au propus o grupare a compozitorilor pe două 
generații: prima, până în anul 1400 (Jean Cuvelier, Jean Galiot, 
Solage, Jean Susay, Jean Vaillant), și a doua, care începe cu 1400 
(Richard Locqueville la Cambrai, Jean Carmen la Paris, Jean Cesaris 
la Angers, Baude Cordier la Reims, Nic. Grenon și Tapissier la 
Bourgogne). O parte dintre aceștia au activat la Paris sub domnia lui 
Charles V și Charles VI, iar cei care au plecat spre sud au fost atrași 
în special de Avignon, renumit pentru strălucirea Palatului papilor; 
o curte extrem de luxoasă mai ales în timpul lui Clement VII, care 
este cântat în câteva balade. După curtea de la Avignon urma cea a 
contelui de Foix, Gaston Febus (1343 — 1391), un nobil cultivat, el 

însuși poet, și care este considerat cel mai important susținător 
al acestui curent avangardist — Ars Subtilior. În onoarea sa au 
fost compuse patru balade, printre care Se Galaas de Cuvelier și 
Se July Cesar de Trebor. Curtea de Aragon, în Barcelona, a avut de 
asemenea o intensă viață muzicală, făcând în mod constant 
schimburi de menestreli și compozitori. După numărul celor care 
au activat aici, la Barcelona, se poate imagina interesul și pasiunea 
patronilor respectivi pentru rafinamentele acestei muzici încifrate, 
deoarece muzica franceză are pretutindeni o influență dominatoare 
în acest secol XIV. 


Arta profană și arta cavalerească 


Oricât de puternică ar fi fost cultura muzicală religioasă, ale cărei 
dogme dominau viaţa spirituală medievală, trebuie constatat că a 
existat în paralel și un drum mai puţin clar definit, dar oglindind 
realitatea socială a funcţiilor muzicii profane, și aceasta cu direcţii 
de creație cultă prin manifestări populare, diferenţiate etnic. Rolul 
dezvoltării orașelor este decisiv, reflecând viața nobiliară, dar și 
practica meșteșugurilor, a comerțului, toate favorizând asemenea 
afirmări. Muzica populară — obiceiuri străvechi, cântece, dansuri — 
interferă cu cea cultică în manifestări asemănătoare legate de viaţă. 
Cântecele populare (cu denumiri de genul cantilenei, spre deosebire 
de cele religioase, cantus) sunt vocale, strofice, cu ritmică variabilă, 
dar formule repetitive. Ele se transmit oral, prin interpreţi, artiști 
populari, de bâlci, de felul jonglerilor, mistrel-ilor, menestrelilor, 
spielman-ilor, depinzând de zone geografice. Aceștia își practică 
meseria prin târguri și bâlciuri, foire, serbări populare. Dintre ei se 
selectează și muzicieni acceptaţi la curţile nobiliare. 


Un domeniu aparte, dar nu rupt de contextul general, este cel al 
unui tip de creaţie reunit sub genericul „artei cavalerești”, altfel 
spus, al „găsitorilor” de rime și melodii. Specific laic, dar oglindind 
viaţa feudalilor în perioada Cruciadelor, cântecul cavaleresc 
aparţine unei perioade extinse (secolele XI — XIV), fiind cea mai 
importantă manifestare de artă cultă. Circulaţia aventuroasă a 
cavalerilor, integrată campaniilor întreprinse sub semnul credinţei 

creștine pentru salvgardarea Sfântului Mormânt, aflat sub stăpânire 
păgână în teritoriile Ierusalimului, permite totodată o mai largă 
difuzare a artei, combinată cu interferenţe ale feluritelor caracte- 
ristici regionale, reflectate și de variatele lor denumiri: trubaduri 
(sudul Franţei; Provence), trouveri (nordul Franţei), trovatore (teri- 
toriile Peninsulei Italice), Minnesăngeri (centrul german european). 
Arta lor nu se propagă doar în mediile campaniilor, în burguri, ci și 
la curţile feudale, nobiliare și regale. Valoarea acestor creaţii, rod al 
spiritului artistic spontan, a păstrat nume de nobili, care au trecut de 
bariera timpului: Guilaume de Poitiers (sec. XI), Bernard de 
Ventadour, regele Richard Inimă de Leu, Bernard de Born, Rainbaut 
de Vaqueiras, Crestien de Troyes (sec. XII), Adam de la Halle, 
Walther von der Vogelweide, Wolfram von Eschenbach, Colin 
Muset (sec. XIII). Tematica creaţiilor lor se potrivea unor circum- 
stanţe diverse, cum ar fi cântece lirice, de sărbătoare, de meșteșu- 
guri, cântece de dans, cântece de curte, cântece epice. Este evident 
că arta cavalerească, cu origini mai vechi, a transformat încercările 
primilor mimi și hristioni într-o manifestare savantă și nu lipsită de 
rafinament, mai târziu preluată de interpreți profesioniști care nu 
mai erau neapărat nobili. Din manuscrisele păstrate se poate 
reconstitui cadrul muzical în care ritmul urmează metrul versului și 
o factură melodică ce respectă principiul periodicităţii. În notație, se 
observă semne derivate din neume, cu o mai mare precizie a 
duratei, ce primește denumiri caracteristice: maxima, longa, brevis. 
Pentru evoluţia practicii de cânt, din care nu lipsesc instrumente 
acompaniatoare ca fidula, viola, musetta, piesele respective pot 
cunoaște o anume amplificare a tratării, spre poematic sau 
dialogare. Se remarcă astfel lucrările lui Adam de la Halle, Jeu de la 
feuillée, dar mai ales Jeu de Robin et de Marion (considerat de 
Romain Rolland drept un posibil model străvechi al operei comice 
franceze). Schimbarea treptată a ambianţei și motivaţiei istorice, 
care a dat naștere artei cavalerești, determină o explicabilă deca- 
denţă a acestui important mod de existenţă a culturii laice, din care 
se puteau descifra semne pregătitoare pentru ceea ce va fi în 
continuare revelaţia umanului în viaţa artelor. 

RENAȘTEREA 


REPERELE ISTORICE ȘI MUZICALE 
ÎN SEC. XV - XVI 


Semnele unei schimbări de mentalitate în cultura europeană 
deveniseră evidente în cuprinsul vieţii orașelor. Evoluţia structurilor 
sociale, favorizată de comerţ și meserii, avea urmări și în domeniul 
spiritual, prin conturarea unei atitudini umaniste care succede 
dogmatismului. Omul începe, treptat, să devină centrul Universului. 
O dovedesc și creatori ca Dante, Petrarca, Boccacio, Machiavelli, 
Bramante, Michelangelo, Leonardo da Vinci, Rafael, capabili să 
deschidă noi orizonturi ce îndreaptă atenţia spre tezaurul trecutului 
antichităţii grecești, a cărei „renaștere” dă iluzia redescoperirii 
personalităţii umane ca depozitar al valorilor esenţiale. Conse- 
cinţele acestor lente modificări de comportament și înţelegere a 
vieţii vor marca toate domeniile artelor, de la literatură și poezie la 
pictură, arhitectură și, firește, muzică. 


Renașterea muzicală franco-flamandă 


Mai multe realităţi istorice permit o primă afirmare a muzicii renas- 
centiste pe teritoriul Flandrei, poate tocmai pentru că reprezenta o 
confluență etnică și culturală — celtică, romanică, germanică — și 
condiţii economice progresive în secolul XV. Se impun centre puter- 
nice (Amsterdam, Rotterdam, Anverpen, Bruges). Ars Nova trasase 
în muzică drumurile evoluţiei în genuri religioase (Missa, Motetul), 
oferind și un teren de inventică în exprimarea poetico-muzicală 
profană prin primele contururi ale madrigalului. Simplificând bogăția 
aspectelor, istoria propune trei generaţii de creatori flamanzi: 


Guillaume Dufay (spre 1400 — 1474), creator de misse, motete, 
cântece liturgice, chansonuri laice, moștenitor principal al ecourilor 
Ars Novei; 

Jan Okegem (spre 1430 — 1495) și Jacob Obrecht (spre 1450 — 1505), 
continuatori ai lui Dufay, dar adăugând deja noi cuceriri în 
abilitatea scriiturii polifonice. Dintre contemporanii generației lor 
mai pot fi menţionaţi artiști care se răspândesc în alte geografii: 
Antoine Brumel (Lyon), Jan Chiselis (Ferara), Gaspar van Werbeke 
(Roma, Milano); 


Josquin des Pres (spre 1450 — 1521), artist care realizează în 
compoziţiile sale o sinteză a evoluției genurilor cu rafinamentul 
exprimărilor melodice, de o uimitoare măiestrie, ce cumulează 
toate experienţele precedente. Este numele cel mai de seamă al 
acestei Școli franco-flamande, meritându-și un loc de frunte printre 
maeștrii Renașterii. 


Principalele valori ale acestei prime perioade se regăsesc în crearea 
unei tehnici din ce în ce mai rafinate a combinațiilor vocale 
polifonice, dar și a descoperirii resurselor de expresie muzicală în 
relația muzicii cu semnificaţia textului, eliberat de  servituţile 
anterioare. Dacă nu este logic să se considere că Flandra a fost, în 
acest răstimp, unicul centru al progresului componisticii, trebuie 
totuși acceptată influenţa pe care această zonă artistică a exercitat-o, 
prin creatorii ce au activat în spațiul respectiv, asupra altor centre 
culturale ce vor beneficia de experienţele realizate. Acestea s-au 
transmis atât direct, prin muzicieni flamanzi asimilați în alte situri, 
cât și prin circulaţia manuscriselor și a muzicii respective. 


Renașterea muzicală italiană 


De-a lungul acestor veacuri, Italia cunoaște o extraordinară evoluţie 
culturală în care muzica rezonează firesc cu ceea ce se întâmpla 
în lumea scrisului și în cea a imaginilor. Desigur, între pregnanta 
manifestării spiritului creator prin opere poetice și capodopere 
plastice, pe de o parte, și prin muzică, pe de altă parte, se pot 
discerne deosebiri ce decurg chiar din modalitățile de manifestare. 
Renașterea muzicală va căpăta relief de abia odată cu trecerea 
timpului, preluarea operelor componistice de către conștiința 
receptorilor ajungând mult mai târziu să fie preţuită la altitudinea de 
care, la acea epocă, se bucură alte opere de artă cu impact imediat 

asupra contemporanilor. Ecourile Școlii flamande devin evidente, 
cum observabile sunt și tendinţele umaniste cu mai mare pondere în 
direcția expresiei muzicii laice. Aici se va contura, concomitent cu 
măiestria marilor polifoniști, subtila tranziţie care se finalizează în 
monodia acompaniată. Primele semne aparțin unor genuri aparent 
„ușoare”, acele canti carnascialeschi (cântece de carnaval), sau 
parodii, satire, cântece cu aluzii frivole proiectate în melodii de 
largă răspândire — frottola, vilanella — cu o evidentă origine populară, 
executate de voce cu acompaniament lapidar. Pătrunderea acestora 
în sfera poeziei cântate creează condiţiile afirmării celui mai 
important gen componistic laic — Madrigalul. Începuturile acestui 
gen au fost deja anterior semnalate, madrigalul cunoscând etape 
succesive de evoluţie. În formă primară, madrigalul coral a cappella 
dezvoltă un mers melodic al vocii superioare, însoţită de celelalte 
trei voci secundare. Astfel sunt creaţiile lui Jacob Arcadelt la Roma, 
Adrian Willaert la Veneţia, precum și ale italienilor Constanzo Festa 
și Alfonso della Viola. Etapa următoare pare deja mai bogată prin 
adoptarea înnoirilor scriiturii și libertatea inspiraţiei, măiestria 
conducerii vocilor (cu număr multiplicat de 5 sau 6), prezenţa 
omofoniei în combinaţie cu jocuri de imitații, preocuparea pentru 
expresivitatea melodică. Reprezentanţi: Andrea Gabrieli, Cipriano 
da Rore, Baldasare Donati la Veneţia, Giovanni Pierluigi da 
Palestrina, Nicola Vincentino, Giovanni Animuccia la Roma, 
precum și italienii răspândiţi prin Europa, ca Filipo da Monte sau 
Orlando di Lasso. Îi va succede, spre finele secolului al XVI-lea, o 
etapă în care se intersectează multe noutăţi referitoare la gândirea 
armonică, dramatizarea cântării corale, subtilitatea mânuirii și 
asimilării cromatismelor. Artiştii acestui moment de culminaţie în 
rafinamentul exprimării madrigalești poetico-muzicale sunt Luca 
Marenzio, Gesualdo da Venosa și, într-o particulară atitudine în faţa 
tranziției  madrigalului polifonic spre cel monodic, Claudio 
Monteverdi. Imensul tezaur reprezentat de madrigalul italian a 
devenit, în timp, o sursă uimitoare de frumusețe, capabilă a se com- 
para cu artele epocii și a influenţa acum mai mult, prin posibilitatea 
răspândirii, sensibilitatea oamenilor. De altfel, trebuie subliniat că 
madrigalul, ca gen muzical, a rămas permanent în atenţia compo- 
zitorilor, inclusiv în secolul XX, când nu puţini au fost redesco- 
peritorii valorilor Renașterii. 

Nici pe planul muzicii religioase influențele polifoniei flamande nu 
sunt neglijabile. Ele se juxtapun perioadei frământate privitoare la 
schimbări legate de dogma catolică și conflictele religioase. În 
centrul germanic al Europei, Reforma provoacă puternice seismuri 
anticatolice, ca ecou al schimbărilor de mentalitate și al necesităţii 
de a lega religia de specificul etnic și cultural. Răspunsul catolicis- 
mului va fi violent, prin Contrareformă, deoarece consolidarea 
poziţiei bisericii catolice este subiectul a numeroase concilii 
ecumenice vizând implicit și muzica de cult. Se poate constata 
tendinţa de eludare a principiilor cântului tradiţional, cu aspecte 
artistice interesante (mai ales în Școala romană prin Constanzo 
Festa, Francesco d'Ana, Bartolomeo Tromboscino, Giovanni Animuccia). 
Însă lui Giovanni Pierluigi da Palestrina îi va reveni misiunea 
redimensionării componentelor missei tradiţionale. Recunoașterea 
valorilor catolice ale muzicii sale determină Conciliul de la Trento 
(1564) să recomande stilul său drept muzică reprezentativă pentru 
liturghia catolică. Capodoperă care a constituit modelul creat de 
Palestrina, devenit în apogeul carierei sale maestro di cappella al 
basilicei San Pietro din Roma, Missa Papae Marcelli este o lucrare 
comandată în acest scop. Totodată, ca o excepție de la regula 
convenţionalismului, această lucrare este o capodoperă a genului, 
desăvârșită ca gândire sonoră, îmbinare a polifoniei cu reperele 
coloanelor armonice verticale, ca simplitate a expresiei și unitate a 
construcției. Măiestria stilului palestrinian a rămas un reper exem- 
plar în istoria artei polifoniei Renașterii. 


Succesor al lui Andrea Gabrielli, Giovanni Gabrielli aparţine gene- 
raţiei care corespunde perioadei de final a epocii polifoniei vocale, 
în ultimele decenii ale secolului XVI, realizând în cadrul Școlii 
venețiene o formulă de tranziţie ce se îndreaptă spre discursul 
vocal-instrumental cu profil armonic. Scriitura corală responsorială, 
cu coruri ce dialoghează (cori spezati), ilustrează acest nou orizont 
în Sacrae Symphoniae (șase până la 16 voci vocale și instrumentale), 
Madrigale și Motete. Grupările instrumentale se asociază cântului, 
cu caracter de acompaniere, dar și cu contribuţii de expresie muzi- 
cală, iar linia vocală primește uneori contururi solistice ale fiecărei 
partide. Tot lui Gabrielli îi revine meritul de a crea introduceri 
instrumentale la piesele sale corale, denumite sinfonia, propunând 

numeroase idei novatoare la pragul schimbărilor de limbaj ce 
pregătesc epoca următoare. Printre acestea, apar primele contribuţii 
de dinamică în muzica instrumentală, intitulate explicit de către 
compozitor Sonate pian e forte. 


Renașterea muzicală franceză 


Specificul epocii Renașterii în Franţa, cu sistemul absolutist regal ce 
îi caracterizează organizarea socială, spre deosebire de Italia, se 
poate descifra în sintezele provenind dinspre Școala flamandă și, în 
egală măsură, muzicii din Peninsula Italică. Este vorba de prezenţa 
marilor artiști veniţi la curtea pariziană (da Vinci, del Sarto, 
Benvenuto Cellini). Un rol însemnat le revine și marilor poeţi ai 
Pleiadei (Marot, Ronsard, Rabelais, mai târziu Montaigne), care 
definesc maniera de preluare a ideilor Antichității. În școlile de 
cântăreți (maftrises), cum ar fi cea de la Sainte Chapelle du Palais, 
din Paris, aceste filoane stilistice se îmbină conducând spre o 
finalitate stilistică în creaţiile lui Clement Janequin, Pierre de la Rue, 
Antoine Brumel, Jean Mouton, iniţiatorii adaptării franceze a 
Madrigalului sub forma Chansonului. Prin tematică și diversitate 
melodică, prin adoptarea esteticii versului potrivit criteriilor preluate 
de la sugestii ale poeţilor Pleiadei, Chansonul cunoaște o epocă de 
mare înflorire, mai ales prin lucrările lui Janequin. Alături de muzica 
religioasă (misse, motete, compoziții biblice inspirate de psalmii 
hughenoți), genul acesta poetico-muzical dezvăluie o imaginaţie 
plină de fantezie novatoare. Este vorba, mai ales, de așa-numitele 
Grandes chansons sau Inventions, cu teme a căror dezvoltare 
muzicală primește o amploare deosebită, adăugând cântului coral și 
efecte imitative, onomatopeice, de culoare, ce sugerează preocupări 
ale descriptivismului sonor din secolele următoare (La bataille de 
Marignan, Les Cris de Paris, Chants des Oiseaux). Secolul al XVI-lea 
cunoaște printre creatorii francezi de seamă și muzicieni precum 
Claude Goudimel, Claude de Sermisy, Claude le Jeune (mai ales în 
piesele concepute după principiile Pleiadei — Chansons mesurées à 
l'antique — Cântece în metru antic). Muzica renascentistă franceză, 
ca și cea italiană, a fost în mare măsură preluată repertorial de către 
formaţiile corale ale secolului XX. 

Renașterea muzicală spaniolă 


Condiţii specifice determină în Spania, mai ales în timpul domniei lui 
Filip al II-lea, o manifestare mai imperativă a spiritului intolerant al 
Contrareformei. În acest context, agresivitatea coercitivă a Inchiziției 
domină și viaţa de curte, implicându-se în profilul tradiţional al muzicii 
de cult. Se observă, totuși, influențe ale polifoniei flamande, fie prin 
contacte directe, fie provenind din legăturile muzicienilor spanioli cu 
Italia, în special cu Școala romană. Printre muzicienii de relief ai epocii 
pot fi amintiţi Christobal Morales (prima parte a sec. al XVI-lea, misse, 
motete, magnificate, lamentaţii), Francisco Guerrero (a doua parte a 
sec. al XVI-lea, mai ales misse) și, mai ales, Tomaz Luis de Vittoria 
(1540 — 1613), a cărui creaţie este direct influenţată de stilul palestri- 
nian (datorită perioadei petrecute la Roma), în toate genurile liturgice, o 
variantă spaniolă de înaltă măiestrie, pe linia tradiţiei italiene. 


Renașterea muzicală germană 


Apare evident faptul că spiritul Renașterii se nuanţează în culturile 
europene centrale spre un fond umanist care, prin Reforma lui Luther, 
începând cu 1517, se distanțează de cea italiană, franceză sau 
spaniolă, fără a se evita interferenţe referitoare la perioada flamandă 
(mai ales la curțile nobiliare precum Innsbruck, München, Viena, 
Dresda etc.). Se observă, încă de la finele secolului al XV-lea, linia 
cultivării liedului monodic german, pe de o parte, și a asimilării 
polifoniei, pe de altă parte, cu o prioritate subliniată a relaţiei muzicii 
și cuvântului (așa-numita musica reservata, oglindind principii ale 
melopeei și declamaţiei antice). De aici provine și Școala primilor 
creatori de poezii pe muzică (sudul Germaniei, Meistersănger), printre 
cei mai renumiţi aflându-se legendarul Hans Sachs (1494 — 1576). 
Genul liedului va fi matricea receptării scriiturii polifonice, practicată 
de Heinrich Isaak, Adam de Fulda, Thomas Stolzer, Ludwig Senfl. 
Repertoriul cântecelor religioase protestante, de care se preocupă în 
mod special Martin Luther, va determina impunerea coralului 
protestant, vocal a cappella, evoluând spre prelucrarea armonică la 
patru voci. Printre compozitorii care au sintetizat tendinţele stilistice 
ale epocii, pot fi amintiţi Orlando di Lasso (lieduri polifonice) și Hans 
Leo Hassler (corale protestante, dar și lieduri, misse, madrigale și 

canzonete italiene). Muzica germană nu poate însă rivaliza, în epocă, 
cu cea a celorlalte școli muzicale renascentiste, a căror influenţă o 
receptează prin faptul că perfecţionarea profesională se efectuează 
adesea în stagii petrecute în teritoriile vecine, mai ales Italia sau Franţa. 


Muzica instrumentală în Renaștere 


Deși epoca este dominată de arta polifoniei vocale, genurile muzicii 
instrumentale își cuceresc treptat un loc bine definit. Pornind de la 
cele două variante de afirmare — muzica de dans și substituirea unor 
voci vocale polifonice cu voci instrumentale — se observă mani- 
festări artistice individualizate, determinând în mod firesc și un 
progres al artei interpretative cu valoare independentă (orgă, 
clavecin, luth, formaţii de suflători). În Italia se conturează denumiri 
specifice pentru execuţii vocale (cantare) și instrumentale (suonare), 
uneori ambivalente (da cantare a, Claudio Merulo, Andrea și 
Giovanni Gabrielli). Apar astfel derivatele polifonice (fuga) și cele 
de tipologie improvizatorică (intrada, intonazione, toccata) cu prefe- 
rinţe de virtuozitate. Dansurile încep să se lege pe cupluri cu mișcări 
deosebite, lent-repede (pavana-gagliarda; allemanda-corente), cu 
diferențieri în formule ritmice și metrice care vor conduce la alcă- 
tuirea Suitei (sau, cu expuneri variate ale aceluiași dans, Partitei). 


Pentru Franța, modelele sunt asemănătoare, cu adaptări de rigoare 
în terminologie și expresie, în prelucrarea chansonului. Cele mai 
interesante documente provin din colecţii ale epocii (Colecţia editată 
la Paris de Pierre Attaignant, la Lyon, cea editată de Jaques Moderne), 
cu prelucrări pentru luth sau clavecin de chansonuri și dansuri. 


În Spania se profilează genuri laice destinate dansului și divertismen- 
tului, ce descind din balade și romanțe, în special rezervate execuţiei la 
luth după model italian (Luiz de Milan, Miguel de Fuenllana). Un 
relief aparte îl are creaţia lui Antonio de Cabezon (1510 — 1566), 
organist, clavecinist și compozitor al Curţii lui Filip al II-lea, în care 
întâlnim și transpuneri instrumentale ale unor lucrări flamande 
(colecţii de tabulaturi — Musica para tecla y arpa y vihuela). 


Muzica instrumentală a avut o importanţă semnificativă în ţinuturile 
germane prin tradiția muzicanţilor ambulanți (suflători — Pfeifer, 

semnalizatori — Tiirner; luthiști). Practica acompanierii și transpu- 
nerilor instrumentale conduce, în muzica pentru orgă, spre piese 
autonome (prelucrări de corale, variațiuni, postludii), afirmându-se 
o anume preocupare de expresie în școala numită a „coloriștilor”, 
cu cel mai ilustru reprezentant al ei, Conrad Pauman din Nurenberg 
(autor al unei metode de orgă, Fundamentum organisandi, 1452). 
Repertoriile de orgă sau luth s-au transmis prin tabulaturi în colecţii 
cu muzică independentă de text (Reigen — dans în cerc; Springtanz). 
Grupările de dansuri se relaționează cu repertorii provenind din 
practica muzicii franceze, spaniole, germane, profilându-se astfel pe 
viitorul sistem de organizare succesiunile din cuprinsul Suitei din 
secolul al XVII-lea. 


Alături de madrigal și de muzica religioasă de influenţă flamandă 
sau italiană, în muzica engleză (cu denumiri paralele de catch — 
canon, song — madrigal) se remarcă și o școală instrumentală definită 
de un instrument ce este o variantă a clavecinului — virginalul. 
Aproape toţi compozitorii englezi care scriu muzică polifonică vocală 
manifestă predilecție pentru miniaturile de virginal — Wiliam Byrd, 
Thomas Morley, John Dowland, John Bull. Epoca este numită și 
Renașterea elisabetană pentru interesul acordat de vestita regină a 
Angliei artelor muzicii și spectacolului shakespearian (care conferă 
muzicii un rol individual în piesele sale). Muzica engleză este astfel 
o sinteză a Renașterii europene și prin manifestarea ei mai târzie 
(asemenea Ars Novei), asigurând elemente de tranziţie spre etapa 
istorică următoare, Barocul și Clasicismul. În faţa acestei noi deschideri 
culturale și de creaţie se profilează un orizont extrem de vast, 
edificat pe experienţele artistice ale veacurilor precedente. Este de 
apreciat că renașterea muzicală europeană a fost perioada de 
conturare și profesionalizare a artiștilor pe tărâm estetic, componistic 
și interpretativ, contribuind la definirea parametrilor de limbaj. Ceea 
ce urmează în secolul al XVII-lea nu va nega, ci va duce mai 
departe acest drum al muzicii spre alte culminaţii care, fără a depăși 
valoric creaţiile Renașterii, sunt, prin comportament estetic, cu totul 
noi și, prin aceasta, fascinante. Evocându-le în etapele următoare, 
ne reamintim cuvintele pe care, în secolul al XIX-lea, le-a rostit 
Giuseppe Verdi pentru urmașii săi: Torniamo a l'antico, gia sara un 
progresso... (Să ne întoarcem spre trecut, va fi deja un progres...). 

BAROC-CLASICISM 


REPERELE ISTORICE ȘI MUZICALE 
ÎN SEC. XVII — XVIII 


Procesul lent și ireversibil al modificărilor în domeniul concepțiilor 
estetice, implicit al limbajelor artistice, condiţionat de mersul 
istoriei, în general, și de cel al istoriei culturii, în special, se reflectă 
desigur și în schimbările succesive pe planul artei muzicale. Acest 
proces devine probabil mai evident odată cu perspectiva noastră 
temporală, fiind mai dificil de sesizat în apropierea evenimentelor 
respective, care se intersectează neconflictual, fără schimbări radicale 
ușor de observat. Ultima parte a Renașterii, după mijlocul secolului 
al XVI-lea și până la mijlocul secolului următor, apare sesizabilă acum 
ca un mare proces de tranziţie de la conceptul prioritar polifonic la 
cel armonic. Temelia acestei tranziţii este cea a limpezirii evolutive 
privind conturarea tonalităţii ca sistem de organizare sonoră și, 
odată cu aceasta, creșterea importanţei elementului de comunicare 
muzicală prin intermediul monodiei acompaniate. În ultimele decenii 
ale secolului al XVI-lea, acest fapt se manifestă ca o preocupare din 
ce în ce mai insistentă, artiștii Cameratei fiorentine fiind consideraţi 
exponențţii acestei orientări (printre cele mai relevante nume fiind 
Vincenzo Galilei și Giulio Caccini). Iluzia cea mare a acestei perioade 
ce finalizează Renașterea este gândirea unor mijloace de manifestare 
(în principal teatrul muzical, formă de spectacol sincretic provenind 
virtual din sugestii ale teatrului antic grecesc) cu gândul resuscitării 
artei antice. Mai târziu, va deveni clar că tot ceea ce se făcea aparținea 
de fapt viitorului, iar nostalgia trecutului îndepărtat nu era decât o 
modalitate de evitare a trecutului apropiat, pe care artele îl 
moșteneau prin structura limbajelor utilizate. 


La modul simbolic, Tonalitatea ar putea fi asemănată cu un sistem 
solar perfect coordonat de principii și surse de energie. În Tonalitate 
se va regăsi organizarea întregului parcurs al secolelor următoare. 
Conturăm astfel trei etape de manifestare a clasicităţii pe fondul 
unitar al tonalităţii: 

— etapa de acumulare a experiențelor și de conturare estetică a 
Barocului (secolul al XVII-lea); 

— etapa de ascensiune energetică, tranziţie a principiilor estetice ale 
Barocului în Clasicism (secolul al XVIII-lea); 


- etapa de plenitudine a expresiei subiective, care coincide cu 
pierderea de energie în schimbul diversificării și rafinamentului 
(secolul al XIX-lea). 


Stilistic deci, Clasicismul cunoaște în prima etapă formele conexe cu 
Barocul, pentru ca apoi, în etapa a doua, transformările și intenţiile 
clarificatoare ale Iluminismului să-i ordoneze gândirea, înainte de a 
ajunge, în etapa finală a triadei, pe teritoriul trăirilor complexe, 
subiective și sincretice ale Romantismului. Drumul acesta nu are un 
traseu deliberat, ci este nuanţat de contribuțiile diferenţiate ale cul- 
turilor naţionale și, implicit, de relieful personalităţilor creatoare, 
sub arcul istoriei care, neîndoios, a determinat climatul manifestărilor, 
interferențelor, cadenţa succesiunilor și importanța lor. Pentru a-l 
descifra mai lesne, traseele trebuie urmărite pe rând, de la esența 
melodiei până la ansamblul arhitectonic al întregului. 


COMPONENTE ALE LIMBAJULUI MUZICAL 
BAROC-CLASIC 


Melodia 


Monodia este înfățișarea care caracterizează cu evidență mersul 
orizontal al unei voci vocale sau instrumentale, așa cum s-a afirmat 
deja în perioada Renașterii. Se cumulează în structura ei numeroase 
surse, cum ar fi proveniența din cântul gregorian, liniară prin 
definiție, din cântul cavaleresc, proporţionat și strofic, din diversele 
aspecte ale cântecelor de dans, cu riturnelele lor caracteristice; 
peste aceste aspecte, tot cu semnificaţii multiple, se suprapun 
evoluţiile spre cantabilitatea specific vocalică a liniilor vocilor 
polifonice și apariţia secvenţelor tipice pentru incipit sau finalizarea 
desfășurării muzicale. În timp, au existat, de asemenea, manifestări 
„a una voce”, de tipul chanson, song, aire, vaudevire, lied, în care 
linia melosului se executa sau nu cu acompaniament instrumental. 
Toate converg către monodia acompaniată afirmată în preajma 

secolului al XVII-lea, care are atributele expresivităţii în relația cu 
textul coexistent ei. Ca structură însă, monodia îngăduie comparația 
cu linia vălurită, continuă, a unui peisaj de dealuri profilate pe orizont. 
Opririle și respiraţiile sunt cele ale textului sau ale respirației 
cântăreţului. Către mijlocul secolului, constatăm afirmarea primelor 
repere ordonatoare, prin contururi cu valoare autonomă ritmic și 
intonaţional — motivul. Iniţial legat de formule de concluzionare, 
plasat pe treptele principale ale tonalităţii, motivul reprezintă cea 
mai mică formulă autonomă recognoscibilă, ce se impune memoriei 
auditive ca reper. Din ce în ce mai divers, împletit cu spiritul mereu 
surprinzător al improvizaţiei, motivul va fi capabil a stabili primele 
cadraje ale formelor muzicale în Baroc. Linia vălurită primește astfel 
un ritm al continuității sale. Prin sinteza între motiv și acţiunea de 
împodobire a ornamenticii (acţiune efectuată pe un sunet cu altele 
înconjurătoare, _triluri, apogiaturi, mordente etc.) prin extensia 
expresivităţii, apare profilul a ceea ce numim melodie, în care 
construcția orizontală cunoaște principii asemănătoare triadei de 
arc de boltă „introducere, dezvoltare, concluzie”. Drumul evoluţiei 
melodiei, ca nucleu al unei creaţii muzicale, conduce, de-a lungul 
secolului al XVIII-lea, spre stadiul evoluat al ei, care este conceptul 
tematic. În Temă, care poate fi considerată cea mai mică unitate 
artistică autonomă, se recunosc toate stadiile istoriei anterioare a 
melosului, investite acum cu pregnanţă a caracterului, expresivității, 
culorii și semnificației în dramaturgia muzicală. Prin aceasta, Tema 
este capabilă a reprezenta un personaj, o stare, o imagine bine 
definită. Creaţia clasicismului vienez — de la Haydn la Beethoven — 
este însăși istoria maturizării acestui nivel, poate cel mai înalt, atins 
de monodie. Ce va urma în secolul al XIX-lea este doar o 
diversificare a ipostazelor prin asimilarea mai multor sugestii oferite 
de gândirea romantică. 


Armonia 


Îndelunga preocupare pentru coexistenţa (simultaneitatea) sunetelor 
în discursul muzical a determinat un lent proces de limpezire a 
concepțiilor privind consonanţa și disonanţa, apoi sistematizarea 
relaţiei sunetelor în funcție de gravitația (atracţia) în jurul unui 
centru, devenit baza modului, fundamentala întregii arhitecturi ver- 
ticale (și, bineînţeles, a mersului vocilor polifonice, pe orizontală). 

Cu mult înaintea determinărilor de la începutul secolului al XVII-lea, 
acest proces lăsa să se întrevadă viitoarea pondere a tonalității și, 
implicit, a limbajului armoniei. Desigur, perspectiva contemporană 
nouă ne îngăduie asemenea concluzii care, la timpul lor, nu au fost 
nici forțate, ostentative, nici lipsite de formulări ambigue, de 
tatonări. Acompaniamentul se impune sub o formă care va dura mai 
bine de un secol, cunoscută sub numele de bas continuu sau bas 
cifrat. Un instrument cu claviatură (clavecin, orgă), însoțit adesea de 
un instrument de coarde grav, asigură astfel fundamentul mersului 
armoniei pe care se desfășoară melodia. Armonia, sub aspectul 
intonării acordice (uneori cu minime figuraţii de legătură), se 
constituie pe legile, din ce în ce mai bine definite, ale funcţiilor 
tonale. Ni se pare astăzi, în perspectiva timpului care a trecut, că 
este o evoluţie simplă și firească, dar drumul parcurs a fost la fel de 
anevoios ca și cel al descoperirii tărâmurilor necunoscute (și care 
existau totuși!). Primele idei erau legate de principalii piloni ai 
tonalităţii — tonica, dominanta, subdominanta —, care se succed în 
trisonurile caracteristice după reguli treptat definite, ținând seama 
de atracţia (rezolvarea) pe treapta principală, tonica tonalităţii. Fiecare 
mutație, în cadrul tonalităţii, fiecare modalitate de concluzionare 
(cadențare) reprezintă o noutate intens utilizată la vremea descope- 
ririi ei. În perioade succesive, apare trecerea spre tonalităţile imediat 
învecinate (pe sistemul cvintelor, al dominantei, al subdominantei), 
apoi spre tonalități cu alte grade de înrudire, îmbogăţind astfel arta 
armoniei cu tehnica modulaţiei, cu efectul interpretării multiple a 
acordurilor, lărgind apoi până la pragul disipării tonale procedeele 
înlănţuirilor sonore. Nu există însă o istorie autonomă a armoniei, 
despărțită de celelalte componente ale limbajului muzical, drumul 
spre noi focalizări însumând toate contribuţiile practicii artistice, de 
creaţie și interpretare, pentru adiţionarea permanentă a noului. 
Istoria capodoperelor o dovedește cu prisosinţă. 


Polifonia 


Ar fi inutil de presupus că arta polifoniei, rod al secolelor pre- 
cedente, a fost abandonată, chiar dacă aspectele configurațiilor 
componistice dau uneori această impresie. Există în această direcţie 
două puncte de observaţie. 

Istoric, polifonia rămâne o bază tehnică, cucerită de compozitori 
prin abilităţile utilizării regulilor contrapunctului în textul muzical, 
doar că sunt mereu mai atent observate legile respectării unităţii 
tonalității și funcţiilor armonice. Se conturează deci un nou profil de 
polifonie armonică, pe care se vor clădi măreţe edificii sonore 
instrumentale, orchestrale și vocal-simfonice. 

Cea de a doua modalitate de observare a prezenţei polifoniei 
dincolo de Renaștere oglindește evoluţia personalităților componistice 
care, în secolele următoare, vor apela adesea în capodoperele finale 
ale activităţii lor creatoare la sinteze sonore, ce ajung mereu să fie 
clădite pe gândirea polifonică, ca semn al măiestriei supreme. 


Ritmica 


Domeniu de extrem interes, conex cu toate celelalte aspecte de 
limbaj, ritmica păstrează din arta renascentiștilor, prin tehnica 
contrapunctică, reperele accentului metric și compensărilor imitative. 
Ea preia, pe de altă parte, pulsaţiile străvechi ale matricei dansului. 
Ritmica devine în Clasicism o modalitate de echilibrare a proporțiilor, 
de la motiv la macrostructuri. Există o ritmică esențială a măsurilor și 
periodicităţii repetitive; totodată, descoperim preocupările pentru uni- 
tatea diversificată (declamaţia, retorica expresivă și formulele sugerate 
de dans). Se adaugă ritmica ordonatoare a potențialului funcţiilor 
armonice, a agogicii și, nu în ultimul rând, a aprofundării resurselor 
dramaturgiei muzicale. Improvizaţia și ornamentaţia sunt de aseme- 
nea domenii de sinteză imposibil de imaginat în afara ritmicii. 


FORMELE MUZICALE 


Rezultat al unei ordonări a gândirii componistice, formele muzicale 
au parcurs un sens evolutiv în secolele precedente, transformând 
treptat regulile de alcătuire a discursului sonor în modalităţi și 
proporţii ale arhitectonicii, reflectând spiritul clasic al simetriei în 
complexitatea expunerii ideilor. Principiul tripartit pare să fie cel 
mai caracteristic începând cu secolul XVII, sub aspectul repetărilor 
simetrice și al asamblărilor repetitive diversificate, la care se adaugă 

o evoluție paralelă a tehnicilor variaţionale. Primele contururi 
tripartite intenționale se bazează pe alternările de tonalități înve- 
cinate ale aceluiași material motivic (tonalitate iniţială, tonalitate 
dominantică, revenire la tonalitatea iniţială). Mai târziu, secțiunea 
mediană se va îmbogăţi și cu un material muzical distinct, definind 
mai clar structura A-B-A (numită prin asemănare și formă de lied). 
Simplelor expuneri fără repetiţie le corespund forme simple mono- 
partite sau bipartite, iar celor amplificate, forme tripentapartite (prin 
amplificarea tronsonului principal). Pe aceeași structură repetitivă se 
ridică formele complexe polifonice — Fuga — sau omofone - Sonata. 
Fuga imitativă, provenind din canon, caccia, ricercar, are corespon- 
dente de construcţie ca și tripartitul sonatei — Expoziție, Dezvoltare, 
Reexpoziţie —, fiind bazată pe tehnica repetitivă, chiar dacă alcătuirile 
fiecărui segment urmează reguli specifice în funcție de numărul 
vocilor, iar între cele trei secțiuni există sau nu zone tranzitorii. 
Sonata a cunoscut, de la Baroc la Clasic, o evoluţie pornind de la o 
idee principală unică, construindu-se pe tripartitul tonal și ajungând 
la dublul tematism. Se poate vorbi, în acest caz, de o autentică 
problematizare a formei, observabilă și în gândirea filosofică a 
dialecticii de după secolul luminilor (Hegel, „unitatea contrariilor”). 
Forma tripartită se regăsește și în varianta ariilor „da capo” și în 
alternarea destul de liberă a rondoului, cu revenire periodică a 
elementului fix (Refren). Fără a considera că tehnica variaţională a 
parcurs o aceeași evoluţie, formele variaţionale polifonice (passacaglia, 
ciaccona) în care tema se repetă neschimbată, concomitent cu 
transformările ei, urmează și o filieră de prelucrare independentă, 
ritmică, ornamentală, de caracter, într-un ciclu învecinat cu fantezia 
improvizatorică. În toate cazurile menţionate, forma — în relaţie cu 
celelalte componente de limbaj — condiţionează creaţia barocă- 
clasică, definind cu suficientă claritate fiecare etapă de comportament 
stilistic, pe un același fundament de principii ale limbajelor. 


GENURILE MUZICALE 


Acumularea de mijloace expresive și practica lor diversificată deter- 
mină o considerabilă îmbogăţire de genuri ale muzicii vocale și instru- 
mentale. Tocmai pentru că reprezintă un teren al combinațiilor 

sonore bazate pe ghidajul literar, opera pare să deschidă drumurile 
spre înnoire. Aminteam de Camerata fiorentina, în care artiștii, 
pasionaţi de posibilitatea reînvierii Antichității, opun polifoniei 
vocale cântul monodic acompaniat, germen al viitoarei opere. 
Câteva experienţe succed acestor încercări — Jacopo Peri și poetul 
Ottaviano Rinuccini propun o primă dramma per musica, Dafné 
(compusă aprox. în 1594, reprezentată în 1597), căreia îi urmează 
Euridice (1600). Opera, ca dramă cântată, luase naștere în acel 
timp. Recitativul, melodia solistică (în viitor ceea ce va fi Aria), 
ansamblurile mici (duo, terţet etc.) și ansamblurile mari (corurile) 
descriu acțiunea, agrementată și cu divertismente dansate, la aceste 
începuturi inspirate din mitologie, deci după modelul tematic al 
Antichității. De la primele încercări (numite și pastorale, dramma 
per musica) la definirea constituirii sale ca gen, se vor acumula 
numeroase experiențe care duc la diversificarea acestui mod de 
comunicare, pe două mari linii: cea a operei serioase (Opera seria) 
și cea a operei comice (Opera buffa), cunoscând și unele intersectări 
de caracter (Opera semiseria, dramma giocosa). Spectacolul este în 
mod obișnuit precedat de o introducere (Intrada, Toccata, Preludio, 
Uvertura) și împărțit teatral în acte și scene. 


Un alt gen complex, ce unește textul cu vocea și instrumentele, 
Oratoriul, își are începuturile aproape simultan cu Opera. Temeiurile 
muzicale pot fi considerate asemănătoare, cele literar-poetice orien- 
tându-se însă spre tematică religioasă, moștenită încă de la misterele 
medievale. Sf. Filippo Neri, fondatorul Ordinului Oratorienilor, 
organizează, în Cappella dell'Oratorio din Roma, în Săptămâna 
Patimilor, dialoguri cântate ale textelor Evangheliei. Aceste dialoguri, 
numite Oratorii, deschid calea unui gen care se alcătuiește din arii, 
recitative, ansambluri vocale, cu acompaniament instrumental, deci 
apropiate structural de operă, dar destinate execuției concertante. 
Primul titlu de seamă, după modelul florentinilor Cameratei, este La 
Rappresentazione dell'Anima e di Corpo de Emilio de Cavalieri (1600). 
De dimensiuni reduse, cu texte adesea religioase, destinate inter- 
pretării în timpul Liturghiei, există și un gen înrudit cu oratoriul, 
Cantata. În ambele cazuri, evoluţia se va diferenţia net în relaţia cu 
culturile europene extraitalice. 


Conexiunile vocal-instrumentale stau la baza tuturor genurilor, fie 
prin servicii specializate (monodie, acomapaniament), fie prin 
preluări mimetice care cresc gradul de tehnicitate în execuţia vocală 

sau gradul de expresivitate în cea instrumentală. Se realizează astfel 
o unitate a stilurilor, dar, totodată, o interacţiune care duce la dife- 
renţieri evidente spre „operistic” sau, dimpotrivă, spre „concertant”. 


Genurile muzicii instrumentale se definesc prin ansambluri mici sau 
mai ample. În prima categorie, cu un statui autonom, se remarcă 
Suita. În accepțiunea secolului XVII, Suita este primul gen (instru- 
mental sau orchestral) în sens de ciclu. Prin structura sa, Suita a 
influenţat și apariţia altor genuri muzicale. Un rol deosebit în 
cristalizarea Suitei l-a avut deja existența dansurilor de Curte, 
preluate, în secolele anterioare, dintre modelele diverselor formule 
de dans cu origini populare. În primele sale manifestări, numărul și 
ordinea dansurilor nu cunoșteau încă o formulă fixă. Ulterior, se 
conturează criterii ce o caracterizează: unitatea tonală a întregului 
ciclu; ordinea dansurilor, necesară realizării contrastului prin caracter 
și tempo (Allemanda-Moderato, Couranta-Vivace, Sarabanda-Andante, 
Giga-Presto), prin metrică (măsuri binare alternate cu măsuri 
ternare); unitatea de formă tripartită tonal. În stadiul mai evoluat, 
Suita primește și o parte introductivă — Preludiu —, pentru Suita 
instrumentală, Uvertură, Intrada — pentru Suita orchestrală. Între 
dansurile cu loc oarecum fix sunt adăugate uneori altele, care 
respectă însă aceleași reguli (Menuet, Bourée, Gavota, Passe-pied, 
Rigaudon, Siciliana), și chiar piese de caracter (Badinerie, Aria). În 
secolul XVIII, predominarea ideii de ciclu se diversifică în subspecii 
de Suită, cum ar fi Serenada, Cassazione, Divertimento. Dacă termenul 
de „suită” reflectă în principiu o origine franceză (suite = urmare, 
succesiune), pe cel de „sonată” îl regăsim în definirea italiană a 
discursului instrumental (suonare = a cânta la un instrument), deli- 
mitare față de execuţia vocală preluată și de alte culturi europene 
(spielen, jouer, to play). 


În secolul XVII și prima parte a secolului XVIII, perioadă majoritar 
corespunzătoare Barocului, ce precede evoluția plenară a Clasicismului, 
Sonata coexistă sub două aspecte definite generic de spaţiul 
reprezentării muzicale: în spaţiul eclesiastic, Sonata da chiesa, în 
cel laic, Sonata da camera. În ambele cazuri, numărul instrumen- 
telor le conferă și denumirea de Trio sonata (două viori sau doi 
suflători și basul general — violoncel plus clavecin). În Sonata da 
chiesa întâlnim doar indicaţii de tempo, iar scriitura este prioritar 

polifonică (3 - 5 părți: introducere lentă, allegro, cu caracter 
fugatto, parte lentă, final allegro fugato). În Sonata da camera se 
precizează termeni de dansuri, iar scriitura înclină mai mult spre 
omofon, subliniind astfel caracterul profan al muzicii. Adesea, de-a 
lungul timpului, apar întrepătrunderi între cele două tipuri de 
Sonată, evidenţiindu-se de asemenea filiaţia cu genul Suitei. 


După începutul secolului XVIII, se conturează modificări 
semnificative în structura secțiunilor și în unitatea de concepţie a 
ciclului. Aceste noi caracteristici evoluează spectaculos până în 
apogeul sonatei vieneze, care devine cea mai complexă realizare a 
genurilor ce au accesat Clasicismului (cu ramificații multiple în 
muzica de cameră și în cea simfonică). Este caracteristică în 
Clasicism întrepătrunderea între gen, ca ciclu, și formă, ca structură. 
Carl Philipp Emanuel Bach este considerat printre primii creatori 
care propun acest nou aspect al Sonatei, în care Allegro-ul iniţial 
este o formă de sonată bitematică, Andante-le, o formă de lied, iar 
Finalul, Allegro, o formă de rondo. Vastitatea problematicii noului 
gen al Sonatei, complexa tranziţie de la Baroc spre Clasic, va 
determina o amplificare a conținutului până la limitele caracterizării 
sale drept un ciclu tri-cvadripartit, a cărui unitate este determinată 
de abordarea și dezvoltarea ideilor. 


Ca și Opera, genul concertant are antecedente în variate aspecte ale 
individualizărilor manifestate în complexul scriiturii polifonice. 
O altă raportare este predominanţa solistică — vocală sau instru- 
mentală — pe care o presupun ambele genuri care utilizau formula 
acompaniamentului. Prima înfățișare a genului concertant este 
Concerto grosso, specific perioadei baroce în care subzista tranziția 
de la polifonie la omofonie. Pentru prima dată titulatura este 
consemnată în Italia secolului al XVII-lea într-o lucrare a lui 
L. Gregori, model urmat de Corelli, Torelli, Vivaldi, Marcello, 
Geminiani etc. și răspândit în alte școli ale epocii. Numărul de părţi 
este variabil, asemănător Trio sonatei și Suitei. Element definitoriu al 
genului este dialogul dintre concertino (grup solistic, coarde sau 
suflători) și ripieno (ansamblul instrumental de acompaniament, 
alcătuit din coarde, la care se vor adăuga mai apoi și suflători). 
Treptat, numărul părţilor se reduce la trei, Allegro-Andante-Allegro, 
ca și contribuţia solistică, atribuită prioritar unui singur instrument, 

definindu-se astfel genul Concertului solistic (clasic și romantic), 
caracteristic mai ales după debutul secolului al XVIII-lea. În locul 
unor forme amintind Suita, cele trei părţi se apropie ca factură de 
ciclul Sonatei bitematice (formă de sonată, Lied, Rondo), iar factura 
beneficiază de creșterea gradului de perfecționare continuă a 
construcției instrumentale și tehnicii de execuţie. Un aspect singular 
este Aria de concert, în care vocea este cea care răspunde 
obligaţiilor solistice, într-o înveșmântare diferită, prin scriitură și 
expresie, de Aria de operă. 


O primă definire a cunoașterii genurilor orchestrale se leagă de 
aspectul iniţial al reunirii mai multor instrumente pentru realizarea 
unui discurs muzical, în care principala preocupare este cea a 
acoperirii tuturor registrelor. Sub această formă, încă din secolul 
precedent și pe parcursul celui de al XVII-lea, se poate vorbi mai 
ales de „ansamblu”, reunind instrumente diferite (în special 
coardele, dar și unele instrumente de suflat), în care este importantă 
intonaţia și mai puţin timbralitatea. Practica componistică va tinde, 
începând cu secolul al XVIII-lea, spre o altă configurație, cu 
repartizări de culoare, gândite anume, pe timbruri, acesta fiind 
stadiul clasicizării, în care ansamblul devine, treptat, Orchestră 
(impunându-se, implicit, arta sonorităţii) cu compartimente clar 
structurate și o dinamică specifică. Pentru prima ipostază, mo- 
mentele muzicale introductive, de fixare a tonalităţii întregului (în 
Suită sau Operă), vor fi denumite Sinfonia, Intrada, Intonazione, 
Toccata, Uvertura. Sub aceste titulaturi, genul se impune în Operă, 
păstrând unele conexiuni și cu muzica instrumentală de tipul Suitei. 
Aspectele principale ale Uverturii de operă sunt: tipul italian, 
promovat de Alessandro Scarlatti (succesiune ternară repede-lent- 
repede), și tipul francez, propus de J.B. Lully (succesiune ternară 
lent-repede-lent). Cele două tipuri, italian și francez, conţin în 
germen și structura Simfoniei, aşa cum se va constitui ea ca gen 
orchestral pe parcursul secolului al XVIII-lea. Simfonia reunește 
căutări în direcția dezvoltării formelor deja inițiate, încadrate unei 
arhitectonici de ciclu, a unei particularizări de sonoritate și tempo, 
devenind, odată cu clasicismul vienez, cea mai complexă și repre- 
zentativă manifestare componistică. Construcţia sa va cuprinde patru 

secțiuni cu o introducere lentă, amintind prin componente de Suită 
(Menuet-Trio), de Uvertură (Introducere), de Sonată, Lied și Variaţiuni. 
Unitatea celor patru secțiuni va fi realizată treptat, pornind de la 
tonalitate, motivică, factură stilistică și orchestrală, într-un model de 
îmbinare a rigorii formale și liberei invenţii ce cuprinde o mare 
parte din cuceririle secolelor XVII și XVIII, transmise astfel urmașilor 
în secolul al XIX-lea. 


O determinare stilistică unitară, pentru această epocă, pare greu de 
stabilit, trecerea de la Renaștere la Baroc, Clasicism și Romantism 
apărând suficientă, la nivel esenţial, prin schimbarea elementelor de 
limbaj. Concordanţa cu Istoria artelor poate fi observată, totuși, la 
orizontul mentalităţii estetice, ceea ce explică variate conexiuni. 
Impactul artelor vizuale se resimte în modul de asimilare muzicală a 
Barocului, fără a se putea vorbi de identificare și similitudini, fapt 
observabil și în trăsături stilistice ulterioare, ale Clasicismului și 
Rococoului. Evident, modificarea de mentalitate operează nuanţat 
în fiecare artă, pe plan cultural și, mai înainte de a se ajunge la 
apogeul clasicismului vienez și european, semnele preromantice 
devin deja observabile. Reperele stilistice strict delimitate se 
întrezăresc de-abia spre sfârșitul de secol XIX, ca un rezultat necesar 
al nevoii de ordine și noutate. Tot din această necesitate, imperiul 
tonalităţii ni se pare cel mai propriu reper, învecinat cu schim- 
bătoarele înfățișări, prudent nuanţate privitor ideii de Baroc, Clasic, 
Romantic în tripla ipostază a ascensiunii, apogeului și diversificării, 
corespunzătoare secolelor despre care a fost vorba. 


Muzica barocă-clasică italiană 


Giovanni Gabrieli (1557 — 1612), nepot al lui Andrea Gabrieli, 
colaborator al lui Orlando di Lasso la München, a devenit apoi 
organist la Basilica San Marco din Veneţia ca succesor al lui 
Claudio Merulo. Creaţia sa îi evidențiază preocuparea pentru 
trecerea de la muzică corală (lucrări pentru Cori spezzati) la cea 
pentru instrumente (Canzoni et Sonate) în care, cum s-a arătat deja, 
experimentează opoziţia între grupul coardelor și cel al alămurilor 
(Sonata pian e forte din Sacrae symphoniae). 

Giulio Caccini (1550 — 1618), membru al Cameratei lui Bardi, a fost 
promotor al monodiei acompaniate (culegerea Le nuove musiche) și 
a stilului rappresentativo propriu teatrului muzical (Rapimento di 
Cefalo, prezentată la Florenţa concomitent cu Euridice de Peri). 


Cei doi sunt contemporanii lui Claudio Monteverdi (1567 — 1642), 
personalitate care domină prima jumătate a secolului XVII, capabil 
a realiza artistic trecerea de la polifonia vocală (numită de el prima 
pratica) la monodie (seconda pratica) cu o măiestrie pilduitoare 
pentru contemporani și posteritate. Intuiţia sa îl conduce spre 
elaborarea teoriei Afectelor (Stilo mole, Stilo concitato), aproape 
simultan cu Descartes, și a unei noi modalităţi de interpretare 
vocală (parlar cantando) și a unei autentice concepții de drama- 
turgie muzicală modernă, inclusiv în acompaniamentul instrumental 
(cu practicarea unor efecte noi ca pizzicato, tremolo). Creaţia sa 
cuprinde muzică liturgică „in stilo antico ed osservato” (Vespre de 
Beata Vergine), Scherzi musicali, madrigale polifonice, și în stilo 
rappresentativo, opere (Orfeo, dramma per musica, 1607, Arianna, 
1608, II ballo delle Ingrate, Tirsi e Clori, 1625, Il Combattimento di 
Tancredi e Clorinda, 1624, Il Ritorno di Ulisse in Patria, 1641, 
L'Incoronazione di Poppea, 1642). 


Muzica instrumentală a epocii este reprezentată de Girolamo 
Frescobaldi (1583 — 1643), unul dintre cei mai de seamă organiști ai 
secolului. În interpretare (Catedrala San Pietro, Roma) și creație, el 
asigură continuarea tradiției organistice italiene și deschide 
orizonturile epocii următoare, asemenea lui Monteverdi în muzica 
vocală. În Ricercare, Canzone, Partite, desăvârșește scriitura 
prebachiană de orgă și clavecin. Influența sa se exercită mai ales în 
Europa Centrală. 


Arcangelo Corelli (1653 — 1713) este unul dintre primii maeștri ai 
violonisticii italiene, creator al modelelor de Sonate a tre și Concerti 
grossi, al cărui stil este influențat de melodica vocală. A format 
numeroși violoniști celebri în epocă - Geminiani, Locateli —, a 
realizat numeroase cicluri de muzică instrumentală în genul Sonatei 
da camera, da chiesa (este celebră Sonata „la Follia”), perfecţio- 
nând treptele dinamicii prin alternanța de piano și forte. Din 

generația sa care tranzitează Barocul spre Clasicism, mai amintim 
pe Alessandro Marcello (1686 — 1739, creaţii instrumentale, concer- 
tante, opere, oratorii), Tomasso Albinoni (1671 — 1750, violonist, 
creator de muzică instrumentală, opere), Pietro Locatelli (1695 — 1764, 
violonist, creator de muzică instrumentală, concertantă), Tomasso 
Antonio Vitali (1660 — 1750, violonist, autorul celebrei Ciaccona), 
Francesco Geminiani (1687 — 1762, violonist virtuoz, autor al 
Principiilor moderne de interpretare — The Art of playing on the 
violin, creator de sonate, concerte). 


Alessandro Scarlatti (1660 - 1725) poate fi considerat cel mai 
important reprezentant al Școlii napolitane, cu realizări deosebite 
mai ales în domeniul operei seria și al cantatei. Datorită lui se 
impune formula Uverturii italiene, iar scriitura vocală virtuoză și 
ornamentată devine caracteristică stilului clasic italian de belcanto 
(a creat 115 opere, dintre care Mitridate Eupatore, Tigrane, Cambise, 
Griselda, oratorii, muzică religioasă, 600 de cantate de cameră și 
muzică instrumentală, 12 Sinfonie di Concerto grosso, Sonate a 
quatro). În domeniul operei, în afara Școlii napolitane, se remarcă și 
reprezentanţi ai Școlii romane — Giacomo Carissimi (1605 — 1674), 
ai Școlii venețiene — Francesco Cavalli (1599 — 1676). 


Domenico Scarlatti (1685 — 1757), fiul lui Alessandro, devine unul 
din primii mari clasici ai perioadei dintre cele două secole. 
Importanţa lui provine din afirmarea tehnicii moderne de claviatură, 
cu consecințe până în Romantism. Sonatele sale (denumite și 
Essercizi) reprezintă un moment hotărâtor în structurarea unităţii 
formale bitematice, bipartite, ce va evolua spre sonata clasică 
vieneză. Scarlatti rămâne important și prin varietatea scriiturii, 
bogăţia motivicii și _ritmicii, îndrăznelile armonice (creația sa 
cuprinde aproape 600 de sonate, precum și opere, cantate). 


Antonio Vivaldi (1675 sau 1678 - 1741) domină tranziţia spre 
clasicismul european al epocii prin pregnanţa stilului componistic, 
sinteză italiană a acumulărilor de până la el în aproape toate 
genurile. Formaţia de violonist îi înlesnește crearea unei vaste 
literaturi de gen, de la sonate da camera la muzică pentru ansamblu 
instrumental (23 de Sinfonii, 46 concerti ripieni) sau concertant (un 
număr record — 222 pentru vioară solo, peste 60 pentru alte 

combinaţii solistice). De o celebritate aparte se bucură ciclurile 
concertante L'Estro armonico op. 3, La Stravaganza op. 4, Cimento 
dell'armonia op. 8 (din care face parte și ciclul Le quatro stagioni — 
Anotimpurile), pentru care muzicianul dovedește o înclinaţie aparte 
în relația cu poezia și cu procedee ale descriptivismului sonor. 
Acest efect este consecinţa preocupărilor pentru operă și oratoriu, 
cantate și serenade. Personalitatea sa va marca evoluţia unor iluștri 
contemporani, în primul rând a lui J.S. Bach. 


Giovanni Batista Pergolesi (1710 — 1736), depășind pragul secolului 
al XVIII-lea, devine părtaş al clasicismului italian propriu-zis. 
Reprezentant al Școlii napolitane de operă seria și operă bufă 
(Olimpiade, Il prigioner superbo, L'o Frate nnamorato), de 
intermezzi în dialect napolitan, la care se adaugă oratorii, cantate 
(Stabat Mater). Succesul său postum se datorează mai ales unui 
intermezzo, La serva padrona, care, reprezentat la Paris, a declanșat 
„Războiul bufoniștilor”. 


Giovanni Batista Sammartini (1698 - 1775) aduce în clasicismul 
italian interesul pentru primele forme de Simfonie cu patru părți și 
cvartete de coarde (Sonate a quatro) aproape simultan cu 
începuturile genurilor respective la Mannheim și în creaţia lui 
Haydn. A influențat gândirea lui Gluck, care i-a fost discipol, și a 
multor alți contemporani lui. 


Giovanni Battista Martini, supranumit cu celebra poreclă „Padre 
Martini” (1706 - 1784), ocupă un loc semnificativ nu numai prin 
creaţia sa muzicală, ci și prin lucrările teoretice (Istoria della 
musica, Tratat de contrapunct), fiind considerat de contemporani 
(printre care și Wolfgang Amadeus Mozart) un erudit al 
clasicismului italian din perioada de definire, în secolul XVIII. 


Giovanni Battista Viotti (1755 — 1824) este creatorul violonisticii 
clasice cu valoare modernă, continuând modelul maestrului său, 
Pugnani. Creaţiile sale concertistice, de structură asemănătoare cu 
operele clasicilor vienezi, reflectă un spirit stilistic european datorită 
multiplelor sale contacte cu viaţa artistică de la Paris și Londra. În 
special concertele pentru vioară continuă să fie considerate 
literatură formativă în domeniul pedagogiei instrumentale, chiar 


54 


dacă substanța muzicală nu poate rivaliza cu cea a marilor săi 
contemporani. 


O pleiadă de compozitori de operă au continuat evoluţia genului în 
ltalia, contribuind la răspândirea sa în marile centre culturale 
europene care beneficiau de teatre speciale pentru a reprezenta 
acest repertoriu. Pot fi amintiţi, dintre foarte mulți creatori de gen, 
Giovanni Bononcini (1670 — 1747), Nicola Porpora (1686 — 1768), 
unul dintre marii maeștri de canto ai acestei epoci, Francesco 
Durante (1684 — 1755), Niccolò Piccini (1728 — 1800), Tommasso 
Traetta (1727 — 1779), Leonardo Leo (1694 — 1744), Giovanni 
Paisiello (1740 — 1816). Printre personalităţile care menţin un profil 
caracteristic clasicismului italian, înaintea romantismului, se 
numără Luigi Boccherini (1743 — 1805), în domeniul muzicii 
instrumentale și concertante (în special pentru violoncel), Muzio 
Clementi (1752 — 1832), pentru literatura pianistică (peste 100 de 
sonate clasice), Domenico Cimarosa (1749 — 1801), pentru opera de 
factură clasică învecinată cu teatrul mozartian (celebritatea 
necontestată aparține operei buffe II matrimonio segreto). 


Muzica barocă-clasică franceză 


Jean Baptiste Lully (1632 — 1687) este, prin origine și formaţie 
artistică, apartenent culturii italiene, dar devine, în timp, prima 
personalitate capabilă a reprezenta barocul în tranziţie spre 
clasicismul francez. Împrejurările existenţei sale îl afirmă ca 
violonist, mai întâi într-o orchestră princiară, apoi, angajat de 
Ludovic al XIV-lea în ansamblul celor „24 de viori regale”, al cărui 
conducător devine cu titlul de „maestru al muzicii regale”. În 
această calitate, relaţia sa cu Moliere îi permite să propună curții 
regale primele spectacole care depășesc spiritul simplu al 
divertismentelor existente sau pe cel al operelor italiene importate la 
Paris. Interesantă este integrarea sa în viaţa socială a ţării de adopţie 
și spiritul culturii franceze, mai întâi cu pastoralele, baletele sau 
comediile-balet realizate cu Molière (Le Mariage forcé, L'Amour 
médecin, Monsieur de Pouceaugnac, Le Bourgeois gentilhomme). 
Apoi urmează creaţiile de maturitate prezentate la Academie Royale 

de Musique (a cărei conducere o preia, oarecum abuziv, de la un 
compozitor mediocru, Cambert, care o iniţiase în 1671 după 
modele italiene). Datorită poetului-libretist Philippe Quinault, 
aprofundează subtilităţile limbii franceze și, părăsind exemplele 
italiene, reușește să impună un stil caracteristic în melosul și 
recitativele tragediilor sale lirice (Les Fétes de Amour et de 
Bacchus, Cadmus et Hermione - prima mare operă franceză -, 
Phaeton, Amadis, Roland, Armide), conferind muzicii orchestrale o 
importanță aparte prin uvertura în stil francez și specificul 
ornamenticii clasice. Deși treptat intrată în uitare, muzica lui Lully a 
fost un model pentru contemporani și urmași, fundamentând 
clasicismul francez. 


Marc Antoine Charpentier (1634 —1704), contemporanul umbrit de 
prestigiul, relaţiile și personalitatea lui Lully, este format tot sub 
influenţă italiană ca elev al lui Carissimi la Roma. El dovedește un 
spirit mai rafinat în creaţiile sale; reușitele aparţin mai puţin teatrului 
muzical (colaborări cu Molière la Mariage forcé, Le malade 
imaginaire), vădind o înclinaţie specială pentru muzica religioasă 
(misse, cantate, Te Deum, Leçons des ténèbres, Litanies de la 
Vierge) și instrumentală (Ballets des saisons, Concert pentru patru 
viole, uverturi, serenade), contribuind la definirea specificului 
stilistic francez. 


André Campra (1660 — 1744) asigură într-o anume măsură conti- 
nuitatea acestui profil stilistic distinct, deosebindu-se de italieni. 
Cronologic, creaţiile sale dramatice urmează drumul deschis de 
Lully către opera-balet al lui Rameau (tragediile lirice Tancred, 
Camille, opere-balet Europe galante, Le Carnaval ă Venise, aran- 
jamente sau pastiches pe muzica lui Lully și Charpentier). Campra 
are o contribuţie considerabilă și în muzica religioasă (motete, 
psalmi, o missă, un Recviem) și instrumentală (intermedii, divertis- 
mente). Din generația post-lullystă, mai pot fi amintiţi: pentru 
muzica instrumentală, Henry Desmarets, pentru cea de operă, 
André Destouches. 


François Couperin „Le Grand” (1668 - 1733) a fost, în calitate de 
muzician al Regelui Ludovic al XIV-lea, cel mai mare organist și 

clavecinist al epocii. Meritele sale sunt subliniate de funcţia de 
Maestru organist al Capelei Regale, Maître de clavecin des Enfants 
de France și Ordinaire de la musique du Roy, asigurând în anii 
maturității concertele de duminică ale palatului regal. A creat 
muzică vocală (El&vations, Leçons des ténèbres, Airs sérieux), 
muzică pentru ansambluri instrumentale (Sonate-trio, Concerts 
royaux „Les Gouts râuni”). În „Grandes Sonates ă 3” propune o 
sinteză a stilului timpului prin Apothéose de Lully și Apotheose de 
Corelli. În afara muzicii de orgă, contribuţia sa majoră este creaţia 
destinată clavecinului (233 de piese grupate după tonalități, precum 
și un tratat teoretic, L'Art de toucher le clavecin), care devine astfel 
o trăsătură distinctivă a clasicismului francez de la începutul 
secolului al XVIII-lea. 


Jean-Philippe Rameau (1683 — 1764) poate fi considerat unul dintre 
marii clasici ai „secolului luminilor”. Gloria sa, datorată creaţiilor 
teatral-muzicale (tragediile lirice Hippolite et Aricie, Castor et 
Pollux, Dardanus, La Princesse de Navarre, opera-balet Les Indes 
galantes, comedia-balet Plate) și muzicii instrumentale pentru mici 
ansambluri sau pentru clavecin, a determinat și reacții adverse prin 
polemicile declanșate de J.-J. Rousseau și Grimm, reprezentanţi ai 
„Enciclopediștilor” (polemică în care i se opune exemplul de 
naturalete al Servei padrona de Pergolesi în celebrul „război al 
bufoniștilor”). Operele sale deschid o nouă epocă, în care compo- 
zitorul asimilează exemplul italienilor (aria da capo, stilul belcantist) 
și acordă importanță orchestrei, inclusiv pasajelor descriptive, 
expresivităţii limbajului armonic. În Pièces de clavecin en concert 
(clavecin, vioară-flaut, violă, vioara a Il-a) conferă instrumentului cu 
claviatură un rol nou, solistic, model preluat de Haydn și Mozart în 
locul basului continuu. Autor al Tratatului de armonie, Rameau 
pledează pentru utilizarea disonanţelor, pentru rezonanţa naturală a 
sunetelor, teoria acordurilor răsturnate, studiul sistematic al armo- 
niei și, mai ales, sistemul temperanţei (tratat editat în 1722, simultan 
cu Clavecinul bine temperat de Bach). În orchestrație, se remarcă 
introducerea clarinetului în ansamblul simfonic (opera Zoroastre), 
utilizarea corzilor duble și a pizzicatelor. Prieten cu Voltaire, 
Rameau se ridică pe plan muzical la nivelul gândirii celor mai 

importanți oameni de cultură ai secolului, fiind autorul articolelor 
despre muzică din prima ediţie a Enciclopediei franceze. 


Arta violonistică cunoaște, în interpretare și creație, o perioadă 
deosebit de înfloritoare prin muzicieni ca Jean-Baptiste Senaillé 
(1687 — 1730, 50 de Sonate pentru vioară în stil italian), Jean Marie 
Leclair „L'Ain&” (1697 — 1764, Sonate pentru vioară solo, două viori, 
49 Sonate pentru vioară sau flaut, cu bas continuu, Concerte într-un 
stil de sinteză italo-francez), François Francoeur (1698 — 1787, 
Sonate pentru vioară, opere), Joseph de Mondonville (1711 — 1772, 
Sonate pentru vioară și clavecin, Sonate-trio, opere). Întreg acest 
repertoriu va fi reflectat de lucrările tânărului Mozart, în creațiile 
sale care oglindesc turneele pariziene. 


Chritoph Willibald Gluck (1714 — 1787), cu toată formaţia sa 
artistică datorată unor compozitori europeni — Hasse, Sammartini, 
Händel — și marele număr de creaţii în manieră italiană, realizate în 
prima parte a vieţii, poate fi considerat, la maturitate, datorită 
ultimelor sale lucrări, destinate Parisului, unul dintre principalii 
continuatori ai istoriei operei franceze clasice. Importanţa 
contribuţiei sale, care i-a influenţat pe Haydn și Mozart, aparține 
acţiunii de reformă a genului, determinată de intuirea unei noi etape 
a dramaturgiei muzicale. Prima sugestie, care îl îndreaptă spre 
opera franceză, în colaborare cu  libretistul Calzabigi, se 
concretizează în Orfeo ed Euridice (versiune vieneză 1762, 
pariziană, 1774). Ideile sale novatoare sunt comunicate în Prefaţa 
operei Alceste, exercitând o mare influență asupra contemporanilor 
și urmașilor (de la Mozart până la Wagner): renunțarea la ariile 
demonstrative, dar inutile, și la ornamentaţia excesivă; înlocuirea 
recitativului secco, acompaniat de clavecin, cu recitativul arioso, 
acompaniat de orchestră; sublinierea importanţei Uverturii ca sinteză 
a dramei; funcţia teatral-dramatică a corurilor și baletului. Depășind 
la rându-i o polemică franco-italiană, ce îi opune drept rival pe Niccolò 
Piccini, compozitorul lasă posterităţii capodopere ce constituie 
apogeul clasicismului francez în teatrul liric (Pelerinii la Mecca, 
Iphigânie en Aulide, Alceste, Armide, Iphigânie en Tauride, Echo et 
Narcisse). Printre compozitorii care vor reflecta această influenţă 
pot fi amintiţi Francois-Andre Philidor (1726 — 1795, mai importantă, 

din cele peste 30 de opere, Blaise le Savetier), Pierre-Alexandre 
Monsigni (1729 — 1817, cu Les aveux indiscrets), Nicolas Dalayrac 
(1753 — 1809) și, mai ales, André Modeste Grâtry (1741 — 1813, 
dintre cele 70 de opere se mai cântă Le Tableau parlant, Richard 
Coeur de Lyon). 


Interesul pentru muzica orchestrală se conturează în activitatea lui 
François-Joseph Gossec (1734 - 1829), unul dintre promotorii 
muzicii din timpul Revoluţiei Franceze, șef al muzicii Gărzii 
Naţionale, autor de cântece revoluţionare. Concertele denumite La 
Loge Olympique, în cadrul cărora s-au prezentat și Simfoniile 
pariziene de Haydn, afirmarea „concertelor spirituale” îi stimulează 
preocuparea pentru genul Simfoniei franceze (a creat 30 de 
Simfonii) și muzică de cameră (12 cvartete). Împreună cu Luigi 
Cherubini și Jean François Lesueur (1760 — 1837), Gossec reprezintă 
pleiada primilor profesori de compoziție ai nou-înfiinţatului 
Conservator din Paris (fondat în 1795), ilustrând totodată perioada 
de tranziţie a clasicismului francez spre Romantism. 


Muzica barocă-clasică austro-germană 


Hans Leo Hassler (1564 — 1612) aparţine generaţiei tranzitorii a 
Renașterii către sec. XVII, preluând, pe de o parte, modelul 
motetului polifonic și al madrigalului italian (Cantiones Sacrae, 
Sacri Concentus) și, pe de altă parte, arta interpretării și creației 
pentru orgă (Ricercari, Canzoni). Este interesat de scriitura omofonă 
în armonizarea Coralelor (culegerile Neue teutsche Gesänge, din 
care face parte și coralul O Haupt voll Blutt, preluat de Bach în 
Matthäus Passion). 


Heinrich Schiitz (1585 — 1672) realizează o complexă sinteză între 
cele două epoci, fiind format sub influenţa polifoniei renascentiste 
târzii și, totodată, recepționând noutăţile stilului omofon (în special 
Monteverdi) —, exemplele muzicii italiene cunoscând o adaptare la 
realităţile culturale germane pe planul muzicii instrumentale 
concertante (Kleine geistcliche Concerten), al operei (i se atribuie 
prima lucrare germană de gen, Dafné, în stil italian) și al muzicii 

vocal-instrumentale  (oratoriile De Paști, De Crăciun, Psalmi, 
Pasiuni). Este unul dintre primii muzicieni care inițiază și conduc 
capelele muzicale germane (organist la Kassel, kapellmeister al 
Electorului de Saxa la Dresda). Gândirea sa muzicală este 
importantă în pregătirea apogeului atins de J.S. Bach. Andreas 
Hammerschmidt (1612 — 1675) continuă, ca discipol, procesul de 
asimilare a stilului italian la practica artistică germană și specificul 
religios protestant. Johann Jakob Froberger (1616 —1667) extinde, 
datorită multitudinii contactelor sale culturale europene, tendința de 
reunire a caracteristicilor stilistice, aducând în muzica germană și 
trăsături ale muzicii franceze, ceea ce reprezintă o altă contribuție 
relevantă pentru sfârșitul secolului XVII. 


Pentru compozitorii începutului de clasicism german, orga apare 
drept un instrument care captează interesul, depășind clavecinul. 
Tradiţia Școlii „coloriștilor” se îmbogățește cu cuceririle maeștrilor 
orgii din Italia, recepționate prin muzicienii deja amintiţi. O întreagă 
pleiadă de organiști consolidează Școala germană a secolului XVII 
care, înaintea lui Bach, culminează cu personalitatea lui Dietrich 
Buxtehude. Astfel, menţionăm pe Samuel Scheidt (1587 — 1654, 
sinteză flamando-italiană în Tabulatura nova, piese de orgă sacre 
și profane, Tabulatur-Buch, preludii de orgă), Johann Krüger 
(1598 — 1662, autor de corale de orgă, unele preluate și de Bach), 
Johann Caspar von Krell (1627 —1693, creaţii de orgă, clavecin în 
manieră prebachiană, opere după model italian, misse), Johann 
Pachelbel (1653 - 1706, Etchlicher Chorale, Choralvorspiele, 
variaţiuni pe corale pentru orgă, muzică instrumentală, ciaccone, 
toccate, fugi), Nikolaus Bruhns (1665 — 1707, Preludii și Fugi pentru 
orgă), Georg Boehm (1661 -1733, Preludii, Fugi, Corale, Partite 
pentru orgă, piese de clavecin). 


Dietrich Buxtehude (1637 — 1707) este neîndoios cea mai influentă 
personalitate în muzica de orgă a epocii, faimă consolidată și de 
celebrele concerte de muzică religioasă Abendmusiken, a căror 
tradiţie a durat aproape două secole. În creaţia sa (muzică de orgă, 
clavecin, cantate, misse) reunește principalele elemente de stil ale 
timpului. Printre admiratorii lui, care i-au urmat exemplul artistic, se 
află atât Bach, cât și Händel. 

În muzica instrumentală a secolului XVII, contribuţii interesante mai 
pot fi consemnate pe planul literaturii de clavecin la Johann Caspar 
Fischer (suite franceze, germane, ca și muzică de orgă sau 
religioasă), Johann Kuhnau (1660 — 1722, Biblischen Historien 
pentru clavecin, Partite), Johann Joachim Quantz (1697 — 1773, 
muzică concertantă, sonate, piese de clavecin) și al literaturii 
violonistice la Heinrich Franz von Biber (1644 — 1704, fondatorul 
Școlii violonistice din Europa Centrală, creator de sonate și partite 
pentru vioară, muzică de operă și religioasă). Dintre contribuţiile 
teoreticienilor timpului le reținem pe cele ale lui Johann Josef Fux 
(1660 — 1741), autorul celui mai important tratat de contrapunct 
Gradus ad Parnasum (dialoguri între Maestru și discipol, în latină, 
urmate de exerciţii de compoziţie). 


Fără a putea fi apreciate drept esențiale pentru evoluția genului, 
preocupările în domeniul teatrului muzical se regăsesc la foarte 
mulți compozitori, după Schütz. Principala problemă în conturarea 
unui făgaș propriu aparţine faptului că majoritatea compozitorilor își 
desăvârșesc educaţia artistică și profesională în Italia, preluând 
totodată modelele existente și propagându-le, prin originale sau 
imitații, în zona germanică, odată cu organizarea teatrelor muzicale 
de curte în ambianţă nobiliară. Dintre compozitorii care au acordat 
o importanță aparte operei îi menţionăm pe Johann Sigismund 
Kusser (1660 — 1727, discipol al lui Lully, director al Operelor din 
Hamburg și Stuttgart, autor de „opere germane” după model 
francez), Johann Adolph Hasse (1699 — 1783, celebru în Europa 
pentru operele sale în stil italian — circa 60 de lucrări), Johann 
Mattheson (1681 —1764, organist, clavecinist, teoretician, creator de 
opere pentru Hamburg, oratorii, cantate, scrieri — Critica Musika, mai 
ales Der Volkommene Kapellmeister), Reinhard Keiser (1674 — 1739, 
urmașul lui Kusser la Theater am Gănemarkt din Hamburg, pentru 
care a scris și regizat circa 120 de „opere germane”). Ca și în genul 
operei, în cel al literaturii de clavecin sau orgă, majoritatea 
compozitorilor se orientează spre miniatura vocală ce tinde să se 
deosebească de cântecul religios sau de aria italiană. Printre primii 
compozitori care marchează începutul acestui gen îl amintim pe 
Johann Hermann Schein (1586 — 1630, cu lieduri polifonice în genul 
villanelelor italiene, motete, corale), care, împreună cu Heinrich 

Schütz și Michael Praetorius (1571 — 1621, autorul unei monumentale 
lucrări teoretice privind genurile, formele și practica muzicală, 
Syntagma musicum), netezește drumul către monodia acompaniată, 
în Europa Centrală. Cel mai preocupat de conturarea viitorului 
acestui gen este Heinrich Albert (1604 — 1651, autor al mai multor 
culegeri de arii și lieduri, pentru care a creat muzica și versurile). 

La cumpăna dintre secolul al XVII-lea și cel următor, o generaţie de 
mari maeștri a marcat primul apogeu al Clasicismului - prin 
Rameau în Franţa, D. Scarlatti în Italia (Spania), Telemann, Bach în 
Germania, Händel în Anglia (Germania) —, apogeu imposibil de 
atins fără acumulările baroce anterioare. 


Georg, Philipp Telemann (1681 — 1767), iniţiator al primei societăți 
de concerte publice, „Colegium Musicum”, a contribuit, împreună 
cu Mattheson și Keiser, la renumele Școlii muzicale hamburgheze. 
În epocă, el realizează, pe baza unor serioase cunoștințe profe- 
sionale, sinteza între tradiţia contrapunctică și stilul italian. A avut o 
activitate componistică prodigioasă care, prin succesul imediat, l-a 
determinat pe Romain Rolland să-l numească „rivalul fericit al lui 
J.S. Bach”, deși gloria sa a pălit mult, în perspectiva istoriei (peste 
120 de servicii religioase, 44 de Pasiuni, 100 de cantate, 40 de 
opere — dintre care doar Pimpinone și Înțeleptul Socrate se mai 
cântă — 600 de Wverturi franceze, suite de orchestră — Muzica apelor, 
flux și reflux la Hamburg, Don Quixotte —, muzică instrumentală. 


Johann Sebastian Bach (1685 — 1750) realizează cea mai cuprinză- 
toare sinteză a evoluţiei limbajelor muzicale din epocile precedente. 
Înaltul grad de perfecţiune a gândirii armonice, polifonice, de formă 
a abordării genurilor existente, împlinește o moștenire artistică inesti- 
mabilă pe planul științei, al esteticii muzicale europene, cu ecouri 
prelungite în secolele următoare. Urmând studiilor de cunoaștere a 
muzicii (vioară, clavecin, orgă, compoziție), Bach și-a perfecţionat 
aceste acumulări prin studiul capodoperelor masștrilor (studiu 
aprofundat prin copierea partiturilor compozitorilor germani -— 
Buxtehude, Böhm -—, francezi - Couperin —, italieni — Frescobaldi, 
Albinoni, Vivaldi). Creaţia sa este în mare parte legată de locul 
activităţii artistice: 1697 — 1703, cantor la Ohrdurf și Lüneburg 

(primele cantate); 1707 — 1708, organist la Mülhausen (cantate); 
1708 — 1717, Kammermusikus și Hoforganist al Curţii din Weimar, 
apoi Konzertmeister (lucrări de orgă, principalele revelații ale 
componisticii italiene); 1717 — 1723, Kapellmeister la Curtea din 
Köthen  (Suitele pentru orchestră, Concertele brandemburgice, 
concerte instrumentale, sonate, primul volum Das wohltemperierte 
Clavier); 1723 — 1750, ca succesor al lui J. Kuhnau, cantor la 
Thomaskirche din Leipzig (marile opere vocal-simfonice, muzică 
instrumentală, cantate, Musikalischer Opfer, Die Kunst der Fuge), 
perioadă în care întreprinde scurte călătorii pe teritoriul german 
(Weimar, Kassel, Dresda, Berlin, Potsdam). 

Întreaga operă a lui Bach, din care în timpul vieţii s-a editat extrem 
de puţin, va fi treptat redescoperită, fiind publicată integral de către 
„Bachgesellschaft” (sub sigla BWV). Cităm câteva dintre capodo- 
pere: vocal simfonic - Pasiunea după loan (1723), Pasiunea după 
Matei (1729), Missa în si minor, misse luterane, Oratoriul de 
Crăciun, Oratoriul de Paști, Magnificat, aprox. 300 Cantate reli- 
gioase, 25 de Cantate profane (Cantata electorală, Cantata cafelei, 
Cantata ţărănească, Actus tragicus); orgă — 144 corale, sonate, con- 
certe, toccate și fugi, Passacaglia; clavecin — Das wohltemperierte 
Clavier, șase Suite franceze, Suite engleze, Partite, Invenţiuni (două 
și trei voci), Concertul italian, Variaţiunile „Goldberg”; ansamblu 
instrumental — patru Suite („Ouverturen”), șase Brandemburgische 
Koncerten, Das musicalischer Opfer, șase Sonate pentru vioară solo, 
Suite pentru violoncel solo, Sonate pentru flaut, vioară, clavecin, 
Die Kunst der Fuge (17 fugi, patru canoane). 

Elementele fundamentale ale gândirii lui Bach reflectă specificul 
esențial, polifonic, al discursului, profunda înţelegere a coralului 
protestant, desăvârșirea formelor și genurilor existente în practica 
muzicală, expresia cuprinzătoare a utilizării instrumentelor, amprenta 
stilistică pregnantă, capabilă a „traduce” în stil bachian chiar și 
motivele tematice preluate de la predecesori sau contemporani. Din 
toate punctele de vedere, estetic, filosofic și de măiestrie a com- 
ponisticii, J.S. Bach rămâne unul dintre cele mai mari modele ale 
muzicii europene și universale. 

Din „dinastia Bach”, cel mai apropiat de părintele său poate fi 
considerat Wilhelm Friedmann Bach (1710 — 1784), a cărui formare 
artistică a fost supravegheată de marele compozitor. Organist și 
clavecinist virtuoz, preocupat totodată și de componistică, el a 
contribuit la definirea genurilor moderne ale Sonatei și Concertului 
(Simfonii, Concerte, Sonate pentru pian, piese instrumentale — 
Poloneze, Fantezii) cu o amprentă personală distinctă. Fratele său, 
Carl Philipp Emanuel Bach (1714 — 1788) devine kammercembalist 
al Curţii regelui Prusiei și, apoi, ca succesor al lui Telemann, 
director muzical la Hamburg, contribuind la cunoașterea multor 
capodopere contemporane lui (Händel, Haydn, Jommeli). Are o 
contribuţie esenţială și în teoria interpretării pianistice moderne 
(lucrarea Vesuch über die wachre Art das Klavierspielen, 1762), în 
afară de conturarea genurilor muzicale din apogeul Clasicismului 
(Simfonii, Concerte, Sonate, Triouri, Oratorii, Pasiuni, Cantate), în 
care se remarcă o sensibilitate preromantică și o eleganţă a melodiei 
care l-a influenţat vădit și pe Mozart. Contemporanul său mai tânăr 
Johann Christoph Friedrich Bach (1732 - 1795) ilustrează tot 
această perioadă de apogeu a Clasicismului, artistul reușind să 
determine, la Curtea din Bückeburg, o creștere a interesului față de 
muzica germană, în comparaţie cu moda italiană, în domeniul 
oratoriului și cantatei, lucrările sale în genul concertului și simfoniei 
fiind comparabile cu partituri ale lui Haydn. 


Franz Xaver Richter (1709 — 1789) completează generaţia de mijloc 
a secolului, devenind un reprezentant al vieţii muzicale legate de 
Școala de la Mannheim (muzică religioasă, instrumentală, 64 de 
simfonii). Ca și contemporanul său, Johann Stamitz (1717 — 1757) 
își leagă activitatea de această Școală, contribuind la fixarea 
tiparului de gen al simfoniei clasice (prin filiera Vivaldi, Jommeli, 
Sammartini, spre Haydn și Mozart) în vederea unor principii de 
orchestrație și dinamică mai moderne (74 de simfonii, concerte de 
clavecin, vioară, flaut, clarinet — primul cunoscut în istoria genului). 
Modelul său este urmat de Karl Stamitz (simfonii, concerte, opere) 
și, mai ales, de succesorul său în funcţia de Konzertmeister, Cristian 
Cannabich (1731 — 1798), considerat, prin rezultatele de interpre- 
tare ce i-au făcut celebră orchestra simfonică din Mannheim, drept 
unul dintre primii mari dirijori în sensul modern al profesiunii, 

admirat ca atare de Mozart (100 de simfonii, uverturi, cvintete, 
cvartete, triouri, balete). Originari din Boemia, ca și familia Stamitz, 
fraţii Frantisek și Jiri Antonon Benda sunt, de asemenea, muzicieni 
importanţi ai Prusiei în mijlocul secolului, promovând genurile deja 
conturate în muzica de teatru (Melodramen, Singspielen) și orches- 
trală (simfonii, concerte). Mai pot fi menţionate printre numele de 
relief ale epocii Joseph Mysliveček (1737 — 1781, simfonii, concerte, 
opere, oratorii) și, mai ales, Karl Ditters von Dittersdorf (1739 — 1799), 
creator care ilustrează nivelul vieţii muzicale din zona austriacă, 
unind problematica clasicismului german cu inerentele influenţe 
italiene într-un stil strălucitor și spectaculos, care i-a asigurat renumele 
printre contemporanii lui Haydn și Mozart (140 de simfonii, 35 de 
opere bufe și singspiel-uri, oratorii, misse, muzică instrumentală și 
de cameră). Dintre urmașii acestei generaţii, îi mai amintim pe Jan 
Dusseck, J.N. Hummel, Anton Diabelli. În acest context, caracteri- 
zat prin acumulări, sinteze și înnoiri ale limbajului muzical, apogeul 
Clasicismului se împlinește prin cele trei mari personalităţi de nivel 
european, surprinse în sintagma „Clasicismul vienez” — Joseph 
Haydn, Wolfgang Amadeus Mozart și Ludwig van Beethoven. 


Joseph Haydn (1732 — 1809) își începe drumul în muzică marcat de 
cunoașterea unor maeștri ai timpului, la Viena (Porpora, Dittersdorf, 
Wagenseill, Gluck), cucerind o reputaţie ce îi deschide, după câteva 
angajamente, perspectiva unei situaţii stabile la Curtea prinţului 
Esterhazy, unde va activa timp de trei decenii (1761 — 1790) în 
calitate de Kapellmeister. După primele începuturi componistice, 
care nu depășesc creaţiile contemporanilor săi, aici va realiza o 
mare parte a operei sale muzicale, datorită căreia devine unul dintre 
cei mai renumiţi muzicieni ai timpului. În afara unei permanente 
acumulări de cunoștințe prin practicarea muzicii ca dirijor, con- 
dițiile de excepție ale existenţei unui ansamblu de interpreți 
(instrumentiști și cântăreţi) îi permit să elaboreze și să-și desăvâr- 
șească creaţia, aproape în toate genurile. Rolul său este hotărâtor în 
cristalizarea celor mai caracteristice componente ale Clasicismului 
din a doua jumătate a secolului al XVIII-lea, la claritatea de 
concepție adăugându-se argumentul unei pregnanţe a personalităţii 
sale, capabilă, astfel, a defini stilul epocii printr-o sinteză particulară 
și generală totodată. În muzica instrumentală contribuie la noul 

cadru al sonatei de pian (60 de sonate), translat și spre formaţiile 
camerale de trio sau cvartet (84 de cvartete care stabilesc statutul 
acestui tip de ansamblu clasic monotimbral). În simfonie, prin seriile 
de lucrări ce îi jalonează aproape întreaga activitate, parcurge 
evoluţia de la Suită-Divertisment-Concerto grosso la ciclul cvadri- 
partit cu Introducere lentă, devenit prototipul clasic al genului 
(Introducere-Allegro, sonată; Andante, lied, variaţiuni; Menuet cu 
Trio; Allegro, rondo sonată). Expresia orchestrală se pliază structurii 
de triplu cvartet (coarde, suflători de lemn, suflători de alamă) și 
câștigă în plasticitate, dramaturgie muzicală și echilibru arhitectonic, 
iar tehnica formei se desăvârșește în conturul tematic și cuceriri ale 
travaliului motivic dezvoltător. Capodoperele simfonice haydniene 
aparțin anilor de maturitate (începând cu Simfonia nr. 45, „Despărţirea”, 
până la ciclul „Simfoniilor pariziene”, nr. 82 — 87, Simfonia „Oxford” 
nr. 92 și ciclul „Simfoniilor londoneze” nr. 93 — 104). Creaţia sa 
cuprinde un mare număr de piese instrumentale, vocale, concerte 
(pian, violoncel, vioară), divertismente. Sub impresia oratoriilor 
hăndeliene, realizează două capodopere vocal-simfonice: Creaţiunea, 
Anotimpurile, la care se adaugă muzică religioasă — misse, oratoriul 
Cele șapte cuvinte ale lui Isus pe Cruce. Mai puţin cunoscută, dar 
esențială în definirea teatrului muzical clasic, este creaţia muzical- 
dramatică (opere seria, opere bufe, singspiel-uri, dramma giocoso): 
Farmacistul, L/Infedelta delusa, L'Isola disabitata, II Mondo della luna, 
L'Anima del filosofo etc. Influenţa personalităţii lui Haydn este con- 
siderabilă în relaţia cu contemporani (inclusiv cu Mozart și Beethoven, 
care i-au dedicat creaţii în domeniul cvartetului și, respectiv, al 
sonatei de pian) și în impunerea clasicismului vienez drept criteriu 
de orientare repertorială a vieţii muzicale din secolele următoare. 


Wolfgang Amadeus Mozart (1756 — 1791) impune vocaţia paneuro- 
peană a clasicismului vienez prin cuprinderea, încă din anii carierei 
sale artistice timpurii, a tuturor aspectelor de creaţie proprii muzicii 
vieneze (Haydn), germane (Emmanuel Bach), franceze (Gluck), 
engleze (Christian Bach), italiene (Sammartini, Padre Martini), care 
se adaugă instruirii sale profesionale sub îndrumarea lui Leopold 
Mozart (inclusiv prin studiul Tratatului Gradus ad Parnasum de Fux). 
Geniul său manifestă, în mod hotărâtor, destinul muzicii spre 

orizonturile Romantismului, prin stilul sensibil, expresivitatea și dra- 
maturgia muzicală corespunzătoare curentului Sturm und Drang. 

Cu vocaţia perfecțiunii ce-i caracterizează creaţiile, Mozart aduce în 
toate genurile modele unice de noutate bazată pe tradiţie, conferind 
discursului muzical virtuţi emoționale revelatoare. Interpret virtuoz, 
artistul realizează un interesant transfer al experienţei sale în 
componistică, sub semnul unei surprinzătoare unităţi a comunicării, 
mereu desăvârșită de-a lungul experienţelor creatoare în care 
inovaţia nu este un scop urmărit, ci o necesitate. Creaţia 
instrumentală are reliefuri speciale în domeniul pianului (cicluri de 
variaţiuni, 20 de Sonate) și al viorii (35 de Sonate pentru pian și 
vioară), la care se adaugă lucrări pentru ansambluri camerale (Trio, 
Cvartet, Cvintet) în care valoarea devine reper istoric pentru evoluţia 
genurilor respective. Pentru muzica de cameră, este considerabilă și 
contribuţia sa în crearea cadrului specific pentru genul liedului. 
Concertul cunoaște împliniri neîntâlnite până la el, nu numai în 
privința pianului (cele 27 de concerte pot fi cuprinse în literatura 
esenţială), ci și a viorii (șase concerte, Simfonia concertantă pentru 
vioară și violă) sau a altor instrumente (clarinet, flaut, flaut și harpă, 
oboi, fagot, corn, trompetă, Simfonia concertantă pentru cvartet de 
suflători). În ce privește Simfoniile, a căror evoluţie coincide cu a celor 
haydniene, Mozart problematizează genul pe toate coordonatele — 
structura ciclului, complexitatea formei (forma sonată devine pre- 
ponderentă, propunând și soluţia nouă a sonatei-fugă), coloristică a 
registraţiei și concepţie dramaturgică, statutul de capodoperă fiind 
evident nu numai în „trilogia finală” (Simfoniile nr. 39, 40, 41 
„Jupiter”), ci și în partituri anterioare (Simfonia în sol minor KV183, 
Simfonia „Haffner” KV385, Simfonia „Linz” KV425, Simfonia 
„Praga” KV504). Domeniu predilect pentru Mozart, încă din anii 
copilăriei, teatrul muzical însumează, de asemenea, capodopere 
care beneficiază de experiența contemporanilor și dau genului o 
complexitate uimitoare prin fina împletire a factorului psihologic cu 
cel dramaturgic, în variate specii de operă germană - singspiel 
(Bastien și Bastiene, Răpirea din Serai, Directorul de teatru, Flautul 
fermecat) sau italiană — operă bufă (La finta giardiniera), pastorală 
(Ascanio in Alba), operă comică (Nunta lui Figaro, Cosi fan tutte), 

drama giocosa (Don Giovanni), opera seria (Idomeneo, La clemeza 
di Tito). Complementul religios adaugă valori de primă mărime în 
Missă (printre cele mai importante, Missa în do minor, Missa 
„Încoronării”) și în liturghia funebră (Recviem). Noutatea extraor- 
dinară a discursului muzical mozartian îl situează pe artist printre 
aștrii acestui mileniu, invitând la o perpetuă descoperire a ideilor și 
sentimentelor care fac din ea un tezaur nepreţuit. 


Ludwig van Beethoven (1770 — 1827) are forța de a concluziona 
întreaga epocă post-bachiană și, în același timp, de a trasa jaloanele 
Romantismului incipient. După Haydn și Mozart, care vor constitui 
modelele formării sale artistice, bazate tot pe contactul cu viaţa 
muzicală, în calitate de pianist și compozitor, Beethoven finalizează 
drumul unor evoluţii de gen și formă prin opere-reper, cu soluții- 
unicat. Cuceririle sale aparţin sintezei de expresie a tematicii, forţei 
de expresie dramaturgice, spiritului simfonizant al discursului, supus 
unui travaliu dezvoltător intensiv. Forma de sonată devine la el un 
principiu filosofic similar cu dialectica unității contrariilor în gândirea 
filosofică a contemporanilor săi. Totodată, nuanțarea tonalităților 
atinge maximum de tensionare expresivă, limbajul instrumental con- 
centrează întreaga moștenire a predecesorilor, până la identificarea 
creatoare a ideii muzicale. După primele experienţe componistice 
în muzica de cameră pentru ansambluri variate, începând cu anul 
1800 Beethoven își conduce proiectele cu consecvență pe câteva 
direcții principale — sonata instrumentală, cvartetul de coarde, trioul 
și Simfonia —, fără a evita conexiuni cu alte genuri abordate ocazional. 
Traiectoria Sonatelor pentru pian începe în 1795 cu Sonata op. 2 nr. 1 
și se încheie, trei decenii mai târziu, în 1821, cu Sonata op. 111. Între 
aceste două repere poate fi cuprinsă o fascinantă evoluţie a compo- 
zitorului, conferind sonatei pianistice dimensiunea unui veritabil 
seismograf al gândirii sale, pe o subtilă ascensiune a mijloacelor 
componistice și instrumentale. Se poate vorbi, pentru prima dată, 
despre sonate celebre, intrate astfel în marele repertoriu pianistic 
(Op. 13 „Patetica”, Op. 27 nr. 2 - Qasi una Fantasia, „Sonata 
lunii”, Op. 53 „Wallstein”, Op. 57 „Appassionata”, Op. 81 A, „Les 
Adieux”, Op. 106 „Hammerklavier”, Op. 110, Op. 111). 

Sonatele duo reprezintă aceeași continuitate, complementar reali- 
zată prin atenţia acordată viorii (debut 1799, Op. 12, continuat cu 

titlurile celebre, Op. 24 „Sonata primăverii, Op. 47 „Kreutzer” și în 
final, 1812, cu Op. 96) și violoncelului (debut 1796, cu Două 
sonate op. 5, final în 1815, Două sonate op. 102). Drumul 
cvartetului de coarde pornește de la modelul lui Haydn cu ciclul 
Op. 18 (serie de șase lucrări între 1798 — 1801), continuă cu cele trei 
Cvartete „Razumowski” op. 59 (1805 — 1806), ajungând la soluţii 
din ce în ce mai complexe ca scriitură și structură cu Cvartetul 
„Harpelor” op. 74 (1809) și Cvartetul „Serioso” op. 95 (1810). 
Finalul creaţiei de gen constituie totodată culminația măiestriei sale 
componistice, cu seria de lucrări din deceniul al treilea, Cvartetele 
op. 127, op. 132, op. 130, op. 133 („Marea Fugă”), op. 131, op. 135 
(1823 — 1826), în care descoperim o cuprinzătoare sinteză a arhi- 
tectonicii ciclului, unind sonata cu suita și, totodată, a unei 
superioare contopiri între conceptul omofon și cel polifonic, model 
perfect și de fapt nedepășit al muzicii pentru patru instrumente de 
coarde. Cea de a treia constantă poate fi considerată simfonia, gen 
în care Beethoven pornește de la înaltele modele clasice anterioare 
(Simfonia | în Do major, op. 21, 1800), pe care le amplifică în 
zonele dezvoltării formei de sonată și le modifică în succesiunea 
componentelor ciclului (Simfonia a Il-a în Re major, op. 36, 1802, 
unde, în partea a treia, înlocuiește Menuetul, mișcare de caracter 
dansant, cu Scherzo, mișcare de caracter expresiv; Simfonia a Ill-a 
în Mi bemol major, „Eroica” op. 55, 1804, unde renunţă la intro- 
ducerea lentă și propune pentru partea a doua un Marș funebru, iar 
pentru Final, Variaţiuni duble; Simfonia a IV-a în si Bemol major, 
op. 60, 1805, care aduce în partea a treia o secţiune cu caracter de 
Intermezzo). Noutatea discursului impune o concepție personală 
asupra unei celule generatoare a întregii tematici (Simfonia a V-a în 
Do minor, op. 67, 1808) și deschide primele perspective ale progra- 
matismului (Simfonia a VI-a în Fa major, op. 68, 1808, propune sub 
titlul „Pastorala” un program declarat pentru cele cinci părţi, însoţite 
de explicaţia „Mai mult impresie decât descriere”). Următoarele 
lucrări extind travaliul variaţional și libertatea de expresie în 
concepţia formei (Simfonia a VIl-a în La major, op. 92, 1812, cu 
Scherzo și două Triouri; Simfonia a VIII în Fa major, op. 93, 1812, 
înlocuiește secţiunea lentă cu Allegretto scherzando și revine în 

partea a treia la Tempo di Menueto). Concluzia, în acest domeniu 
componistic, aparține anilor maturității depline, prin monumentala 
Simfonie a IX-a în Re minor, op. 125 (1824), în care compozitorul 
lărgește orizontul genului spre vocal-simfonic și afirmă omnipotența 
formei de sonată în cele patru părţi, sugerând în introducerea 
Finalului și procedeul rememorărilor tematice. 

Traseul simfoniilor beethoveniene oferă un impresionant fond de 
acumulări ascendente, capabil a deschide, pe toate coordonatele, 
orizontul muzicii romantice, de la concepția de ciclu la dramaturgie 
muzicală și sonoritate orchestrală, definind astfel conceptul de 
„simfonism”. 

În perioada de tinereţe, reflex al preocupărilor solistice, se situează 
capodoperele concertante dedicate pianului, viorii și formulei 
complexe de triplu concert, lucrări fundamentale ale repertoriului 
de gen. Ocazional, interesul compozitorului merge și spre lied (de 
reținut ciclul Către iubita de departe), spre miniatura instrumentală 
(Bagatelele pentru pian, Romanţele pentru vioară), spre Uvertura 
pentru spectacolul teatral (Coriolan, Egmond, Inaugurarea casei, 
Leonora III) ce anunţă viitorul poem simfonic. Între lucrările de 
anvergură se situează opera Fidelio (1805 — 1814), oratoriul Isus pe 
Muntele Măslinilor (1804), Fantezia pentru pian, cor și orchestră 
(1808) și Missa solemnis (1819 — 1823), creaţii al căror prestigiu le 
depășește popularitatea. 


Personalitate complexă și incitantă, capabilă a modifica însăși 
atitudinea muzicienilor și publicului față de artă, Beethoven și-a 
împlinit vocaţia prometeică, stabilind echilibrul necesar între marea 
tradiție clasică și destinele componisticii secolului al XIX-lea. 


Muzica barocă-clasică engleză 


Așa cum s-a arătat în perioada Renașterii, o întreagă pleiadă de com- 
pozitori englezi a manifestat de timpuriu un interes deosebit pentru 
muzica instrumentală, în special pentru virginal, și pentru modalități 
noi de expresie în muzica vocală cu acompaniament, prezentă 
adesea în spectacolele teatrului elisabetan și în forma teatrală 
specific britanică, numită „masque”. William Byrd (1543 — 1623), 

John Bull (1562 — 1628), Thomas Champion (1567 — 1620), John 
Dowland (1563 — 1626), Gilles Farnaby (1565 — 1640), Orlando 
Gibbons (1583 — 1625) sunt principalele personalităţi ale epocii. În 
contact cu celelalte culturi europene, aceștia netezesc tranziţia spre 
noile mijloace componistice care vor deveni cu timpul caracteris- 
tice în epoca Baroc-Clasicism. 


Nikolas Laniere (1598 — 1666) s-a interesat în mod special de 
spectacolul „masque”, una dintre realizările sale, în întregime 
muzicală, Lovers Made Men de Ben Jonson, putând fi deci 
considerată drept prima operă engleză (1617). Laniere a introdus în 
spectacolele sale stilul „recitativo”, evoluând spre declamaţia în 
manieră monteverdiană. 


Henry Lawes (1596 — 1662) are contribuții importante în privința 
modului de adaptare a versurilor în limba engleză la cântul vocal 
(în „aires” — arii), fapt vizibil și în muzica de teatru (cea mai 
cunoscută „masque” cu muzica lui este Comus de John Milton). 


Matthew Locke (1630 — 1677) este apreciat drept cel mai important 
compozitor de operă al perioadei dinaintea lui Purcell (Cupid and 
Death, 1653), realizând totodată muzică pentru spectacole de teatru 
la cererea impresarului W. Davenant (Macbeth de Shakespeare și 
Sieges of Rhodes în colaborare cu H. Lawes și M. Locke), precum și 
multă muzică vocală, laică și religioasă, anthems. 


John Blow (1649 — 1708), compozitor al Cappellei regale din Londra, 
a fost profesorul lui Purcell, căruia i-a supravieţuit, dedicându-i Ode 
on the Death of Mr. Henry Purcell, pe versuri de Dryden. El 
creează muzică pentru un gen nou, „masque de divertisment” 
(Venus and Adonis), multă muzică religioasă și ode ocazionale 
(Salvator Mundi, Begin the Song). 


Henry Cooke (1616 — 1672), la fel ca urmașul său William Croft 
(1678 — 1727), reprezintă în muzica de orgă, muzica religioasă și 
miniatura vocală generaţia pregătitoare și contemporană cu perso- 
nalități de seamă ale clasicismului englez din secolul al XVII-lea, 
Blow și Purcell. 


Henry Purcell (1659 — 1695) are situaţia privilegiată a celei mai proemi- 
nente personalităţi engleze din epocă, înzestrat cu o prolificitate ce 

își găsește egal în originalitatea expresiei. Inspirat și spontan în 
melos, Purcell reușește să utilizeze tehnica basului continuu într-o 
manieră proprie; totodată, el manifestă o deosebită abilitate în 
muzicalizarea limbii engleze, atât în muzica religioasă (60 de 
Anthems, imnuri, canoane sacre), cât și în cea vocală (ode, cantate, 
catches). Principalele sale reușite, care i-au asigurat perenitatea și 
faima, sunt legate de muzica de teatru unde, depășind genul cel mai 
răspândit al „semioperelor” (King Arthur, The Fairy Queen, The 
Tempers), creează prima operă engleză de anvergură în care se 
particularizează faţă de modelul italian — Dido and Aeneas (1689). 
Merite deosebite îi revin și în muzica instrumentală pentru felul în 
care depășește limbajul sonatei italiene (12 Sonate a tre), conturând 
ulterior, în acest gen, soluţii proprii ca structură și limbaj (fantezii, 
pavane, uverturi, sonate), cu interesante combinaţii ce alternează 
tonalitățile majore și minore cu inflexiuni modale. Renumele său nu 
va fi depășit de contemporani ca Jeremiah Clarke (1673 — 1707) sau 
urmași ca William Boyce (1710 — 1779, muzică religioasă, masques, 
uverturi, opt simfonii), influențând însă compozitori germani înscriși 
în perimetrul cultural britanic — G.F. Händel și Christian Bach. 


Georg, Friedrich Händel (1685 — 1759) poate fi revendicat pe drept 
cuvânt de către clasicismul englez, deoarece perioada de maturitate 
artistică, după 1712, a fost încadrată în acest perimetru cultural 
(naturalizat englez în 1726). Formaţia sa are, ca la începuturi, un 
destin asemănător cu cel al lui J.S. Bach (clavecinist, organist, 
compozitor), dar își modifică ulterior orizonturile prin călătoria 
întreprinsă în Italia (1706 — 1710). Contactul direct cu muzicienii 
italieni va marca evoluţia sa în toate domeniile — muzică instru- 
mentală, muzică de teatru. Legăturile sale cu Telemann și 
Matheson, la Hamburg, pălesc în faţa personalităţii lui Arcangelo 
Corelli, Alessandro și Domenico Scarlatti, după modelul cărora 
compune primele cantate și opere (Rodrigo, Agrippina). După 
scurta perioadă de revenire în Germania, Händel regăsește la 
Londra ambianța operei italiene, căreia i se dedică începând cu 
Rinaldo. Din 1719 director al Royal Academy of Music, creează un 
mare număr de opere seria italiene, pastorale, pasticcio. Împreună 
cu Bononcini și Ariosti, deși cu rivalități manifeste, Händel 
transformă Londra într-o veritabilă citadelă a operei italiene, la 

arta sa componistică adăugându-se cea a unor mari interpreți — 
sopranele Cuzzoni și Bordoni, castratul Senesino. Timp de peste 
zece ani creează lucrări a căror frumuseţe și bogăţie expresivă a fost 
din păcate uitată de urmași (Il pastor fido, Teseo, Amadigi, 
Radamisto, Muzio Scevola, Floridante, Riccardo primo, Ottone, 
Flavio, Giulio Cesare, Tamerlano, Rodelinda, Scipione, Alessandro, 
Admeto, Siroe, Tolomeo). Succesul operelor sale italiene păleşte 
în polemica declanșată de Pepusch și Gay, cu opera-baladă The 
Beggar's Opera (1728), polemică asemănătoare cu cea a 
bufoniștilor, în Franţa, împotriva lui Rameau. Royal Academy of 
Music falimentează, dar aceasta nu slăbește încrederea lui Händel 
în vitalitatea operei seria, impunându-l drept cel mai important 
creator de gen în epocă, până în 1741 (Poro, Ezio, Arianna, 
Alcina, Arminio, Berenice, Faramondo, Serse, Imeneo, Deidamia). 
După 1738, Händel optează pentru formula oratoriului al cărui 
model, preluat de la Carissimi, îl transformă într-o formulă tipic 
britanică. Forța dramatică a oratoriilor sale, cu text englez și 
subiecte alese din Vechiul Testament, i-a asigurat un cert impact 
asupra publicului, continuat astfel de posteritate (Saul, Israel 
în Egipt, Belshazar, Jephta, Alexander Fest, Semele, Messiah). 
Personalitatea compozitorului se impune și în domeniul muzicii 
instrumentale (sonate a tre), orchestrale (Concerte grossi, suitele 
Muzica apelor, Focuri de artificii, scrise pentru execuţie în aer 
liber, Concerte pentru orgă) și vocale (cantate, lieduri, songuri și 
chansonuri). Spiritul gândirii hăndeliene se dovedește, prin 
luxurianta sa înfățișare, mult mai receptiv la imaginea presupusă 
de estetica Barocului decât contemporanul său, J.S. Bach. Prin 
această orientare este mai legat de trecutul epocii, fără a prevedea 
direcția afirmării Clasicismului. 


Și Johann Christian Bach (1735 — 1782), ultimul descendent al lui 
J.S. Bach, este cuprins, prin creația sa de maturitate, în perimetrul 
clasicismului englez. Ca și Händel, beneficiază de un important 
contact cu arta italiană, fiind un timp organist al catedralei din 
Milano. După o perioadă în care este captat de muzica religioasă, 
începe să creeze muzică de teatru, reprezentată la Torino, Milano și 
Neapole. Stabilit în 1762 la Londra, fondează împreună cu K.F. Abel 


73 


una dintre primele forme organizate de concerte publice „Bach- 
Abel Concerts” și își reprezintă operele la King's Theatre. Întâlnirea 
cu Mozart (1764) este importantă pentru tânărul compozitor 
austriac. Stilul lui J.Chr. Bach se remarcă prin trăsăturile 
caracteristice Clasicismului de sinteză (vienez-italian-francez), în 
claritatea structurilor și expresia muzicală (opere, pasticcios, 
cantate, muzică religioasă, 19 simfonii, concerte, uverturi, sonate 
pentru pian și pentru diferite formaţii instrumentale). 


Thomas Arne (1710 — 1778), contemporan cu Händel și J.Chr. Bach, 
s-a bucurat de celebritate în epocă datorită accesibilității muzicii 
sale și unei abile publicităţi ce i-a permis să fie comparat cu cei doi 
maeștri, în domeniul teatrului, muzicii sacre și muzicii instru- 
mentale. A rămas cunoscut prin imnul patriotic Rule Britania, 
finalul operei sale Alfred (din cele 50 de opere cea mai cunoscută 
fiind Love in a village, ballad-opera), muzică de scenă, oratorii — 
Abel, Judith —, melodii, muzică instrumentală. Clasicismul englez a 
cunoscut o treptată asimilare a tendințelor europene, păstrându-și în 
secolul al XVIII-lea un profil distinct care, în perioada următoare, va 
păli considerabil. Ultimul mare eveniment englez al secolului XVIII 
va fi invitarea lui Haydn, care dedică britanicilor celebrele sale 
Simfonii londoneze. 

ROMANTISMUL 


REPERELE ESTETICE ȘI MUZICALE ÎN SEC. XIX 


Curent literar artistic, care continuă și împlinește tendinţele filosofiei 
Iluminismului, precum și căutările de expresie artistică conturate în 
secolul al XVIII-lea, Romantismul a fost deja definit încă din primele 
ediţii ale Dicţionarului Academiei Franceze, în preajma afirmării 
noii orientări, drept un termen care desemnează locuri și peisaje ce 
amintesc de descrieri din poeme și romane. Romantismul situează 
în prim-plan sensibilitatea și imaginaţia, prin care se depășec ten- 
dinţele raționalismului. Scriitori și artiști tind să eludeze regulile și 
caracteristicile de stil deja stabilite prin gândirea și estetica Barocului 
continuat de Clasicism. Astfel, subiectele inspiratoare aprofundează 
sondarea sinelui, ca și redescoperirea trecutului legendar sau a 
specificului naţional, readucându-se, spre prezentul epocii, arta 
cavalerească și sugestiile tematice ale unui Ev Mediu imaginar. Se 
poate spune că romantismul muzical urmează întru câtva celui literar, 
fiind însoţit de romantismul artelor plastice, cu anumite atribute de 
afirmare începând prioritar în muzica germană, urmată de cea 
franceză. Printre particularitățile Romantismului putem desprinde 
Subiectivismul, ca principală dimensiune a personalizării expresiei, 
Tendinţa de eliberare din strictețea formelor clasice, inspiraţia fiind 
predominantă regulilor, Exacerbarea sentimentelor care determină 
îndrăzneala sonorităţilor, efuziunile lirice ignorând rigoarea, Desco- 
perirea sentimentului naturii, implicit a nocturnului, prin reconfi- 
gurarea ei asumată de creator ca personaj, pelerin romantic, 
Deschiderea spre fantastic, spre universul insondabil al miracolului, 
precum și confruntarea dintre divin și demonic. Putem deosebi mai 
multe tendinţe romantice, cum ar fi Romantismul paseist, conser- 
vator, contemplativ, sau Romantismul voluntar, eroic, naţional. În 
cadrul comportamentelor romantice se desprind de asemenea 
Relaţiile în succesiune, Experienţa trăirii, Omul fluent, Tendinţa 
spre universalitate, Complexul problematic hamletian și faustic. 
Datorită acestei noi orientări, devine plauzibilă evadarea din 
realitatea concretă (ficţiune, mit, legendă, vis), din ordinea spaţială 
(exotism) și temporală (trecutul îndepărtat, viitorul utopic). 

În acest ansamblu de idei, Muzica va fi considerată, după spusele 
esteticianului Tudor Vianu, categoria tuturor artelor, Imanuel Kant 
situând-o la egalitate cu pictura, iar Novalis emițând sintagma 
Musik, Plastic und Poesie sind sinonimen (Muzica, artele plastice și 
poezia sunt sinonime). 


Romantismul muzical austro-german 


PREMISE COMPONISTICE 


Trebuie atent observată perioada care pregătește configurarea roman- 
tismului în muzica germană, deoarece deja numeroși compozitori, 
astăzi oarecum uitaţi, au asigurat în avans conturarea ideilor 
specifice noii perioade, cultivând elemente tematice, de limbaj, 
genuri și idei ce își vor găsi apoi afirmarea prin personalităţi artistice 
superioare. Meritele lor reprezintă acea tranziţie care coexistă cu 
ultimele două decenii ale clasicismului austro-german, asigurând 
astfel ideea de continuitate a artei componistice. 


Compozitor și dirijor, Johann Rudolf Zumsteeg (1760 — 1802) s-a 
format la Karlsschule din Stuttgart și, ca prieten al lui Friedrich 
Schiller, a compus mai multe cântece, în 1782, pentru piesa Die 
Räuber. Violoncelist și capelmaistru în orchestra Curţii de Wirtemberg, 
a fost autor de cantate spirituale, opere și singspiel-uri, muzică 
instrumentală și muzică de scenă, în special pentru Hamlet și 
Macbeth de Shakespeare, cucerind celebritatea în postura de 
compozitor de balade pe texte de Goethe (Colma, 1793) și Bürger 
(Lenore, 1798), ce au exercitat în epocă o mare influenţă. În acest 
domeniu, ca și în acela al liedului, Zumsteeg apare ca un important 
predecesor al lui Schubert. 


Pianist și compozitor austriac, Johan Nepomuk Hummel (1778 — 1837) 
a studiat la Viena cu Mozart, care l-a găzduit în propria-i casă 
(1786 — 1788) și l-a recomandat pentru primul său concert în 1787. 
A susţinut turnee în Germania de nord, la Copenhaga, în Scoţia, la 
Londra (unde în 1792, a apărut în același concert cu Haydn). Și-a 
continuat pregătirea cu Albrechtsberger și Salieri, s-a împrietenit cu 
Beethoven și s-a impus ca unul dintre cei mai importanţi pianiști ai 

epocii. Concertmaistru al prințului Esterházy, Hummel a ocupat 
acest post până în 1811 când a reluat cariera de pianist, în paralel 
cu cea de capelmaistru la Stuttgart și Weimar. Ca pedagog al 
pianului, Hummel i-a avut elevi, printre alţii, pe C. Czerny, 
F. Hiller, F. Mendelssohn și S. Thalberg. În postura de compozitor, a 
scris pentru pian, abordând aproape toate genurile instrumentale și 
vocale, cu excepţia simfoniei. Primele lucrări sunt ancorate în 
clasicismul vienez (Mozart, Haydn), în timp ce ultimele tind spre 
romantismul anilor '30 (Chopin). A lăsat foarte multe piese pentru 
pian, concerte (șapte pentru pian și unul pentru trompetă), muzică 
de cameră, opere (printre care Mathilde von Guise și Die Rückfahrt 
des Kaisers), muzică religioasă. Metoda pentru pian (1828) a fost de 
o importanță considerabilă pentru pianistica romantică din prima 
jumătate a secolului al XIX-lea. 


Ernst Theodor Amadeus Hoffmann (1776 — 1822) este o personalitate 
originală ca scriitor și compozitor german. Fiind atras de muzică, pe 
care o studiase în special cu organistul Podbielski, renunţă la cariera 
de magistrat și devine dirijor la teatrul din Bamberg (1808 — 1813), 
apoi la Dresda. Revine la magistratură, la Curtea de apel din Berlin, 
unde a rămas până la moarte, fără să fi abandonat însă pasiunea 
pentru muzică. Celebru pentru Povestirile fanstastice, Hoffmann 
a fost un compozitor abil în genuri diferite, ca opera, muzica 
sacră și muzica de cameră și simfonică (în special cinci sonate 
pentru pian, o Simfonie). Stilul iniţial impregnat de conservatorism 
a evoluat spre exprimarea fantasticului și magiei (Ondine, premieră 
în 1816, la Berlin), prefigurare a operei romantice, ilustrată prin 
Freischiitz de Weber. 

Diversitatea talentelor sale este exaltată de doctrinele noi și de fasci- 
naţia pe care o exercită asupra sa suprapunerea parțială a realului 
cu imaginarul, prin mitul lui Don Juan. Fascinat de Mozart (și-a 
preschimbat prenumele Wilhelm în Amadeus), apărător înflăcărat al 
lui Beethoven, pe care îl consideră compozitor romantic prin 
excelenţă, în creaţia lui literară, Hoffmann a rezervat un loc amplu 
muzicii în articolele despre Gluck, Mozart, Beethoven, Sacchini, 
Spontini etc. și în notele critice despre creaţiile lui Beethoven, 
Boieldieu, Gluck, Mehul, Paer, Spohr, Spontini. În Povestirile sale, 
sau Părerile despre viață ale motanului Murr (Berlin 1819 — 1821), 


79 


îl aduce pe muzicianul Johannes Kreisler, dublură a lui însuși, 
extravagant și genial. A tradus în germană Metoda de vioară a lui 
Rod6, Kreutzer și Baillot (Leipzig, 1814) și libretul operei Olimpia 
de Spontini. Considerând muzica un limbaj superior cuvintelor, o 
definește ca fiind cea mai romantică dintre arte, ca o „emanaţie a 
naturii”, ce nu are ca limită decât infinitul. 

Creaţia lui literară, mai mult decât aceea muzicală, a influenţat 
compozitorii romantici: Schumann a transpus pentru pian 
personajul Kreisler în Kreisleriana, iar Offenbach a utilizat realismul 
lui fantastic în Povestirile lui Hoffmann. Berlioz, în Benvenuto 
Cellini, face dese referințe la Hoffmann, pentru a exalta puterea 
imaginaţiei. 

Pe plan estetic, acest preromantic, asemenea lui Novallis, va expune 
ideea supremaţiei tematicii față de mijloace, spunând: Nu știu dacă 
va fi o nuvelă, un tablou sau o simfonie creaţia pe care intenționez 
să o realizez. 


Ludwig, Spohr, compozitor, dirijor și violonist (1784 — 1859), din 
1779 a fost membru al cappelei Curţii din Brunswick, al Curţii din 
Gotha, apoi a fost dirijor la Theater an der Wien la Viena, perioadă 
în care a compus creaţii muzical dramatice, precum Faust (Praga, 
1816, operă care nu apelează la scrierea lui Goethe), Jessonda 
(1823). Considerat cel mai important violonist german a compus 
Concertul pentru vioară op. 47, „in modo di scena cantante” (1816) 
și a dirijat Olandezul zburător, apoi Tannhăuser de Wagner. 
Compozitor fecund, a scris 10 simfonii, 17 concerte pentru vioară și 
patru pentru clarinet, un celebru Concert cvadruplu pentru cvartet 
de coarde și orchestră, muzică de cameră, lieduri, oratorii și 10 opere, 
devenind unul dintre principalii reprezentanţi ai Romantismului 
timpuriu german, în spiritul lui Mendelssohn. Contribuțiile sale sunt 
importante în domeniul violonisticii. Menţionăm metoda sa de 
vioară (Violinschule, 1832) și o interesantă sugestie legată de 
muzica programatică, în sensul utilizării, poate pentru prima dată, a 
tehnicii Leitmotivului, preluat ulterior de Wagner. 


Pentru o întreagă perioadă aparţinând planului secund, ca 
personalitate, Carl Friedrich Zelter (1758 — 1832) a reprezentat o 
anumită opinie a acestor compozitori atât în domeniul ideilor, 

interpretării, cât și în cel al didacticii ce pregătește noi generaţii. 
Faima sa provine și de la relația de reciprocă prietenie cu Goethe, al 
cărui confident, sfătuitor și consilier muzical a fost multă vreme. 
După un timp în care practică interpretarea, Zelter se îndreaptă spre 
pedagogie și, în 1784, contribuie la fundarea la Berlin a Sing- 
Akademie, devenită model pentru muzica religioasă. | se datorează 
relansarea oratoriilor lui Hăndel, motetelor și oratoriului Mathăus 
Passion de Bach, oratoriilor de Haydn, Recviemului de Mozart. 
Profesor la Akademie der Künste din Berlin, a avut printre elevii săi 
pe A.W. Bach, Eduard Grell, A.B. Marx, Felix Mendelssohn, 
Giacomo Meyerbeer, Otto Nicolai și G.W. Teschner. 
Corespondența cu Goethe este foarte amplă și interesantă. A 
contribuit la reprezentarea lui Freischütz, în 1821, și a lui Matthäus 
Passion de Bach, în 1829. Zelter reprezintă o contribuție aparte în 
istoria afirmării genului de lied, gen în care a compus 210 solo 
lieder (75 pe texte de Goethe) ca și muzică de scenă pentru Götz 
von Berlichingen. l-a admirat pe Beethoven, Weber și Berlioz, 
ignorându-l însă pe Schubert. 


Un destin paralel de plan secund este reprezentat și de Heinrich 
Marschner (1795 — 1861), a cărui carieră a debutat sub influența lui 
Beethoven, urmându-l apoi pe Weber. După mai multe lucrări 
muzicale, cunoaște succesul cu opera Der Vampyr (1828), urmată 
de Hans Heiling (1833) considerată capodopera sa. Cu toate 
succesele sale, renumele a scăzut până la un cvasianonimat. A fost 
remarcat de Wagner care, dirijându-i la Dresda opera Kaiser Adolph 
(1845), a devenit interesat de muzica sa, preluând modelul pentru 
Olandezul zburător după Der Wampyr. 


DIVERTISMENTUL ROMANTIC VIENEZ 


Josef Lanner (Viena 1801 — 1843), director al muzicii de bal la 
Curtea imperială, a dat o amploare deosebită valsului vienez, care 
odată cu el a devenit o suită de patru sau cinci valsuri, de o 
eleganţă rafinată, cu introducere și coda. Împreună cu Johann 
Strauss tatăl, a pus bazele genului. Lanner și-a numit primele valsuri 
„lăndler”. Johann Strauss-tatăl și fiul au fost, fiecare în vremea lui, 
„regi ai valsului vienez”. 

Johann Strauss-tatăl (1804 — 1849), împreună cu prietenul său 
Lanner, a înfiinţat un cvartet care a devenit treptat orchestră pentru 
baluri, braserii sau concerte de promenadă. Considerat „regele 
valsului”, călătorește enorm și este invitat la curțile princiare, fiind 
consacrat oficial director al balurilor Curţii imperiale de la 
Schönbrunn. Creaţiile sale sunt în exclusivitate lucrări de dans și de 
divertisment, valsuri, polci, galopuri, cadriluri, marșuri. 


Johann Strauss-fiul (1825 — 1899), șef al muzicii municipale din 
Viena, a întreprins numeroase turnee în Europa, secondat de fraţii 
săi Joseph și Eduard. Offenbach îl va incita să scrie operete, printre 
care Liliacul (1874), O noapte la Veneţia (1883), Voievodul 
ţiganilor (1885), Sânge vienez (1899). Emblematicul vals Frumoasa 
Dunăre albastră reprezintă chintesența muzicii vieneze de diver- 
tisment, marcând întreaga muzică a epocii. 


PRIMA GENERAȚIE COMPONISTICĂ ROMANTICĂ 


Carl Maria von Weber (1786 — 1826) a fost creator de opere — Peter 
Schmoll und seine Nachbarn, Silvana, Abu Hassan (1811), 
Freischiitz (1821), două simfonii, muzică de scenă pentru piesele 
Turandot de Schiller (1809, cu teme care au inspirat Metamorfozele 
de Hindemith un secol mai târziu), Preciosa de P.A. Wolff (1820), 
lieduri, trei Concerte și Sonate pentru pian, Cvintetul cu clarinet, 
cantata Kampf und Sieg, Trio pentru flaut, violoncel și pian (1819). 
Pentru pian, Invitaţie la dans (1819) și Konzertstiick în fa minor 
pentru pian și orchestră deschid calea exprimării muzicale progra- 
matice. Împreună cu clarinetistul Heinrich Bărmann a realizat 
Concertino pentru clarinet, al cărui succes a determinat crearea a 
încă două concerte pentru clarinet, rămase în marele repertoriu. Ca 
dirijor, postură nouă ca profesie în epocă, Weber întreprinde turnee 
în Elveţia, la Praga, Leipzig, Dresda, Gotha, Weimar, Frankfurt, 
Nürnberg, Bamberg și Berlin. Cea mai mare parte a scurtei existente 
a fost dirijor de operă; după moartea lui, un ziarist remarca faptul că 
el „cânta cu orchestra așa cum face un virtuoz cu instrumentul său”. 
Weber a supervizat ca director reprezentarea la Praga a 62 de 
opere, scrise de mai mult de 30 de compozitori diferiţi. Freischiitz, 
considerată prima importantă operă germană fantastică, s-a bucurat 

de un adevărat triumf în întreaga Germanie, păstrându-și celebri- 
tatea până azi. A fost urmată de opera basm Euryanthe (Viena, 
1823). După ce Weber dirijează Anotimpurile de Haydn și Messiah 
de Händel la Londra, primește o comandă pentru Covent Garden: 
Oberon (1826). Moare la Londra, puţin după premiera acestei 
ultime lucrări. 

Mai tânăr decât Beethoven, mai vârstnic decât Schubert, se poate 
spune că o perioadă destul de lungă au fost contemporani. Weber, 
primul mare muzician romantic german nu și-a proclamat în mod 
deosebit o ascendență beethoveniană. Delimitarea sa de clasicismul 
vienez a fost radicală, preferând genul operei, concertului și 
variaţiunii. Scena de la „Grota lupilor” din Freischiitz este carac- 
teristică pentru sugestia fantansticului romantic. Esteticianul Guido 
Adorno consideră că această scenă, „compusă din imagini, este 
aproape la fel de aluzivă ca un film, fiecărei imagini corespun- 
zându-i o situaţie sau o apariţie a fantomelor ... în momentul în 
care a fost compus Freischiitz era inventat caleidoscopul: unele 
dintre nevoile care au provocat această invenţie se vor transforma în 
muzică”. Reţinem că Weber a fost unul dintre cei mai mari 
orchestratori, iar Freischiitz apare ca o lucrare aproape fără prece- 
dent. Romantismul lui Weber, culorile orchestrale, simţul naturii și 
al fantasticului aduc în muzică marile spaţii, spectacolul naturii. În 
Euryanthe și Oberon, artistul deschide drumul pentru spiritul unui 
romantism cavaleresc și istoricizant, identificat și în alte lucrări de 
teatru muzical francez și italian. În postura de compozitor pentru 
pian și de virtuoz al pianului, Weber continuă aspiraţiile de evoluţie 
a tehnicii și expresiei provenind de la Clementi, Dussek, Hummel și 
chiar primele lucrări ale lui Beethoven. Valoarea creaţiei sale și-a 
demonstrat dreptul la posteritate prin permanenţa repertorială a 
ultimelor două secole. 


Mai tânărul său confrate, Carl Loewe (1796 — 1869), organist și 
cantor la Stettin, a cunoscut în epocă faima cu lucrările sale vocale 
în concerte la Viena, Londra, Scandinavia, Franţa. În umbra marilor 
săi contemporani, rămâne ca autor a aproape 400 de lieduri și balade 
pentru voce și pian, cu o atmosferă ce amintește de tradiția populară 
cu acompaniament descripriv: Erlkânig după Goethe (compus la trei 

ani după capodopera cu același nume a lui Schubert), Herr Oluf, 
Ucenicul vrăjitor, Heinrich der Vogler. Asemeni lui Schumann, a 
realizat un ciclu pe versurile lui Chamisso, Dragoste de femeie care, 
fără a atinge aceeași expresie subtilă, merită cunoscut. A scris și 
câteva opere, oratorii, cantate, motete. 


Pe un plan secund, dar nu lipsit de importanţă în componistica 
romantismului german, poate fi situat Otto Nicolai (1810 — 1849). 
Elev al lui Zelter, s-a apropiat de muzica italiană și a reprezentat în 
ltalia mai multe opere ale sale. Ca prim-dirijor al Operei Imperiale, 
a pus bazele Concertelor filarmonice. Premiera operei Nevestele 
vesele din Windsor, după Shakespeare (1849), a fost singura creaţie 
capabilă să-i salveze numele de uitare, ca titlu permanent în teatrele 
germane, fiind una dintre cele mai valoroase lucrări bufe pe care a 
dat-o Germania în secolul al XIX-lea. Nicolai, profesionist de elită, a 
mai scris muzică religioasă, coruri, lieduri, pagini instrumentale și 
două simfonii. Datorită refuzului său, directorul de la Teatro alla 
Scala din Milano i-a propus lui Verdi libretul operei Nabucco. 


Din aceeași generaţie cu Nicolai și în aceeași relaţie cu posteritatea, 
Friedrich von Flotow (1812 — 1883) s-a format ca muzician la Paris, 
ceea ce explică și maniera muzicii. Esenţialul creaţiei sale îl 
constituie cele 40 de partituri lirice, dar calitatea inspiraţiei melo- 
dice nu răspunde teatrului muzical romantic, mai ales privind forța 
dramaturgiei muzicale. Printre operele sale, aproape toate uitate 
acum, amintim Naufragiul Meduzei (1839), Alessandro Stradella 
(1844) și, mai ales, Martha (1847), care l-a impus în întreaga Europă 
cu un succes stabil. Umbra (1870), lucrare mai târzie, a fost 
considerată drept capodopera de maturitate a lui Flotow, alături 
de muzică de scenă, balete, melodii, muzică instrumentală. În felul 
său, Flotow a asigurat continuitatea spectacolului liric ca un fond 
al apariţiei capodoperelor contemporanilor săi, Bellini, Verdi, 
Wagner sau Gounod. 


În primele trei decenii ale secolului, un alt nume se impune însă, 
marcând pregnant istoria muzicii romantice. Pentru Franz Peter 
Schubert (1797 — 1828) există o oarecare ezitare între moștenirea 
clasică și caracteristicile primei generații romantice. Totuși, 
temperamental și estetic, considerăm că este mai aproape de a doua 

ipostază, deși contemporaneitatea cu Beethoven a fost întotdeauna 
un prilej de meditaţie. Poate fi privit uneori ca ultimul dintre marii 
muzicieni clasici vienezi, după Joseph Haydn și Mozart. După 
primele semne de excepţională muzicalitate, Schubert a primit o 
oarecare educaţie la Stadtkonvikt, școală în care erau formaţi micii 
cântăreţi și care era anexată Universităţii. Din această perioadă se 
păstrează aproape o sută de lucrări care merg până la Simfonia nr. 1, 
10 cvartete de coarde, uverturi, numeroase dansuri, relativ puţine 
lieduri. Formaţia lui teoretică de compozitor a completat-o sub 
îndrumarea lui Salieri, realizând o cunoaștere perfectă a bazelor 
artei sale. În 1814 creează prima capodoperă în domeniul liedului 
romantic, Gretchen am Spinnrade („Margareta torcând”), urmată, în 
1815, de capodopera, tot pe text de Goethe, Erlkânig („Regele 
ielelor”). După Mozart, căruia i se aseamănă în spontaneitatea 
inspirației melodice, Schubert este primul mare compozitor care a 
trăit doar din creaţie. Cvintetul D.667, Păstrăvul, sau chiar 
remarcabilul Octet în fa, D.803, (1824), răspunde din plin unor 
căutări formale avansate ori unei necesităţi interioare de expresie, 
așa cum se va întâmpla în ultimele cvartete — mai ales Cvartetul în 
re minor, „Fata și moartea”, D.810 (1824) și în sol major D.887 
(1826) —, în ultimele simfonii, în marile sonate pentru pian și în 
vastele cicluri de melodii. 

În primăvara anului 1823, ales membru al Societăţii Muzicale din 
Styria, a trimis ca mulțumire primele două mișcări din Simfonia în si 
minor, păstrând, cu toate acestea, în posesia lui a doua pagină, 
incompletă, a Scherzoului. Acesta este punctul de plecare al unei 
enigme, neelucidate întru totul până astăzi, referitoare la „Simfonia 
neterminată”. Dar succesul său este lipsit de încă un element 
determinant: reușita în domeniul teatral, singura pe care o considera 
capabilă de a-i asigura popularitatea în rândurile unui public larg. 
Din mai multe opere și singspiel-uri scrise până în 1823, data 
ultimei și celei mai vaste încercări, Fierabras, una singură, Die 
Zwillingsbriider („Fraţii gemeni”), a fost reprezentată, ca şi 
spectacolul muzical Die Zauberharfe („Harpa fermecată”), pentru 
care Schubert a scris o muzică de scenă pe prototipul ideii de 
„teatru muzical” și, asemenea lui Mozart, cu o valoare inițiatică. 
Uvertura a fost reluată pentru muzica de scenă la piesa Rosamunda. 

Amintim opera Alfonso e Estrella, reprezentată de Liszt abia în 
1854, la Weimar. În 1839, Robert Schumann a găsit o copie a 
Simfoniei a IX-a și a prezentat-o în primă audiție la Leipzig, sub 
bagheta lui Felix Mendelssohn Bartholdy. În ultimii ani de viaţă se 
impune un important ansamblu de sonate pentru pian, urmate, în 
1827, de două celebre serii de Impromptu-uri. Ultimul Cvartet în 
sol major, cu o sonoritate inedită prin folosirea tremoloului, a fost 
compus în câteva zile, în iunie 1826: o singură mișcare va fi 
ascultată de autorul ei în timpul vieţii, la începutul celebrului și 
unicului concert cu lucrările sale (26 martie 1828). Posteritatea 
schubertiană s-a bazat primordial pe producţia lui de melodii; 
succesul fulgurant al Simfoniei în si minor va impune numele lui în 
domeniul orchestral. Simfoniile din prima perioadă nu au ajuns la 
public decât spre sfârșitul secolului al XIX-lea. Schubert este desigur 
cel mai fecund, mai inovator dintre marii romantici ai începutului 
de secol XIX. Se observă aceasta la o aprofundată cercetare cu 
privire la sonată, cvartet, simfonie. Muzica religioasă îi datorează 
contribuţii esenţiale, apreciabile atât din punct de vedere cantitativ, 
cât și calitativ. Creaţia lui Schubert cunoaște trei etape cu 
importanţă și semnificaţie diferită: cea a creaţiei juvenile, foarte 
spontane, începând de la Simfonia a II-a; maturizarea, care pornește 
de la Quartettsatz în do minor și ajunge la Simfonia în si minor, 
însumând mai multe sonate și alte proiecte simfonice și pianistice 
(Wanderer-Fantasie, o sonată ciclică în patru mișcări neîntrerupte, 
veritabilă formă lisztiană, ceea ce face din ea prima dintre „marile 
sonate”); ultima etapă, începând din 1824, vădește posesia unei 
tehnici pe care și-o făurea cu fiecare piesă, Schubert ducând la bun 
sfârșit încercările cele mai vaste, mai întâi prin intermediul sonatei 
(10 capodopere în mai puţin de cinci ani), a duoului, trioului, 
cvartetului, octetului și simfoniei. Lucrarea fundamentală, Simfonia 
a IX-a în do major, numită și Marea simfonie, reprezintă emblema 
întregii opere a autorului, prin locul ei unic, apogeu al orchestra- 
torului care, în pofida lipsei sale de practică în domeniul dirijatului, 
găsește culori și expresii în care orchestra este transparentă și 
omogenă. În afara liedurilor celor mai cunoscute, creaţia sa 
cuprinde mai mult de 600 de melodii pentru voce solo și în jur de 
130 pentru ansambluri vocale. Schubert dă acea amploare și 

strălucire genului care, până la el, era considerat minor, în afara 
unor pagini mozartiene sau a ciclului An die ferne Geliebte de 
Beethoven. După primele opusuri geniale, Schubert creează o 
exprimare nouă și desăvârșită. Cântărețul Michaël Vogl, prieten și 
principal interpret al lui Schubert, spunea că liedurile sale erau 
fructul unei „revelații divine”, produse într-o stare de „clarviziune 
muzicală”. O dovedesc și cele două mari cicluri: Die schâne 
Müllerin („Frumoasa morăriță”) și Winterreise („Călătorie de iarnă”), 
la care se adaugă ultima culegere, Schwanengesang („Cântecul 
lebedei”), precum și seria de Wilhelm-Meister-Lieder, cu cele două 
părți ale sale — a Harpistului și a lui Mignon. Două mari lieduri târzii 
adaugă pianului, într-o manieră deosebit de orginală, un instrument 
de suflat: cornul, pentru Auf dem Strome, și clarinetul, pentru Der 
Hirt auf dem Felsen. 

Asociaţiile Gesellschaft der Musikfreunde, atât în Austria, cât și în 
Germania, sunt grupări din ce în ce mai numeroase și din ce în ce 
mai consistente, în cazul compozitorului luând numele de 
Schubertiade, menite a lărgi orizontul cunoașterii creaţiei marelui 
romantic, a cărui influenţă va găsi ecou de-a lungul întregului secol. 


În prima generaţie care aparţine în întregime secolului XIX, Felix 
Mendelssohn-Bartholdy (1809 — 1847) beneficiază de o educaţie 
aleasă — contacte prestigioase (la Paris a studiat pianul cu Marie 
Bigot, interpreta preferată a lui Beethoven), interes pentru tradiţia 
secolului precedent (datorită lui Zelter, care îi descoperă muzica lui 
Bach), frecventarea Academiei de Muzică și a Universităţii din 
Berlin (cursuri cu Hegel), preocupare de interpretare a muzicii 
(dirijor, pianist). Primele compoziții (simfonii, motete, studii pentru 
pian, lieduri etc.) îi impun numele de timpuriu, inițiind creaţii 
profesionale ca Simfonia | (1924), Octetul, muzica pentru Visul 
unei nopţi de vară de Shakespeare (1827). În 1829 dirijează 
Mathäus Passion, eveniment menit a redeschide interesul pentru 
creaţia lui Bach; călătoriile prin Europa sunt oglindite în lucrări 
celebre: Concertul pentru vioară în mi minor sau Simfoniile italiană 
(1833) și scoțiană (1842); respingerea Simfoniei a V-a „Reforma” îl 
dezamăgește în turneele sale de concerte, ca dirijor, la Paris, 
orientându-l spre Londra, unde prezintă prima audiție engleză a 

oratoriului Paulus (1837). La Leipzig, în 1843, se inaugurează 
Conservatorul, la înfiinţarea căruia a contribuit predând compoziția 
și pianul. Mendelssohn a mai compus Concertul pentru pian și 
vioară, două Concerte pentru pian, un Concert pentru două piane, 
prezente constant în repertoriu. Cu ciclul de șase caiete — Cântece 
fără cuvinte (Lieder ohne Worte) pentru pian, Preludii și fugi, după 
modelul bachian - lărgește factura muzicii instrumentale. Se adaugă 
lieduri, duete, oratoriul Elias (1846). Excepţional înzestrat, cu o 
vastă cultură, a îmbinat fantezia și libertatea. De asemenea, lui i se 
datorează faptul că Germania l-a redescoperit pe Bach. Mendelssohn 
a oferit publicului și numeroase lucrări ale contemporanilor săi, 
printre care, prima audiție a Simfoniei a IX-a de Schubert (1839). 
Originalitatea inspirației, ușurința tehnicii, uneori privită cu neîncre- 
dere, alteori cu uimire, rafinamentul scriiturii (și orchestraţiei), 
varietatea producţiei sale îi conferă statutul unuia dintre marii 
compozitori romantici de la începutul epocii. Sora sa, Fanny 
Mendelssohn, a fost de asemenea o interpretă și o compozitoare 
deosebit de înzestrată, descoperirea moștenirii sale componistice 
urmând a fi preluată de posteritate. 


Contemporan cu Mendelssohn, tot cu un destin tragic, caracteristic 
romanticilor, Robert Schumann (1810 - 1856) a evoluat într-un 
mediu sensibil faţă de artă. Lecţiile de pian cu Wieck îl conving de 
capacităţile muzicale și creează pentru pian Variaţiunile Abegg, 
deja tipic romantice, Papillons opus 2, după romanul lui Jean-Paul 
Richter, Carnavalul op. 9 și Studiile simfonice op. 13. În paralel cu 
activitatea creatoare inițiază redactarea publicaţiei Neue Zeitschrift 
für Musik, prin intermediul căreia a început asaltul „davidienilor” 
(Davidsbiindler) împotriva „filistinilor” artei — cum îi considera pe 
Cramer, Czerny, Thalberg, Ruckgaber, Meyerbeer —, denunţați ca 
fiind pedanţi, conservatori, în comparaţie cu Mozart, Haydn, 
Beethoven. Publicaţia are o importanţă deosebită, Schumann 
devenind criticul epocii sale sub diferite pseudonime, semnând 
Eusebius (visător și melancolic) și Florestan (impetuos și pasionat). 
În aprilie 1835 începe dragostea pentru Clara Wieck, pentru care 
scrie Sonatele pentru pian, o muzică debordând de pasiune. Vor 
urma capodopere ale literaturii pianistice romantice: Fantezia op. 17, 

Fantasiestiicke, Noveletele, Scene de copii, Kreisleriana, în care se 
afirmă forța viziunii sale, precum și profunzimea sentimentului 
poetico-romantic. Aceste capodopere sunt urmate de Arabesca, 
Blumenstiicke, Humoresca, Carnavalul din Viena op. 26. Deschi- 
derea poetică îl conduce spre genul liedului începând cu 1840 (136 
dintr-un total de 246), printre care ciclurile Dragoste și viaţă de 
femeie, Dragoste de poet, Liederkreis, Cei doi grenadieri, Myrten, 
Romanțţe și Balade op. 45, 49 și 53, o primă culegere de Lieder und 
Gesânge. 1841 poate fi considerat anul simfonic, când iau naștere 
Simfonia |, Uvertură, Scherzo și Final, Fantezia pentru pian și 
orchestră (devenită în 1845 celebrul Concert), Simfonia a IV-a. 
Urmează, în 1842, capodopere de muzică de cameră, Cvartete op. 41, 
Cvintetul în mi bemol, Cvartetul cu pian, opera Genoveva (lucrare 
care este un insucces). Caută echilibrul în alte lucrări pentru pian 
(Viziuni din Orient, Album pentru tineret) și uvertura Manfred. 
Urmează, fără oprire, pagini diverse în 1849: lieduri pentru voce 
solo, duete, coruri, lucrări pentru pian, Recviemul pentru Mignon, 
Recviemul op. 90, Concertul pentru violoncel, Simfonia a III-a, 
„Renana”. Traseul creator este o perpetuă căutare în care Schumann 
pare a fi conștient de puţinul timp care i-a mai rămas pentru a 
compune, trăind cu teama bolii nervoase care îl ameninţa. Scrie fără 
răgaz uverturi, lieduri, muzică de cameră (cele două Sonate pentru 
pian și vioară). O scurtă revenire a încrederii este reprezentată de 
Concertul pentru vioară și orchestră. După tragica sa dispariţie, 
Clara va lupta pentru a impune definitiv creația soţului ei, un 
„romantic” în cel mai deplin sens al cuvântului, în același timp 
„poetic, pictural, muzical”. Generozitatea și clarviziunea îi caracte- 
rizează dialogul cu epoca. Schumann este primul care a afirmat 
geniul lui Chopin, primul care a atras atenția asupra tânărului 
Brahms pentru apogeul componisticii romantice. Cultura și măiestria 
creatorului s-au îmbinat cu o personalitate unică, inconfundabilă. 
Parteneră de viaţă, interpretă inegalabilă, ea însăși compozitoare, 
Clara a onorat pe deplin ideea unui cuplu artistic de excepție 
în istoria muzicii. 

ROMANTISMUL AUSTRO-GERMAN ÎN A DOUA PARTE 
A SEC. XIX 


Unicitatea personalităţii lui Richard Wagner (1813 - 1883) 
reprezintă culminaţia teatrului muzical în mereu reînnoita încercare 
de a reflecta, prin acest gen complex, viaţa. În anii tineri, Wagner 
era autorul necunoscut al câtorva piese de teatru, lucrări pentru 
orchestră (Simfonia) sau pian, și a trei opere, cărora le scrisese și 
libretul, evidențiind proiectele unui geniu care își caută identitatea. 
După asimilarea modelelor repertoriului liric romantic italian și 
francez, precum și a modelelor clasice oferite de Gluck, apar 
primele creații - Nunta (1832, neterminată), Zânele (1834) și 
Interdicția de a iubi (1836). Continuă apoi cu realizarea proiectelor 
deja acceptate de teatre, Rienzi (1840), Olandezul zburător (1841) 
și Tannhäuser (1845). Este perioada primelor succese publice, a 
primelor experienţe personalizate și forjării unor principii de teatru 
muzical. Următoarele opere îmbină istoria și mitologia germană 
(cea mai interesantă fiind prima idee despre Nibelungii, 1847). 
Wagner scrie totodată, poate pentru a-și limpezi ideile, eseuri 
teoretice (Arta și revoluţia, Opera de artă a viitorului, Opera și 
drama) și prezintă Lohengrin la Weimar (1850). Treptat, reia 
proiectul Nibelungilor și îi dă forma definitivă, de neobișnuită și 
ambițioasă amploare: trei zile de spectacol precedate de un prolog 
(1851), teminând mai întâi poemele: Aurul Rinului, Walkyria, 
Siegfried și Amurgul zeilor. Viaţa sa sentimentală este intersectată 
de idila cu Mathilde Wesendonck, care conturează un nou orizont 
tematic, cel al povestirii despre iubirea dintre Tristan și Isolda, la 
care Wagner începe să lucreze concomitent cu Inelul nibelungului, 
gândind deja schiţele pentru Parsifal. 

Opera Tristan și Isolda reprezintă o perioadă extrem de importantă 
în viața lui Wagner, căci lucrarea marchează conștientizarea 
orizonturilor deschise muzicianului de revelaţia geniului său. 
Lectura lui Schopenhauer îi descoperă posibilitatea unui sistem 
existenţial. Brusc, suspendă elaborarea lui Siegfried și se consacră 
operei Tristan, iar, pentru Mathilde, compune pe versurile ei un 
ciclu pentru voce și pian, Wesendonck Lieder, lucrare mai apoi 
orchestrată, devenind astfel, alături de Berlioz, creatorul unui nou 

gen vocal-simfonic - liedul cu acompaniament de orchestră. 
Muzica sa începe să fie apreciată de noile generaţii de artiști 
parizieni (Baudelaire, Gounod, Reyer, Théophile Gautier, Catulle 
Mendes) care au recunoscut geniul lui Wagner, ceea ce îi conso- 
lidează eforturile în vederea realizării proiectului său mult visat, cel 
al unui „teatru de festivaluri” (Festspielhaus), destinat reprezentării 
Inelului nibelungului, cu sprijinul regelui Ludovic al II-lea al Bavariei. 
Compozitorul termină unica sa operă comică, Maeștrii cântăreți din 
Nürnberg, prezentată în premieră la München în 1868. Este momen- 
tul în care, pentru aniversarea soției lui, Cosima Liszt, Wagner a 
creat giuvaerul orchestral, sub forma unei serenade, Idila Siegfried, 
una din puţinele pagini orchestrale autonome, destinate interpretării 
în concert. În 1871, Wagner s-a hotărât să-și stabilească teatrul la 
Bayreuth și, cu sprijinul regelui Bavariei, a pus temelia (1872) acestui 
reper mondial al artei lirice. Primul Festival de la Bayreuth (1876), 
consacrat Inelului nibelungului, are un rezultat material dezastruos. 
Wagner își împarte timpul între Bayreuth și Italia, compunând 
Parsifal și scriind eseuri (Religie și artă, Eroism și creștinism). După 
premiera cu Parsifal (Bayreuth, 1882) moare câteva luni mai târziu 
la Veneţia. 

În calitate de creator al esteticii unei „Muzici a viitorului”, Wagner 
considera teatrul liric ca un proces inițiatic — ideea de „joc scenic 
solemn sacru” (Biihnenweihfestspiel). Fuziunea dintre diferitele arte 
(poezie, muzică, teatru, dans, imagine scenică) dezvoltă ideea 
sincretismului prin care Wagner a încercat să definească estetica sa 
teatral-muzicală, alchimie în care textul devine muzică, muzica 
acțiune, acţiunea teatru. Wagner a fost probabil primul compozitor 
care și-a scris singur libretele, obținând unitatea gândirii creatoare. 
Compozitorul a renunţat progresiv la împărţirea lucrărilor în arii, 
recitative și ansambluri, pentru a respecta continuitatea dramei. Ca 
limbaj, el concepe melodia continuă, discurs în ample spaţii de 
timp. Alternanţa ritmurilor este cea care va structura partitura 
dramei muzicale. Din acest punct de vedere, ritmul frazei muzicale 
este legat de cel al frazei scrise. Alternanţa sonorităților, a consoa- 
nelor și vocalelor, propria sonoritate a frazei determină tratarea ei 
muzicală — pleonastică, complementară sau contradictorie —, trans- 
formând chiar și textul într-o veritabilă partitură. 

Muzical, preludiile și uverturile rezumă acțiunea trecută sau 
viitoare, pregătesc un climat, anunţă un personaj, o idee sau un 
eveniment. În logica expresiei, rolul preponderent revine 
leitmotivului sau motivului conducător, reprezentând idei, 
simboluri, personaje, sentimente, obiecte, situații, exprimate de o 
temă, uneori de câteva sunete, un acord, o tonalitate sau o structură 
ritmică, susceptibile de a suporta tot atâtea modificări necesare 
pentru a traduce muzical evoluția unui gând. Unii analişti au văzut 
în acest sistem un veritabil limbaj paralel cu repere memnotehnice, 
utile pentru a contura psihologia eroilor și evoluția dramaturgiei 
muzicale. După Olandezul zburător, Tannhäuser și Lohengrin, 
numărul din ce în ce mai mare al leitmotivelor are drept consecință 
diversificarea funcțiilor lor în relație cu limbajul său orchestral. Ca 
orizont timbral, Wagner folosește orchestra beethoveniană, cu o 
creștere a ponderii alămurilor și masivității ansamblului. Din pers- 
pectivă vocală, primatul orchestrei a determinat opinia ironică, 
drept care operele sale ar fi „simfonii cu voce”. Forţarea declamației 
recitativice, marile fraze solicitând efortul interpreţilor, determină o 
specializare de execuţie diferențiată în cadrul artei lirice și o 
cantonare sectară a repertoriului Wagnerian, dar nu și dispariția sa 
din literatura repertorială a unor mari teatre de operă. Importantă 
este și evoluţia limbajului armonic, receptând noutăţi propuse de 
contemporanii săi (Liszt, Schumann). Un reper al acestei evoluții 
este muzica la Tristan și Isolda, în care exacerbarea cromatismului 
conferă discursului muzical o animaţie constantă. Sincretismul 
implică vizualizarea în plan secund, ca un raport dialectic între 
muzică și text, evidenţiat prin punerea în scenă. Instrumentul 
original pe care l-a creat pentru spectacol, Teatrul de la Bayreuth, i-a 
oferit lui Wagner ocazia de a gândi astfel concret teatrul-muzical. 
Geniul său atinge noul, pe toţi parametrii artei secolului romantic, 
spre un viitor mereu supus schimbărilor. Este chiar istoria centenară 
a superbelor festivaluri de la Bayreuth, acest unic templu fascinant 
al liricii wagneriene înscris cu majuscule în ceea ce artistul numise 
„Opera de artă a viitorului”. 


Între cei mari ai secolului XIX austro-german, Johannes Brahms 
(1833 — 1897) este unul dintre principalii compozitori pe care se 
bazează repertoriul romantic. Începuturile oarecum obscure de 

muzician, în care primează abilitățile pianistului și o ferventă 
pasiune pentru compoziţie, beneficiază de sfaturile lui Eduard 
Marxsen, care l-a format pe Brahms în cultul lui Bach, Mozart și 
Beethoven. Întâlnirea cu violonistul Eduard Reményi, coleg al 
ilustrului Joseph Joachim, îi descoperă orizontul muzicii ţigănești 
care, alături de cultura clasicilor, va rămâne o caracteristică a expri- 
mării sale componistice. Cunoaște pe Liszt, apreciază muzica lui 
Schumann, pregătindu-se pentru legendara întâlnire cu acesta (1853). 
După ce i-a prezentat Sonata în do major op. 1, Schumann avea să 
scrie un articol vizionar în Neue Zeitschrift für Musik, anunțând 
apariția unui geniu printre tinerii muzicieni. Datorită lui Schumann, 
au fost editate primele sale compoziţii. După dispariția tragică a 
mentorului său, prietenia care îl lega de Clara Schumann avea să 
dureze întreaga viaţă. Ca interpretă, marea pianistă a contribuit la 
propagarea muzicii sale. 

O succesiune de proiecte fără mare efect îl determină să părăsească 
un timp muzica orchestrală în favoarea liedului și a muzicii de 
cameră. În 1862, Brahms a beneficiat la Viena de o primire care i-a 
depășit așteptările, mai ales din partea celebrului critic Eduard 
Hanslick. Aici s-a impus prin numărul concertelor și propriile 
compoziţii, i-a cunoscut pe Wagner și pe „regele valsului”, Johann 
Strauss. Din această perioadă de intensă activitate datează 
Variaţiunile pe o temă de Händel, Recviemul german și Rapsodia 
pentru alto, cor bărbătesc și orchestră. În 1872, numit director la 
„Societatea prietenilor muzicii” din Viena, scrie Variaţiunile pe o 
temă de J. Haydn, Simfonia | în do minor, Simfonia a Il-a în re 
major, Concertul în Re major pentru vioară, Sonata | pentru vioară 
și pian și cele două Rapsodii pentru pian. De-a lungul anilor, 
Brahms a renunţat, ca interpret, la pian în favoarea dirijatului. În 
1874, regele Ludovic al II-lea al Bavariei i-a decernat Ordinul 
Maximilian, în același timp cu Richard Wagner, ceea ce dă măsura 
reputației pe care o cucerise Brahms. Universitatea din Breslau îl 
numește Doctor Honoris Causa, compozitorul multumind cu 
Uvertura academică, creată în anul următor, ca și Uvertura tragică. 
Colaborarea cu celebrul dirijor Hans von Billow a lansat emblema 
celor „trei B” (Bach, Beethoven, Brahms). Simfonia a treia în fa 
major, Simfonia a patra în mi minor, Concertul nr. 2 pentru pian în 

si bemol major datează din acea epocă. La rândul său, asemenea 
lui Schumann, va descoperi un compozitor mai tânăr — Ant6nin 
Dvorák — pe care îl va ajuta să se afirme. În decursul anilor 1886, 
1887 și 1888 apar Dublul concert pentru vioară, violoncel și 
orchestră, Sonatele pentru vioară în la major și re minor, Sonata 
nr. 2 pentru violoncel, al patrulea Trio, un mare număr de coruri și 
cele 11 Cântece ţigănești, singurele pe care Brahms avea să le mai 
scrie până la cele patru Cântece serioase op. 121 (1896), cântecul său 
de lebădă. În ceea ce privește creaţia destinată pianului, mai pot fi men- 
ţionate cele două cicluri de Intermezzi și Capriciile op. 116 și 117. 
Mai putem adăuga, în genul cameral, Cvintetul în si minor op. 115 
și Trioul op. 114 pentru clarinet și coarde. Brahms, ca și Mozart 
sau Weber, și-a întâlnit „clarinetistul” său, Richard von Muhlfeld, 
ceea ce explică de ce muzica lui de cameră este îmbogăţită de 
Trioul în la minor, Cvintet și de două Sonate cu clarinet. Contro- 
verse astăzi uitate i-au opus pe susținătorii „muzicii viitorului” 
(Wagner și Liszt) celor pentru care marile forme instrumentale ale 
trecutului erau încă valabile. Legăturile evidente ale lui Brahms cu 
tradiția clasică au determinat astfel de rivalități. Tocmai aici există 
principalul argument al grandorii lui Brahms și al importanţei sale 
pentru muzica secolului XX. Schânberg a subliniat-o, fiind primul 
care a revendicat pentru creaţia lui atât influenţa lui Wagner, cât și 
pe aceea a lui Brahms, realitate recunoscută, de asemenea, și de 
către George Enescu. În epoca sa, a fost aproape singurul care i-a 
consacrat un cult lui Haydn, iar seriile sale de variațiuni pe teme de 
Händel (pentru pian) sau de Bach (finalul Simfoniei a IV-a) au fost 
primele lucrări dedicate unor compozitori dispăruți de mult. 
Componistic, se remarcă la Brahms un simţ al ordinii și al arhitec- 
turii, o rigoare care evoluează în paralel cu o originalitate a discursului 
armonic și cu plenitudinea exprimării melodice condiţionate de 
acesta. Complexitatea ritmicii, densitatea polifoniei, bogăţia relaţiilor 
motivice îi asigură aderenţa la generaţiile succesive de interpreți și 
melomani. Admirat sau contestat, Brahms este un făuritor de capo- 
dopere în lumea muzicii dintotdeauna. Hamburghez de origine, 
artistul a devenit un vienez de vocaţie, înscriindu-se în stilistica 
epocii ca unul dintre cei mai profunzi continuatori ai lui Beethoven 
și Franz Schubert. 

Se poate vorbi de o filiaţie brahmsiană și în ceea ce îl privește 
pe Max Reger (1873 — 1916) care, la vârsta de 23 de ani, i-a dedi- 
cat Suita pentru orgă op. 16. Profesor de orgă și de compoziţie la 
Königliche Akademie der Tonkunst din München și, apoi, la 
Leipzig, lucrările lui au dezlănţuit ostilitatea membrilor „Noii 
Germanii” (Ludwig Thuille, Rudolf Louis și Max von Schillings), 
dar și admiraţia lui Richard Strauss. Cu acordul acestuia, va publica 
o serie de articole privitoare la estetica noii muzici. Creaţia lui 
Reger, deși inegală valoric, cuprinde toate genurile, cu excepția 
teatrului, dezvăluind o personalitate marcantă în care principalele 
referinţe stilistice ar putea fi Beethoven, Schumann, cromatismul 
wagnerian și Brahms. Cele mai celebre lucrări sunt Variaţiuni și 
fugă, pe o temă de Telemann, op. 134 (1914) și Variaţiunile pe 
o temă de Mozart op. 132 (1914). Ca și pentru Bruch, importanţa 
sa în epocă provine din soliditatea meșteșugului și din modul 
în care a asigurat, prin creaţie și pedagogie, continuitatea Școlii 
componistice germane. 


Exceptia, în acest sens, vine de la Anton Bruckner (1824 — 1896), 
care a avut geniul sintezei și originalitatea manifestării creatoare în 
domeniul simfonismului. Perioada tinereţii este legată de studiile 
muzicale, în direcția interpretării muzicii de orgă, de asimilarea 
artei componistice și practica de învăţător. La catedrala Sf. Florian a 
devenit organist, perioadă marcată de compunerea Recviemului în 
re minor și, mai târziu, a Missei solemnis în si bemol. Aceste lucrări 
au reprezentat o cotitură în viaţa și opera autorului ei. După ce este 
organist la Olmütz, apoi la Linz, primul contact cu arta wagneriană 
îl va avea în februarie 1863, prin premiera operei Tannhäuser. Apar 
noi lucrări, Psalmul 146 pentru soliști, cor și orchestră, Cvartetul 
de coarde în do minor, Uvertura în sol minor. Bruckner a realizat 
atunci Simfonia întâi în fa minor („de școală”), pe care o va scoate 
mai târziu din numerotarea definitivă, atribuindu-i, la sfârșitul vieții 
sale, simbolicul număr „zero”! Ca organist, a fost autorul unor lucrări 
liturgice — motete (cuprinzând Ave Maria la șapte voci, trei mise, 
între care Marea Misă în fa minor a fost primită cu căldură de 
Eduard Hanslick, care a comparat-o cu Missa solemnis de Beethoven). 

Aceste momente preced Simfonia | în do minor (1865 — 1866), înce- 
putul unei epopei existenţiale care își va afla izbânda mult după 
moartea compozitorului. 

Ca profesor la Conservatorul din Viena și organist la Capela 
Imperială, îndoielile tinereţii sunt înlocuite de decizia de a-și 
desăvârși opera, pregătit să treacă prin mari încercări pentru a-și 
împlini proiectul. La prestigiul său vor contribui și turnee organistice 
triumfale, în Franţa, la Londra și în Bavaria, Elveţia, Savoia. Istoricul 
primelor audiții va trece dintr-o extremă în alta, de la dezastrul 
Simfoniei a IIl-a (1877) la triumful Simfoniei a VIll-a (1892), fiind 
răsplătit cu titlul de Doctor Honoris Causa al Universităţii din Viena. 
După Simfonia a Il-a în do minor va continua, fără întrerupere, 
elaborarea și remodelarea partiturilor. Cea mai mare parte a 
simfoniilor a cunoscut astfel două sau chiar trei redactări succesive, 
deseori foarte diferite, cărora li s-au adăugat diverse variante pentru 
părți izolate (texte apărute în Ediţia critică integrală). Aceste 
remanieri sunt ecoul preocupărilor de perfecționare a lucrării (de 
mai bună profilare a unei teme sau de restrângere a formei, chiar cu 
inconvenientul de a face să dispară originalităţi preţioase). 

Anton Bruckner s-a afirmat ca un romantic fundamental, un fiu al 
secolului său, prin situarea lui între Beethoven și Schubert, pe de o 
parte, Mahler și secolul XX, pe de altă parte. Inspirația de orientare 
mistică a fost o constantă a gândirii sale în toate simfoniile care răspund 
unei evoluţii fără lacune, parcă fiecare sprijinindu-se pe precedenta, 
pregătind-o pe următoarea. Structura lor formală se supune principi- 
ilor fundamentale ale unității interne și, pe de altă parte, tritematismului 
mișcărilor de sonată, care, la fel ca succesiunea tempourilor, răspund 
unei preocupări primordiale față de contraste (momente viguroase 
sau epice încadrând un „grup de cânt” cu caracter liric). Nici durata 
lor (cu două excepții: simfoniile a V-a și a VIII-a), nici efectivul lor 
instrumental nu depășesc exemple anterioare. Compozitorul obţine 
cu orchestra clasică efecte de amplă sonoritate, datorate unei 
tehnici moderne și unui instinct infailibil în alegerea și repartiția 
culorilor. Contribuie și interferența registraţiei de orgă vizibilă prin 
independența grupurilor orchestrale, care evoluează în blocuri, așa 
cum tot practicii organistice îi putem asocia modul de enunţ al unei 
idei directoare, care îl aseamănă oarecum lui Schubert și Mahler. 


96 


În Te Deum, una dintre puţinele creaţii liturgice de seamă, se eviden- 
țiază caracterul sacru prezent în simfoniile marii perioade (de la a Il-a 
la a IX-a) reunit cu profanul, fenomen unic în literatura muzicală. 
Datorită acestei dualităţi, dar și scriiturii sale, Anton Bruckner atinge 
nivelul unora dintre cei mai mari poeţi muzicali ai germanismului. 
Într-o succintă privire asupra lucrărilor sale, în Simfonia a doua, 
denumită și „simfonia din Austria de Sus”, numele este justificat de 
scherzoul în stil popular; în Simfonia a treia apare sinteza între 
inspirația epică beethoveniană și lumea nibelungilor, explicând 
dedicaţia către Richard Wagner, fapt ce a provocat ostracizarea din 
partea criticii tradiţionaliste vieneze; Simfonia a patra își justifică 
subtitlul de Romantica, atribuit de compozitor însuși, care a 
proiectat fiecărei mișcări un program dominat de dragostea față de 
natură; Simfonia a cincea unește climatul religios cu lirismul vienez 
și oferă ca model arhitectura unei fugi duble; Simfonia a șasea este 
un ecou al ambianţei idilice din care nu lipsește o atmosferă 
fantomatică; gloria în fața marelui public i-a adus-o Simfonia a 
șaptea, prin noblețea melodiilor sale și somptuozitatea orchestraţiei, 
la care se adaugă presentimentul morții lui Wagner, idolul său în 
artă, impresionant exprimat în Adagio; Simfonia a opta, poate cea 
mai vastă, cumulează trei elemente programatice: dangătul de 
clopot mortuar, la sfârșitul primei mișcări, descrierea rustică din 
scherzo și tema triplă, sugerând potenţialul formei simfonice înseși. 
Dimensiunile primei mișcări din Simfonia a noua, dedicată „bunului 
Dumnezeu”, anunţă libertatea armonică (suprapunerea tuturor 
treptelor gamei diatonice) atinsă în punctul culminant din Adagio. 
În schiţele finalului, la care muzicianul a lucrat până în ultima clipă 
a vieţii sale, funcţiile tonale par suspendate. Cum ultima parte nu a 
mai fost realizată, s-a conturat ideea de a se adăuga, drept încheiere, 
pentru o continuare a tulburătorului și dramaticului Scherzo, Te Deum, 
expresiv legat de dedicaţia întregii lucrări. Psalmul 150 (1892) și o 
ultimă serie de motete încheie periplul componistic brucknerian ca o 
rugăciune a acestui erou al liniștii romantice mereu căutate, poate 
niciodată atinse cu adevărat. Descoperirea muzicii lui Bruckner este o 
menire care a onorat activitatea unora dintre cei mai mari dirijori ai 
lumii. Încă nu se poate vorbi însă de o integrală cuprindere a acestei 
muzici enigmatic filosofice. 

Unul dintre marii admiratori ai lui Anton Bruckner și cel mai 
important creator de lieduri din apusul romantismului, Hugo Wolf 
(1860 — 1903) este continuatorul destinului nefericit al lui 
Schumann. O carieră muzicală dependentă de mediul vienez, unde 
îi cultivă pe marii clasici, îl îndreaptă de timpuriu spre lied. 

Interesat de noutăţile lumii muzicale contemporane „avansate”, 
reprezentate prin Wagner, una dintre primele lucrări de tinereţe este 
o Simfonie, din care s-au păstrat două fragmente, Scherzo und 
Finale für grosses Orchester. Puțin mai târziu realizează Cvartetul 
de coarde în re minor, gen la care va reveni doar întâmplător în 
Serenada italiană pentru cvartet de coarde, autentic giuvaer 
cameral romantic. Poemul simfonic Penthesilea, 1883, va fi 
ridiculizat de către criticii înverșunaţi împotriva atitudinii lui Wolf 
față de muzica „maestrului Brahms”, debut al unei polemici care îi 
provoacă numeroase conflicte ca muzician și critic muzical. 
Publicarea primelor caiete de lieduri, cu un succes imediat, îl 
încurajează, dar este o bucurie traversată de tragicele momente în 
care, spre disperarea creatorului, inspiraţia sa muzicală dispare 
complet. Romain Rolland, într-un portret al lui Hugo Wolf, 
povestește acest destin particular extrem de trist. Începând din anul 
1888, creează 100 de lieduri, în trei mari culegeri, pe versuri de 
Möricke (53), Eichendorff (13), Goethe (25). Urmează un al doilea 
ansamblu de 26 de poeme de Goethe apoi, între octombrie 1889 și 
aprilie 1890, Spanisches Liederbuch. Pauzele reprezintă tot atâtea 
crize de neputinţă, a căror amprentă tragică este reflectată în 
corespondența muzicianului. Pagini corale sau scenice completează 
acești ani cu Christnacht, mic oratoriu de Crăciun, Das Fest auf 
Solhaug, muzică pentru drama lui Ibsen și o serie de poeme de 
autori diferiți, dominate de Michelangelo Lieder, cântecul său de 
despărțire, prin care Hugo Wolf se impune ca un mare reprezentant 
al creaţiei de lied după Schubert. 

Stări conflictuale între dorinţă și nerealizare aparţin genului operei, 
dintre care pot fi menţionate câteva creaţii. Inspirată de romanul lui 
Alarcón, Tricornul, Corregidor are doar un succes de moment, fiind 
asemănată cu o culegere de lieduri orchestrale. Alt mare proiect 
aparține unei a doua opere, Manuel Venegas, extrasă dintr-o altă 
piesă de Alarcón, din care s-au păstrat doar schiţe. 

Hugo Wolf preconizează filiera sonorizării sensibile a cuvântului, 
această tehnică eliberând vocea cântată de orice preocupare pentru 
fraza muzicală în favoarea vocii vorbite. Cromatismul preluat de la 
Wagner îi oferă posibilitatea unui joc armonic infinit mai variat 
decât cel al predecesorilor săi. Marea epocă a liedului începe la 
Hugo Wolf prin descoperirea lui Mörike, căruia îi urmează 
Eichendorff, mai apropiat exprimării sufletului german, și Goethe, 
de la care muzicianul nu a reținut decât trei imnuri — Prometheus, 
Ganymed și Grenzen der Menschheit —, precum și cântecele 
Mignon și Harpistul și poemele din West-âstliche Divan. 

Poemele străine, Cântece spaniole, au un ton cu inflexiuni 
religioase și un climat între lacrimi și surâs, iar în Cântece italiene, 
una dintre teme este disputa între îndrăgostiţi. În final, cele mai 
cunoscute sunt cele trei lieduri după Michelangelo, încărcate de 
tristețe și de melancolie, presentiment al tragediei care i-a destrămat 
viaţa. Neîndoios, Hugo Wolf este marele inovator al genului, aflat la 
celălalt capăt al drumului iniţiat de Schubert, ca o superbă arcadă 
stelară romantică. 


Mai puţin important, dar nu uitat de viaţa muzicală, Max Bruch 
(1838 — 1920) și-a reprezentat la Köln prima sa lucrare lirică, Scherz, 
List und Rache, după Goethe, urmată, în 1863, de opera Die Lorelei. 
Nimic nu anunţa deci că gloria sa postumă va fi legată de literatura 
concertantă pentru vioară. Din 1892, profesor de compoziție la 
Musikhochschule din Berlin, unde a predat până în 1910, activita- 
tea sa creatoare a fost puternic influențată de Brahms. A compus 
simfonii, muzică de cameră, lucrări corale, oratorii, muzică de 
teatru, toate ignorate de posteritate. Totuși, în memoria interpreţilor 
și melomanilor rămân Fantezia scoțiană pentru vioară și orchestră, 
Concertul pentru vioară, nr. 1, în sol minor și o piesă pentru 
violoncel și orchestră, Kol Nidrei, datorită scriiturii sale accesibile, 
cu o rigoare din care nu se șterge romantismul brahmsian mode- 
lator, vădind vocaţia comunicării muzicale cu publicul și interpreţii. 


La răscrucea timpurilor apusului romantic, Gustav Mahler (1860 — 1911) 
continuă drumul simfoniștilor germani și deschide noi orizonturi 
spre secolul următor, din care a parcurs doar un deceniu. Studiile uni- 
versitare la Conservatorul din Viena, apropierea de Anton Bruckner, 

căruia i-a fost oarecum discipol, îi pregătesc drumul spre com- 
ponistică, prima lui mare lucrare fiind cantata Das klagende Lied. 
Ca dirijor, a debutat la Bad Hall, apoi la Ljubljana, Olomuc, Kassel, 
ajungând Kapellmeister la Opera din Praga. Interpretările din 
Wagner, Mozart și Beethoven l-au consacrat. Urmează două noi 
creaţii: Lieder eines fahrenden Gesellen (Cântecele ucenicului 
călător) și Simfonia | „Titan”. Ca director al Operei din Budapesta, a 
semnat premiera ungară a primelor două drame din Inelul nibelungului 
și una dintre primele opere veriste, Cavalleria rusticana, apoi, fiind 
dirijor la Hamburg, compune Simfoniile a Il-a și a II-a (1888 — 1896), 
precum și o parte din ciclul de lieduri Wunderhorn Lieder (Cornul 
fermecat). În 1897, numit director al Operei din Viena, iniţiază un 
moment de istorie, o veritabilă „epocă de aur” a ilustrului teatru 
(Tristan, Fidelio, Don Giovanni, Nunta lui Figaro, Ifigenia în Aulida). 
Mahler a compus simfoniile a IV-a, a V-a, a VI-a, a VIl-a, a VIll-a și 
ultimele sale lieduri în această perioadă. Impus și în calitate de com- 
pozitor, adesea dirijându-și simfoniile, părăsește Opera din Viena, 
susține câteva stagiuni la Metropolitan Opera din New York, revenind 
doar verile în Europa, unde va compune simfonia-cantată Cântecul 
pământului, Simfonia a IX-a și fragmentele din Simfonia a X-a. 
Deși dirijor de operă, pentru voce Mahler scrie numai lieduri, 40 de 
piese — din care multe cu acompaniament orchestral —, o cantată și 11 
simfonii. În postura de compozitor, a fost mult timp subestimat, 
disprețuit și atacat, reproșându-i-se muzicii sale că este plină de 
reminiscenţe, citate deghizate, complezențe sentimentale, excese de 
vulgaritate și ciudate amalgamări caracterologice, adesea nemăsurat 
de lungi. Mahler părea că vrea să șocheze, să provoace, apelând la 
genuri de simplitate populară (marș sau lândler), facilitate a melo- 
dicii, schimbări bruște de stare, rupturi, contraste abrupte, asprime 
timbrală, violenţă a culorilor, stilistică eterogenă. Aceste paradoxuri 
sunt cele care dau artei lui Mahler originalitatea și bogăția 
conflictelor psihologice, greu înţelese de contemporani („... va veni 
și timpul muzicii mele”, spunea artistul). S-a bucurat din partea lui 
Schönberg și a discipolilor de prețuire, căci la Mahler pot fi 
descoperite deja multe trăsături muzicale ale viitorului în polifonie, 
orchestrație, formă, variație perpetuă. Thedor Adorno a comparat 
simfonia mahleriană cu un roman în care gigantismul și lungimea 

nemăsurată au fost preluate de compozitori ce i-au urmat. În 
întregimea viziunii sale, de la primii romantici și până la Mahler 
asistăm la o epopee impresionantă și extrem de spectaculoasă prin 
schimbările acumulate timp de o sută de ani, marele compozitor 
marcând în ansamblu hotarul timpului. l-au urmat însă modelul 
creatori veniţi în secolul următor. Printre cei mai importanți, 
Sostakovici se pare că a recunoscut în el un înaintaș inspirator, iar 
drumul spre glorie a fost deschis de Bruno Walter și Wilhelm 
Furtwängler. Mahler a fost primul dirijor care a interpretat muzica 
lui Enescu, genialul Preludiu la unison, în concert la New York. 
Comentând moștenirea mahleriană, muzicologul brazilian Alejo 
Carpentier probează o atentă analiză, nepărtinitoare, care provine 
desigur și din calitatea sa de cunoscător, calitate ce-l situează mai 
sus decât simplul meloman: „Mahler a fost un muzician extrem de 
inegal care, după o minunată mișcare simfonică (prima parte din 
Simfonia a Il-a, de exemplu), putea deveni divagator și chiar trivial, 
cu toate că planurile sublimului nu îi erau interzise când se înălța 
până la emoția pură din Kindertotenlieder. În Mahler există multe 
frunze uscate, alături de pagini extraordinare. Însă nu trebuie să 
uităm că, dacă vreodată a fost pe punctul de a-și rupe gâtul, 
întotdeauna a fost pentru că, ambițios în creația sa, nu i-a fost teamă 
de periculosul joc al zborului lui Icar”. 


Romantismul muzical francez 


În configurarea prestigiului muzicii franceze de teatru, Adrien 
Boieldieu (1775 — 1834) se remarcă printr-o evoluţie semnificativă, 
în genul operei comice și muzicii instrumentale. A scris de timpuriu 
opere comice (Fiica vinovată, Rosalie et Myrza), sfătuit de Méhul și 
Cherubini. Cântăreţii Pierre-Jean Garat și Cornélie Falcon i-au 
interpretat cu succes romanțe în saloanele pariziene, făcându-l 
celebru, ceea ce îi înlesnește montarea la Paris a operelor la Teatrul 
Feydeau și Opâra-Comique (Zestrea Suzettei, Califul din Bagdad, 
Mătușa mea Aurora). Invitat la Sankt-Petersburg, unde timp de șapte 
ani obţine postul de compozitor al Curţii, își prezintă operele 
Tânăra femeie furioasă, Căruţele răsturnate, Jean de Paris, Noul 

stăpân al satului. La întoarcerea în Franţa devine profesor de pian și 
compoziţie la Conservator, urmându-i lui M&hul, și este primit în 
Academia de Arte Frumoase. Capodopera sa, Doamna albă, are un 
succes mult mai durabil de-a lungul secolului. Boieldieu a scris 
muzică pentru pian, sonate, muzică de cameră, concerte pentru 
pian, pentru harpă, contribuind astfel la rezonanța romantică 
franceză a începutului de secol XIX. 


Făcând parte aproape din aceeași generaţie, contemporan un timp 
cu Boieldieu, rolul lui Francois Auber (1782 — 1871) este mai consis- 
tent în ceea ce privește creația din prima jumătate a secolului XIX, 
în care activitatea sa a fost deosebit de marcantă în componistica 
epocii. Un concert pentru vioară și prima lucrare lirică, VErreur 
d'un moment, îi dovedesc de timpuriu aptitudinile de compozitor. 
îndrumat de Cherubini, scrie lucrări religioase și câteva opere 
comice (Jean de Couvin, la Bergère châtelaine, Emma, La Neige, 
Leicester, Le Maçon), montate la Opera-Comique. Prezintă aproape 
50 de creaţii lirice în premieră la Paris. Stilul său preia unele 
modele ale scriiturii rossiniene, cu abundență de vocalize, melodii 
inspirate. Se impune cu la Muette de Portici (1828), înainte de 
Wilhelm Tell de Rossini și Robert le Diable de Meyerbeer, fiind 
printre cei care inaugurează maniera de „grand opera”, cu subiecte 
spectaculoase, montări fastuoase, coruri și balete. Dintre operele de 
maturitate, uitate de repertoriul curent, mai pot fi menţionate le 
Cheval de bronze, le Domino noir, les Diamants de la Couronne și, 
mai ales, Fra Diavolo. Menţionăm că Auber are o variantă lirică 
pentru Manon Lescaut (1856), subiect abordat mai târziu de 
Massenet, Puccini și Henze, și Gustave III (același subiect ca și Bal 
mascat de Verdi). Prestigiul său l-a propulsat ca urmaș al lui 
Cherubini în funcţia de director al Conservatorului. Dacă nu în 
întregime, unele fragmente, mai ales solistice, rămân exemplare 
pentru vocalitatea franceză romantică, cu o factură particulară față 
de cea italiană, ce se poate recunoaște până și în creaţiile lui 
Thomas sau Delibes. 


Suita creatorilor francezi care au adus în Romantism contribuţii 
particulare se întregește cu Adolphe Adam (1803 — 1856). Remarcat 
de Boieldieu, al cărui discipol devine, obţine al doilea Premiu al 

Romei. După piese pentru pian și miniaturi vocale, abordează 
teatrul liric, demonstrând că este un compozitor prolific (53 de 
lucrări lirice și balete) și accesibil. Reorchestrează, pentru a fi 
repuse în scenă, opere de Gr&try sau Monsigny. Dintre creaţiile sale 
lirice, unele au rămas un timp pe afiș (le Chalet, le Torâador ou 
Accord parfait), iar altele există încă în repertoriul francez: le 
Postillon de Longjumeau, Si j'étais roi. Ținând seama de cariera 
primilor mari dansatori romantici — Salvatore Vigano, Marie 
Taglioni, Fanny Elssler, Carlotta Grisi —, Adam creează prima lucrare 
coregrafică, replică dansată a melodramei lirice, baletul romantic 
Giselle, pe un libret de Theophile Gauthier (1841), model rămas 
definitiv în marele repertoriu, fiind jucat permanent — alături de Le 
Corsaire inspirat de Byron — de către toate marile companii 
coregrafice. Ca amănunt al celebrităţii, Adam este autorul celebrului 
cântec de Crăciun Minuit, chrétiens (Noël). 


Muzica franceză romantică are drept personalitate dominantă pe 
Hector Berlioz (1803 — 1869). Cu o pregătire destul de modestă, 
este animat de admiraţie pasionată pentru Gluck, studiază 
compoziţia cu Lesueur, începându-și destinul de creator cu o Misă 
solemnă, prezentată în catedrala St. Roche, dar mai târziu renegată. 
Printre contemporani, Weber este un nou argument entuziasmant, 
care îl convinge să frecventeze cursurile Conservatorului (cu 
Lesueur). Se prezintă de câteva ori, fără a reuși, la concursul pentru 
Premiul Romei. Dominat de admiraţia pentru Shakespeare și de 
dragostea pentru actrita irlandeză Harriet Smithson, care 
interpretează la Paris cu o trupă engleză Hamlet, Romeo și Julieta, 
va descoperi și Faust de Goethe. Primele sale compoziţii valabile 
sunt Opt scene din Faust și cantata Moartea Cleopatrei. Nimic nu 
anunța însă marele eveniment al romantismului francez — com- 
parabil cu premiera lui Hernani de Victor Hugo — care a fost, în 1830, 
Simfonia fantastică, „episod din viaţa unui artist”, capodoperă 
inspirată de pasiunea pentru Harriet. Urmează decernarea marelui 
Premiu al Romei pentru cantata Ultima noapte a lui Sardanapal. La 
Roma scrie uverturile Regele Lear și Rob Roy și, întors la Paris, 
definitivează proiectul unei continuări a Simfoniei fantastice cu 
Lélio, sau Întoarcerea la viaţă. Prezentată la Paris în 1832, Simfonia 

are un succes uriaș. La solicitatea lui Paganini compune o simfonie 
pentru violă obligată și orchestră, Harold în Italia după Byron, apoi 
Recviemul (capodoperă romantică a viziunii sonore apocaliptice 
prin amploarea sonoră și dramatică) și opera Benvenuto Cellini. Un 
alt succes urmează cu „simfonia dramatică” Romeo și Julieta, o 
formulă nouă pentru genul simfoniei, în care programatismul este 
prezent doar în părțile orchestrale, alternate cu momentele vocal- 
simfonice. Fără prea mult ecou, scrisă pentru o aniversare istorică, a 
realizat Simfonia funebră și triumfală, cea de a patra formulă nouă 
a genului, continuată cu „legenda dramatică”, operă-concert, 
Damnaţiunea lui Faust (reluare amplificată a Scenelor... scrise în 
tinereţe). În paralel, întreprinde ca dirijor turnee în Belgia, 
Germania, Praga, Budapesta, Rusia. La Weimar, Liszt, admirator al 
Simfoniei fantastice, reia Benvenuto Cellini, iar în 1854 are loc 
prezentarea oratoriului Copilăria lui Isus, un autentic triumf. 
Continuând căutările unor formule noi, în 1859 Berlioz termină 
Troienii, prima operă proiectată pentru două seri consecutive de 
spectacol (Troienii la Cartagina, Căderea Troiei). Incursiunea în 
genul operei se termină cu o versiune personală a piesei Mult 
zgomot pentru nimic după Shakespeare, sub titlul Beatrice și 
Benedict (premieră la Baden-Baden). 

Personalitate emblematică a muzicii romantice europene, Berlioz a 
fost receptat pozitiv pretutindeni mai mult decât în Franţa. Printre 
admiratorii săi se numără artiști ca Paganini, Liszt și Schumann, faţă 
de Wagner nutrind o reciprocă aversiune. Sursele sale predilecte de 
inspiraţie, Shakespeare, Goethe, Vergiliu, i-au înlesnit apropierea de 
universalitate. Viziunea lui poetic-muzicală este exprimată subiectiv, 
la hotarul cu visul. Din experienţe succesive se observă că respinge 
schema tradiţională a simfoniei, preferând o progresie dramatică, cu 
episoade ce se succed (în Simfonia fantastică titlurile părţilor fiind: 
Reverii și pasiuni; Un bal; Scenă câmpenească; Marșul spre 
supliciu; Visul unei nopți de Sabat), și care evoluează de la delir 
spre sarcasm sub imperiul obsedat de „ideea muzicală fixă”, variantă 
a leitmotivului de tipologie romantică. Harold în Italia aduce un alt 
personaj melodic (similar „ideii fixe”), erou al meditaţiei solitare. În 
Romeo și Julieta el ignoră deliberat structuri simfonice, în beneficiul 
poeticii, iar în Damnaţiunea lui Faust propune formula operei de 

concert. La Berlioz, acţiunea este dramă, temele sunt personaje, 
orchestra, un decor, un spațiu scenic. 

Observăm în creaţia lui momente în care creatorul anticipă 
îndrăznelile muzicii secolului XX. Berlioz anexează teritorii încă 
necunoscute, temperamental nu se teme de lipsa de măsură. O 
orchestrație plină de inventivitate adaugă timbruri și culori noi 
(inclusiv instrumente ca harpa, clopotele), aplică fantezia sa asupra 
partiturilor altor compozitori, orchestrându-le (versiunea celebră a 
Invitaţiei la vals de Weber), dinamica joacă un rol important în 
expresia muzicală. Este primul creator de melodii vocale cu 
acompaniament orchestral (ciclul Nuits d'été, dedicat cântăreței 
Maria Recio, cea de a doua soţie a sa). 

Probabil că absenţa unei discipline a studiului se transferă asupra 
libertăţilor unui simț modal, care îmbogățește armonia cu o 
concepție personală a planurilor sonore, utile programatismului. 
Pentru Journal des Débats semnează critici virulente care compen- 
sează propriile frustrări, comentarii amplificate și în superbele sale 
Memorii, cărora li se adaugă și alte scrieri. Dintre acestea, o valoare 
de excepţie este primul Tratat de orchestrație, lucrare ivită din 
unirea personalităţii cu intuiţia și experienţa artistică a creatorului. 
Cu o anumită rezervă, Berlioz va comenta și va aprecia creaţia altor 
compozitori din generaţia ce începea să se afirme, printre care 
Meyerbeer sau mai tânărul Gounod, consideraţi de el rivali care 
i-au confiscat gloria mult așteptată și temele preferate. De altfel, este 
și greu de comparat geniul berliozian cu nivelul mai tinerilor 
maeștri ce-l înconjurau. 


Destinul lui Giacomo Meyerbeer (1791 — 1864) este aventuros în 
lupta ambițioasă pentru afirmare. Pornit din Germania, adunând o 
serie de experienţe în ascensiunea faimei sale în Italia, a cunoscut o 
glorie spectaculoasă, dar efemeră, în lumea romantică pariziană. 
Inițierea muzicală i-o datorează lui Zelter. Foarte curând se 
îndreaptă spre teatrul muzical, dar titlurile acestei perioade sunt 
acum ignorate. Meyerbeer, atras întotdeauna de o carieră de 
compozitor dramatic și de dorința de a ajunge la Paris, face un 
popas în Italia, unde produce alte lucrări lirice (Romilda e Costanza, 
Il Crociato in Egitto). La Paris îl solicită pe Scribe, libretistul la 
modă, și înregistrează primul mare succes cu Robert le Diable, care 

definește și stilul francez de spectacol, în maniera de grand opéra, 
amestec abil de inovaţii și convenţii (structură în cinci acte cu un 
balet, tipuri de arii prestabilite, repartizare a vocilor după caracterul 
fiecărui rol). Realizările sale culminează cu Hughenoţii, când Opera 
din Paris a trăit unul dintre cele mai strălucite triumfuri din istoria 
instituției. Se remarcă „monumentalismul expresiv” al reconstituirii 
istorice,  impozantele mişcări de mase corale, utilizarea 
spectaculoasă a vocilor. Meritul său este că a acordat o mare 
importanță interpretului, alegerea fiind determinantă pentru 
elaborarea muzicii și libretului, situaţie evidenţiată și în celelalte 
opere ale sale, Profetul și Africana. O întreagă galerie de mari 
cântăreţi s-a afirmat datorită lui. Printre aceștia, legendarii Adolphe 
Nourrit, Cornélie Falcon, basul Levasseur, Gilbert Duprez, Jenny 
Lind (pentru care a scris Steaua Nordului), Pauline Viardot. 
Succesul parizian al lui Meyerbeer a creat mulţi admiratori, dar și 
detractori de talia unui Berlioz sau Wagner. Moda spectacolelor 
sale, extrem de dificile ca tehnică vocală și condiţii de realizare 
scenică, a determinat treptata sa intrare în conul de umbră a uitării. 
Uneori mai apar pagini solistice, dar prea rar spectacole întregi care 
să argumenteze rolul avut de compozitor în istoria operei 
paneuropene de variantă francofonă. 


Paralelismul activităţii lui Jacques Fromental Halévy (1799 — 1862) 
cu compozitorii primei jumătăţi de secol explică palida sa 
reprezentare din perspectiva istoriei epocii. El rămâne creatorul 
unui singur succes de durată, La Juive, estompat vremelnic de 
Meyerbeer, cu Hughenoţii. Halévy a realizat mai multe lucrări 
teatrale (Eclair, Guido et Ginevra, la Reine de Chypre, Charles VI, 
les Mousquetaires de la reine, le Val d'Andorre), la care se pot 
adăuga imnuri religioase ebraice sau latine, eseuri istorice sau 
muzicologice, despre Lully, Gluck, Mozart, Berton, Cherubini etc. 
Halévy a predat armonia, contrapunctul și compoziția la 
Conservatorul din Paris, formând generaţii din care fac parte tineri 
precum Gounod, Lecocq, Massé și Bizet. 


În ce privește mai tânărul Charles Gounod (1818 - 1893), el are 
totuși merite incontestabile, chiar dacă altitudinea sa artistică nu 
atinge nivelul lui Berlioz. Studiile de la Conservator l-au pregătit 

pentru a obține râvnitul Premiu al Romei. Cunoașterea muzicii 
predecesorilor — Lully, Bach, Gluck, Mozart și Rossini — a contribuit 
la profesionalizarea sa, manifestată în muzica religioasă (Te Deum, 
Mise, Imn, Recviem) ca organist și capelmaistru. Pentru celebra 
Pauline Viardot, fiica lui Manuel Garcia și sora faimoasei Maria 
Malibran, a compus prima operă, Sapho. Gounod își încearcă 
meșteșugul orchestral cu două Simfonii a căror valoare reprezintă 
tendința componisticii franceze de a-și crea un făgaș în acest gen cu 
modele proprii, ceea ce se va întâmpla mai târziu. Drumul afirmării 
în posteritate este marcat de versiunea francofonă a poemului lui 
Goethe, Faust, cel mai durabil succes al lui Gounod. A mai scris, 
pentru teatrul muzical, Regina din Saba, iar cu Mireille și Romeo și 
Julieta are în 1867 ultimele mari reușite stabile în repertoriul liric. 
Lucrările sale ulterioare nu adaugă nimic pentru un loc privilegiat în 
galeria compozitorilor francezi de la mijlocul secolului — trilogia 
sacră Mors et vita operele Cinq-Mars, Polyeucte și Tributul 
Zamorei. Ca muzician nu a fost lipsit de intuiţie în privința drama- 
turgiei, melosului și armoniei, deși compune în respectul simetriilor 
clasice. Stilul său rămâne totuși o realitate a manierei franceze 
agreabil-sentimentale într-o epocă în care arta lirică pariziană era 
marcată de italienism. În melodia de salon, preocuparea lui pentru 
prozodie intensifică un lirism tandru și pătrunzător, care conduce 
spre miniatura ce îi anunță pe Bizet și Fauré, contribuind la 
claritatea și eleganța exprimării. Georges Bizet, Edouard Lalo, 
Massenet, Saint-Saëns îi vor urma exemplul, ceea ce este un titlu de 
onoare pentru acest maestru. 


Cu un traseu european asemănător lui Meyerbeer, devenind francez 
în final de carieră, Jacques Offenbach (1819 — 1880) a fost pentru 
mijlocul secolului romantic parizian cel mai de seamă propagator al 
spiritului ludic în spectacolul bulevardier de genul operetei-divertis- 
ment. Pentru spontaneitatea și spiritualitatea care îl caracterizau, 
Wagner l-a denumit, ușor glumind, un „Mozart de pe Champs- 
Élysées”. Artistul și-a început cariera în Germania, ca interpret de 
muzică de salon, fiind acceptat de Cherubini la Conservatorul din 
Paris, părăsit curând în favoarea unor angajamente la Teatrul 

Ambigu-Comique, apoi chiar la Op&ra-Comique. Sfaturile lui Halévy 
se materializează în prima lui lucrare, Pascal et Chambord, urmată 
de o mai abundentă producție de operete, cu reprezentații într-un 
mic teatru gestionat de el, Bouffes-Parisiens (unde cumulează îndato- 
riri de compozitor, director, corepetitor, dirijor, regizor). Atrage libre- 
tiștii scenelor pariziene, precum Forges și Riche, Jules Moineaux 
(Cei doi orbi), Hector Crémieux (Elodie), Ludovic Halévy (Ba-Ta-Clan), 
Michel Carré (Trandafirul de Saint-Flour), Meilhac, Scribe etc. Cu 
Orfeu în infern inaugurează seria marilor operete parodice, urmate 
de Monsieur Choufleuri, Frumoasa Elena, Barbă Albastră, Viaţa 
pariziană, Marea ducesă de Gerolstein, apoi Robinson Crusoe, 
Pericola, în care își dovedește disponibilitatea pentru stilul „serios”. 
Vedetă a Curţii celui de-al doilea Imperiu, după sfârșitul războiului 
din 1870 este expus atacurilor xenofobe. În mai multe încercări, 
reia titlurile de succes la Teatrul Gaît&-Lyrique, cu mai mult fast și 
tehnică de scenă, încercare care îl duce la faliment. Împreună cu 
fraţii Barbier începe lucrul la Povestirile lui Hoffmann (operă 
fantastică, inspirată de personajul poetului și muzicianul german 
E.T.A. Hoffmann), care rămâne neterminată. Ernest Guiraud o va 
orchestra și definitiva. Răspunzând celor mai nobile ambiţii artistice 
ale autorului, această unică operă a sa reprezintă postum adevărata 
sa consacrare, la nivelul unui romantism liric francez autentic. Se 
poate considera că muzica din Orfeu în Infern, Frumoasa Elena, 
Povestirile lui Hoffman depășește în inventivitate, calitate melodică, 
simţ dramatic calitatea multor creații contemporane lui Offenbach. 
Lucrând cu libretiști de mare talent, muzician inteligent, abil 
armonist și orchestrator, cu o evidentă atracție pentru umor, el oferă 
spectatorului un amuzament extrem de eficace. Nu îi lipsește însă 
nici dimensiunea melosului sentimental care, unită celorlalte 
însușiri, i-a asigurat perenitatea în istoria genului. 


Preferința pentru teatru a marcat și destinul lui Georges Bizet 
(1838 - 1875), care se află tot printre muzicienii mijlocului de 
secol. Format de Hal&vy și Gounod, distins cu Premiul Romei, com- 
pusese în tinerețe Simfonia în do (partitură redescoperită de-abia 
în 1935) și încercări în domeniul operetei (Doctorul Miracol, partitură 

premiată ex aequo, alături de lucrarea omonimă a lui Charles 
Lecocq la un concurs organizat de Offenbach). La Roma a compus 
o operetă, o simfonie descriptivă cu cor, Vasco da Gama, uvertura 
Ossian. Revenit la Paris, scrie, fără succes de moment, Pescuitorii 
de perle, Frumoasa fată din Perth, participând și la o lucrare 
colectivă, Malborough s'en va-t-en-guerre. Bizet a avut prilejul de 
a-și asculta în concert suita simfonică Roma. În ultimii ani a mai 
terminat o operă, Ivan cel Groaznic (sau Ivan al IV-lea, care nu a 
fost reprezentată decât în 1946), și a finisat opera Noe, lăsată 
neterminată de Halévy, prezentând la Op&ra-Comique o nouă 
lucrare, Djamileh. 

Istoria realizărilor care l-au situat pe Bizet printre romanticii francezi 
de seamă nu s-ar fi împlinit fără ultimele sale partituri, ce abia 
aveau să urmeze. În noiembrie 1872, Bizet a cunoscut primul său 
veritabil succes prin interpretarea, la Concertele Pasdeloup, a primei 
suite cu muzica de scenă pentru piesa lui Alphonse Daudet 
Arleziana; în 1874, uvertura Patria a avut o primire triumfală; în 
1875 vine consacrarea, prea târzie și prea scurtă, cu puţin înainte 
de tragica sa dispariție, odată cu opera Carmen, premieră care 
suscită proteste, dar și numeroase mărturii de admiraţie. În ver- 
siunea definitivă, fără dialogurile vorbite din versiunea iniţială, 
înlocuite cu recitative de Ernest Guiraud, Carmen (una dintre cele 
mai jucate lucrări lirice în întreaga lume) se situează printre acele 
creaţii care, prin popularitatea muzicii — mai adăugăm suitele cu 
Arleziana, Simfonia în do, suita Jocuri de copii, opera Pescuitorii 
de perle —, îi conferă lui Bizet o incontestabilă celebritate. Compo- 
nistica sa este caracterizată de o gândire elegantă și puternică, un 
vocabular precis, o armonie savuroasă, o mare putere de sugestie. 
Îndeosebi privitor la Carmen, dramaturgia muzicală, motivica, 
ritmica și culoarea frustă a orchestraţiei dovedesc preocuparea 
pentru adevărul profund, pentru un realism emoţional și autentic 
meridional, argumente ce îndreptăţesc admiraţia lui Ceaikovski sau 
a lui Nietzsche, care vedeau în muzica lui Bizet expresia tipică a 
unei muzici „mediteranizate”, intensiv romantice. 

ULTIMELE DECENII ROMANTICE 


Complexitatea personalităţii lui Camille Saint-Saëns (1835 — 1921) 
l-a determinat pe Berlioz să-l vadă ca „... un maestru pianist uluitor 
și unul dintre cei mai mari muzicieni ai epocii noastre” și 
justifică aprecierea artistului drept o personalitate centrală în partea 
a doua a secolului romantic francez, creator atras de orizontul 
divers al genurilor muzicale instrumentale, camerale, concertante, 
simfonice, vocal-simfonice și de operă. Este astfel un reprezentant 
al concluziilor franceze romantice, îmbinând arta interpretării 
cu creația componistică. De timpuriu unul dintre virtuozii desă- 
vârșiţi ai pianului, el nu va înceta totodată să compună. Îndrumat de 
Halévy, este respins la concursul pentru Premiul Romei, criteriu 
necesar pentru lansarea unui tânăr compozitor. Apar Simfonia | și 
Simfonia a II-a, lucrări la care Saint-Saëns renunţă din scrupule nejus- 
tificate de posteritate (partiturile revenind apoi în repertoriul de con- 
certe). Participă la înființarea Societăţii Naţionale de Muzică (5.N.M.) 
care, sub deviza „Ars Gallica”, a promovat lucrările Școlii franceze 
moderne, intrând în dezacord cu discipolii lui Franck și d'Indy. 
Saint-Saëns se inspiră din toate stilurile, manevrând cu ușurință 
formaţii vocale și instrumentale variate. Din creaţia pentru pian fac 
parte Variaţiunile pe o temă de Beethoven pentru două piane, trei 
caiete de câte șase Studii (ultimele doar pentru mâna stângă) și cinci 
concerte. Resursele imaginaţiei de virtuoz se observă și în trei 
concerte pentru vioară, celebrele piese solistice Introducere. și 
Rondo capriccioso și Havanaise, ca și în cele două concerte pentru 
violoncel. În domeniul muzicii franceze de cameră a scris multe 
lucrări, începând cu Cvintetul op. 14, sonate pentru vioară și pian, 
sonate pentru violoncel și pian, triouri, un Cvartet pentru coarde și 
pian op. 41, două cvartete de coarde, un Septet. Mai poate fi 
adăugat fantezistul Carnaval al animalelor, mozaic al virtuozităţii, 
cameralului, programatismului și libertăţii de invenţie a compo- 
zitorului (se știe, autorul nu a autorizat reprezentarea publică a 
acestei capodopere!). 
Remarcabilă este pasiunea pentru teatru. Singurul titlu de celebritate 
constantă rămâne Samson și Dalila. Atras de teatru, asemeni tuturor 
muzicienilor generaţiei sale, nu a cunoscut confirmarea succesului 

pentru alte creaţii (Prinţesa galbenă, le Timbre d'argent, Étienne 
Marcel, Henric VIII, Proserpina, Ascanio, Phryn6, Barbarii, Elena, 
Strămoșul, Dâjanire, baletul Javotte). Se mai pot adăuga lucrări de 
teatru muzical revizuite, ale unor partituri de Charpentier, Gluck, ca 
și ediția completă Rameau. 

Saint-Saëns, simțindu-se urmaș al lui Berlioz, a fost un creator de 
simfonie franceză romantică. După primele două, ignorate voit de 
el, ca și Simfonia în la major, fără număr de opus, urmează 
Simfonia în fa major și Simfonia a III-a op. 78, dedicată „memoriei 
lui Franz Liszt”, principala sa capodoperă de gen. De asemenea, a 
fost interesat de poemul simfonic, în care există pagini programatice 
memorabile, deși rar cântate (Vârtelniţa Omfalei, Phaeton, Dansul 
macabru, Tinereţea lui Hercule). Melodiile sale continuă drumul 
muzicii franceze iniţiat de Berlioz sau Bizet, cum ar fi Melodii 
persane. În genul vocal-simfonic figurează lucrări utile pentru contu- 
rarea stilistică a culturii galice: Oratoriu de Crăciun, Potopul, Recviem. 
Ca și Berlioz, a notat în pagini de critică sau beletristică opiniile sale 
de artist (Armonia și melodia, Portrete și amintiri). O remarcabilă 
erudiție, admiraţia pentru maeștrii trecutului se exprimă cu inventi- 
vitate, indiferent de cadrul genului abordat. Perfecțiunea măiestriei 
orchestrale a deschis orizontul celor mai tineri, printre care îi putem 
cita pe Fauré sau Ravel. Deși a promovat imaginea unei tradiţii 
academice, ca membru al Institutului Franţei, cultura epocii a câști- 
gat prin atitudinea lui de redescoperire a izvoarelor celor mai nobile, 
de apărare pasională a marilor săi contemporani romantici. Posteri- 
tatea a operat o selecţie destul de nemiloasă, deși, ca popularitate, 
Saint-Saëns nu este un muzician ocolit de public. Despre acest 
maestru romantic, un meloman admirator, scriitorul Marcel Proust, 
va încerca o caracterizare estetică și totodată muzical-poetică, ce 
merită cunoscută pentru ca muzica lui Saint-Saëns să fie într-adevăr 
înțeleasă: „Știe să întinerească o formulă, folosind-o în vechea ei 
accepție, și să înțeleagă, spre a spune astfel, fiecare frază în sensul 
ei etimologic. Știe să aibă graţia lui Beethoven, și a lui Bach ... Să 
pictezi cu un acord, să dramatizezi cu o fugă, să eternizezi prin stil, 
să folosești o gamă cu tot atâta inventivitate și geniu creator pe cât 
ar face-o altul prin conturul unei melodii, să o faci să înlănţuie o 

idee precum iedera antică ce nu lasă monumentul să cadă în ruină; 
să conferi astfel prin vechime un titlu de nobleţe modernităţii, să 
dărui treptat unui loc comun valoarea unei imaginaţii originale, prin 
proprietatea savantă, singulară, sublimă a expresiei, să faci dintr-un 
arhaism o vorbă de duh, o idee generală, rezumatul unei civilizaţii, 
esenţa unei rase, o trăsătură de geniu ţâșnită din instrument sau 
căzută din ceruri ...”. 


Aparent fără o faimă în epoca romantică, Léo Delibes (1836 — 1891) 
nu poate fi totuși ignorat, datorită valorilor care au rezistat timpului. 
În domeniul teatrului liric (aproximativ 15 operete, printre care Six 
Demoiselles à marier, les Musiciens de l'orchestre, le Serpent à 
plumes, Malbrough s'en va-t-en guerre — scrisă în colaborare cu 
Bizet, Jonas și Legouix —, operele comice Maître Griffard, le 
Jardinier et son seigneur, Le roi Va dit), ca și în cel al spectacolului 
coregrafic (la Source, l'Homme au sable, Sylvia), s-a impus prin 
doar două capodopere: baletul Coppélia, după o povestire de 
E.Th.A. Hoffmann, și opera Lakmé. Aceasta își datorează populari- 
tatea farmecului sentimental și exotic al subiectului, dar și 
inventivității melodice, virtuozităţii unei vocalităţi specifice Școlii 
franceze de cânt. 


Pentru Edouard Lalo (1823 — 1892), principala caracteristică are, în 
mare, aceleași coordonate ca și caracteristica lui Saint-Saëns, cu un 
interes egal manifestat pentru aproape toate genurile muzicale. Este 
de fapt ecoul maturizării Școlii romantice franceze, depășind tră- 
săturile începutului de secol. Destinul său a fost marcat de hotărârea 
fermă de a deveni muzician. Autor de melodii și romanțe, de 
muzică de cameră, a fost membru la partida de violă a unui celebru 
cvartet, „Armingaud”. Împreună cu Saint-Saëns a participat la 
înființarea Societăţii Naţionale de Muzică și, orientându-se spre 
muzica simfonică, realizează mai multe lucrări (Divertisment 
pentru orchestră, Concert pentru vioară). Datorită lui Sarasate va 
cunoaște o faimă stabilă cu Simfonia spaniolă, cea mai populară 
lucrare a lui, ce îmbină calităţile unui concert pentru vioară cu 
atrăgătoare evocări imaginare ale muzici iberice. Interesat de 
legendele Bretaniei, compune o operă inspirată din legenda orașului 
Ys — Regele Ysului, lucrare urmată de baletul Namouna, partitură 

încheiată, înaintea morţii, cu ajutorul lui Gounod. Calitățile muzicii 
acestor ultime lucrări, primite atunci cu rezervă de public, au reunit 
în jurul său mai mulți creatori contemporani. 

Este vorba de generaţia care începea să contureze tranziţia spre 
secolul XX: Gabriel Fauré, Emmanuel Chabrier, Ernest Chausson, 
Claude Debussy. Se poate considera că Lalo, prin capodoperele 
amintite, la care pot fi adăugate și lucrări camerale, a contribuit 
convingător prin claritate, eleganţă și culoare la ceea ce devenise, 
treptat, un stil francez. 


În muzica vocală, orchestrală și, mai ales, în operă, partenerul său 
la această finalitate stilistică va fi Jules Massenet (1842 — 1912), com- 
pozitor și profesor de compoziţie, de care sunt legate numeroase 
destine creatoare ale muzicii franceze. Se presupune că Ambroise 
Thomas i-a stimulat interesul pentru operă, conducându-l spre 
obținerea Marelui Premiu al Romei. În Italia a realizat primele sale 
lucrări importante (Mare uvertură de concert, Recviem, oratoriul 
Maria-Magdalena, opera Esmeralda). Câteva partituri de orchestră îi 
deschid accesul în repertoriul simfonic al epocii (Scene napolitane, 
Scene ungare, Scene pitorești, Scene dramatice, Scene alsaciene). 
Totodată, Massenet a început să compună muzică de operă (la 
Grand-Tante, Don César de Bazan, Mâduse). Anul 1884 este 
momentul apariţiei primei sale capodopere care l-a impus posteri- 
tăţii, Manon, în care Massenet și-a definit limbajul propriu. Opera 
Le Roy de Lahore îl consacră, muzicianul devenind profesor de 
compoziţie la Conservator și fiind ales membru al Institutului 
Franţei. Succesul obținut cu partitura următoare, Herodiade, îl 
determină să se ocupe aproape exclusiv de operă (Cidul, Werther, 
Esclarmonde, Amadis, Portretul lui Manon, Thais după Anatole 
France, La Navarraise, Grislidis, Cenușăreasa, Sapho, Jonglerul de 
la Notre-Dame). Ca profesor de compoziţie, i-a avut elevi pe Alfred 
Bruneau, Gabriel Piern€, Xavier Leroux, Gustave Charpentier, Henri 
Rabaud, Charles Koechlin, Florent Schmitt, Ernest Chausson, Guy 
Ropartz, Reynaldo Hahn, George Enescu. Chérubin, operă evo- 
cându-l pe Mozart, stă mărturie mai ales pentru virtuozitatea stilis- 
tică a compozitorului, Thérèse oferă dovada capacităţii sale de 
reînnoire, în timp ce Don Quijote, a cărei premieră a fost prezentată, 

în 1910, de Șaliapin, se numără printre cele mai importante reușite 
ale maestrului, asigurându-i un loc repertorial privilegiat în faţa 
interpreților și publicului, dar nu și a compozitorilor. A fost un 
realizator de dramaturgie muzical-dramatică credibilă, cu un limbaj 
liric original, de o simplitate emoţională firească, determinând o 
înțelegere la nivel larg și o interpretare cât se poate de fidelă 
intenţiilor autorului. Poate că a fost și victima unei abilităţi creatoare 
la care, mai mult decât la sensibilitatea sa, a apelat în favoarea 
efectului, ușor de confundat cu simplismul sau facilul. Aceasta 
explică atitudini „pro sau contra” Massenet, deși, în timp, muzica sa 
rezistă datorită mesajului profund uman. 


Dintr-o creaţie amplă, s-a păstrat foarte puţin din moștenirea lui 
Emmanuel Chabrier (1841 — 1894). Primele proiecte sunt muzică cu 
texte de Verlaine: două opere bufe, urmate de melodii. Ca membru 
al Societăţii Naţionale de Muzică, lucrările lui s-au bucurat de o 
primire favorabilă (Larghetto pentru corn și orchestră, Lamento 
pentru orchestră, opera bufă Steaua, Piese pitorești pentru pian, 
Valsuri romantice pentru două piane). În 1882, o călătorie prin 
ținutul Spaniei i-a inspirat España, lucrare care l-a făcut celebru. 
Dirijorul Felix Mottl i-a prezentat Gwendoline, dramă lirică de 
influență wagneriană, la teatrul din Karlsruhe, fără de care Chabrier 
n-ar fi cunoscut decât succese efemere. Cu Bourrée fantasque pentru 
pian a inaugurat o nouă manieră pianistică, iar muzicieni dintre cei 
mai diferiţi l-au considerat un inovator pentru mobilitatea în expresie, 
o fizionomie foarte particulară, combinând tandreţea, luminile 
armonice, imprevizibilul ritmic, înflăcărarea, naivitatea. Influenţa lui 
se manifestă asupra unor compozitori diverși: de la Fauré la Richard 
Strauss, Messager, Satie, Ravel, Debussy, R. Hahn, de Falla, Milhaud, 
Poulenc etc. Oricare ar fi fost genul pe care l-a adoptat, comic sau 
grav, lejer sau dramatic, ruptura stilistică rămâne de suprafaţă și nu-i 
afectează maniera. Din întreaga sa creaţie se cântă mai ales España, 
mereu întâmpinată de aplauze, luminând viitorul peisajului muzical 
francez al virtuozităţii temperamentale meridionale. 


Cu un destin oarecum nefavorabil față de posteritate, Ernest Chausson 
(1855 - 1899) este situat, de asemenea, într-un plan secund al 
generaţiei romantice franceze de final al secolului. Apropiat mai 


114 


mult de Vincent d'Indy și César Franck, aceasta îi marchează 
melodiile (Fluturi, Farmecul, Serenadă italiană). Descoperirea lui 
Wagner este vizibilă în Șapte melodii op. 2, poemul simfonic 
Viviane. Compune fără întrerupere (la Nuit, le Réveil, Apaisement, 
Cantique à l'épouse) cultivând relaţii importante cu poeți și scriitori 
ca Mallarmé, Régnier, Turgheniev, muzicieni precum Lalo, Debussy, 
Albeniz, Ysaye, Cortot. Venit târziu către muzică și dispărut prematur, 
Chausson a lăsat o creaţie personală în toate genurile, insuficient 
cunoscută — Poemul dragostei și al mării, opera Regele Arthur, 
Simfonia în si bemol op. 20 și celebrul Poem op. 25 pentru vioară 
și orchestră. Temperament intimist, format în aura de gândire a lui 
Massenet, Franck și Wagner, respectând tradiţia lui Beethoven și 
Schumann, Chausson a dorit să se elibereze de influenţe, în căuta- 
rea propriei sale modalităţi de a exista componistic, ca un martor 
privilegiat al sensibilităţii franceze din finalul de secol romantic. De 
o mare probitate, generos, dar și delicat (mărturie stă ajutorul lui 
discret îndreptat către Debussy sau Albéniz), legat prin prietenie de 
cei mai mari artiști ai epocii sale, el ne apare acum și ca un 
privilegiat al sensibilităţii franceze a vremurilor sale. 


Prin Henri Duparc (1848 — 1933) această trecere spre secolul 
următor tinde să fie mai evidentă, deși păstrează influenţa gândirii 
profesorului său César Franck. În 1870 a scris Invitaţie la călătorie, 
capodoperă care avea să deschidă era parnasiană a melodiei vocale 
franceze. Astfel începe o perioadă în care Duparc a participat la 
viaţa artistică militantă a Societăţii Naţionale înfiinţate de către 
Saint-Saëns și Romain Bussine, societate al cărei secretar a fost mult 
timp. Și-a continuat foarte lent lucrul la opera sa, compusă din 
melodii și incursiuni în domeniul orchestral, printre care Lenore 
(1875), care i-a consacrat numele în viața muzicală oficială. O 
boală nervoasă l-a obligat să părăsească Parisul și, timp de încă 
cincizeci de ani, cât a mai trăit, Duparc a asistat, cu luciditate, la 
paralizarea talentului său. Melodiile sale sunt unele dintre cele mai 
de preț reușite ale muzicii franceze. Sinteză a romanţei și a liedului, 
poemul liric care ia naștere astfel, și în special libertatea de a apela 
la texte de calitate (Baudelaire, Leconte de Lisle, Th. Gautier, Jean 
Lahore), marchează un moment decisiv în evoluţia genului, între 
Gounod, Faure (contemporan cu Duparc) și Debussy. Odată cu 

Chanson triste și mai ales cu Invitation au voyage, fidelitatea față 
de forma strofică merge în paralel cu independenţa modulaţiilor și 
cu rafinamentul care prelungește în muzică imaginile textului. 
Extase, scris mai mult sau mai puţin voit „în stilul lui Tristan”, 
utilizează și înlănţuiri tipic franckiene. Pentru prima dată această 
creaţie atribuie culorii armonice o echivalență sonoră cu imaginea 
poetică, o fluiditate pe care ritmul sincopat o punctează cu o deose- 
bită gingășie. Phidyl (1882) și La vie antérieure (1884), ultima sa 
melodie, atestă expresia definitivă și originală a poemului cântat, 
capabil de a traduce muzical gândirea și sensul textului. Acompa- 
niamentele pianistice, deseori concepute în fraze foarte ample și 
lucrate în detaliu, prezintă mari dificultăți de interpretare. Cele mai 
multe dintre aceste melodii au fost și orchestrate de compozitor. 


Un contemporan mai agreat de destin, Gabriel Fauré (1845 — 1924) 
l-a întâlnit pe Saint-Saëns, care i-a făcut cunoștință cu muzica lui 
Schumann, Liszt și Wagner. Datează de atunci o melodie celebră, 
Fluturele și floarea (1861), după V. Hugo, urmată de trei Romanţe 
pentru pian (1863) și de Cantique de Jean Racine (1865). Fauré a 
absolvit Școala Niedermeyer și a ocupat un post de organist la 
biserica Saint-Sauveur din Rennes (1866), după care s-a înrolat în 
iulie 1870, moment al prieteniei cu Messager, în timpul Comunei 
din Paris. Ajutat de Saint-Saëns să-și găsească un loc printre 
organiștii parizieni, la Saint-Honorâ-d'Eylau, la Saint-Sulpice, la 
Madeleine, devine capelmaistru al aceleiași biserici, înlocuindu-l pe 
Theodore Dubois. Din momentul în care devine profesor la Școala 
Niedermeyer intră cu adevărat în confruntarea cu lumea muzicală, 
participând la înființarea Societăţii Naţionale, ce avea ca destinaţie 
promovarea muzicii franceze. Regăsim în muzica lui urme ale 
wagnerismului, în orchestrație (Prometeu) sau în alura epică a 
anumitor melodii (Lacrimi, La cimitir), după care trăiește o perioadă 
de creaţie intensă: Cvartetele cu pian, șase Nocturne, șase Barcarole, 
Recviemul (1887 — 1890), Balada (1877 — 1879) și numeroase melodii, 
printre care se remarcă ciclul la Bonne Chanson. Notorietatea lui îi 
permite să ajungă și la postul de titular al Marii orgi de la Madeleine 
și la acela de profesor de compoziţie la Conservator, unde i-a urmat 
lui Massenet (printre elevii pe care i-a format au fost: Ch. Koechlin, 

FI. Schmitt, L. Aubert, N. Boulanger, M. Ravel). Încununarea acestei 
cariere profesorale a fost numirea ca director al Conservatorului 
(urmându-i lui Th. Dubois), instituţie al cărei elev nu fusese și din 
partea căreia nu primise nicio diplomă. Începând din 1903, compo- 
zitorul a suferit de o surzenie aproape totală, ceea ce nu l-a împie- 
dicat să creeze. Printre ultimele lucrări amintim opera Penelopa (1913). 
S-a stins în 1924, după ce își arsese lucrările neterminate. 

Adept al romantismului, a dorit o muzică expresivă și intros- 
pectivă, contribuind la pregătirea muzicii franceze a începutului de 
secol XX, asociată silistic cu ecourile Impresionismului. A fost neplă- 
cut surprins de evenimentul premierei cu Pelléas și Mélisande de 
Debussy (1902), când a început o a treia manieră de creaţie consi- 
derată uneori chiar ascetică. Este urmarea celor două etape anterioare: 
prima, până în 1880, încă foarte romantică, legată de modă și de 
viaţa saloanelor pariziene; a doua (1881 — 1902), mai reprezentativă 
pentru personalitatea compozitorului, căreia îi corespund o armonie 
sclipitoare, culori orchestrale strălucitoare. A treia perioadă, domi- 
nată de surzenie, a contrazis-o pe cea precedentă, căci Fauré nu 
este prin natura lui un muzician intimist și nici ascetul pe care îl 
revelează ultimii ani. Ecourile din ce în ce mai palide ale trăirilor 
romantice, în tinerețe coborând până la Chopin, pot fi uneori 
descifrate de-a lungul unei vieţi pline de evenimente și cu un final 
deosebit de efervescenţa inovatoare a primilor ani ai secolului XX. 


Vincent d'Indy (1851 - 1931) participă împreună cu Franck, 
Duparc și Bussine la înființarea Societăţii Naţionale de Muzică, 
S.N.M., în același timp dedicându-se activ compoziţiei (Romante, 
Simfonia italiană), începând să dirijeze și urmând clasa de orgă de 
la Conservator și cursurile de fugă susținute de Franck. d'Indy a 
acordat o mare atenţie artei populare și a început să realizeze o 
culegere a cântecelor din Vivarais, pe care le va utiliza în special în 
Simfonia pe un cântec de la munte. Pune bazele Scholei Cantorum 
și, începând din 1896, se dedică profesoratului, continuând să 
compună (opera Fervaal, Cvartetul de coarde nr. 2, Simfonia a Il-a, 
Sonata pentru vioară și pian). Este totodată autor de lucrări 
didactice (Curs de compoziţie muzicală, monografii despre Franck, 
Beethoven, Wagner). El ocupă un loc aparte în muzica franceză 
dintre cele două secole prin producția componistică, situată în afara 

marilor înnoiri aduse de Fauré, Debussy, Ravel, cât și prin activitatea 
de dirijor, prin intermediul căreia a reînviat importante capodopere 
ale trecutului, ori prin activitatea pedagogică, la Conservator sau la 
Schola Cantorum, unde a format elevi cu temperamente foarte dife- 
rite, ca S&verac, Roussel, Satie, Le Flem, Honegger, Auric și români 
precum Dumitru Georgescu Kiriac, Dimitrie Cuclin etc. 


Romantismul muzical italian 


TRANZIŢIA SPRE ROMANTISM ȘI DIALOGUL 
ITALIENILOR CU EUROPA 


Se poate observa că iradierile artistice meridionale, în special cele 
provenind din Italia, își mai continuă acțiunea și dincolo de perioada 
barocă și clasică. În principalele centre culturale europene, muzi- 
cieni din Peninsula Italică, creatori sau interpreţi caută condiţii favo- 
rabile de manifestare și, nu arareori, se implică în contextul artistic, 
cultural și social respectiv. Fenomenul nu este nici acum sporadic, 
iar integrarea în noile condiţii se învecinează adesea cu asimilarea 
reciprocă. El este parţial observabil la muzicieni austro-germani 
(exemple vin chiar de la Christian Bach, Gluck, Haydn sau Mozart) 
și mai puţin la cei francezi, a căror școală muzicală era încă pe 
făgașul devenirilor. Italienii luptă însă pentru păstrarea supremației, 
chiar în condiţiile în care împrejurările activităţii lor se combină cu 
procesul tranziţiei de la Clasicism spre Romantism. 


Un reprezentant tipic pentru „italieni în Europa” este Antonio Salieri 
(1750 — 1825). Format la Veneţia, în 1766 s-a stabilit la Viena, 
unde, încurajat de Metastasio, Calzabigi și Gluck, a compus primele 
creaţii lirice. Foarte curând a început să ocupe diferite funcţii oficiale. 
Faima lui a impus ca L'Europa riconosciuta să fie aleasă pentru 
inaugurarea Scalei din Milano, în 1778. Reprezentat la Teatrul 
Naţional de Singspiel (Der Rauchfangkehrer), este recomandat de 
Gluck pentru Paris cu Danaidele. încântat de succesul repurtat, 
Beaumarchais i-a scris libretul pentru Tarare, reprezentată la Viena 
în limba italiană, sub titlul de Axur, re d'Ormus. Majoritatea acestor 
lucrări au ieșit de mult din repertoriul stagiunilor lirice. Din 1788 

capelmaistru imperial, a fost preocupat de rivalitatea cu Mozart, 
deși putea fi mulțumit că lucrările lui erau interpretate în întreaga 
Europă. Dintre titlurile mai cunoscute se remarcă modernitatea 
ideilor din Prima la musica e poi le parole (1786), iar Falstaff a fost, 
în 1799, ultima producţie importantă, deoarece începuse să se con- 
sacre din ce în ce mai mult pedagogiei. l-a îndrumat pe Beethoven, 
Schubert, Liszt, Meyerbeer, Hummel, Moscheles, având capacitatea 
de a asimila diferitele stiluri europene mai bine decât rivalii săi. 
Lucrările sale vădesc o uimitoare varietate în scriitură, prezentă și în 
importanta lui producţie instrumentală și sacră. Printre cei din urmă 
mari reprezentanţi ai tradiţiei napolitane implementate în Europa, 
Salieri a fost urmărit în posteritate de legenda total nefondată 
că și-ar fi otrăvit rivalul, pe Mozart, subiect pus în circulaţie publică 
de interpretările fanteziste ale lui Pușkin și, mai târziu, ale lui 
Rimski-Korsakov. Oricum, în utlimele decenii ale secolului XX, 
revenirea în actualitate a muzicii sale dovedește că orientarea sa 
expresivă se deosebea foarte mult de modelul mozartian. 


Contemporaneitatea l-a consacrat ca rival al lui Salieri la faima 
artistică și socială a epocii și pe Luigi Cherubini (1760 — 1842), 
pentru care destinaţia de emigrare profesională a fost Parisul. Iniţiat 
în stilul religios sever, a studiat apoi genul dramatic la Bologna, cu 
Sarti, scriind, de asemenea, sonate pentru instrumente cu claviatură, 
în spiritul timpului. Debutează în operă cu Il Quinto Fabio, în 
maniera lui Metastasio, și prezintă în mai multe teatre italiene lucrări 
lirice în genul seria sau semiseria, denotând o tendinţă de îmbogățire 
a orchestraţiei și de amplificare a finalurilor, în detrimentul ariei 
ornamentate, așa cum făcea și Mozart la Viena, în aceeași epocă. 
După ce prezintă câteva dintre operele sale la Londra, s-a stabilit la 
Paris, unde caută să se adapteze manierei de spectacol la modă. 
Lucrări ale sale au fost montate în premieră la Teatrul Feydeau, a 
cărui conducere artistică avea să o preia. Astfel, Cherubini și-a 
asigurat o poziţie de prim-plan la Paris, după moartea lui Gluck și 
Sacchini, după ultimele triumfuri ale lui Gr&try și primele opere ale 
lui Le Sueur, Méhul și Boieldieu. Comedia eroică Lodoiska a 
confirmat puternica originalitate a talentului său. Despre lucrările 
sale se poate spune că se află între drama lacrimogenă, comedia 
elegiacă și cea sentimentală, în spirit preromantic. În 1797, reluând 

tragedia după modelul lui Gluck și urmând exemplul italienilor, cu 
partitura operei Medeea, el semnează actul de naștere a dramei 
romantice. Este ceea ce va demonstra, după 1950, geniul interpre- 
tativ al Mariei Callas, care a relansat capodopera lui Cherubini. 
Eșecul operei Anacreon, mult admirată însă de Beethoven, l-a 
determinat pe compozitor să plece din Franţa, întâlnind la Viena pe 
Haydn și Beethoven. Reîntoarcerea Bourbonilor i-a permis lui 
Cherubini să cunoască o nouă ascensiune ca supraintendent al 
Capelei Regale, membru al Institutului și, în sfârșit, director al 
Conservatorului, din 1822 până la moarte. Ultimii ani au fost 
dedicați în exclusivitate muzicii religioase (două Recviemuri) și 
muzicii de cameră — șase Cvartete, dintre care al doilea este 
transcrierea unicei sale Simfonii și reprezintă împreună cu Cvintetul 
în mi minor cea mai interesantă producţie franceză de gen a epocii. 
Cherubini este poate singurul compozitor de primă mărime care a 
fost contemporan cu Haydn, Mozart și Beethoven. Sonatele lui 
pentru clavecin și prima sa operă sunt anterioare premierei cu 
Idomeneo și instalării lui Mozart la Viena, ultimul său cvartet este 
ulterior celor beethoveniene, iar ultimul său Recviem îl evocă pe cel 
al lui Berlioz, compus în aceeași epocă. Operele sale, de genuri și 
orientări diferite, par să opereze sinteza ideală între stilurile lui 
Piccini, Gluck și Gr&try, dar cu un cu totul alt rafinament armonic. 
Cea mai marcantă lucrare a lui Cherubini rămâne Medeea, care 
anunţă premisele reformelor wagneriene prin folosirea leitmotivului 
(principiu utilizat de compozitor și în alte opere), prin rolul de 
acţiune încredințat orchestrei și scriitura vocală care se prezintă 
deseori ca un arioso apropiat de recitativ și de arie, cu un efect 
dramatic fără precedent. 

Romantic împotriva lui însuși, contemporan cu Rossini, dar străin de 
influenţele sale, admirat de Beethoven, Schumann, Wagner și Brahms, 
educat în Italia, francez prin adopţiune și onorat de Germania, 
Cherubini a ocupat un loc încă insuficient evaluat în afirmarea 
romantismului muzical european. 


Deși drumul vieţii îl duce tot spre Franţa, Gaspare Spontini (1774 — 1851) 
rămâne un italian care s-a format la Neapole. Încurajat de Cimarosa 
și Piccini debutează la Roma cu câteva opere. După un mare număr 

de opere comice, ajunge la Paris, unde Finta filosofa a cucerit 
publicul francez, în 1804. A continuat cu opere comice în care a 
adoptat maniera lui Gr&try, Cherubini și Mehul. În 1807 a prezentat 
la Operă Vestala și, doi ani mai târziu, Fernand Cortez. Aflat la 
conducerea Teatrului Italian, a prezentat pentru prima oară Don 
Giovanni de Mozart. În căutarea recunoașterii sale, Spontini a 
plecat la Berlin, unde ideile lui reformatoare se bucurau de o 
primire favorabilă, prezentând o grandioasă capodoperă, Agnes von 
Hohenstauffen. După aceea preferă totuși să revină în patrie. 
Reprezentant tipic al cosmopolitismului muzical al erei napoleo- 
niene, a reușit mai bine decât Cherubini să adapteze vâna melodică 
italiană la grandoarea tragediei lirice franceze și la naționalismul 
operei romantice germane în curs de apariţie, al cărei veritabil 
iniţiator a fost. Îndrăznelile de scriitură, cromatismul lui neașteptat, 
orchestrația inovatoare au avut, de-a lungul întregului secol, o 
influenţă puternică asupra lui Berlioz, Verdi și chiar Wagner, care îi 
purta o stimă deosebită. Cu siguranţă, acestuia din urmă îi declara 
Spontini în 1845 că „... după Vestala, nu fusese scrisă nicio partitură 
care să nu-i fi plagiat inovațiile”. Adevărat sau nu, această operă 
rezistă intemperiilor timpului și erodărilor uitării. 


Este și soarta lui Giovanni Paisiello (1740 - 1816), a cărui 
celebritate s-a pierdut la marginea de început a Romantismului prin 
afirmarea lui Rossini. A debutat la Neapole cu L’Idolo cinese și Don 
Quijote, fiind apoi, după practica timpului, chemat capelmaistru al 
Curţii imperiale ruse a Ecaterinei a Il-a, la Sankt Petersburg, unde 
și-a prezentat, printre altele, Bărbierul din Sevilla (1782). La întoar- 
cere, a montat la Viena Il Re Teodoro in Venezia (1784), dramă 
eroico-comică, ce va rămâne pe afiș mai mult de 50 de ani, apoi a 
revenit la Napoli, unde a compus capodopera sa Nina ossia La 
Pazza per amore. Apoi, la Paris, unde ajunge pentru un timp, a scris 
un Te Deum și o Messe du sacre. Ca și Cimarosa, Paisiello s-a 
distins în domeniul muzicii sacre, al muzicii de cameră (remarca- 
bile cvartete) și al concertelor pentru clavecin. Se poate aprecia că 
anumite scene, precum aceea a nebuniei Ninei, respiră o atmosferă 
preromantică, ceea ce îl anunţă pe Rossini și prin realismul unui 

limbaj în interiorul căruia a oferit exemple meritorii. Pentru muzi- 
cienii Peninsulei, primele decenii ale secolului anunțau o epocă 
extrem de bogată, în care dialogul Italiei cu Europa va continua. 


Muzio Clementi (1752 — 1832) ajunge de foarte tânăr să se stabi- 
lească la Londra, unde a dat recitaluri și a dirijat Orchestra de muzică 
italiană de la King's Theatre, cucerindu-și renumele mai ales după 
publicarea celor șase Sonate op. 2 (1779). Întreprinde numeroase 
turnee prin Europa: Paris, Strasbourg, Miinchen, Viena (împăratul 
Joseph al II-lea îi propune să intre într-o competiţie pianistică cu 
Mozart, care l-a judecat drept „un mecanism fără un dram de sensi- 
bilitate sau de gust”), Zurich, Lyon, probabil Roma. Se stabilește în 
capitala britanică, consacrându-se compoziţiei și dirijatului de 
orchestră, carierei de pianist și de profesor. În 1798, a luat naștere 
firma de piane „Longman, Clementi and Co”. În această poziţie 
socială, arătând un ascuţit simţ al afacerilor, el s-a dedicat vinderii și 
mai ales fabricării manuale a pianelor. În 1802, a plecat împreună 
cu elevul său preferat, John Field, într-un nou mare turneu european. 
Împărţindu-și timpul între compoziţie, fabrica de piane și dirijatul 
de orchestră, Clementi a participat la înființarea Societăţii Filarmo- 
nice și s-a întors din nou pe continent. Deși a debutat ca clavecinist, 
iar primele sonate le-a scris pentru acest instrument, chiar din 
timpul vieţii era numit „tatăl piano-forte-ului”. Cariera lui de interpret 
a fost un model pentru nenumărați pianiști virtuozi de la începutul 
secolului al XIX-lea. Componistic, nu s-a consacrat în exclusivitate 
muzicii pentru instrumentele cu claviatură, dar el este cel care a 
creat în principiu stilul pianistic modern, atât pe plan tehnic (octave 
și terțe paralele), cât și pe planul sonorităților, toate acestea urmând 
să-i inspire pe elevii și succesorii lui, în frunte cu Beethoven (care 
situa Sonatele lui Clementi mai presus de cele ale lui Mozart). Din 
sonatele lui, mai multe au cunoscut și variantă de concert, dar una 
singură (op. 33 nr. 1 în do major) a supravieţuit și sub această formă. 
Ultimele sonate, opus 50, cuprinzând și celebra Didone abbandonata, 
au apărut în 1821, dar au fost compuse în cea mai mare parte în 
perioada 1804 — 1805. Mai multe sonate sunt capodopere, căci 
creația componistică a lui Clementi nu se rezumă nici pe departe la 
sonatinele cunoscute de toţi pianiștii începători. A realizat o celebră 
culegere didactică, Gradus ad Parnassum op. 44 (trei volume) și 

două simfonii (op. 18, 1787). Alte patru simfonii, una dintre ele 
aducând ca citat God Save the King, au fost reconstituite în anii 
1970 de Pietro Spada. Clementi este, printre muzicienii tranziţiei 
spre Romantism, unul dintre cei mai activi artiști paneuropeni. 


Autoritatea profesională și difuzarea repertorială au contribuit 
pentru a stabili, la începutul romantismului italian, un anume 
renume pentru Ferdidnando Paer (1771 — 1839) care, la fel ca alţi 
contemporani ai săi, și-a căutat șansa de afirmare în centrele 
culturale europene. A debutat la Parma cu Orfeu și Euridice, apoi a 
devenit dirijor de operă la Viena, la Praga și Dresda, după care a 
fost chemat la Paris de Napoleon, urmându-i, în 1811, lui Spontini 
la conducerea Teatrului Italian, post pe care, la rândul său, îl va 
ceda lui Rossini. În primele sale opere îl urmează pe Cimarosa, însă 
cunoașterea operelor lui Mozart i-a modificat evident stilul în 
profunzime (Camilla ossia II Sotterraneo, Achille, Leonora care a 
devenit un model pentru Fidelio de Beethoven). Paer se distinge 
prin cosmopolitism, prin utilizarea abilă a belcantoului, o manieră 
melodică însoţită de preocuparea pentru o armonie și o instru- 
mentaţie de factură personală, marcată finalmente de viața muzicală 
pariziană, unde a prezentat opera Agnese, urmată de Capelmaistrul. 
Paer a realizat și creaţii religioase, muzică de cameră, concertantă 
(pian, orgă), dovadă a dorinţei sale de a răspunde problematicii 
muzicale din Franța timpului său. 


Spre deosebire de el, Simon Mayr (1763 — 1845) are un traseu 
existenţial direcționat spre Italia. S-a perfecționat la Veneţia cu 
Padre Martini și a fost succesor al lui Galuppi la San Marco, unde i 
s-au cântat primele lucrări de muzică sacră, precum și operele 
Saffo, Che originali. Este iniţiatorul unui institut muzical unde l-a 
avut elev pe Donizetti. Operele sale seria au un loc important în 
evoluția genului, după Mozart, Cimarosa și Paisiello și înainte de 
Rossini. Mayr a urmărit o sinteză între stilul vocal și structurile lirice 
italiene (folosirea recitativului acompaniat, structurile deschise, care 
integrau corurile în acţiune, utilizarea crescendo-ului orchestral) și 
știința orchestraţiei datorate cunoașterii muzicii lui Haydn, Mozart 
Gluck și Cherubini. Într-un fel, Mayr a fost cel mai important dintre 
predecesorii lui Rossini (aproximativ 70 de opere: Lodoiska, Ginevra 

di Scozia, considerată capodopera lui, | Misteri Eleusini, L'Amor 
conjugale, după libretul lui Bouilly, aflat și la originea operei Fidelio 
de Beethoven, Adelaisa e Aleramo, Raoul de Crequis, La Rosa rossa 
e la Rosa bianca, Medeea in Corinto, cu subiectul lucrării omonime 
a lui Cherubini, Fedra, Demetrio). 


Este oarecum dificil să se stabilească o ierarhie valorică între 
compozitorii primelor decenii romantice, deoarece doar câteva 
nume sunt cele ce domină repertoriul. 


x 


Printre cei aflaţi în „penumbră” se numără și Nicola Antonio 
Zingarelli (1752 — 1837), coleg cu Cimarosa. În viața muzicală nu 
s-a distins decât în 1781, odată cu Montezuma, unde a pus în 
evidenţă știința componistică acumulată. După 1785, lucrările lui 
au fost intepretate pe toate scenele italiene și în străinătate 
(Antigona la Paris). Informativ doar reținem Gerusalemme distrutta, 
acţiune sacră, și capodopera sa, Giulietta e Romeo (Teatro alla 
Scala), scrisă pentru castratul Crescentini. În 1811, succesul lui 
Rossini, pe care Zingarelli îl ura, l-a constrâns să abandoneze scena. 
Capelmaistru la catedrala din Milano, apoi la San Pietro din Roma, 
a lăsat lucrări religioase, de muzică de cameră, piese pentru 
clavecin, orgă. Astăzi, numele lui rămâne legat de activitatea de 
pedagog, ca director al Colegiului Regal din Neapole, unde s-au 
format Bellini, Mercadante. Fidel principiilor vechii Școli a operei 
seria napolitane, s-a opus din toate puterile ideilor inovatoare ale lui 
Rossini, pe care îl considera supus influenţei germane. 


Nu își poate imagina multă lume că Saverio Mercadante (1795 — 1870), 
un nume de primă importanţă în Italia secolului al XIX-lea, a fost 
martorul destinelor celebre care au luminat triada Rossini, Donizetti, 
Belini. Cu acesta din urmă a fost coleg la Neapole, unde a studiat și 
vioara și flautul, inițiindu-se în aspectele Romantismului. A știut să 
îmbine o scriitură vocală încă belcantistă cu necesităţile unei 
instrumentaţii în care aspectul timbral capătă funcție dramatică. 
Operele sale, reprezentate și la Torino, Milano, Neapole, Viena, 
Madrid, Lisabona, Paris, au fost mult apreciate de artiștii și publicul 
vremii — L'Apoteosi d'Ercole, Elisa e Claudio. Revenit la Neapole, în 
plină maturitate, a compus II Giuramento, care s-a jucat din Rusia 

până în America. Urmându-i lui Zingarelli la conducerea Conser- 
vatorului din Neapole, triumfă astfel asupra rivalului său de succes, 
Donizetti. Și-a continuat activitatea cu o altă serie de creaţii lirice, 
firește, uitate acum: La Vestale, Il Reggente, Virginia. Contemporanul 
lui Rossini și Bellini, a căror influenţă se resimte, al lui Donizetti și al 
lui Verdi care, la rândul său, a preluat de la el anumite procedee, 
obsedat mereu de aceste redutabile vecinătăţi rivale, Mercadante nu 
rămâne mai mult decât un compozitor „elegant”, unul dintre puţinii 
autori italieni care și-au asumat dificila tranziţie între moștenirea 
rossiniană (chiar prerossiniană) și spiritul nou, cu o forță dramatică 
necunoscută până atunci. Distanţat de aspiraţiile Risorgimento-ului 
și fidel publicului napolitan, el a perseverat în a trata vocea pe linia 
moștenită de la belcanto, fidelitate care revine actualmente în 
atenţie și este din ce în ce mai preţuită. 


Asemeni lui Nicola Porpora, marele pedagog al artei vocale italiene 
de la începutul secolului al XVIII-lea, Nicola Vaccai (1790 — 1848) a 
avut o importanţă aparte prin modul în care, în creaţiile sale lirice 
(I Solitari din Scozia, Giulieta e Romeo, Giovanna Gray), a aplicat 
experiențele de interpret și, mai ales, concluziile înnoitoare privitoare 
la execuţia vocală. În celebra și încă actuala sa Metodo pratico din 
canto italiano, Vaccai stabilește principiile cântului romantic aflat la 
pragul de tranziţie dintre belcanto și modern, fapt observat adesea 
de compozitorii contemporani lui. Rossini îl aprecia drept... un 
cunoscător atent al psihologiei vocii, care permite astfel sufletului să 
se exprime. Una dintre contribuţiile sale în direcția declamaţiei vocale 
a fost adaptarea versurilor clasice (în special Metastasio) la formu- 
lele mai noi ale cântului silabic și semisilabic, practică preluată mai 
ales de compozitorii ce i-au fost contemporani. 


AFIRMĂRI COMPONISTICE MAJORE 
ÎN ROMANTISMUL ITALIAN 


În adevăratul său înţeles, epoca romantică italiană este inaugurată 
deplin cu Gioacchino Rossini (1792 — 1868), compozitor a cărui 
redescoperire valorică nu s-a epuizat în cele două secole care au 
urmat. Precocitatea îi este dezvăluită de compunerea Sonatelor a 

quatro, pentru coarde, la numai 12 ani, consecință a studiului 
partiturilor lui Mozart și Haydn, care îi vor marca întreaga pregătire 
artristică. De-a lungul adolescenţei, Rossini compune diferite lucrări 
instrumentale cu aceeași precocitate, preocupat de armonie și 
instrumentaţie. La Cambiale di matrimonio (1810, Veneţia) i-a 
deschis accesul în teatrele italiene, determinându-l în anii următori 
să realizeze lucrări care l-au impus repede (La Pietra del paragone, 
Ciro in Babilonia, Il Signor Bruschino, La scala di seta, opera seria 
Tancredi, drama giocoso Italiana in Algero, operele seria Elisabetta, 
Otello). Anul 1816 marchează triumful Bărbierului din Sevilla, 
urmat de comediile sentimentale Cenușăreasa, Coțofana hoaţă. 
Rossini optează pentru melodrama lirică romantică, conturând 
noi tipuri vocale, dezvoltând rolul orchestrei și corului în Mose, 
La Dona del lago și opera seria Semiramida. În 1822 a rămas legen- 
dară întâlnirea cu Beethoven, ocazie cu care acesta l-a sfătuit să se 
limiteze doar la compunerea de opere bufe. Dorindu-și noto- 
rietatea europeană se îndreaptă spre Paris, unde devine director al 
Teatrului Italian. Aici, Rossini a adaptat stilului francez lucrări mai 
vechi, adăugând și titluri noi (Maometto II și Mose, Contele Ory, 
Guillaume Tell - „Wilhelm Tell”). Un experiment aparte, în 
perioada finalului creaţiei sale scenice, îl reprezintă Călătorie la 
Reims, operă-cantată pentru 12 voci solistice performante, în care 
compozitorul proiectează o nouă viziune asupra teatrului muzical — 
teatru în care dramaturgia nu mai este dependentă de naraţiune, ci 
oglindește psihologia situațiilor, stadiu de evidentă noutate a 
concepției, afirmată în creația de gen abia un veac mai târziu. 

Rossini va înceta să compună, după 1830 asistând la triumful lui 
Meyerbeer și al mai tinerilor săi contemporani, Bellini și Donizetti. 
În următoarele decenii a mai scris Soirées musicales, Stabat Mater, 
piesele pentru pian, Păcate de bătrânețe, o Mică misă solemnă. 
Deși a cunoscut criza neputinței de a mai compune, a supravieţuit 
dispariţiei unui mare număr dintre operele sale, care au ieșit din 
repertoriul epocii. Un secol mai târziu, reîncepe descoperirea 
capodoperelor tragice care, alături de operele comice, îi confirmă 
geniul. Rossini știuse să se adapteze timpurilor noi, rămânând totuși 
puternic legat de belcanto (extensie a registrației cântate, absenţa 
acutelor în forță, coloratură expresivă etc.), reușind să realizeze 

sinteza între genurile operei — seria, semiseria și bufă. A renunţat la 
recitativul secco în beneficiul unui recitativ liric și ornamentat, în 
spiritul tradiţionalului recitar cantando, ecou al tradiţiei secolului al 
XVII-lea. În arhitectonică îmbină numerele solistice, ansamblurile 
mici cu intervenţiile corului, construind, asemenea marilor clasici, 
vaste finaluri. Disciplina în interpretarea solistică a redus libe- 
ralitățile soliștilor, ornamentaţia haotică, redistribuind scara țesă- 
turilor vocale în favoarea afirmării categoriilor intermediare, de 
mezzosoprană sau bariton. O parte din Wverturile operelor sale, ca 
și Sonatele pentru orchestră, indică un cert progres al simfonismului 
italian, cu stăpânirea perfectă a formei și orchestrației clasice, cu 
utilizarea intensivă a suflătorilor (cornul, clarinetul) în dialog cu 
coardele, ceea ce i-a asigurat și permanenţa repertorială în sala de 
concert simfonic. 


Puțin mai tânărul său confrate în lumea gloriei liricii italiene, 
Gaetano Donizetti (1797 — 1848) a fost un artist a cărui valoare în 
repertoriul romantic și-a dovedit cu prisosință perenitatea. Primele 
reușite de compozitor (Enrico di Borgogna, Zoraide di Granata) l-au 
făcut cunoscut mai ales la Neapole. Donizetti s-a remarcat în egală 
măsură în genurile buf, semiseria și seria. Cunoaște cu adevărat 
notorietatea odată cu Anna Bolena care, interpretată de Giuditta 
Pasta și Rubini, i-a adus aprecierile milanezilor, succes confirmat 
apoi cu Elixirul dragostei. Este perioada operelor tragice cu subiecte 
romantice sau istorice (Roberto Devereux, Maria Stuarda). Ca și 
Rossini sau Bellini, în căutarea succesului european vine la Paris, 
unde prezintă, în limba franceză, Fiica regimentului, Favorita și 
Martirii, după care este aplaudat la Viena pentru Linda di Chamounix 
și Maria di Rohan. Ultimele sale creaţii pariziene, Don Sebastien 
și Don Pasquale, se situează cu puţin înaintea prematurei sale 
dispaţii în condiţii dramatice. Aplicând principiul de suprasolicitare 
în procesul tensionat al creaţiei, care l-a făcut celebru cu expresia 
sa „far presto”, Donizetti a lăsat o producţie lirică considerabilă 
(mai mult de 70 de partituri), la care se adaugă muzică sacră, 
cântece, muzică instrumentală. Talent ieșit din comun, Donizetti 
lasă câteva celebrissime capodopere tragice (Lucia di Lammermoor, 
La Favorita), cu personaje puternice și generoase ca emoționalitate și 

strălucire a vocalităţii belcantiste. În operele comice conturează o 
dualitate tipologică nemaiîntâlnită după el, cu ipostaze în care și 
genul intermediar de semiseria se învecinează cu cele mai bune 
invenţii ale comicului pur muzical. Calitatea melosului, predis- 
poziția pentru culorile sumbre și contrastele frapante, economia 
unei strategii dramaturgice eficiente sau, în operele comice, umorul 
spiritual sunt slujite cu șanse egale în solistică și ansambluri, 
numeroase pagini donizettiene intrând în antologia esenţială a 
istoriei operei romantice. 


Privit de poetul romantic Heine ca un damnat al destinului, 
premoniţie adeverită de realitate, Vincenzo Bellini (1801 — 1835) a 
fost educat de Zingarelli. Orientarea iniţială către muzica religioasă 
și instrumentală (compoziţii sacre, șapte simfonii de tinereţe, 
Polonezele pentru pian la patru mâini, melodii, Concert pentru 
oboi și coarde) este părăsită în favoarea teatrului muzical, în care se 
remarcă încă de la prima sa operă Adelson e Salvini. După Bianca e 
Fernando, Bellini debutează la Scala din Milano cu Piratul, pe libret 
de Felice Romani, poetul italian cu cel mai mare renume în epocă. 
Vor urma la Straniera, Zaira, Somnambula, Norma și Beatrice di 
Tenda, moment de ruptură cu Romani, libretistul inspirator. Urmând 
pilda confraților, Bellini se stabilește la Paris, unde scrie ultima sa 
operă pentru Théâtre des Italiens, Puritanii. Potenţial rival pentru con- 
temporanii săi, creând în paralel cu Pacini, Mercadante și Donizetti, 
Bellini obținuse supremaţia după retragerea lui Rossini. Particulari- 
tatea artei sale se remarcă în acordul perfect între frumuseţea clasică 
și exaltarea poetică a personajelor. Sensibil la curentele noi, aflat în 
comuniune artistică și spirituală cu Chopin, Bellini cultivă o 
scriitură melodică expresivă, cu respirație amplă, uneori incanta- 
torie, neocolind acel rubato care reamintește libertatea ritmică 
monteverdiană (la sprezzatura), păstrând mult din virtuozitatea 
belcantistă, inclusă însă trăirilor poetice. Bellini îmbină într-o 
manieră personală structura pe numere izolate și ample arhitecturi 
„deschise”, mai ales privind finalurile de act sau marile duete. A 
rămas cunoscută preocuparea sa pentru elaborarea melosului, după 
îndelungi reveniri asupra textului în favoarea expresiei vocii, a 
conținutului emotiv al dramei, relaţionată cu armonia și orchestrația, 
precum și atenţia acordată corului și monumentalului vocal-simfonic. 

Dacă într-un fel lumea sonoră ne oferă senzaţia unei înrudiri cu 
muzica lui Chopin, totodată rafinamentul expresiei muzicale, 
dincolo de perceperea mai dificilă a desfășurării spectaculare, se 
vădește valoric superior producției multor compozitori ai epocii 
sale. Ceea ce explică și confruntarea paradoxală între dificultatea de 
execuție și popularitatea de care se bucură aproape toate operele 
sale, mai puţine numeric, dar nu și valoric, în comparaţie cu Rossini, 
Mercadante, Donizetti și, chiar, Verdi. 


Neîndoios, prezența care domină secolul al XIX-lea în arta lirică 
meridională este cea a lui Giuseppe Verdi (1813 — 1901). Cu o 
educaţie muzicală modestă, respins la concursul de admitere pentru 
Conservatorul din Milano, a fost încurajat spre compoziţie de 
producţia lirică a predecesorilor săi, Donizetti, Bellini, Vaccai și 
Rossini. Comanda Scalei din Milano pentru prima operă, Oberto 
(1839), îl lansează către creația de gen, urmată însă de opera 
comică Un giorno di regno, care a fost un eșec. Tentat de a părăsi 
creația, este convins să mai încerce o dată și, tot la Scala, va 
prezenta Nabucco, subiect refuzat de Otto Nicolai. Triumful 
premierei se datorează unui limbaj teatral ce va marca nașterea unei 
arte lirice „populare”, cu coruri spectaculoase și expresie patriotică. 
Italienii aveau nevoie în preajma afirmării Rissorgiment-ului de o 
asemenea atitudine. Alte opere, cu același profil (Lombarzii, 
Ernani), contribuie la formarea compozitorului, Verdi depășind cu 
eforturi proprii (numite de el „anii galerelor”) dificultăţile profesiunii 
și cucerind notorietatea. 

Pentru marile scene italiene și din străinătate, Verdi oferă un șir de 
creaţii menite a-i consolida ascensiunea (I Masnadieri la Londra, 
lerusalim, Giovanna d'Arco, | Due Foscari, Attila, Alzira sau Il 
Corsaro). Prima lucrare inspirată de Shakespeare, Macbeth, îi 
marchează evoluţia dramatică diversificată cu Luisa Miller, după 
Schiller. În cariera sa, un mare reper este cel al așa-numitei „trilogii 
populare” (1849 — 1853), ce cuprinde capodoperele de celebritate 
mondială Rigoletto, Trubadurul și la Traviata. Va continua, în 
următoarele decenii, ascensiunea spre desăvârșire, înfruntând totuși 
dificultăţi în elaborarea dramaturgiei muzicale, cu încercări ce 
se reflectă în titluri de plan secund (Vecerniile siciliene, Simon 
Boccanegra, Bal mascat, Forţa destinului, Macbeth remaniat). 

Considerat unul dintre eroii epocii Risorgimento, este ales deputat 
de Busseto și primit la Torino de regele Vittorio Emmanuele al II-lea 
(V.E.R.D.I. reprezintă simbolic pentru revoluționarii italieni sigla 
Vittorio Emmanuele Re D'Italia). Aida, a cărei premieră a avut loc la 
Cairo în 1871, cu un lux nemaiîntâlnit (și cu un onorariu niciodată 
oferit unui compozitor până atunci), avea să fie consacrarea gloriei 
mondiale. Grandioasa Messa da Recviem, scrisă în memoria lui 
Manzoni, cunoaște un succes fără precedent, dar declanșează și 
contestările celor autointitulaţi la scapigliatura, reprezentând noul 
val de muzicieni italieni tineri. Cu fostul său adversar, Arrigo Boito, 
va colabora însă la remaniera operei Simon Boccanegra, realizând 
totodată muzica pentru Otello (1887) și Falstaff (1893), pe libretele 
acestuia, inspirate de Shakespeare, capodopere care afirmau 
uimitoarea măiestrie a maestrului octogenar. În afară de muzica 
lirică, Verdi a realizat Piesele sacre, Imnul naţiunilor (versurile de 
Boito), precum un Cvartet de coarde și mai multe Canzone da 
camera. Drumul creației sale, de la modelele melodramei lirice 
italiene din prima perioadă romantică, urcă treptele măiestriei, cu un 
efort sisific, până la expresia perfectă a dramei lirice declamatorii. 
Personalitatea sa emoționează prin simţul grandorii, fie că este 
vorba de accentele patriotice, de „vocalitatea” nestăvilită din Nabucco, 
Attila, Ernani sau Corsarul ori de cizelarea rafinată a teatralităţii 
vocale din Otello, Falstaff. Înainte de Boito, compozitorul a mai 
colaborat și cu alţi maeștri libretiști care au contribuit la condiţiile 
împlinirii sale teatrale — Piave sau Cammarano -, bazându-se pe 
scrieri de Schiller, Shakespeare, Gutierrez sau Hugo. În domeniul 
vocal, Verdi a părăsit treptat belcantoul în favoarea cântului dra- 
matic, solicitând vocilor aceeași supleţe, aceleași efecte de expresie 
patetică în toate registrele. Rolul orchestrei a crescut, Verdi ofe- 
rindu-i o funcţie esenţială, mai ales după „trilogia populară”, 
ajungând spectaculoasă după Don Carlo, cu ale sale culminaţii 
vocal-simfonice și comentarii autonome ale dramei romantice. 
Scriitura, iniţial cu un primat monteverdian de monodie acompaniată, 
a urmat același drum ascendent, cu treptate câștiguri în armonie și 
polifonie, culminând cu superba fugă finală din Falstaff. Verdi a 
ilustrat, la modul ideal, fără slăbiciunile inerente psihologiei roman- 
ticilor, ideea exprimată de el cândva: „Viaţa mea sunt operele mele.” 

Cu două decenii mai tânăr decât Verdi, Amilcare Ponchielli (1834 — 1886) 
este o prezenţă interesantă prin modul în care a reușit să se distan- 
teze stilistic și dramaturgic de dominanta verdiană a ultimului pătrar 
de secol XIX, anunțând prin conţinutul muzicii sale apropierea unor 
noutăți ce aparțin prin expresie verismului. S-a făcut remarcat cu 
o operetă, cu lucrări de muzică de cameră, apoi cu câteva opere 
(I Promessi Sposi, | Lituani), numele său impunându-se în marele 
repertoriu doar cu La Gioconda după Victor Hugo (1876). Au mai 
urmat, în paralel cu lucrări instrumentale sau religioase, operele Fiul 
risipitor și Marion Delorme, fără prea mare ecou, în maniera unui 
romantism meditativ. Se poate considera totuși că evidentul său 
talent dramatic a contribuit la configurarea legăturii cu verismul 
pe cale de afirmare. 


Între muzicienii care au avut de împlinit un destin în lumea operei 
italiene romantice, Arrigo Boito (1842 — 1918) se deosebește ca 
personalitate prin îmbinarea mai multor direcţii artistice în 
componistică și literatură. Sprijinind reprezentarea operei Faust de 
Gounod la Milano și constatând slăbiciunile libretului acestei 
lucrări, Boito a redactat un poem-sinteză după capodopera lui 
Goethe, scriind el însuși o versiune muzicală, opera Mefistofele, 
prezentată la Scala, în 1868, fără niciun succes. Revizuită ulterior, 
partitura va triumfa la Bologna, cunoscând forma definitivă după 
încă alte modificări, pentru noua sa reluare la Scala, din 1881, cu o 
distribuţie strălucită. Boito, înflăcărat în fața curentelor noi ale artei 
teatral-muzicale, a militat în favoarea cunoașterii lui Wagner 
(realizând versiunile în italiană pentru Rienzi, Tristan, dar și 
Freischiitz de Weber), criticându-l pe Verdi, ca reprezentant al valului 
reformator intitulat Scapigliatura. Reconcilierea cu venerabilul 
maestru a condus apoi la refacerea libretului lui Simon Boccanegra 
și realizarea libretelor pentru Otello și Falstaff. Boito este, de altfel, 
autor al mai multor librete de operă, pentru Franco Faccio (Hamlet), 
Ponchielli (La Gioconda), Catalani (La Falce) și Mancinelli (Ero e 
Leandre). În preocupările sale de creaţie se include laborioasa 
elaborare a operei Nero, rămasă neterminată (completată de 
Antonio Smareglia și Vincenzo Tommasini), în care îi descifrăm 
evoluţia către Modernism. Contribuțiile sale, oarecum mai speciale, 
sunt fără îndoială importante pentru istoria teatrului liric italian. 

Din generaţia tânără, Alfredo Catalani (1854 — 1893), dispărut de 
timpuriu, își demonstrase, cu capodopera sa La Wally (1892), 
întreaga forță de creator liric original. Între alte lucrări ale sale, 
rămase doar în file de dicţionar, se mai pot aminti La Falce, Elda, 
Dejanice, Edmea și Loreley. A compus romanțe și muzică de cameră, 
reflectând o anumită apartenenţă la culturile franceză și germană. 
Ca și Ponchielli, Catalani asigură relaţia de continuitate a romantis- 
mului italian spre efervescența verismului, primele mari titluri ale 
noului curent apărând aproape concomitent cu propria sa capodoperă. 


Deși muzica instrumentală nu a ocupat prim-planul culturii 
romantice italiene, astrul unic al lui Nicolò Paganini (1782 — 1840) 
a strălucit puternic în ambianța contemporaneităţii, prelungindu-și 
ecourile în posteritate. A debutat la Genova cântând variaţiunile 
proprii pe La Carmagnola, urmând apoi îndrumările unor 
muzicieni, elevi ai lui Paer. Realizează primul turneu de concerte în 
Lombardia, adăugând violinei și studiul chitarei. A străbătut Europa, 
suscitând entuziasmul peste tot: la Viena, în Germania, Austria, 
Boemia, Saxa, Polonia, Bavaria, Prusia și în provinciile renane, la 
Paris, la Londra. Din întâlnirea cu Berlioz a luat naștere, la comanda 
interpretului, simfonia cu violă obligată Harold în Italia, lucrare pe 
care Paganini însă nu avea să o cânte niciodată. Paganini a fascinat 
artiștii romantici, în special pianiști, compozitori, pictori sau 
scriitori, precum Chopin, Schumann, Liszt, Brahms, Th. Gauthier, 
Goethe, Heine. Legendara sa virtuozitate spectaculară este proprie 
artei romantice, care vrea să surprindă prin fantastic, supranatural și 
noutate, suscitând un entuziasm îmbinat cu uimirea. Deși odată cu 
trecerea timpului au mai existat mari violoniști, în secolul al XIX-lea 
Paganini rămâne simbolul violonistului virtuoz, deschizător de noi 
perspective în mânuirea instrumentului său. Personalitate înzestrată 
cu o extraordinară putere de sinteză, a reunit într-o formă originală 
tot ce exista deja în tehnica viorii, conferindu-i un nou statut în 
relaţia cu publicul. Nu pot fi omise accentele provenind din 
explorarea virtualităților acrobatice ale viorii, punând în valoare și 
posibilitățile expresive, utilizând libertatea braţului, alternarea 
registrelor opuse. Componistic, a practicat scordatura, a scris lungi 
pasaje cromatice, a valorificat resursele instrumentului în sonatele 

sale (subintitulate simbolic Maria-Luisa, Napoleon, Militara, Sonată 
majestuoasă sentimentală, Trei teme variate). În tehnica sa se 
cumulează primele exemple de triluri în octavă și la unison, 
staccato jeté, coarde duble, triple, cvadruple și acorduri, combinaţii 
care cereau deseori digitaţii delicate, încrucișări ale degetelor sau 
extensii dificile datorită rapidităţii tempoului, utilizarea sunetelor 
armonice, utilizarea ambelor mâini pentru șiruri rapide de pizzicato 
cu sunete col/arco. Dificultăţile tehnice ale lucrărilor lui, „punct de 
solstițiu al virtuozităţii” (după expresia lui Schumann), valorificate în 
celebrele 24 de capricii pentru vioară solo, au inspirat numeroși 
compozitori, printre care Schumann, Liszt, Brahms, Rachmaninov, 
Casella, Castelnuovo-Tedesco, Lutoslawski și Dallapiccola. Paganini 
nu a compus doar muzică instrumentală destinată instrumentelor 
sale favorite — chitara, viola și mai ales vioara (sonate, variaţiuni pe 
teme celebre) —, ci și șase foarte apreciate concerte pentru vioară și 
orchestră, dintre care cele mai cântate sunt Concertul nr. 1 în mi 
bemol major op. 6, Concerul nr. 2 în si minor, op. 7. Rezistenţa în 
timp a repertoriului creat de el provine totodată din vocaţia inspiraţiei 
melodice a compozitorului, sinteză personală între tematica clasică, 
repertoriul contemporan de operă și muzica populară italiană. 


Fără a rivaliza în faimă cu Paganini, Giovanni Sgambati (1841 — 1914) 
reprezintă continuitatea muzicii instrumentale în Italia, după maeștri 
clasici, de talia lui Cimarosa. Compozitor și pianist, elev al lui 
Zingarelli, Liszt și prieten cu Wagner, Sgambati a urcat pe cele mai 
înalte trepte ale performanţelor concertistice. Împreună cu Martucci, 
el militează pentru renașterea muzicii instrumentale italiene de 
tradiție clavecinistică, căutând să se opună dominaţiei artei vocale 
operistice. În acest scop, a căutat sprijin în sugestiile instrumentale 
ale muzicii germane, abordând toate genurile și excluzând opera. 
Moștenirea sa cuprinde două simfonii, Concertul în sol minor op. 10 
pentru pian, Requiem, cvartete, cvintete, piese instrumentale pianis- 
tice (Nocturne, Preludii și fugi, Suite, Piese lirice, transcripții pentru 
pian după Gluck, Beethoven, Pagini de album). Muzica sa instru- 
mentală, ca și cea camerală, reflectă marea tradiţie germană — 
Mendelssohn, Schumann —, fiind totuși profund marcată de caracte- 
risticile unei cantabilități melodice tipic italiene. 

Un destin oarecum asemănător, situat la momentul tranziţiei Veris- 
mului către secolul XX, îl cunoaște și Ferruccio Busoni (1866 — 1924), 
de asemenea împletind cariera de pianist cu cea de compozitor. 
În 1888 își începe, cu o Fugă pentru orgă, monumentala muncă de 
transcripție pianistică a lucrărilor bachiene. Artist cu un simţ al 
arhitecturilor vaste și al decorativului, a cântat în recitaluri creația 
lui Liszt și a dirijat la Berlin concerte de muzică contemporană. De 
asemenea, a făcut cunoscute publicului concertele lui Mozart, pe 
atunci încă neglijate, ornamentându-le cu cadenţe proprii. Ca 
profesor, a predat la Helsinki, Moscova, Boston, Berlin. În compo- 
ziţie, se remarcă spectaculosul Concert pentru pian cu cor final 
op. 39 (1904), deși nu-și va găsi rezonanţa personală decât odată cu 
Berceusa elegiacă op. 42 pentru orchestră (1909). Elaborarea 
teoretică a Proiectului pentru o nouă estetică muzicală apare ca un 
veritabil tratat de  anticonformism muzical în care contestă 
exclusivitatea modurilor major și minor și a formei de sonată, 
propunând unele inovaţii care aveau să se afirme în prima jumătate 
a secolului XX: politonalitate, modurile vechi, modurile imaginate, 
microintervale și chiar sursa muzicală electronică. Fantezia indiană 
op. 44, Romanza e scherzoso op. 54 pentru pian și orchestră, 
sonatinele pentru pian sunt marcate de diferite îndrăzneli, inclusiv 
disonanţe sau consonanțe înlănţuite în soluţii surprinzătoare. 
Proiectul propunea o estetică neconvenţională pentru teatrul 
muzical, în ce privește utilizarea antirealistă a cântului, bazată pe 
librete proprii. După Die Brautwahl (poveste fantastică după 
Hoffmann), Arlecchino și Turandot (după Gozzi), realizează o 
parodie de operă, „capriciu teatral”, care se deschide cu o fanfară 
dodecafonică. În ce privește lucrarea sa muzical-teatrală capitală, 
Doktor Faustus, Busoni se îndreaptă spre un spectacol dominat de 
pitoresc, filosofie și metafizică. În ultima perioadă a vieţii se 
consideră că Busoni a fost singurul compozitor modern ale cărui 
înnoiri nu provin din influenţele lui Debussy sau Wagner. Spiritul 
său de o neobosită curiozitate își propunea înnoirile în fantezie și 
cercetare, mentalitate preluată de discipolii săi, Kurt Weill, Edgar 
Varèse, Jan Sibelius, Arthur Louri€ sau Philippe Jarnach (care a 
orchestrat și a completat ultimele pagini din Doktor Faustus început 
în 1916). Mai pot fi menţionate creaţii instrumentale, concertante 

(pentru pian, pentru vioară, pentru clarinet, cantate și lucrări corale, 
numeroase piese pentru pian, printre care patru versiuni ale unei 
Fantasia contrappuntistica după fuga neterminată din Arta fugii de 
Bach), muzică de cameră, melodii. Un capitol aparte este reprezentat 
de cele șapte volume de transcripţii pianistice (lucrări de Bach, 
Beethoven, Brahms, Liszt), precum și cadenţe pentru concertele de 
Beethoven și Brahms, care consolidează relaţia acestui epigon al 
tradiţiei muzicii germane cu romantismul italian. 


Romantismul muzical rus 


Secolul al XIX-lea este o etapă importantă a afirmării valorilor 
naționale ruse la nivelul societăţii nobiliare. Relaţii între Rusia 
țaristă și Europa datează încă din timpul lui Petru cel Mare, când se 
înființaseră primele orchestre și teatre muzicale, cu artiști străini, 
evoluţie continuată în timpul țarinei Ecaterina cea Mare. Este 
perioada dominaţiei operei italiene, compozitorii de la finalul 
secolului precedent fiind solicitaţi să creeze special pentru Curtea 
imperială (Traeta, Cimarosa, Paisiello). Primele încercări autohtone 
aparţin teatrelor populare, apropiate de formulele operei comice, și 
apariţiei unui repertoriu propriu. Printre acești primi compozitori se 
pot menţiona Vasili Pașkevici Sokolovski (1742 - 1800), Mihail 
Martinski (1750 — 1820), I. Fomin (1761 — 1800), care creează mai 
ales după modelele europene de opere comice. În 1780 se deschide 
la Moscova primul teatru, rezervat operei italiene. De altfel, 
influenţa operei italiene depășește genul și cuprinde și alte domenii, 
inclusiv muzica religioasă, realizată de compozitori cu studii în 
ltalia. Cel care se reîntoarce la făgașul autohton este Dmitrii 
Stepanovici Bortneanski (1751 - 1825), elev al lui Baltasare 
Galuppi, dirijor al Cappellei papale din Roma. A fost autor de opere 
(Creonte, Quito Fabio, Alcide, Le fils rival, Le Faucon), piese 
simfonice, o simfonie, un concert pentru pian, muzică de cult 
ortodox. În viaţa de salon se răspândește varianta rusă a liedului, 
așa-numita romanţă cultă cu influenţe țigănești. Printre autori, se 
află Bortneanski, fraţii Titov, Alexandr Alabiev (1787 — 1851), 
compozitor de muzică simfonică, opere și autor al celebrei romanțe 
Privighetoarea, A.G. Varlamov (1801 — 1848), dirijor și compozitor 

de opere, balete și romanțe, A.N. Verstovski (1799 — 1862), autor 
de muzică de scenă, romanțe și opere (Pan Tvardovski, Mormântul 
lui Askold, Gromovoi). Predominanţa spiritului salonard, în primele 
decenii ale secolului, menținerea manierismului monden în culti- 
varea repertoriului vor păli treptat, odată cu afirmarea unor persona- 
lități creatoare mai puternice și originale, ca Mihail Ivanovici Glinka 
(1804 — 1857) și Alexandr Sergheevici Dargomâjski (1813 — 1869). 


Pentru Glinka primele impresii au fost legate de muzica religioasă și 
de orchestra de iobagi a familiei sale. Studiul pianului îl îndeamnă 
să încerce să compună (Variaţiuni pe o temă de Mozart pentru 
harpă). Autodidact în muzică, scrie melodii ruse și italiene și o 
sonată pentru violă și pian. O călătorie în Italia îi revelează operele 
lui Bellini, Donizetti, Rossini, iar un popas în Berlin contribuie la 
studiul contrapunctului și completarea cunoștințelor muzicale, sub 
îndrumarea lui S. Dehn, singurul său veritabil profesor. Pentru prima 
sa operă, Ivan Susanin, sau O viaţă pentru ţar, alege un subiect 
istoric. Opera a avut un imens succes, dar a provocat și aprecierile 
negative ale anumitor critici care au văzut în ea o „muzică pentru 
birjari”. În continuare, a compus muzica de scenă pentru o tragedie 
de Kukolnik, Prinţul Holmski, și a lucrat la a doua sa operă, Ruslan 
și Ludmila, după o poveste de Pușkin. Glinka a plecat din Rusia 
călătorind în Franţa și Spania, s-a împrietenit cu Berlioz și, datorită 
lui, a fost primul rus a cărui muzică s-a cântat în Franţa. Scrie în 
Spania două fantezii pentru orchestră, Jota aragoneză și Amintire din 
Castilia, devenită apoi O noapte de vară la Madrid. Reîntors în ţară, 
compune fantezia pentru orchestră pe două teme populare ruse, 
Kamarinskaia, și lucrează la simfonia ucraineană, Taras Bulba, după 
Gogol, neterminată. Glinka nu a fost primul care a citat cântece 
rusești în lucrările sale sau s-a inspirat din subiecte naționale, 
inițiative pe care le inițiaseră deja Pașkevici, Fomin și alți 
compozitori de la sfârșitul secolului al XVIII-lea. Dar Glinka a fost 
primul care și-a impregnat limbajul de intonaţiile melodice 
populare și a conferit operei ruse o dimensiune dramatică. În cele 
două opere ale sale, influenţa italiană rămâne sesizabilă prin 
împărțirea în numere, tendința către virtuozitate vocală. Corurile și 
ariile din Ivan Susanin conferă o prezență dramatică poporului și, 

firește, eroului care îl reprezintă, anunțând astfel opere ale lui 
Musorgski. Cu tablourile din Rusia străveche și feeria ei orientali- 
zantă, Ruslan și Ludmila va fi un model pentru operele-basm ale lui 
Rimski-Korsakov. În Ruslan și Ludmila, Glinka este primul care 
utilizează melodiile și ritmurile orientale (cor persan, lezghinka, 
marșul lui Cernomor). Orientalismul se regăsește și în fanteziile 
spaniole. Aflată la baza Școlii simfonice ruse, Kamarinskaia consacră 
principiul parafrazei și al varierii instrumentale a temelor, deosebite 
de simfonia germană. Ca orchestrator, Glinka are simţul coloristicii 
sonore și al nuanţelor, ce i-au adus elogiile lui Berlioz. Origina- 
litățile sale armonice sunt deseori remarcabile (gamă prin tonuri, în 
Ruslan). Numeroasele melodii, în special ciclul Adio la Sankt 
Petersburg, îmbină aria italiană, romanţa franceză și cântecul rus. 


Aparţinând aproape aceleiași generaţii, Alexandr Sergeevici 
Dargomâjski impresiona publicul prin virtuozitatea pianistică și 
caracterul plăcut al primelor compoziţii pentru pian sau pentru voce. 
Succesul operei lui Glinka l-a convins pe Dargomâjski să scrie o 
operă după Hugo, Esmeralda. Călătorește, ca și Glinka, în Europa — 
Viena, Paris, Bruxelles —, prilej de a întâlni muzicieni ca Auber, 
Halévy, Meyerbeer și Fétis. La întoarcere, a scris o operă-balet, apoi 
a terminat un proiect pregătit de mult timp, Rusalka, și a început 
Oaspetele de piatră, după Pușkin, partitură terminată de Cesar Cui 
și orchestrată de Rimski-Korsakov. Continuându-l pe Glinka, 
Dargomâjski a avut asupra muzicii ruse o influență considerabilă 
prin elementele dramatice în muzica de operă. El conturează o 
inovaţie de mare importanţă: recitativul. Compozitorul, urmărind să 
contureze raporturi riguroase între muzică, text și cuvânt, obține un 
efect bine definit, mai ales în Oaspetele de piatră. Aici putem intui 
originile lui Boris Godunov sau ale Căsătoriei de Musorgski, Mozart și 
Salieri de Rimski-Korsakov sau Jucătorului de Prokofiev. Prin aceste 
contribuţii, la care se adaugă creaţii în genul romanţei, paternitatea 
Școlii naţionale ruse romantice îi aparţine în mod egal cu Glinka. 


Acum, spre mijlocul secolului romantic, este epoca în care își 
începe activitatea Grupul celor cinci, cunoscut și sub numele 
„Mănunchiul puternic” — Mili Balakirev, Cesar Cui, A.P. Borodin, 
N. Rimski-Korsakov și M.P. Musorgski, cu sprijinul ideologic al 

esteticianului Vladimir Stasov. Grupul publică un manifest dramatic, 
care pune problema unei școli muzicale bazate pe concepții 
generoase, pornind de la Glinka și Dargomâjski, exprimându-și 
admiraţia profundă față de tot ce este cu adevărat valoros în creaţia 
compozitorilor ruși mai vechi și mai noi. 


Pentru Aleksandr Porfirievici Borodin (1833 - 1887), profesor de 
chimie, muzica a fost o ocupaţie secundară, ceea ce explică și 
numărul restrâns al creaţiilor. Este atras de genurile orchestrale — 
Simfonia |, Simfonia a Il-a, poemul simfonic În stepele Asiei 
Centrale. Opera Cneazul Igor reflectă tendinţa lui Borodin spre o 
sinteză între Rusia și Occident, printr-un amestec între izvoarele 
populare orientale (Dansurile poloveţiene) și formele clasice sau 
romantice europene. Începută în 1869, lucrarea a rămas neterminată, 
fiind finisată de Rimski-Korsakov și de Glazunov. În comparaţie cu 
stilul recitativic al lui Musorgski, pentru Borodin vocea ocupă în 
discursul melodic primul loc în fața orchestrei. Inspirația marchează 
și melodiile sale, precum Prințesa adormită, Cântec în pădurea 
întunecată, Marea, în care se subliniază atracţia către simplitatea 
liniei cantabile, către ușurința și agilitatea contrapunctului, către 
claritatea unei armonii bogate în modulaţii. Cvartetele, ca şi 
Simfonia a Il-a, au cunoscut pe drept celebritatea, particularizând 
locul său în cadrul Grupului. 


Cel mai modest ca potenţial artistic dintre membrii acestei generații, 
Cesar Cui (1835 — 1918) a îmbinat creația muzicală cu activitatea 
de critic. Inginer militar, specialist în fortificaţii, a ales drumul spre 
muzică după ce s-a întâlnit cu Balakirev și Dargomâjski. Atracția 
pentru polemică l-a făcut să joace un rol important în lupta de 
afirmare a Grupului. Fiind un compozitor fecund, s-a îndreptat la 
început către genul liric (Prizonierul din Caucaz, Festinul din timpul 
ciumei, Fata Căpitanului, Angelo, Corsarul), iar pentru melodiile 
vocale, fapt explicabil prin filiera originii sale familiale, Cui preferă 
poezie franceză. Ca miniaturist înnăscut, influenţa lui Schumann se 
regăsește în lucrările instrumentale, cea a lui Dargomâjski, în 
romanțe. Cui a terminat Oaspetele de piatră de Dargomâjski, a 
revizuit, apoi a încheiat Târgul din Sorocinsk de Musorgski. 

Mili Alexeievici Balakirev (1837 — 1910) a fost autodidact, formându-se 
în contactul cu o orchestră particulară și urmând sfaturile lui Glinka. 
Admiraţia pentru acesta îl determină ca, pentru a încerca o reformă 
muzicală bazată pe principiile maestrului său, să adune în jurul lui 
tineri muzicieni, mai precis pe Cui, Musorgski, Rimski-Korsakov și 
Borodin. Se poate presupune că, datorită lui, aceștia au devenit 
„Grupul celor cinci”. Pentru a populariza și a pune în practică ideile 
Grupului, Balakirev a fondat, în 1862, Școala liberă de muzică, 
consacrată propagării lucrărilor rusești. Pe plan componistic, s-a 
manifestat cu o neobișnuită pretenţie de perfecţiune. În poemul 
simfonic Tamara și în Simfonia |, folclorul rus apare ca o sursă 
importantă a inspiraţiei sale. În cuprinsul creației, mai sunt Uverturi, 
două simfonii, poeme simfonice, concerte pentru pian și orchestră, 
lucrări pentru pian solo (sonate, mazurci, valsuri), celebra fantezie 
Islamey, considerată una dintre cele mai dificile piese romantice de 
virtuozitate, numeroase melodii, coruri. 


Modest Petrovici Musorgski (1839 — 1881) s-a format prin asimilarea 
a două surse: cultura muzicală occidentală și spiritul muzical 
popular rus. Pe drumul afirmării muzicale, Vladimir Stasov, ziarist- 
animator, îi va da impulsul și inspiraţia inovatoare. Anul 1857 este 
cel al primei melodii importante, Micuța stea, care poartă pecetea 
geniului său, marcând orientarea lui către muzica vocală și 
dramatică, hotărât să se consacre creației. Începe să lucreze la 
opera Salammbâ, care nu va fi dusă la bun sfârșit, dar al cărei 
material va fi refolosit în lucrări viitoare. Doctrina lui estetică — a 
traduce „adevărul, fie el și amar”, într-un limbaj muzical „îndrăzneţ 
și sincer” — ia naștere în acea perioadă. Compune melodii pentru 
voce și pian cu text propriu, în care utilizează un stil de 
muzicalizare a intonaţiilor cuvântului. Acest „recitativ” a continuat 
încercările lui Dargomâjski, Musorgski fiind cel care l-a impus 
muzical, reușind să „încorporeze recitativul în melodie”, conform 
opiniei sale. În 1868, începe să lucreze la opera Boris Godunov 
după Pușkin și scrie ciclul de melodii Camera copiilor. După ce 
prima versiune a lui Boris Godunov a fost respinsă de Teatrul 
Imperial, el adaugă personajul Marinei și „actul polonez”. Astfel 
refăcută, opera se joacă în fragmente, apoi în întregime, în audiții 
particulare și, în sfârșit, la Teatrul Mariinski (1874). Începe un proiect 

de operă gigantic, cu subiect politic, Hovanscina, pe o idee de 
Stasov, lucrare remaniată și reorchestrată până în 1879. În colabo- 
rare cu poetul Arseni Golenișev-Kutuzov realizează două cicluri 
pesimiste de melodii, numite de compozitor cele două Călătorii de 
iarnă: Fără soare și Cântecele și dansurile morţii (1875 — 1877). 
În 1874 a început o operă populară după Gogol, Târgul din Sorocinsk 
(care, în versiunea finală a lui Rimski-Korsakov, va cuprinde și 
poemul orchestral O noapte pe muntele pleșuv). O seamă de 
creatori, de la Debussy la Janáček, de la Berg la Drăgoi sau Poulenc, 
au găsit în lucrările lui Musorgski idei pentru afirmarea propriilor 
căutări. De asemenea, mulți muzicieni s-au devotat pentru a-i 
aduce creaţia la condiţiile unei difuzări integrale. Începând cu 
Rimski-Korsakov și ajungând până la Șostakovici, această latură 
strălucitoare, pe care urmașii săi i-au descoperit-o muzicii lui 
Musorgski, părea să fi fost închisă în ea, ca un potențial neexplorat. 
Sonoritatea sumbră, aparent lipsită de armonice, era incontestabil 
voită și aleasă. Pianistului experimentat care era Musorgski nu i-ar fi 
trebuit prea multă îndemânare pentru a face ca toate creaţiile sale să 
fie „frumoase”. Dacă a scris Tablourile dintr-o expoziţie aparent 
„împotriva” pianului, a făcut-o din fidelitate față de ceea ce se 
„aude”. Estetica lui era „adevărul”, iar armonia lui, viziune de 
intonaţie și culoare. Astfel, muzica sa pare să înainteze către 
necunoscut, cu un pas ferm, dar în același timp riscant, plin de 
noutate. Chiar dacă nu se identifică la Musorgski niciuna dintre 
acele „inovaţii” precise, ușor de definit, compozitorul a fost unul 
dintre artiștii curajoși care, în anumite epoci, și-au asumat misiunea 
reînnoirii. În versiunea orchestrală a Tablourilor dintr-o expoziţie, 
Maurice Ravel  descifrează la Musorgski creaţia  vizionară, 
conferindu-i întreaga valoare de artist. 


Locul lui Nikolai Rimski Korsakov (1844 - 1908) în activitatea 
acestui grup are menirea de a sublinia concluziile epocii romantice 
ruse. Absolvent al Școlii de cadeți ai Marinei militare din Sankt 
Petersburg, el este mai atras însă de muzică. Sub influenţa ideilor lui 
Liszt și Berlioz, începe să scrie primul poem simfonic, iar numirea 
sa ca profesor de compoziție și de orchestrație la Conservatorul din 
Sankt Petersburg va fi cotitura decisivă a vieţii sale. Perfecţionarea 
profesională substituie tehnica empirismului primei lui maniere, 

ceea ce explică parţial munca de „revizuire” căreia i se va dedica, 
mai ales în ceea ce îi privește pe Musorgski și Borodin. Culegerea 
cântecelor populare îl ajută să descopere vechile rituri păgâne, care 
vor fi preluate în lucrările lirice. Rimski-Korsakov, în cadrul 
Expoziţiei universale de la Paris din 1889, are un prim contact cu 
muzicienii francezi și curentele muzicale noi, ceea ce îi oferă alte 
orizonturi în artă. 

Interesat de teatrul muzical, o mare parte a activității compozi- 
torului a fost consacrată celor 15 opere ale sale. Lumea lui Rimski 
Korsakov este o lume a poeziei, a frumuseţii, luminii, poveștilor 
populare, feerice, fantastice. Această orientare apare evidentă în 
Noapte de mai, Snegurocika, Sadko, Kașcei nemuritorul, Legenda 
orașului nevăzut Kitej, Cocoșul de aur. Optica sa reflectă o anumită 
concepție privind convenţionalul genului ca spectacol și stilizare, 
chiar dincolo de tendința spre realism. Mai pot fi adăugate anumite 
caracteristici de tip italian (Logodnica ţarului), preponderența 
influențelor lui Wagner (Mlada, Mozart și Salieri, Kitej), apropieri 
de declamaţie (Snegurocika, Sadko, Noaptea de Ajun, Povestea 
ţarului Saltan, Cocoșul de aur). Primează în arta lui știința orches- 
traţiei (concretizată teoretic și în tratatul Principii de orchestrație), 
care se sprijină pe experienţele compozitorilor germani, francezi, 
ruși. În acest domeniu, Rimski-Korsakov a format o întreagă gene- 
rație, inclusiv pe Stravinski, Respighi, făcându-le cunoscute culoarea 
și procedeele sale de scriitură, evidente și în partiturile orchestrale 
(Capriciul spaniol, Șeherazada, Marele Paște rus). Fără îndoială, 
Rimski-Korsakov a fost cel mai important șef de școală al Rusiei 
de la sfârșitul secolului al XIX-lea, capabil să finalizeze sinteze 
ale Romantismului. 


Există, în aceeași perioadă a activităţii „Grupului celor cinci”, și alți 
compozitori care consolidează romantismul naţional rus. A.S. Arenski 
(1861 — 1906), discipolul lui Rimski Korsakov și, la rândul său, 
profesorul lui Skriabin, Rachmaninov și Glier la Conservatorul din 
Moscova, stabilește prin activitatea sa artistică și pegagogică 
legătura dintre generaţii. Primul lui succes a fost opera Un vis pe 
Volga. Succesor al lui Balakirev la Capela Imperială, compune 
pentru pian Concertul „rus” op. 2, Eseuri pe ritmuri uitate op. 28, 

Variaţiuni pe o temă de Ceaikovski, muzică de cameră (Trio, două 
Cvartete de coarde, piese pentru vioară, violoncel), melodii și 
coruri. Stilistic, componistica sa reflectă influenţa lui Korsakov și 
Ceaikovski, dar și contacte cu muzica germană (Mendelssohn, 
Schumann) și franceză. 


Măreaţă personalitate a Romantismului, Piotr Ilici Ceaikovski 
(1840 — 1893) a studiat muzica cu Nikolai Rubinstein și Zaremba, 
devenind profesor de armonie la Conservatorul din Moscova. 
Relaţiile cu „Grupul celor cinci” nu se finalizează prin integrarea sa 
ci, dimpotrivă, îl determină să-și îndrepte opțiunile către Occident, 
îndemnat și de Stasov care, păstrând subiectele ruse pentru prietenii 
lui, îi propune lui Ceaikovski subiecte europene. În prima perioadă 
de creaţie realizează trei simfonii, Concertul nr. 1 pentru pian, 
operele Voievodul, Ondine, Opricinicul, Fierarul Vakula și cea 
dintâi versiune a baletului Lacul lebedelor, uverturile simfonice 
Romeo și Julieta, Furtuna. Ceaikovski cultivă un caracter rus, 
îmbinat cu o anumită melancolie personală a cantilenelor. După 
1875 s-a împrietenit cu Saint-Saëns, i-a frecventat pe Liszt, Bizet, a 
cărui operă Carmen o admira. Relaţia foarte specială cu doamna 
Nadejda von Meck (melomană care în 1879 îl angajase pe Debussy 
ca profesor de pian al uneia dintre ficele sale), devenită sfătuitoarea 
și mecena lui, îi oferă liniștea grijilor materiale, necesară pentru a 
crea. Corespondenţa lor, de-a lungul a paisprezece ani, cuprinde 
cunoașterea gândurilor artistului, ca și a condiţiilor în care a putut 
să realizeze marile sale lucrări, opinii privitoare la expresie și 
tematică. Ca dirijor, face turnee în Europa și America, unde lucrările 
lui s-au bucurat de o primire entuziastă. În 5 mai 1891, Ceaikovski 
a inaugurat Carnegie Hall din New York. De asemenea, este distins 
cu titlul de Doctor Honoris Causa al Universităţii din Cambridge. 
Tema fundamentală a lucrărilor sale simfonice și lirice este destinul 
obsedant, de la poemul simfonic Fatum până la ultimele trei 
simfonii. Destinul marchează și personaje ca Lenski, Hermann și 
loana d'Arc. În muzica de cameră (Sextetul Amintiri din Florenţa, 
Trio, muzica de pian, Romanţe) și simfonii, modul lui de 
manifestare a sentimentelor impresionează prin amploarea cadrului 
formal, dramatic și expresiv. În scriitura orchestrală compozitorul 

solicită cu mare expresivitate ansamblul, ceea ce justifică aprecierea 
că Ceaikovski este cel mai important simfonist rus al generaţiei sale. 
Operele sale variază de la tematica istorică (Fecioara din Orléans, 
Mazeppa) la drama psihologică (Evgheni Oneghin, Dama de pică) 
sau basm (lolantha). În drumul său reflectă o gândire mai apropiată 
de Glinka, prin succesiunea de arii și ansambluri. Cu capodoperele 
coregrafice Lacul lebedelor, Frumoasa din pădurea adormită, 
Spărgătorul de nuci, el a reușit să impună o muzică de balet 
capabilă să devină o autentică dramă muzicală dansată. Privind în 
ansamblu muzica secolului XIX, prin Ceaikovski, Școala națională 
rusă se întregește estetic și ca motivaţie emoţională, reprezentând 
astfel un important domeniu al componisticii veacului. 


Romantismul muzical ceh 


Multă vreme cultura muzicală cehă a fost, în Baroc și Clasicism, o 
parte reprezentativă a celei austro-germane. Din această cauză, 
vorbim destul de rezervat despre caracteristicile proprii, ce aveau 
să-și afirme drepturile abia în Romantism. Autonomia culturii muzi- 
cale cehe se consolidează prin Bedrich Smetana (1824 - 1884). 
Precoce ca afirmare muzicală, devenit profesor, începe de timpuriu 
să compună, fiind cunoscut și apreciat de Hummel, Mendelssohn, 
Schumann. Ajutat de Liszt și Clara Schumann, Smetana pune la 
Praga bazele unei Școli de muzică cu limba cehă obligatorie. Karel 
Sabina îi va oferi libretele primelor sale opere. 

Un timp (1856 — 1861) dirijează Harmoniska Sällskapet din 
Göteborg, unde compune trei poeme simfonice: Richard al III-lea, 
Tabăra de la Wallenstein și Hakon Jarl. Revenit la Praga, depune 
toate eforturile de afirmare a culturii cehe, devenind dirijorul 
permanent al Teatrului Boemian. Prima operă, Brandenburghezii în 
Boemia, reprezintă, prin subiect și utilizarea limbii cehe, un 
eveniment naţional, potențat mai apoi de faima principalei sale 
creaţii scenice, opera comică, Mireasa vândută. Mai putem cita, din 
creaţiile sale care au fondat opera naţională cehă, operele istorice 
Dalibor și Libuše, precum și comedia Cele două văduve. 
Personalitatea sa se impune prin valoarea unei creații naţionale, în 

care ciclul de șase poeme simfonice Ma Vlast („Patria mea”) descrie 
istoria, natura și muzica poporului ceh. Arta lui Smetana este 
originală prin eroismul, umorul, supletea melodică și ritmică, 
trăsături care îl particularizează pe creator, dovedind că specificul 
patrimoniului artistic boemian ajunge la o audienţă internaţională, 
realizând o sinteză între forma romantică și un individualism 
cultural puţin cunoscut. În domeniul muzicii de cameră există două 
cvartete de coarde care preced gândirea armonică a lui Janáček, 
piese pentru pian în maniera lui Liszt, cicluri de coruri care inițiază 
calea Școlii componistice cehe moderne. 


Contemporan cu perioada maturității creatoare a lui Smetana, un alt 
creator are meritul de a amplifica renumele internațional al muzicii 
cehe. Antonin Dvorâk (1841 — 1904) dispune de o solidă formaţie 
clasică de organist, pianist și violonist, iar cunoașterea muzicii lui 
Smetana îl convinge să-și asume misiunea de muzician naţional. 
Primul succes de compozitor este un imn patriotic, Moștenitorii de 
la Muntele alb. La Viena a făcut cunoștință cu Brahms, care l-a 
ajutat mult, recomandându-l editorului său pentru Cântecele 
morave, Dansurile slave și mai multe simfonii. Dirijorul Hans von 
Bulow a contribuit de asemenea la propagarea creaţiei sale care 
cucerește un renume european. După prima sa călătorie în Anglia, 
va reveni la Londra adesea, dirijând un mare număr de lucrări, 
printre care și Simfonia a VIl-a, comandă a Societăţii Filarmonice 
Britanice, în 1885. 

Dvorák scrie operele lacobinul, Diavolul și Caterina, Dmitri, 
Rusalka și Simfonia a VIll-a înainte de a fi invitat să preia condu- 
cerea Conservatorului din New York, unde va preda Compoziţia 
între 1892 și 1895. Creaţiile lui „americane” rămân printre cele mai 
cunoscute, mai ales Simfonia a IX-a, „Din lumea nouă”. În versiune 
orchestrală, cele 16 Dansuri slave pentru pian i-au impus numele în 
întreaga lume. Dacă în miniatura vocală ciclul Cântecelor țigănești 
are aceeași celebritate, nu mai puţin impunătoare sunt creaţiile 
vocal-simfonice de inspiraţie religioasă, Te Deum, Recviem, Stabat 
Mater. Creaţia lui imensă nu poate fi considerată doar ca o extensie 
provincială și folclorizantă a romantismului german, căci Dvorâk a 
edificat tradiția simfonică, vocal-simfonică și camerală a muzicii 

cehe moderne. Din creația instrumentală reținem pentru pian opt 
piese intitulate Humoresca, un Cvintet cu două viole, cvartetele, 
Dumky Trio nr. 4, muzică vocal-instrumentală. Cvartetele se impun 
ca lucrări majore în cadrul literaturii dedicate acestui gen, prin 
afirmarea unei personalităţi ce obţine fuziunea între stilul național și 
clasicismul universal. Se adaugă și creații în domeniul poemului 
simfonic: Ondina, Vrăjitoarea de la prânz, Vârtelniţa de aur, 
Porumbelul din păduri, Cântul eroic. Acestea formează verigile, 
structura muzicală care va permite moștenitorilor lui Dvorák — Josef 
Suk, Vitezslav Novak, Leos Janáček, Bohuslav Martinu - să atingă o 
profundă originalitate pe planul Şcolii naționale moderne ce o 
continuă pe cea romantică. Putem spune că, printr-o maturizare 
lentă, Dvorák a devenit egalul ceh al lui Brahms, cucerind drepturi 
importante în lumea muzicii romantice și păstrând un loc privilegiat 
în faţa publicului de pretutindeni. 


Romantismul muzical polonez 


Școala naţională poloneză se impune prin câţiva creatori care, relativ 
într-un timp destul de scurt, ridică faima muzicii patriei lor la nivelul 
celorlalte culturi europene de tradiție — Chopin, Wieniawski, Moniuszko. 


Frederic Chopin (1810 — 1849) este neîndoios egalul celor mai 
importanţi romantici ai secolului. Se pare că pianistic a fost format 
de un singur profesor, Adalbert Zwyny. Intuiţia de creator se 
manifestă de timpuriu, cu câteva mici piese, aproape simultan cu 
cele dintâi apariţii publice ca interpret. Din această primă epocă 
datează piese în genul variațiunilor sau dansurilor poloneze. Ca 
elev la Conservatorul varșovian condus de Elsner, scrie o primă 
lucrare remarcată de Schumann, în 1827, Variaţiunile op. 2 pe o 
temă din „Don Juan”. Importante, în această fază de afirmare, sunt 
și alte lucrări în genul dansurilor poloneze sau studiilor pentru pian. 
Concertele de la Viena, Praga, Teplitz, Dresda și Breslau îi impun 
renumele de interpret. Compozitorul, animat de sentimentele pentru 
tânăra cântăreață Constance Gladkowska, realizează inspiratele 
pagini lirice ale celor două concerte pentru pian (Larghetto din 
Concertul în fa minor și Romanța din Concertul în mi minor). 

Insurecția de la Varșovia îl decide să se îndrepte spre Paris, consi- 
derat în acel moment capitala muzicii. „Am găsit în acest oraș cei 
mai mari muzicieni și cea mai mare operă din lume”, va mărturisi 
el. În 1832, după primul său concert parizian, Liszt, Hiller, Berlioz, 
cântăreţul Nourrit, violoncelistul Franchomme, Heine, Mendelssohn 
au devenit prietenii săi. Fétis vede în muzica celui nou-venit „o 
abundență de idei originale” și prevede „profunda influență” pe care 
formele propuse de el o vor exercita asupra „caracteristicilor viitoare 
ale lucrărilor scrise pentru pian”, remarcă autentificată de posteritate. 
Chopin termină și publică, între 1832 și 1834, cele 12 Studii op. 10, 
dedicate lui Liszt, șase Nocturne op. 9 și op. 15, patru Mazurci op. 17, 
Marele vals în si bemol major op. 18. Mari pianiști ai momentului, 
Liszt,  Kalkbrenner, Hiller, Osborne, Stamaty, Clara Wieck, 
contribuie pentru a-l face cunoscut publicului epocii. Continuă 
să compună Mazurci, Poloneze, Balada I, Balada II, Balada IIl, 
Nocturne, Valsuri, al doilea caiet de Studii op. 25, ciclul de 
Preludii, Sonata în si bemol minor, cu marș funebru. În 1842, scrie 
Balada a IV-a, Berceusa, Barcarola, lucrări prin care Chopin accede 
la acea libertate din Poloneza-Fantezie op. 61 în la bemol major, 
urmată de Sonata pentru violoncel și pian op. 65 și Nocturnele op. 62. 
Mai mult decât tristeţea discretă care îl reprezentase la un moment 
dat, cele trei Valsuri op. 64, cele trei Mazurci op. 63, 17 Cântece 
poloneze op. 74, publicate după moartea lui, stabilesc perfecțiunea 
expresiei modelului componistic de maturitate. Mazurca op. 68 nr. 4 
este ultima lui operă, simbol al unei iubiri fidele pentru patria sa 
(„Mazurcile lui Chopin, spunea Schumann, sunt tunuri acoperite de 
flori”). Cel din urmă concert parizian are loc la Pleyel, pe 16 
februarie 1848, dezvăluind publicului „misterul unei interpretări 
care nu are asemănare în regiunea noastră terestră”, cum scrie la 
Paris cronicarul de la Gazeta muzicală. 

Chopin s-a născut sub semnul precocității și al unei recunoașteri 
imediate a darurilor sale de pianist și de compozitor, profund legate 
prin inspiraţia creatoare și multitudinea de nuanţe, de timbruri ale 
interpretului. Acestea au determinat impresia unei muzici evident 
originale, în forme tradiţionale personalizate și reinterpretate (scherzo, 
preludiu, sonată etc.), inspirându-se în mod ideal din izvoarele unui 
folclor naţional de natură imaginativă. Pianistica sa pretinde un 

echilibru subtil între virtuozitate și inspiraţie, un rafinament extrem 
al alternanţelor dinamice, al ornamentelor fluide ce anunţă transpa- 
rența și luminozitatea impresionistă, dar și o sensibilitate bogată, 
diversă, poate oarecum angoasantă. 

Primul compozitor de anvergură care s-a dedicat în exclusivitate 
pianului, Chopin creează o nouă atitudine a interpretului spre supleţe, 
succesiuni vertiginoase, mobilitate a mâinii, o educaţie inteligentă a 
digitaţiei, utilizarea celor două pedale concurând la completa stăpâ- 
nire a claviaturii și a instrumentului. Rubato-ul este o caracteristică, 
observată încă de Liszt și Debussy, definitorie pentru execuţia 
chopiniană, conferind frazei melodice un accent personal. 
Admirându-l pentru virtuozitatea sa pe Paganini, aprofundând 
cunoașterea lui Bach, muzicianul său preferat, alături de Mozart, 
Chopin a făcut o alegere esenţială, ce îi definește personalitatea, 
mărturisind: „Muzica este doar muzica singură”, definind astfel 
identitatea personală. După el, pianul nu a mai fost niciodată ceea 
ce fusese înainte, ci a suferit o metamorfoză completă. Începând cu 
Liszt, Anton Rubinstein sau Paderewski, de la Cortot la Horowitz 
sau Lipatti, Chopin nu a încetat niciodată să fie slujit, într-adevăr, de 
cei mai mari interpreţi. El rămâne încă, în întreaga lume, unul dintre 
compozitorii aflaţi cel mai frecvent în repertoriile de concert, pentru 
că a identificat sufletul naţional cu universalitatea, muzica cu starea 
poetică de nestinsă ardere umană. 


În vecinătatea sa, deși mai rezervat ca inspiraţie poetică, Stanislav 
Moniuszko (1819 - 1872) asigură deschiderea Școlii naţionale 
poloneze către alte genuri. Formaţia sa artistică, la Conservatoarele 
din Varșovia și Berlin, i-a permis mai târziu să predea compoziţia. 
După 1858, anul succesului operei sale Halka, s-a stabilit la 
Varșovia, numit director al Operei și fiind considerat cel mai mare 
compozitor polonez de opere și melodii. Halka, prima operă naţio- 
nală poloneză, l-a făcut celebru, sintetizând orizonturile estetice și 
mijloacele tehnice pe care compozitori contemporani cu Chopin și 
cu Moniuszko, ca Elsner, Stefani sau Kamienski, începuseră să le 
promoveze în viaţa culturală naţională. Moniuszko nu a încetat să 
exprime, mai ales prin melodiile lui, temperamentul muzical 
polonez. În timp ce Chopin a depășit orizontul naţional, Moniuszko 

reprezintă din interior Polonia romantică a secolului al XIX-lea. 
Printre creaţiile destinate teatrului muzical, unele prezente și acum 
pe scenele poloneze, putem menţiona: Nowa Precioza, Nowy Don 
Quichot, Loteria, Bettly, Flis, Hrabina-Contesa, Verbum nobile și 
Straszny Dwór - Conacul cu stafii. Este un teatru naţional prin 
tematică și descrierea obiceiurilor poloneze, construit ca arhitecto- 
nică în spiritul operei italiene, de la care preia și modul de realizare 
a întregului. Ca și în alte școli naţionale, asemenea opere reprezintă 
și experienţa necesară unei afirmări din ce în ce mai autonome, 
drumul pe care vor merge și urmașii lui Moniuszko. 


Într-o mare măsură considerat un posibil urmaș al faimosului Nicolò 
Paganini, Henryk Wieniawski (1835 — 1880) reprezintă, în mijlocul 
secolului romantic, tipul de virtuoz capabil a demonstra și aparte- 
nenţa la muzica unei școli naţionale. O pregătire artistică desăvârșită, 
la Paris, precede cariera sa violonistică de mare succes european și, 
mai apoi, peste Ocean, în Statele Unite. Wieniawski s-a dovedit 
capabil să creeze o muzică menită a lărgi propriul repertoriu. A 
compus lucrări instrumentale și două concerte destinate a-i pune în 
valoare uimitoarea tehnică. Valoarea muzicală a acestor lucrări l-a 
impus însă printre muzicienii de această factură, concertele sale 
rămânând celebre pentru repertoriul spectaculos și contribuind la 
cunoașterea spiritului polonez în lumea întreagă. Ca și în ale cazuri, 
citim, în ceea ce au lăsat posterităţii asemenea reprezenzanți, prin- 
cipalele elemente de proiectare a muzicii naţionale în ansamblul 
artistic postromantic al secolului următor. 


Romantismul muzical belgian 


Pare că aspectele principale ale culturii muzicale belgiene nu sunt 
relevante în perioada secolului XIX, majoritatea manifestărilor fiind 
dominată de zona francofoniei și, parţial, de cea germanică, fără a 
mai lua în considerare tradiţia flamandă și pe aceea a clasicismului 
european. Dacă ne rememorăm perioada Ars Novei, înţelegem 
atunci acest spațiu ca un loc de intersecţie a culturilor și etniilor, 
capabil a iradia, ceea ce este, firește, o calitate ce nu trebuie ignorată. 
Totuși, pe de altă parte, mai ales viaţa muzicală franceză agreează 

destul de puţin prezența belgienilor, pe care nu îi asimilează întru 
totul ca valori componente. Este cazul lui Andr Ernest Modeste 
Grâtry (1741 — 1813), provenit dintr-o familie de muzicieni din 
Liege, cu studii la Roma (elev al lui Padre Martini), membru al 
Academiei Filarmonice din Bologna. În 1768 s-a stabilit la Paris, 
care va rămâne centrul activităţii sale. Cu primele sale opere, le 
Huron și Lucile, devine muzicianul la modă din Franţa prerevoluţio- 
nară. În perioada revoluţiei a fost ales membru al Institutului și 
inspector de studii la Conservator. În componistică, urmează mode- 
lele predecesorilor, Rameau, Haydn sau Mozart, dar și ale autorilor 
de opere comice pariziene, Duni, Monsigny și Philidor. Inovaţiile 
lui Gr&try se manifestă în formele muzicale, continuitatea dramatică 
fiind asigurată de ansambluri, de desființarea dialogului vorbit, sub 
influenţa operei bufe italiene (Rosière de Salency, Colinette, Zémire 
et Azor). Romanţa lui Blondel, care revine de nouă ori de-a lungul 
operei Richard Coeur de Lyon (citată de Ceaikovski în Dama de Pică), 
constituie unul dintre primele exemple de „motiv de reminiscență”, 
care va sugera funcția leitmotivului în opera secolului al XIX-lea. 
Toate acestea, inclusiv atracţia către experiment, îi conferă calitatea 
de precursor al operei romantice. 


Printre primele personalități marcante ale începutului de secol se 
află și Henri Vieuxtemps (1820 — 1881). Debutează ca violonist de 
timpuriu, iar B&riot îl aduce la Paris. Întreprinde încă din acea 
perioadă turnee europene, întâlnindu-se cu Spohr la Viena, cu 
Paganini la Londra. Reîntors la Paris pentru a studia compoziţia la 
Conservator, începe să scrie muzică, mai ales pentru vioară. Către 
sfârșitul vieţii predă cursuri de interpretare la Conservatorul din 
Bruxelles, unde îl are ca elev pe Ysaye. 

Șef al Școlii violonistice belgiene, căreia îi aparţine întrucâtva și 
George Enescu, a compus transcripții și fantezii, concerte. Din reper- 
toriul solistic care a rămas actual pot fi menţionate mai ales Concertul 
nr. 4 în re minor, op. 31, Concertul nr. 5 în la minor, op. 37. 


Aproape contemporan cu el, César Franck (1822 — 1890) a studiat 
la Școala regală de muzică din Liège, după care, în 1835, a venit la 
Paris pentru a urma cursurile lui Reicha, Zimmermann și Leborne, 
pentru contrapunct și fugă, obținând un „mare premiu de onoare” 


149 


pentru pian, un premiu pentru fugă și un altul pentru orgă. Părăsește 
Conservatorul pentru turnee de concerte în Belgia, Germania și 
Paris. Pentru propriul repertoriu, compune numeroase pagini de 
virtuozitate, lucrări pentru pian și vioară (Andante quietoso), trei 
Triouri, dedicate regelui Belgiei, în care se afirmă deja principiul 
ciclic care îl atrăgea pe muzician. Franck va fi numit, în 1858, 
organist la Sainte-Clotilde, la Paris. Începând de atunci, geniul lui se 
va afirma. El compune pentru început câteva lucrări religioase: Misa 
solemnă, Andantino pentru orgă, Motete, Imnuri pentru orgă mare, 
șase Piese pentru orgă mare. Acestea, prin factura lor revoluţionară 
și prin scriitura savantă, prin limbajul pătruns de fervoare, dau 
semnalul revirimentului muzicii religioase pentru orgă în Franţa. 
Câţiva admiratori și elevi ai lui Franck au înfiinţat S.N.M. (Societatea 
Naţională de Muzică) a cărei deviză „Ars Gallica” avea și semnifi- 
caţia unui program, constând în promovarea interpretării și compu- 
nerii muzicii franceze. Franck a atras în jurul lui un număr de tineri 
compozitori (d'Indy, Duparc, Chausson etc.) care, formând celebra 
„bandă a franckiștilor”, îl vor determina pe profesorul lor să iasă din 
anonimat, făcându-l să se manifeste prin lucrări noi. La maturitate, 
Franck va urma deci o triplă carieră: de profesor (la Conservator), de 
organist (la Sainte-Clotilde) și de compozitor. În fiecare an, apare 
câte o operă majoră. Apoi, vor lua naștere poemele simfonice le 
Chasseur maudit, les Djinns, Preludiu, coral și fugă, Preludiu, arie 
și final pentru pian, Variaţiunile simfonice pentru pian și orchestră, 
Sonata pentru pian și vioară, Simfonia în re minor, Cvartetul de 
coarde (1889) și Trei corale, ultima lucrare și testamentul său de 
compozitor pentru orgă. 

Influenţa lui Franck s-a manifestat pe mai multe planuri, ca inovator 
în domeniul muzicii de cameră și continuator al simfonismului lui 
Beethoven şi Schumann, uneori marcat de Wagner. În mod 
deosebit, procedeul formei ciclice, prin reapariţia temelor dintr-o 
mișcare în cealaltă și prin suprapunerea lor în partea finală, conferă 
compozițiilor sale o arhitectură solidă și o mare unitate. Adăugăm 
scriitura mobilă și cromatică, dominată de modulaţii bogate, care 
pot reprezenta tot atâtea noi puneri în lumină ale discursului. 

Chiar dacă el va suscita urmașilor și reacții contrare esteticii sale, 
„maniera” lui Franck poate fi încă percepută la aceștia. Întreaga sa 
creaţie este naraţiunea acestei cuceriri, austeră cu bună știință, dar 

asumată pe deplin. Este interesant de observat faptul că muzicologia 
franceză nu a încetat să-l considere un străin, mari tratate de istorie 
a muzicii — cel semnat de Albert Lavignac de exemplu — ignorând 
integrarea sa în Școala franceză, firește ca un câștig de prestigiu al 
celei belgiene care, astfel, are partea sa importantă de contribuţie în 
perioada romantică. 


Un ultim reprezentant al epocii, compozitorul Guillaume Lekeu 
(1870 — 1894) poartă cu tragism amprenta presupusă a unui potențial 
componistic de excepţie. În foarte scurta sa existenţă a lăsat defini- 
tivată doar o singură capodoperă, Sonata pentru vioară și pian, 
entuziast evaluată de posteritate. Eugene Ysaye va duce spre final o 
Sonată de violoncel și un Cvartet de coarde, alături de care rămân 
nevalorificate fragmentele unei opere și a două simfonii, muzică 
instrumentală și de cameră, pentru care molima febrei tifoide s-a 
arătat necruțătoare, stingând viaţa artistului la numai 24 de ani. 


Pentru arta viorii secolului XX, Eugene Ysaye (1858 — 1931) este una 
dintre personalităţile unice, capabile a defini statutul de excepţie al 
interpretului virtuoz ce sintetizează principalele direcţii ale artei 
timpului său. Discipol al lui Viextemps și Wieniawski, a făcut o 
spectaculoasă carieră solistică. La aceasta se adaugă însă și impor- 
tante contribuţii la literatura viorii. Cele șase Sonate pentru vioară 
solo, singulară incursiune în domeniul componisticii, continuă și 
actualmente să fascineze pe orice mare violonist și, firește, publicul. 
Dincolo de alte creaţii ale sale — Trio de concert op. 19, Divertimento 
pentru vioară solistă și orchestră, Poeme nocturne op. 29 pentru 
vioară, violoncel și orchestră — aceste Sonate au cucerit statutul de 
excepție al unanimităţii valorice și de originalitate. Publicate sub 
Opus 27, sonatele sunt marcate, după observaţia autorului, de 
modelul estetic și componistic bachian, care îl obseda pe violonist. 
Remarcăm personalitatea concepției ciclului în integralitatea sa, 
semnificaţia tehnicii instrumentale, complexitatea unei scriituri care, 
spune Ysaye, „... își află puterea în polifonie. Dacă se dorește, 
tehnica acordurilor, arpegiilor, a dublelor, triplelor și cvadrupelor 
coarde poate oferi o simultaneitate a sunetelor multiple. Toate acestea 
sunt puse în serviciul unei gândiri muzicale libere, fanteziste și, nu 
în ultimul rând, rapsodice.” Este interesant de subliniat că, simbolic, 

fiecare sonată este dedicată unui prieten violonist pentru care Ysaye 
nutrea o preţuire aparte. Sonata |, în sol minor, a fost dedicată lui 
Joseph Szigeti, pentru Sonata a II-a, în la minor, beneficiarul dedicaţiei 
este Jacques Thibaud. Dedicată lui George Enescu, Sonata a III-a în 
re minor este cea mai concisă din ciclul respectiv, iar Sonata a IV-a 
în mi minor este dedicată nu mai puţin ilustrului Fritz Kreisler. 
Penultima lucrare a ciclului, Sonata a V-a, în sol major, este gândită 
pentru unul dintre elevii lui Ysaye, Mathieu Crickboom, care a fost 
vioara a doua în formaţia de Cvartet a marelui interpret. Ciclul se 
încheie cu Sonata a Vl-a, în mi major, destinată violonistului 
spaniol Manuel Quiroga, a cărui carieră a fost întreruptă de un tragic 
accident. Neîndoios, acest Opus 27 este o operă unică, ce rezistă 
astfel în posteritatea artei violonistice belgiene de aproape un secol, 
ilustrând tranziţia de la Romantism spre epoca modernă. 


Romantismul muzical nordic 


Contribuţia în muzica romantică a ţărilor nordice este încă destul de 
limitată, mai ales datorită numeroaselor schimbări în configuraţia 
istorică și tradiţia culturală. Precumpănește doar un important fond 
de tradiţie folclorică, la care se adaugă particularităţile existenţiale 
condiționate de climă și peisaj. Influențele europene din secolele 
precedente, de la cele flamande la cele germanice, britanice sau 
italiene, au o anume pondere în țările scandinave care vor câștiga în 
notorietate europeană oarecum mai târziu, în sec. al XIX-lea, prin 
Niels Gade, Edward Grieg sau Jan Sibelius. 


DANEMARCA 


Componistica se manifestă în Danemarca încă din a doua jumă- 
tate a secolului XVIII prin autori de teatru muzical, aproape 
greu de cunoscut în teritoriul european, P. Schultz, F. Aunzen, 
E.F. Wayse. Discipol al lui Haydn, Frederik Kuhlau (1786 — 1832), 
originar din Germania, s-a refugiat în Danemarca în 1810 pentru a 
evita înrolarea în armata napoleoniană, impunându-se ca pianist și 
compozitor al Casei Regale. A scris sonatine pentru pian, piese 
pentru flaut, muzică de cameră, un concert pentru pian, opt comedii 

lirice, care s-au bucurat de un mare succes (Roverborgen — „Bârlogul 
tâlharilor”, Trylleharpen, Elisa, Lulu, William Shakespeare, Elverhaj — 
„Muntele elfilor”). Numele său este legat și de o anecdotă: 
Beethoven, întâlnindu-l în 1825, a compus un canon intitulat Kühl, 
nicht lau. Îi urmează P.E. Rassmunsen, Christian Lumbze — supranumit 
„Strauss al Danemarcei” — și J.P.E. Hartimann (1805 — 1900), despre 
care Grieg spunea că „a exprimat visările noastre nordice, ale 
tinereţii generaților ce i-au urmat”, cu creaţii de operă (Der Rabe, 
Micuța Christine) și lieduri. Legătura cu romantismul epocii va fi 
realizată de Niels Gade (1817 — 1890). Succesul primei sale lucrări, 
uvertura Ecouri din Ossian (1840), a atras atenția lui Mendelssohn 
Bartholdy și L. Spohr, ceea ce i-a permis să obțină o bursă de studii 
la Leipzig, unde a devenit apoi profesor la Conservator și succesorul 
lui Mendelssohn la Gewandhaus. Întors la Copenhaga, a condus 
Musikforeningen, a înfiinţat Conservatorul Regal, împreună cu 
J.P.E. Hartmann și H.S. Paulli. Lucrările lui sunt caracterizate prin 
spiritul romantic și un discret lirism danez: opt simfonii, baletul 
Et Folkesagn, opera balet Elverskud, uverturi, cantate, lieduri, 
muzică de cameră, piese pentru pian. Muzica lui, scria Schumann 
în cronicile sale „... ne poartă cu gândul la încântătoarele păduri de 
fag din Danemarca...”. 


FINLANDA 


Prin separarea Finlandei de Suedia se pun bazele unei vieţi muzicale 
proprii la Helsinki, sub conducerea lui F.A. Ehrström, compozitor 
de melodii, și a germanului Fr. Pacius (opera Loreley). Au devenit 
cunoscuţi în Europa câţiva compozitori romantici, ca Moring, 
K. Collan, mai târziu organistul R. Faltin, care a răspândit muzica lui 
Bach în Finlanda, și muzicologul Martin Wegelius. De-abia prin Jan 
Sibelius, la finalul Romantismului și începutul secolului XX, Școala 
naţională finică ajunge să-și contureze importanţa. 


NORVEGIA 


In ansamblul țărilor nordice, patrimoniul muzical norvegian este mai 
bogat datorită varietăţii muzicii populare, a instrumentelor specifice 
și compozitorilor formaţi sub influenţa germanică - J.D. Berlin 

(1714 — 1787), J.H. Berlin (1741 — 1807), L. M. Lindeman (1812 — 1887). 
Un rol important îl are și faimosul virtuoz romantic al Nordului, 
violonistul Olle Bull (1810 — 1880). Richard Nordraak (1842 — 1866), 
care este și autorul imnului naţional norvegian, Ja, vi elsker dette 
landet... („Da, noi iubim această țară...”), a lăsat puţine lucrări în 
scurta sa existență — muzică de scenă pentru piesa Maria Stuart a 
lui B. Bjørnson, romanțe și câteva piese pentru pian. Dar rolul lui va 
fi esenţial prin influenţa exercitată asupra lui E. Grieg, pe care l-a 
convins de credinţa în posibilitatea creării unei muzici naţionale 
norvegiene (tendinţă reprezentată de grupul Euterpe, cu Nordraak, 
C. Horneman și G. Matthison-Hansen). Înaintea lui Grieg, din gene- 
raţia celei de a doua jumătăţi a secolului XIX, mai poate fi amintit 
Martin Udbye (1820 — 1880), autorul primei simfonii norvegiene. 


Cel mai de seamă muzician romantic nordic, Edvard Grieg 
(1843 — 1907) și-a desăvârșit pregătirea la Conservatorul din Leipzig, 
apoi la Copenhaga, cu Niels Gade, întâlnindu-i pe compozitorii 
care constituiseră grupul Euterpe, ca o reacţie la influența germană 
a lui Schumann și Mendelssohn. Revenit în Norvegia, luptă pentru o 
artă naţională, susținând în paralel o carieră de compozitor și 
interpret, pe lângă o dificilă activitate de organizator al vieții muzi- 
cale. Dirijor apreciat, el nu a fost un pianist virtuoz, dar s-a remarcat 
ca un interpret sensibil. Cu ajutorul lui J. Svendsen (1840 — 1911), a 
reușit treptat să impună ideea unei muzici naţionale. Durabila 
celebritate a lui Grieg se sprijină pe lucrările lui cele mai cântate, 
muzica de scenă la Peer Gynt de Ibsen și Concertul pentru pian în 
la minor. Grieg a manifestat, de asemenea, o mare abilitate în 
crearea miniaturilor muzicale, melodii vocale și piese pentru pian. 
În perspectiva timpului apare și ca un armonist îndrăzneţ (oscilări 
între modurile major și minor), iniţiator de limbaj într-o viitoare artă 
„impresionistă” ce a influențat compozitori precum Debussy, Ravel 
și Delius. Inspirația lui populară este cea mai autentică în piesele 
vocale și pianistice (Piese lirice). Se mai pot menţiona din lucrările 
pentru orchestră muzica la Sigurd losalfar, suita Din vremea lui 
Holberg, Simfonia în do minor, Suita lirică, Dansuri simfonice. 
Amprenta personală se desprinde din geniul inspiraţiei melodice, 
valorizate poetic și dramatic în capodopera sa, Concertul pentru 

pian în la minor, construit oarecum după modelul capodoperei lui 
Schumann și adnotat pentru elemente de tehnică virtuoză după 
sfaturile lui Liszt. Este cel mai de seamă artist norvegian care se 
distinge printr-o superbă sinteză a spiritului naţional cu universa- 
litatea, sinteză recognoscibilă în majoritatea creaţiilor sale a căror 
popularitate nu și-a pierdut ecoul în secolul următor. 


SUEDIA 


Datorită izolării și lipsei de interes pentru o manifestare artistică 
națională, evoluţia culturii muzicale suedeze a fost oarecum mai 
lentă, în afara creaţiei populare. Un prim reprezentant în secolul XVIII 
este Johan Helmich Roman, care organizează și primele concerte 
publice la Stockholm. Datorită regelui Gustav al III-lea (cunoscut și 
ca personajul inspirator pentru eroul principal din opera Bal mascat 
de Verdi), care sprijină cultura și universităţile, viața muzicală va 
cunoaște o oarecare animare, fiind reprezentată de compozitori 
precum J.M. Kraus, H.P. Johnson, C.M. Bellman. Un stimul impor- 
tant va fi publicarea culegerilor de cântece populare suedeze, 
subiect pentru mulţi muzicieni ai locului, printre care Haeffner și 
Fr. Lindblad. Simfonistul cel mai de seamă al perioadei este însă 
Franz Berwald (1796 — 1868). Membru al Academiei Regale de 
Muzică și profesor de compoziţie la Conservatorul din Stockholm, 
el a început de timpuriu cariera solistică de violonist și compozitor. 
La Berlin (1829), relaționează cu Mendelssohn și Zelter, iar la Viena, 
unele creaţii i-au fost cântate cu succes. Creaţia lui Berwald, puţin 
prețuită în Suedia în timpul vieţii sale, este de o certă originalitate, 
dar îmbină și elemente stilistice diverse, Schubert, Schumann sau 
Berlioz, prin scriitura de o mare putere evocatoare, prin concizie, 
un anume clasicism și o serie de trăsături scandinave. Berwald a 
scris șase simfonii (printre care Simfonia „s6rieuse” în sol minor, 
Simfonia „capricieuse” în Re major, Simfonia „singuliere”), poeme 
simfonice (Joc de efecte, Amintire din Alpii norvegieni), compuse 
înaintea poemelor lui Liszt, uverturi, muzică de cameră, concerte 
pentru pian și pentru vioară, operele Estrella de Soria și Regina din 
Golconde. Prin personalitatea muzicii sale, Berwald se înscrie drept 
cel mai important artist al romantismului național suedez. 

Romantismul muzical englez 


După puternica personalitate a lui Händel, urmează în Anglia, la 
finalul Clasicismului, câteva prezenţe mai puţin relevante — Th. Tudway, 
W. Turner, W. Croft. Mai semnificativă fusese creaţia de operă a lui 
Thomas Arne și cea orchestrală a lui Joh. Christian Bach, urmat la 
Londra și de prezenţa lui Haydn. Putem vorbi deci de momente de 
apogeu englez al unor cariere de muzicieni germani, fapt carac- 
teristic pentru contextul cultural britanic. Pentru începutul secolului 
XIX, istoriografia a consemnat, la modul general, că Anglia este „o 
țară fără muzică”, dominată de europeni (de la Haydn la Weber sau 
Mendelssohn, Rossini, Berlioz sau Rossini, Verdi, Liszt, Spohr, Wagner, 
Dvorâk și Ceaikovski). Printre numele care au un oarecare relief se 
numără doar John Field, G.A. Macfaren, M.W. Balfe, W.S. Bennet. 


Pianist și compozitor irlandez, John Field (1782 — 1837) a fost la 
Londra elevul lui Clementi. La Paris, în 1802, interpretările date 
creaţiei lui de Bach și Händel au suscitat admiraţia, Field conti- 
nuând turneele în Germania și Rusia. În drumul numeroaselor sale 
concerte, Viena a primit triumfal Nocturnele sale, Field fiind primul 
care dăduse asemenea titlu unor pagini romantice pentru pian. 
Artistul a contribuit la evoluţia tehnicii interpretării pianistice și a 
îmbogăţit literatura romantică, piesele sale precedând creaţia marilor 
romantici (Schubert, Mendelssohn, Chopin, Schumann). Field pare 
să-i anunţe prin inventivitatea melodică și intenţiile expresive 
ce corespund începutului de romantism. Spre deosebire de el, 
M.W. Balfe (1808 — 1870) cultivă mai ales genurile muzicii vocale — 
melodii, cantate, opere —, fiind puternic influenţat de Rossini. Mai 
tânăr decât contemporanii săi, G.A. Macfaren (1813 — 1887) a fost un 
important profesor la Universitatea din Cambridge, creaţia sa cuprin- 
zând opere (Don Quixote, Robin Hood), oratorii, cantate, nouă 
simfonii, uverturi, concerte (vioară, violoncel, flaut). Pe William 
Sterndale Bennet (1816 — 1875), în mijloc de secol XIX, o promisiune 
a componististicii engleze, îl aprecia în mod deosebit Robert Schuman 
în cronicile sale din Neue Zeitschrift für Music: „... prezentarea unei 
individualități luminate... în care surprinde afinitatea elocventă 

cu Mendelssohn...”. Printre cele mai importante lucrări ale sale 
se rețin opt simfonii, muzică instrumentală (pian, orgă), muzică 
vocal-simfonică religioasă. 


Linia culturală a muzicii engleze, în acest secol fără glorii naţionale, 
este conturată și de preocupările de istoriografie și cercetare teore- 
tică, în rândul cărora, pentru secolele XVIII și XIX, pot fi menţionate 
nume prestigioase ca Sir John Hawkins (1719 — 1789), Charles Burney 
(1726 — 1814) și Robert Lucas Pearsall (1795 — 1856). Disciplină in- 
clusă în focarele de cultură de la Oxford și Cambridge, muzicologia 
engleză a fost un puternic sprijin pentru afirmarea constantă a profesio- 
nalismului care a dus la relevanţele componistice din secolul XX. 


Romantismul muzical ungar 


În fapt, Școala naţională ungară își deschide drumul spre o mani- 
festare autonomă față de muzica austro-germană relativ târziu, la fel 
ca Școala cehă, și numai atunci când prima mare personalitate a 
Romantismului își manifestă prezenţa oarecum disjunct, deși tot în 
context european. Aceasta se datorează marelui artist Franz Liszt 
(1811 — 1886), care provine dintr-o familie din preajma domeniilor 
prinţului Esterházy. Tatăl său, violoncelist în orchestra prinţului, i-a 
creat condiţiile cunoașterii muzicii lui Haydn, Mozart și Beethoven. 
Datorită unui talent de excepție, de timpuriu manifestat, a studiat la 
Viena sub îndrumarea lui Salieri și Carl Czerny. Apoi, la Paris, 
Cherubini îi refuză intrarea la Conservator, sub pretextul originii 
sale străine de Franța, devenind astfel elevul lui Paer și Reicha. Ca 
pianist, debutează la Paris, după care urmează turnee în Anglia, 
cunoscând deja mari succese în compania lui Berlioz, Chopin și 
Paganini, care vor avea o mare influență în promovarea sa muzicală. 
Cariera itinerantă de pianist-virtuoz — cea mai spectaculoasă în 
epocă — îl va conduce în toate marile orașe europene. Astfel, începe 
să compună, după obiceiul timpului, muzică pentru propriile reci- 
taluri: Rapsodiile ungare și Studiile după Paganini. În majoritatea 
cazurilor, programele de recital nu conţineau, cu excepția lucrărilor 
sale, decât muzică germană, de Chopin sau Scarlatti. Datorită faimei 
sale este numit Kapellmeister al Ducelui de Weimar, ceea ce îi îngă- 
duie să înceapă o nouă perioadă a componisticii sale. Renumele 

său poate fi caracterizat de biografi drept cultural francez, muzical 
german și sentimental ungur. În căutarea exprimării noului, creează 
capodopera sa pianistică, Sonata în si minor (1853), și importante 
lucrări simfonice (ciclul poemelor din care fac parte Preludiile, Tasso) 
și vocal-simfonice, înnoind genurile tradiţionale, precum Simfonia 
„Faust”, Simfonia „Dante”. Marie d'Agout (în literatură Daniel 
Stern) este cea care îi sprijină primii ani de carieră, recompensată 
fiind de superbe dedicaţii ale partiturilor lisztiene. Fiica lor, Cosima, 
avea să devină mai târziu soţia lui Wagner. În această perioadă Lizst 
inovează tehnica spectaculară a pianului (mai ales virtuozitatea 
utilizării braţelor și anvergura pasajelor de velocitate) și promovează 
formula recitalului solistic. Ca pianist, el avea o foarte mare disponi- 
bilitate tehnică și o conformaţie ideală a mâinilor. El a știut să reia, 
punct cu punct, problemele de digitaţie ca și salturile de octave, 
temele în acorduri, trilurile paralele, depășindu-i de departe pe 
aceia care erau consideraţi pe atunci modele. Confruntările sale în 
concursuri pianistice de recitaluri paralele cu Thalberg au rămas 
legendare. Liszt abordează pianul într-o perspectivă expansionistă. 
Celebrele sale „transcripții” (simfonii de Beethoven, Berlioz, lieduri 
de Schubert, parafraze după opere italiene etc.) nu sunt doar lucrări 
strălucitoare. Asemenea reducţii, aduse în sala de concert, ating un 
înalt grad de desăvârșire. Experienţa lui de improvizație pianistică 
i-a inspirat marile îndrăzneli de formă, scriitură, sonoritate, modul 
lui de a reînnoi dezvoltarea, chiar în lucrările simfonice. Dovada 
vitalităţii artei sale i-a oferit-o posteritatea, pentru care interpretul 
rămâne o legendă, iar compozitorul o prezență mereu fascinantă. 

De altfel, Prinţesa Caroline Sayn-Wittgenstein, marea lui sfătuitoare 
în cea de-a doua parte a vieţii sale, l-a convins să renunţe la cariera 
de pianist-virtuoz pentru a se consacra doar compoziţiei. În timpul 
primilor ani de la Weimar, Liszt nu numai că a scris majoritatea celor 
mai cunoscute lucrări ale sale, dar a și montat și dirijat, în virtutea 
postului de capelmaistru, nenumărate lucrări ale contemporanilor 
săi, semnând în special premiera cu Lohengrin de Wagner, Troienii 
de Berlioz, Samson și Dalila de Saint-Saëns etc. Aflat în fruntea unei 
orchestre, a putut scrie, revizui și experimenta seria de poeme 
simfonice. Weimar a devenit un loc de întâlnire al avangardei epocii. 
În 1865 Liszt a intrat în ordinul minorit. Convingerile religioase ale 

abatelui Liszt au fost deseori subiect de glumă, dar muzicianul, 
profund credincios, a devenit om al bisericii după ce această vocație 
îl însoțise întreaga viaţă. La Roma a descoperit repertoriul vocal al 
Renașterii, ceea ce avea să-i deschidă calea pentru mari lucrări 
religioase, cum ar fi Via crucis pentru orgă și variațiunile pe tema 
lui Bach, Weinen, Klagen, Sorgen, Zagen. Marele călător european 
și-a consemnat drumurile, impresiile și lecturile într-un inedit jurnal 
romantic, dedicat însă partiturii pianistice, Anii de pelerinaj. La 
Budapesta și-a făcut unele speranțe de compozitor național. Liszt, 
care se autodefinea „pe jumătate franciscan, pe jumătate țigan” și 
care evoca „această ţară stranie, al cărei rapsod am vrut să fiu”, 
cunoaște ideile Școlii naționale care, mai târziu, l-a revendicat ca 
reprezentant, în context european. Dintre capodoperele pianistice, 
în afara Anilor de pelerinaj, mai pot fi amintite Studiile de concert, 
Studiile trancendentale, lucrări marcate de tendinţa cultivării unui 
complex programatism muzical, precum și cele cinci Mephisto 
Walzer, piese de mare dificultate tehnică și imaginativă, din care 
ultima, subintitulată Bagatelle sans tonalité, este o premoniţie pentru 
apropiata abandonare a tonalităţii la începutul secolului următor. 
Prietenul său, Richard Wagner, va prelua din inovațiile sale nume- 
roase idei, refolosite în creațiile de operă, în orchestrație, forme sau 
armonie. Liszt a promovat, de asemenea, multe idei proiectate în 
viitorul muzicii, pornind pe drumul poliarmoniei — care va contribui 
la deteriorarea principiilor muzicii tonale. Neîndoios, marile sale 
concerte pentru pian și orchestră, simfoniile, poemele simfonice, 
liedurile, ciclurile pianistice alcătuiesc un bogat fond artistic romantic, 
de care interpreţii și publicul se arată foarte interesaţi. Muzicienii 
unguri au considerat acest patrimoniu ca un bun naţional ce stă 
drept temelie a istoriei artei naţionale romantice. 


Alăturarea lui Ferenc Erkel (1810 — 1893) se justifică mai mult prin 
modul în care acest artist a contribuit decisiv la definirea componis- 
ticii ungare, chiar dacă se află în umbra marelui său contemporan, 
ce a aparținut mai mult culturii europene. Provenit dintr-o familie 
de origine olandeză, Erkel și-a început cariera la Cluj și s-a instalat 
de-abia apoi la Pesta, puţin înainte de deschiderea Teatrului Naţional, 
unde a fost numit prim-dirijor. Devenit directorul muzical al tea- 
trului, a înființat concertele Societății Filarmonice din Budapesta, a 

predat pianul la Academia Regală de Muzică, al cărei director a și 
fost. În 1884, cu toată vârsta înaintată, a fost numit director pe viaţă 
al Operei Naţionale din Budapesta, care tocmai se inaugurase. Prin 
subiectele pe care le-a abordat, creaţia lui Erkel în domeniul liric a 
avut rolul de a impune o formă de rezistenţă a poporului ungar față 
de dominaţia culturală austriacă. După o operă de tinereţe, Măria 
Báthori, în 1844 a avut loc premiera cu László Hunyadi, primul 
erou de operă din istoria Ungariei, și apoi capodopera Bânk Bân, 
prezentată în premieră la Pesta, în 1861. Pe plan muzical, Erkel nu 
apare ca un inovator ce se inspiră din autentice izvoare ale muzicii 
populare ungare. Pornind de la modelele epocii, provenind de la 
Rossini, Bellini, Auber și Meyerbeer, el s-a lăsat cucerit de influența 
germană, în special de aceea a lui Wagner, evidentă în ultimele sale 
creaţii, Regele Ștefan, Uvertura solemnă. Moștenirea componistică 
a lui Erkel cuprinde 10 opere, șase opere-comice, imnul naţional 
ungar, muzică de scenă, uverturi, piese pentru pian și lucrări 
camerale, suficiente argumente pentru a-l considera întemeietorul în 
fapt al Școlii naţionale ungare, datorită complexei sale activități. 
Dacă institutul superior de muzică din Budapesta poartă numele lui 
Liszt, în aceeași măsură teatrul de operă al capitalei ungare a fost, 
pe drept, denumit Erkel, ca și un binecunoscut concurs internaţional 
de canto. De-abia în secolul următor, aceste premise se vor 
consolida într-o veritabilă școală componistică. 


Romantismul muzical românesc 


Se poate vorbi despre o realitate a romantismului românesc pe 
teritoriul secolului al XIX-lea? Desigur, aceasta se demonstrează 
destul de clar pentru o lume a confluenţelor culturale și geografice, 
caracteristică ţărilor românești. Dar, în același timp, procesul este 
deosebit de alte zone europene, pentru că ideile s-au propagat în mod 
deosebit și a fost nevoie de construirea unor generaţii de intelectuali 
capabili a le prelua în întreaga semnificaţie a acestei epoci. 

Pragul secolului al XIX-lea reprezintă în fapt activizarea unui 
complex proces de definire a unei configurații naţionale, pe plan 
istoric și al societăţii românești, un proces ce se desfășoară într-o 

cadență din ce în ce mai marcantă a integrării în civilizaţia conti- 
nentală. Cultura occidentală este încă, pentru primele decenii, o 
cauză care câștigă un domeniu în care nu se răspândește cu repezi- 
ciune, fiind nevoie de eforturi de implementare, pe de o parte, de 
îndepărtare a influențelor retrograde, provenind din istoria dominaţiei 
orientale, pe de altă parte. Deci, în România procesul începe pe un 
teren virgin, altfel spus, slab receptiv progresului romantic în 
comparaţie cu marile focare de idei filosofice, estetice, artistice ale 
Europei. Muzica europeană devine, din această perspectivă, una 
dintre formele importante de relație concretă, pe linie de cultură, cu 
țările vecine, mai ales cu Franţa, Germania și Italia, oarecum mai 
rezervată cu Rusia. Este vorba, în primul rând, de crearea condițiilor 
activizării contactelor, de prezenţa artiștilor străini care traversează 
teritoriile românești în traseele turneelor efectuate între mari centre 
culturale europene. Totodată, interesul lor se evidențiază treptat prin 
oportunitatea deselor opriri pe teritoriul ţărilor românești, pentru 
concerte și spectacole. Se rețin astfel de evenimente la Timișoara, 
Sibiu, lași, desigur și la București, unde poposesc trupe italiene de 
operă, ocazii de contact al publicului cu realizări recente. Curtea 
Domnitorului Alexandru Ipsilanti este favorabilă unor asemenea 
evenimente, încurajând totodată alcătuirea de formaţii autohtone 
care să execute un asemenea repertoriu muzical occidental. Nu 
sunt lipsite de importanţă nici evenimente de genul acesta reprezen- 
tate de turneele unor vedete ale timpului, cum au fost cele ale lui lui 
Johann Strauss-fiul sau Franz Liszt în Țările Române și Transilvania. 
Astfel, trupele de operă și interpreţii contribuie la educarea gustului 
și trezirea preocupărilor pentru răspândirea acestei orientări europene 
în societatea timpului, care, anterior, aşa cum arătam, fusese supusă 
impunerii tendinţelor orientale, mai ales turcești, cu un caracter 
evident nereceptiv la tendinţele evolutive ale Romantismului. 


Forme incipiente de învățământ artistic se concretizează și creează 
condiţiile realizării, în producţii lirice proprii cu creaţii italiene contem- 
porane, de evidentă orientare romantic evolutivă, caracteristică pentru 
prima parte a secolului XIX. Câteva exemple sunt concludente în 
această direcţie. Astfel, la puţini ani după premiera mondială, opera 
seria Semiramida de Gioacchino Rossini a fost reprezentată cu forțe 
proprii, în 1836, de către elevii școlii de muzică a Societăţii Filarmonice 

din București. În condiţii similare, la lași, opera Norma de Bellini 
este interpretată, în 1838, de către elevii Conservatorului 
Filarmonic-dramatic, premiera având loc doar la trei ani după 
premiera absolută din Italia. Asemenea realizări sunt de natură să 
influențeze pozitiv muzicienii care activează în România spre 
producţii autohtone și crearea de lucrări și spectacole cu o 
amprentă asemănătoare modelelor romantice de succes. După 
inițiativele ieșenilor Gheorghe Asachi și Elena Tayber, care realizau 
spectacole naţionale cu muzică și poezie, și concertele de muzică 
clasică organizate la București de către prinţesa Ralu (era vestită la 
timpul respectiv o sală destinată unor asemenea manifestări, numită 
„Cișmeaua Roșie”, unde apăreau în programe artiști străini, dar și 
unele dintre primele pianiste autohtone, ca Eufrosina Lăţescu sau 
Smaranda Șapte Sate), primele titluri care se cunosc sunt creațiile lui 
Alexandru Flechtenmacher. Se poate deja vorbi de o mentalitate 
estetică romantică într-o producţie componistică românească de 
nivel profesional, odată cu prima audiție ieșeană a Uverturii 
naţionale Moldova (cântată la lași cu ocazia turneului efectuat de 
Franz Liszt în capitala Moldovei) și a operetei Baba Hârca. Inspirat 
de variatele creații romantice de tipologie fantastică, Flechtenmacher 
propune spectatorilor, pe un libret autohton scris de Matei Milo, o 
„operetă-vrăjitorie”, foarte apropiată de modele existente în aceeași 
perioadă în creaţii ale altor Școli naţionale contemporane, purtând 
semnătura lui Erkel Ferenc în Ungaria sau Stanislas Moniuszko 
în Polonia. Compozitorul va avea de altfel și alte idei de preluare 
a modelelor, de data aceasta pariziene, din genul vodevilurilor, 
foarte apreciate de public pentru mentalitatea social-mondenă a 
epocii. Muzicianul, conlucrând pentru realizarea lor cu un celebru 
poet romantic, Vasile Alecsandri, beneficiază de un om de cultură 
cu o nouă orientare, ale cărui contacte cu viaţa culturală euro- 
peană erau frecvente și în calitate de diplomat. Prin intermediul 
acestor creaţii, reprezentate în mai multe orașe de pe teritoriul 
românesc, se conturează preferințe ce tind spre acea aliniere 
specifică romantismului centru-european. Sunt momente a căror 
activizare este intensificată și de valul mișcărilor revoluţionare de la 
mijlocul secolului al XIX-lea, simbolic reprezentate de anul 1848. 
Această nouă generaţie a oamenilor de cultură din mijloc de secol 

(așa-numita generaţie a „pașoptiștilor”) reprezintă implicarea romantică 
așteptată. Flectenmacher este urmat, destul de aproape, de alte 
nume ce vor reprezenta, în condiţiile Romantismului, Școala 
națională românească (Henri Erlich, Carol Miculi, cunoscut ca unul 
dintre elevii lui Chopin), care i-au urmat modelul și pe plan compo- 
nistic (lacob Mureșianu, I.A. Wachmann, autor al unei prime opere 
cu subiect istoric dedicată lui Mihai Viteazu, Eduard Caudella, 
Tudor Flondor). Pentru toți acești artiști creatori, identificarea cu 
spiritul național este vitală, entuziasmantă, oferindu-le succesul 
așteptat în faţa unui nou public. Comentariile presei devin mai 
evidente și, desigur, pertinente la preluarea ideilor ce se îndepăr- 
tează mult de ceea ce cultiva, câteva decenii în urmă, clasa 
nobiliară și cea a negustorimii bogate. 


Se remarcă manifestări de evoluţie a gustului și atitudinii estetice și 
în felul de direcționare a specializărilor legate de muzica corală și 
ansambluri instrumentale (menţionăm pentru a dovedi acest progres 
Horul trupei vocale condus de Visarion — 1836, Muzica Ștabului 
oștirii și Orchestra palatului, conduse de muzicianul de origine 
germană Ludwig Wiest — 1838, Hermanstadter Musicverein — reuni- 
une profesională de muzică la Sibiu, 1839). Pe planul muzicii 
populare apar interpreţi de renume, ca Barbu Lăutaru, a căror artă 
este orientată spre gustul occidental. Muzica bisericească are 
reprezentanţi de seamă în Anton Pann (cel care se presupune cu 
argumente documentare a fi autorul melodiei cântecului patriotic 
pașoptist Deșteaptă-te române!, actualmente Imnul de Stat al României) 
sau George Ucenescu, autor și de romanțe. Scriitorul Nicolae Filimon 
publică primele cronici muzicale semnificative ca profesionalism, 
din care aflăm despre prezenţa mereu mai numeroasă a cântăreților 
italieni la București, cu un repertoriu liric de autentică actualitate. 
Același Vasile Alecsandri contribuie la revelaţia caracteristic 
romantică a creaţiei populare, prin dezvoltarea interesului pentru 
poezia românească, pe care își propune să o difuzeze în mediul 
intelectualilor, alcătuind culegeri de versuri și atrăgând atenția 
asupra celebrei teme a baladei „Mioriţa”. 

Sub domnia lui Al.I. Cuza, în 1864, se decretează înființarea 
Conservatoarelor de musică și declamaţiune la București și lași, 

eveniment urmat în 1868 de crearea Societăţii „Filarmonica Română” 
din București. Suntem în faţa unor temelii solide pe care se con- 
struiește ființa muzicii românești de nivel european, ce va avea ca 
urmare răspândirea faimei ţării noastre pretutindeni, în perioada 
deceniilor următoare, precum și circulaţia ideilor și personalităților. 


Un nume important ca semnificație romantică, prin creaţie și existenţă, 
este cel al lui Ciprian Porumbescu (1853 - 1883). Compozitor și 
violonist, artistul este animat de iubirea pentru muzica poporului 
său și stabilește considerabile legături cu artiști din viața muzicală 
austriacă și italiană. Întreaga sa creaţie vocală, instrumentală, 
muzical-teatrală și vocal-simfonică poartă această pecete nouă, deja 
considerată normală pentru ultimele decenii ale secolului. lacob 
Mureșianu scrie muzică asemănătoare și editează în Transilvania, 
după modelul lui Robert Schumann, revista „Familia” în care se 
propagă ideile europene. 


De perioada finală a secolului al XIX-lea se leagă din ce în ce mai 
numeroase realizări ale acestei ascensiuni. Autorul primei Simfonii 
românești, George Stephănescu (1843 — 1925), este un compozitor 
cu studii la Conservatoire National din Paris, unde se află în plin val 
de mișcări revoluționare ale Comunei, asimilând mentalitatea respec- 
tivă. El întemeiază stagiunile lirice autohtone care, din 1885, ridică 
arta românească lirică spre victoria inaugurării Operei Române, 
în 1921. Nume de mari cântăreţi se afirmă în stagiunile românești, 
dar și pe marile scene lirice internaţionale, la Opera din Paris, Scala 
din Milano, Opera din Viena etc. Amintim dintre aceștia doar câţiva, 
și astăzi prezenţi în paginile de istorie a artei lirice: Haricleea 
Darcl6e, Florica Cristofoneau, Elena Teodorini, Dimitrie Popovici 
Bayreuth, Giovanni Dimitrescu, Traian Grozăvescu, Carlota Leria, 
Nicolae Leonard, mulţi dintre ei aducând și în România marele 
repertoriu abordat. 


Studiul profesional la Conservatoarele românești — București, lași, 
Cluj —, continuate adesea cu specializări în centrele culturale euro- 
pene, a deschis o nouă perioadă de afirmare artistică, etapa stabilirii 
coordonatelor Școlii muzicale moderne. Lui Constantin Dimitrescu 

(1847 — 1928) i se datorează realizarea primelor cvartete de coarde, 
George Dima (1847 — 1925) devine unul dintre iniţiatorii liedului 
romantic și, alături de George Stephănescu și lacob Mureșianu, 
semnează primele lucrări vocal-simfonice. În poezie apare marea 
personalitate a lui Mihai Eminescu, iar tinereţea plină de talent a lui 
Ciprian Porumbescu înnobilează arta vocală, instrumentală și 
corală, prin spectacolul muzical românesc de operetă, Crai nou, cu 
aura inspiraţiei unui autentic romantism, a cărui valoare rezistă în 
timp. Dacă privim retrospectiv drumul parcurs de cultura românească 
în secolul al XIX-lea, putem ajunge la concluzia că, asemenea mai 
multor naţiuni din Europa Răsăriteană, asimilarea Romantismului 
coincide cu propagarea noului, a civilizației europene, a desprinderii 
de un trecut care lasă istoria poporului nostru multă vreme în umbră. 
Diferenţele, de-a lungul secolului, sunt pozitive și considerabile. 
O singură argumentare devine evidentă, între modestele începuturi, 
fără bază ideatică, ale primilor muzicieni și intelectuali, și răsăritul 
luminos al celui care avea să ducă România la altitudinea marilor 
culturi muzicale occidentale. Este, firește, destinul lui George 
Enescu, cu care începe și la noi epoca modernă, după o lungă și 
rodnică ascensiune. 

MODERNISMUL 


MUZICA MODERNĂ ÎN SEC. XX 


Aspecte ale înnoirii limbajelor muzicale 
în sec. XX 


După cum se poate constata, trecerea spre secolul XX nu este 
bruscă și nici forțată. Dimpotrivă, prin tranziţii pe care le putem 
descifra, prin ecouri sesizabile ale trecutului (cum ar fi neoclasi- 
cismul, postromantismul), ea răspunde unor necesităţi complexe ale 
limbajului artistic, implicit cel muzical, în care perioadele revolute 
se înlocuiesc treptat cu înnoiri. În ce privește drumul muzicii, acesta 
este supus, cu sau fără voie, marilor evenimente care au marcat 
istoria unui secol XX, în cuprinsul căruia clipele de acalmie, de 
antantă socială, au fost foarte puţine în comparaţie cu flagelul 
războaielor mondiale, revoluțiilor și sistemelor dictatoriale. Toate 
sunt, într-un fel sau în altul, reflectate și în muzică, ceea ce este 
firesc. Așa cum spunea Nikolaus Harnoncourt, „limbajul muzical a 
fost întotdeauna considerat ca fiind în mod absolut legat de timpul 
său” (Le discours musical), simplă și elocventă formulare a ideii de 
perpetuă actualitate a artei sunetelor. 


Pragul noului secol inaugurează o perioadă pe care încă muzicologia 
nu a catalogat-o. Ne propunem, ca generic pentru noua sută de ani 
care, de fapt, și-a încheiat periplul prin timp, o denumire generoasă 
și... generală — „Modernismul”. Evităm astfel caracterizări ce nu mai 
aparţin secolului trecut, cum ar fi „muzică nouă” sau „muzică 
contemporană”, ce sunt implicate în actualitate. 


Într-o sumară înșiruire de curente și direcţii, secolul XX subsumează 
Impresionismul, Verismul, Expresionismul, Noile școli naţionale, 
precum și tehnici legate de sistemele sonore sau de noi surse și 
modalități de producere a sunetului, depășind utilizarea instrumen- 
telor istorice și descoperind universul electronicii. 


Problema Impresionismului, ca asimilare în muzica franceză a trăsă- 
turilor curentului provenit din artele plastice, afirmat de o întreagă 
pleiadă de artiști în ultimele decenii ale secolului XIX, a suscitat 

numeroase interpretări „pro și contra”. În fapt, există unele similitu- 
dini legate de trăirea stărilor afective sensibile în contact cu realitatea, 
iar ceea ce a sugerat muzica, începând cu Fauré și Duparc, apoi 
continuând cu Debussy și Ravel, poate îngădui asemenea acceptări 
pe plan estetic și de limbaje. Totuși, compozitorii menţionaţi nu au 
fost de acord cu cuprinderea lor în ecoul Impresionismului plasti- 
cienilor, declarându-și opțiunile doar spre înnoirea expresiei și 
comunicării, ca reacție de refuz în privinţa continuării epigonice a 
romanticilor. Prudenţa constatării Impresionismului, ca un curent 
estetic muzical în muzică, este subliniată și de existenţa, în aceeași 
perioadă - final de secol XIX, primele decenii de secol XX —, a unei 
mișcări de orientare creatoare ce a cuprins toată lumea artelor și 
vizualului, cunoscute sub mai multe denumiri, dintre care cea mai 
răspândită este cea de Art nouveau (Secession, Jugend Stil, Coup 
de fouet etc.). Regăsim în trăsăturile acestui curent de dinaintea 
Primului Război Mondial atât trăsăturile muzicii așa-numiţilor 
impresioniști, cât și vocația de universalitate și interes multietnic. 
Totodată, în favoarea aceleiași precauţii, de a nu absolutiza accep- 
tarea Impresionismului asimilat de muzică, pledează faptul că, în 
perioada tranzitorie de la Romantism spre Modernism, au existat 
numeroși compozitori francezi care au avut alte direcţii, conforme 
propriei lor personalităţi. 


Mersul spre o nouă concepție privind organizarea sunetelor este deja 
posibil de intuit după excesul de cromatism la Wagner, libertăţile de 
modulaţii la contemporanii săi, dorinţa de a inova a unor compo- 
zitori, spre direcţia libertăţilor asumate faţă de sistemul tonal (Liszt 
semnase la sfârșitul vieţii sale o piesă subintitulată semnificativ 
Bagatelle sans tonalité, Chopin, Grieg, Musorgski sau Dvorák evadează, 
fiecare în maniera sugerată de folclorul poporului respectiv, spre 
modalism). Chiar Schumann, în Carnavalul op. 9, indica segmente 
intonaționale care ar fi virtuale serii (Sfinxes). Treptat, s-a concretizat 
astfel tendința de a se părăsi legile sistemului tonal tradițional în 
favoarea unei autonomii intonaționale, proprii Atonalismului (mod 
de organizare sonoră, identificabil și în epoci anterioare configurării 
sistemului tonal, în creaţii străvechi, populare sau culte). De la 
Atonalism, căutările evoluează adiţional și logic spre anumite reguli 
privind organizarea sistemului celor douăsprezece semitonuri 

ale octavei, astfel făcându-și în tehnica de compoziţie apariţia 
Dodecafonismul. Păstrându-și autonomia, fiecare dintre sunetele 
gamei cromatice intră, după reguli stricte, în formarea unei structuri 
anume construite, numită Serie. Serialismul ca sistem se extinde, de-a 
lungul etapei următoare, spre ritmică și timbralitate, devenind astfel 
Serialism integral. 


Un alt aspect al expansiunii acestor noutăţi este cel geografic, 
deoarece aceste procedee vor fi asimilate de numeroși compozitori 
ai secolului în culturi diferite. 


O a treia orientare, care poate fi asimilată începutului de secol, pro- 
vine dintr-o interesantă cuplare a direcțiilor estetice cu elementele 
de limbaj de-abia prezentate. Expresionismul are implicaţii sociale 
și tematice pe care artiștii primului deceniu al secolului le configu- 
rează în imagini plastice și viziuni ale scrisului literar. Nume ilustre 
ale epocii se reunesc la Viena în celebrul, la acea vreme, cerc „Der 
blaue Ritter”. Omul problematic este subiectul principal al comunicării 
cu realitatea în condiţii ce depășesc cotidianul, căutând excepţia și 
patologicul. Din anumite puncte de vedere, orientarea află mijloace 
potrivite în tehnica muzicală a „Noii școli vieneze” sau în creațiile 
altor compozitori ai epocii, fără ca modalitatea expresionistă să 
condiționeze în mod obligatoriu mijloacele. Atitudinea expresio- 
nistă a creatorului rămâne, mai apoi, pe parcursul secolului, o 
posibilă caracteristică a comunicărilor sale artistice. 


Verismul este, între aceste curente, o opţiune mai mult literară, care 
se preia, mai ales în Italia finalului de secol XIX, de la propunerile 
tinerilor scriitori reuniți în jurul lui Giovanni Verga. Iniţial, este 
vorba de exacerbarea, de sorginte naturalistă, a realității fruste, 
precumpănitor dramatice. Evitarea edulcorărilor sentimentale, apro- 
pierea de situaţii care nu mai sunt împodobite sentimental a deter- 
minat reacţiile „veriste”, mai adevărate decât adevărul care exista în 
circulația operelor literare. Muzicienii, de fapt moștenitori ai lumii 
verdiene, descoperă aici noi modalități de manifestare care, final- 
mente, promovează verismul în teatrul muzical cu mai mult succes, 
răsunet și durată în timp decât literatura. Compozitori din alte școli 
componistice nu-l vor ocoli ca și în privinţa expresionismului. 

Ar mai putea fi menţionate, în această imagine generală a secolului, 
muzica concretă, care apelează la zgomote varii, înregistrate pe 
bandă magnetică și clasate într-o sonotecă utilizată de compozitor 
conform proiectelor sale de realizare a discursului muzical. În ce 
privește muzica electronică, aceasta se bazează pe un material 
sonor oferit de surse electro-acustice, sunete înregistrate și supuse 
apoi transformărilor. Majoritatea compozitorilor de muzică electronică 
nu refuză întru totul dialogul cu muzica concretă sau cea tradiţio- 
nală. Sunetul electronic oferă muzicii sugestii timbrale inedite, 
asociate unei rigori de elaborare, care pot crea noi mijloace de 
expresie și forme necunoscute, suma lor îmbogăţind în fapt imagi- 
naţia compozitorilor cu un univers sonor excepţional, pregnant 
imagistic. În domeniul tehnicilor componistice ale ultimelor decenii 
din secolul XX și începutul secolului XXI, se impun numeroase 
contribuţii creatoare care, însă, depășesc hotarul muzicii moderne, 
uneori așteptându-și confirmarea pe scara timpului. 


Muzica modernă franceză 


Claude Achille Debussy (1862 — 1918), format la Conservatorul din 
Paris, unde a primit o educaţie foarte solidă, a fost recomandat de 
profesorul său, Marmontel, Nadejdei von Meck, protectoarea lui 
Ceaikovski, pentru ca să predea copiilor ei muzica. Cele trei sejururi 
în Rusia, călătoriile în Austria și Italia i-au influenţat cultura și 
pregătirea componistică. Cu cantata l'Enfant prodigue, Debussy a 
primit Premiul Romei. După o primă vizită la Bayreuth, devine 
„nebun după Wagner”, idol pe care mai târziu îl reneagă. În 1889, 
la Expoziţia universală, Debussy descoperă muzica Extremului 
Orient și opera Boris Godunov de Musorgski, cu ecouri, „influenţe”, 
asupra lui. Prima audiție a Preludiului la după-amiaza unui faun 
(1894) coincide cu lansarea curentului Art Nouveau. Această primă 
capodoperă a lui îl apropie de Mallarmé, inspiratorul său în utiliza- 
rea ritmicii, sintaxei, retoricii în forme proprii. Neîncetatele fluctuații 
armonice, bogăţia ritmică, supleţea și libertatea frazării propun un 
nou „mod de a vorbi” în muzică, cu o scriitură instrumentală 
rafinată și o formă voit liberă, într-o continuă transformare, în care 
revenirile apar ca evocări, ca amintiri modificate, nu ca reprize. 

„Ideea dă naștere formei”, scria Paul Dukas a doua zi după prima 
audiție a Preludiului, rezumând, astfel, într-o frază, una dintre 
caracteristicile fundamentale ale creației debussiste. 

Urmează perioada în care a scris Trei cântece din Bilitis, Pour le 
piano, Nocturnele pentru orchestră, culminând cu premiera operei 
Pelléas și Mélisande, după piesa lui Maeterlinck. Cele trei Nocturne 
(inspirate de pictura lui Whistler), Nuages, Fâtes, Sirenes, sunt 
explicate chiar de autor: „Titlul Nocturne vrea să ia aici un sens mai 
general și, îndeosebi, mai decorativ. Nu este vorba deci despre 
forma obișnuită de nocturnă, ci de tot ceea ce acest cuvânt conţine 
ca impresii și lumini speciale ...”. În ce privește Pelléas și Malisande, 
una dintre capodoperele lirice ale secolului XX, ea a fost reprezen- 
tată în 1902, într-o atmosferă de război. Dramaturgia muzicală este 
realizată la nivelul scenei, al tabloului și al personajului. Nivelul 
individual este caracterizat printr-un tip tematic, în același timp 
apropiat și diferit de leitmotivele wagneriene. Pierre Boulez spunea: 
„Doar în măsura în care structura muzicală — în aceeași măsură 
vocală și instrumentală — își asumă deplina responsabilitate scenică, 
noi putem descoperi astăzi în Pelléas o capodoperă de neînlocuit”. 
Mai buna cunoaștere a artistului este înlesnită de celebra culegere 
de articole Monsieur Croche  Antidilettante, mărturie pentru 
anticonformismul lui absolut, pentru verva și umorul său necruţător. 
Dintre capodoperele majore face parte și Marea, trei schiţe pentru 
orchestră: De l'aube à midi sur la mer, Jeux de vagues, Dialogue du 
vent et de la mer, titluri care, conform gândirii debussyste, evită 
orice intenţie descriptivă. În succesiune, se enunţă o augmentare 
progresivă a iluminării muzicale, la care contribuie toate elementele 
limbajului — timbruri, ritmuri, intensităţi, înlănţuiri armonice — în 
raporturi variabile din ce în ce mai extinse. Marea este probabil 
lucrarea cea mai vizionară a lui Debussy, desăvârșire poetică ce 
reprezintă marca singulară a geniului său. 

În primul deceniu al secolului, Debussy a scris o parte a creaţiei lui 
pentru pian (Stampe, Măști, Insula veselă, Preludiile, două caiete de 
Imagini, Childrens’ Corner) și miniaturi vocale. Nu termină însă proiec- 
tele scenice după Edgar Poe (Diavolul în turnul cu clopot, Prăbușirea 
casei Usher, schițe completate recent de Juan Allende Blin). 


173 


Colaborează cu D'Annunzio la lucrarea Martiriul Sfântului 
Sebastian, reprezentată în 1911 de Baletele Ruse, după care Diaghilev 
i-a comandat lui Debussy baletul Jeux (coregrafia lui Nijinski). În 
perioada Primului Război Mondial, pentru a desemna orientarea 
personalităţii sale, ce se dezice de calitatea de reprezentant al 
curentului Impresionist în muzică, Debussy a început să-și semneze 
lucrările „Claude Debussy, muzician francez”. Creează acum trei 
Sonate pentru violoncel și pian, flaut, violă și harpă, respectiv 
vioară și pian, și ultimele capodopere, 12 Studii pentru pian și suita 
En blanc et noir pentru două piane. Creaţia pentru pian, profund 
inovatoare în concepţie, jalonează întreaga sa activitate compo- 
nistică. După Arabesques, Suite bergamasque, Pour le piano, 
în Visle joyeuse și Images se conturează o scriitură mai mult din 
sunete decât din note, iar Preludiile atrag prin varietatea realizării și 
jocul între pictura figurativă și nonfigurativă. Poate fi considerată 
reală modernitatea creaţiei lui Debussy, care refuză similitudinile 
rutiniere cu Impresionismul. Pe plan armonic, a fost un inovator, 
chiar dacă nu a proiectat conștient, precum Schönberg, o suspen- 
dare a tonalităţii. Funcţionalitatea tonală există încă, dar ea apare ca 
un act de referință din ce în ce mai nesigur, deplasându-se către 
domeniul timbral. Debussy, indicând fiecare intensitate și fiecare 
nuanţă, este preocupat de rolul lor expresiv și de funcţia în consti- 
tuirea timbrului, una din dimensiunile cele mai importante ale 
limbajului său muzical, care refuză metodele tradiționale analitice. 
Prin aceasta, Debussy apare fără predecesori, cu o traiectorie de 
remarcabilă unitate, începând cu Preludiu la după-amiaza unui faun 
și până la ultimele lui lucrări. Un drum de singuratic, el neavând 
contemporani demni de acest nume decât în literatură și în pictură. 


Maurice Ravel (1875 — 1937) este originar din Țara Bascilor, origine 
care, din perspectivă etnică, își pune amprenta în multitudinea 
disponibilităţilor temperamentale și a sensibilităţii artistice unice a 
muzicianului care, la început de secol XX, a contribuit substanţial la 
gloria culturii componistice franceze. De foarte devreme dispune de 
o cultură artistică necesară pentru deschiderea estetică și creativi- 
tatea viitorului muzician. O va mărturisi chiar el, la anii maturității: 
Alegeţi un model și imitaţi-l. Dacă nu aveţi nimic de spus, nu vă 

rămâne altceva de făcut decât să copiaţi. Dacă însă există ceva 
special, personalitatea voastră nu se va evidenția niciodată mai bine 
decât în inconstienta infidelitate față de modelul ales. 

Importanța maeștrilor cu care studiază la Conservatorul din Paris 
este recunoscută de artist și de biografii săi, printre profesori aflân- 
du-se Charles de B&riot, Andre Gedalge, Gabriel Faure (compoziţie). 
Începând din 1901, se prezintă fără succes de mai multe ori la con- 
cursul pentru Premiul Romei. Gabriel Fauré l-a apreciat pe Maurice 
Ravel ca pe „un elev foarte bun, laborios și punctual, o natură 
muzicală deosebit de influenţată de noutate, de o sinceritate dezar- 
mantă”. La momentul absolvirii studiilor, Maurice Ravel era deja un 
compozitor cunoscut, comentat, o personalitate ce se afirmase cu 
Menuetul antic și Habanera, în 1901 cu Jeux d'eau, în 1903 cu 
Cvartetul în fa și Shâhârazade. Între 1905 și 1913 Maurice Ravel 
compune o parte importantă a creației sale: Sonatina, Miroirs, 
Istoriile naturale, Rapsodia spaniolă, Ora spaniolă, Ma mere l'Oye, 
Gaspard de la nuit, Valsurile nobile și sentimentale, Daphnis și 
Chloé. La sfârșitul primului deceniu, este unul dintre fondatorii 
S.M.I. (Societatea Muzicală Independentă), care se opune Societăţii 
Naţionale de Muzică, supusă influenţei lui Vincent d'Indy, devenită 
prea conservatoare ca reprezentată a forumului pedagogic al 
Scholei Cantorum. Opera Comică montează în 1911 Ora spaniolă, 
lucrare atrăgătoare prin umorul, poezia situată între familiar și 
feerie, trăsături distinctive ale lumii imaginative raveliene. Urmează, 
în 1912, Daphnis și Chloé, „simfonie coregrafică” (caracterizarea 
aparţine compozitorului), comandată de Diaghilev și reprezentată la 
Baletele Ruse în decorurile lui Bakst și în coregrafia lui Fokin, cu 
celebrii dansatori Nijinski și Karsavina în rolurile titulare. Descoperă 
Poemele din lirica japoneză de Stravinski, Pierrot lunaire de 
Schönberg și, utilizând o formaţie instrumentală analogă cu cea din 
aceste două lucrări, compune Trei poeme de Mallarmé, apoi Trio 
pentru pian, vioară și violoncel, iar în 1916 le Tombeau de 
Couperin, dedicat prietenilor morţi în Primul Război Mondial. Reia 
activitatea componistică de-abia în 1919, cu poemul coregrafic 
Valsul, lucrare realizată iniţial la două piane și dedicată Vienei. 
Stilul lui evoluează căutând un limbaj cât mai epurat, fără 
încărcături inutile sau ornamente, chiar atunci când s-a apropiat ca 

manieră de Impresionism (Jeux d’eau, Miroirs). Dreptul la disonanţă 
este revendicat în Valsurile nobile și sentimentale, iar Sonata pentru 
vioară și violoncel marchează o cotitură în cariera muzicianului, pe 
care el o caracteriza drept orientarea spre o simplificare împinsă la 
extrem, o renunțare la farmecul armonic în avantajul melodiei. 
Urmează capodoperele ultimei perioade a vieţii sale, l'Enfant et les 
Sortil&ges (premiera în 1925), cele două concerte pentru pian și 
orchestră (1929 — 1931), artistul detașându-se de imperativele unei 
estetici prea marcate de voinţă, cucerindu-și propria libertate. 
Maurice Ravel poate fi considerat la început de secol XX mai mult 
un „clasic” decât un modern. Creaţia lui este iubită și admirată nu 
numai pentru lirismul și pentru feeria pe care o răspândește, pentru 
marile elanuri ce urcă spre paroxism, învecinate cu orizontul de 
limpezime și puritate, pentru perfecțiunea scriiturii și marea fantezie 
a instrumentaţiei. El este un artist cu un simţ estetic acutizat, care ar 
putea fi considerat, dacă este privit superficial, drept un fel de 
atracție pentru artificial. Ravel vede natura prin intermediul poeticii 
lui Jules Renard (Istoriile naturale), noaptea romantică, prin fantezia 
scrierilor lui Aloysius Bertrand (Gaspard de la nuit), Grecia, prin 
translările imagistice preluate de la Longos de către Paul-Louis 
Courier (Daphnis și Chlo6), lumea copilăriei, prin privirea tandră și 
naiv sentimentală a lui Colette (Copilul și vrăjitoriile), burlescul, prin 
teatrul lui Nohant (Ora spaniolă), senzualitatea extatică, prin ritmurile 
dansului pasional (Bolero). În ansamblul său, acest univers divers și 
unitar, evident recognoscibil prin muzică, nu are repere și orientări 
limitative, literare sau anecdotice, dimpotrivă, are o extraordinară 
libertate de narațiune a sonorității, melosului și ritmicii. Ravel regă- 
sește lirismul profunzimilor, își impune constrângeri stricte; acribia 
scrierii corectează senzualitatea, interzice facilitatea, căutând 
libertatea în disciplină. 

Este interesant de urmărit cum, într-un moment al răstălmăcirilor și 
anulărilor de principii, caracteristice începutului de secol XX, Ravel 
a mlădiat și a îmbogăţit într-un mod personal limbajul armonic al 
epocii sale, construind un vocabular original, respectuos față de 
tradiție, căutând adevăruri în modurile medievale și scările sonore 
aparținând Extremului Orient, cu toate implicaţiile pe care le aveau 
acestea pe plan armonic, fără a urmări totuși o ruptură cu sistemul 

tonal. Astfel, impresia dominantă este că Ravel operează înnoirea 
din interiorul limbajului clasic. Scriitura lui pianistică și arta 
orchestrală sunt modele de inventivitate rațională și fantezistă, unite 
cu poezia stărilor. În lucrările sale vocale, prozodia reprezintă un 
model de abilitate și îndrăzneală. La acest punct al perfecțiunii, al 
rafinamentului, al artei măiestrite, domină inventivitatea artizanului, 
care se alătură artistului și transcende regulile. 

El trasează astfel o linie invizibilă a unui univers în care totul devine 
posibil. În acest sens poate fi înţeles clasicismul lui Ravel, reinventat 
în Sonatină. O parte din paginile sale destinate pianului vor cunoaște 
o tălmăcire orchestrală (Pavana pentru o infantă defunctă, Valsul, 
suita Mama mea gâsca). Mai mult, Ravel pune în slujba muzicii 
această fantezie măiestrită, citind „altfel” multicolora suită pentru 
pian a lui Modest Petrovici Musorgski, Tablouri dintr-o expoziţie, 
lucrare apărută cu aproape o jumătate de veac mai înainte. Într-o 
epocă a negării acestor repere cultural-muzicale, drumul lui Ravel 
învaţă ascultătorul și interpretul cum să citească trecutul privind 
spre viitor. El a cucerit în postromantism stabilitatea în mijlocul 
instabilității generale, a captat o nouă coerenţă în ciuda incoerenţei 
crescânde din jur, determinată de un mediu de mare și contra- 
dictorie risipă sonoră experimentală. Ca Mozart, Scarlatti, Schubert, 
este și el un contemporan de cursă lungă, și muzicienii au încă mult 
de învăţat ce înseamnă, pentru un creator, amprenta afirmării unei 
personalităţi inconfundabile. 


Putem reține câteva nume importante de compozitori contemporani 
cu Debussy sau Ravel, a căror evoluţie personalizată se plasează în 
această perioadă de început de secol XX și de debut pentru epoca 
modernă. 


Eric Satie (1866 — 1925) debutează cu lucrări scurte și serioase 
pentru pian, urmate de Trei gimnopedii care au devenit, împreună 
cu cele Șase gnosiene, cele mai cunoscute lucrări ale lui. 

Pianist acompaniator la cabaretul „Pisica Neagră”, apoi la hanul 
„Clou”, l-a cunoscut pe Debussy. Importantă este descoperirea 
muzicii Asiei și Europei Centrale, la Expoziţia universală de la Paris 
din 1889, cu ecouri în Gnosiene (inclusiv o melodie populară 
românească). Urmează muzici de scenă și piese încadrate în maniera 
esteticii lui „minimale”, bazată pe juxtapunerea unor acorduri 

foarte simple, înlănţuite într-o manieră statică și antifuncţională. 
îndepărtându-se de Debussy, scrie piese derizorii pentru pian (Piese 
reci, Trei piese în formă de pară, Priviri de ansamblu dezagreabile, 
Preludii flasce și Veritabile preludii flasce pentru un câine, 
Embrioane uscate, Trei valsuri distinse ale prețiosului dezgustat etc.), 
cu adnotări burlești privind interpretarea lor, sau mici poeme, care 
sunt veritabile „hai-ku”-uri umoristice. Melodiile pentru voce și 
pian, destinate Paulettei Darty (Je te veux, la Diva de l'Empire, 
Tendrement, Poudre d'or), sunt parodii plasate în mod voit la limita 
accesibilului galant. Drama lui Satie este aceea de a fi simţit „pe 
propria piele” anumite impasuri estetice și de a fi deschis calea unor 
inovaţii pe temeiul cărora alţii își vor construi cariera cu muzica „de 
fond”, muzica grafică și conceptuală, muzica-colaj, cu citatele și 
efectele realiste și bruitiste din baletul Parade (argument de Cocteau, 
decoruri și costumele de Picasso). Succesul însoțit de scandal al 
baletului nu l-a indus în eroare pe Satie. Lucrarea în care Satie a pus 
în același timp ambiția lui proprie și ambivalenţa-i caracteristică 
este „drama simfonică” Socrate, utilizând fragmente din dialogurile 
lui Platon pentru a evoca figura și moartea înţeleptului grec. Imobili- 
zând și devitalizându-și muzica la maximum, Satie a dat impresia 
că, în locul lui Socrate, el însuși ar fi băut cucuta. În aparenţă, Satie 
nu este singur: tinerii compozitori Henri Clicquet-Pleyel, Roger 
Desormi&re, Henri Sauguet, Maxime Jacob s-au asociat cu el și cu 
Charles Koechlin pentru a constitui o „Școală de la Arcueil”, grupare 
al cărei spirit tutelar și părinte l-au considerat. 


Contemporan cu acești artiști, Gustave Charpentier (1860 — 1956) 
rămâne cunoscut cu romanul muzical Louise, lucrarea lui cea mai 
importantă, prezentată în premieră în februarie 1900, cu un succes 
rar întâlnit, care i-a adus o reputaţie ieșită din comun. Pasionat de 
natură, de existența oamenilor simpli, de reacţiile populare, el a 
căutat lirismul ascuns în destinele umile și nu a ezitat, în special în 
operele Louise și Julien, să aducă în muzică ecouri ale naturalis- 
mului din literatură, reprezentat de Emile Zola. 


Pe aceeași traiectorie este înscris și Alfred Bruneau (1857 — 1934), 
care a îmbinat critica muzicală și componistica. Din cele 14 opere 
ale sale, încadrate tot orientării naturaliste, s-au mai reluat L'ataque 
du moulin și Le Reve. 

Reynaldo Hahn (1875 — 1947) îmbină de asemenea critica muzicală 
cu creația de melodist (aproximativ 125 de melodii — Cântece gri, 
Studii latine, Frunze moarte, Cântece venețiene etc.), comedii 
muzicale, operete, opere. Mozartian fervent, i-a consacrat acestui 
compozitor principala parte a activităţii sale de dirijor. 


André Messager (1853 — 1929) a fost un compozitor cu mai multe 
pretenţii decât rezultatele obținute în primele decenii ale secolului. 
Opera Véronique, rămasă cea mai populară, și Fortunio sunt 
partituri având un farmec real, dar nelegate de marile probleme de 
creaţie ale epocii. 


În schimb, Paul Dukas (1865 — 1935) a impus o atitudine profesională 
autoritară prin activitatea sa componistică și creatoare, fiind unul 
dintre formatorii noilor generaţii, printre discipolii de la École 
Normale numărându-se și muzicieni din alte ţări, ca Romeo 
Alexandrescu, Tudor Ciortea, J. Rodrigo, P. Vladigherov. Creaţia sa 
a cunoscut totuși aceeași selecție severă, la foarte popularul său 
poem simfonic Ucenicul vrăjitor adăugându-se doar opera Arianne 
et Barbe-Bleue. 


Albert Roussel (1869 — 1937) intră la Schola Cantorum pentru a 
studia compoziția și orchestrația sub îndrumarea lui Vincent d'Indy. 
Creaţia sa componistică debutează în 1904 cupiesa pentru 
orchestră Învierea și prima simfonie Poemul pădurii. A scris nume- 
roase melodii pentru voce și pian și lucrări de muzică de cameră, 
cu un caracter foarte personal. În 1912, pentru Teatrul Artelor, a 
compus baletul Ospăţul păianjenului și, apoi, Padmavati, operă- 
balet în două acte, pe un libret de Louis Laloy. Poemul simfonic 
Pentru o serbare de primăvară deschide seria de capodopere care 
aveau să-i marcheze cariera. În 1931, urmează baletele Bacchus și 
Ariadna, pentru Paris, și Aeneas, pentru Bruxelles. Muzica are o 
forță care antrenează elanuri dionisiace, dar o ferește de excesele 
romantice. Evoluţia lui Albert Roussel l-a condus către un clasicism 
în care logica și senzualitatea se echilibrează, iar muzica pură și 
evocarea provin din același izvor. Cele mai importante capodopere 
ale sale, Bacchus și Ariadna, Simfoniile a III-a și a IV-a, marchează 
triumful acestei orientări. 

Personalitatea lui Florent Schmitt (1870 — 1958), deși formată de 
Massenet și Fauré și apropiată lui Debussy, se deosebește tem- 
peramental și stilistic de a acestora. Renumele lui se datorează, mai 
ales, unei singure lucrări realizate în 1907, Tragedia Salomeei, la 
Teatrul Artelor, în interpretarea dansatoarei Loie Fuller. Simfonia 
concertantă pentru pian și orchestră, Simfonia a Il-a sunt opere 
importante, dar pe care repertoriul curent nu le reţine, deși în 
calitate de creator și profesor de compoziţie a fost considerat un 
maestru. Debussy, Stravinski, Schönberg nu au avut nicio influenţă 
asupra lui, artistul păstrându-și independenţa. 


Dorinţa de autonomie față de predecesori este și atitudinea unui 
grup de autori dornici a evada de sub moștenirea Debussy-Ravel. 
Reuniţi mai ales ca program de creaţie sub titulatura „Grupul celor 
șase”, patronaţi de Jean Cocteau și recunoscând personalitatea lui 
Satie, aceștia îl au ca reprezentant principal pe Arthur Honegger, 
alături de Milhaud, Auric, Poulenc, Durey, Tailleferre. Păstrându-și 
originalitatea, ei se manifestă și în două creaţii colective, Album de 
Six (piese de pian) și Les Mari6s de la Tour Eiffel, balet pe libretul 
lui Cocteau, coregrafia lui Jean Borlin, reprezentat de Compania 
Baletelor Suedeze. 


Darius Milhaud (1882 — 1974), muzician prolific, a refuzat adoptarea 
vreunui sistem, manifestându-se într-un principial limbaj de actuali- 
tate sub caracteristica de „liric mediteraneean”. A creat muzică de 
cameră, melodii, 10 simfonii, piese instrumentale, operele Pauvre 
Matelot, Médée, trilogia sud-americană Christophe Colomb, 
Maximilen, Bolivar, baletele Le Boeuf sur le Toit, L'homme et son 
Désir, La Création du Monde. 


Deși de origine elveţiană, Arthur Honegger (1892 — 1955 ) este un 
mare nume al muzicii ţării de adopție, în care aportul originii lui 
germanice se află în echilibru cu cel al educaţiei franceze. Oratoriul 
Regele David s-a aflat la temelia popularității autorului său din 
momentul primei audiții la Paris, în 1924, după care au urmat altele: 
Judith și, mai ales, loana d'Arc pe rug, oratoriu dramatic pe un text 

de Claudel, care i-a asigurat celebritatea. Personalitatea sa puternică 
va sta la baza renumelui „Grupului celor șase”. O mare parte a 
creaţiei sale se bazează pe expresie, forță a lirismului și dramatism. 
El se impune în muzica franceză cu câteva mari realizări: cele cinci 
simfonii, muzicile de scenă, opera Antigone, Pastorala de vară, 
baletele și muzica lui de cameră. Un loc aparte, prin sugestii progra- 
matice, îl au originalele piese simfonice Pacific 231, Rugby. În crea- 
tiile orchestrale a indicat tematici speciale, precum Simfonia a Il-a 
pentru coarde și trompetă, Simfonia a III-a „Liturgica”, Simfonia a 
IV-a „Deliciae Basiliensis”, Simfonia a V-a „Di tre Re”, capodopere 
definitorii ale muzicii franceze în mijlocul secolului XX. 


Francis Poulenc (1899 — 1963) a beneficiat de o înzestrare aparte de 
violonist, fapt evidenţiat de creația vocală (Le Bestiare) și de operă — 
Les Mamelles de Tirâsias (text de Apollinaire), Dialogue des 
Carmélites (text de Bernanos), La Vois humaine (text de Cocteau). 
Elegant și spiritual în expresie, realizează muzică de concert, piese 
instrumentale, de cameră, balete (Les Biches, Les Animaux modèles), 
reprezentând o creaţie ce pare, prin aspectul neoclasic, învecinată 
cu ideile lui Prokofiev, în variantă galică. 


Georges Auric (1899 — 1983) este de asemenea creator de melodii, 
muzică instrumentală și de balet. Louis Durey (1888 — 1979) are încli- 
naţii spre operetă și muzică corală. Germaine Tailleferre (1892 — 1983), 
de asemenea, adaugă creaţii instrumentale, vocale, muzică de balet 
la fondul componistic al „Grupului celor șase”. 


Succedând acestor muzicieni, și alte reuniuni își caută identitatea. 
Printre acestea, asociația „Tryton”, reprezentată de Feroud și Filip 
Lazăr, și, cu un relief aparte, „La Jeune France”, ai cărei membri 
acţionează, înainte de război, cu un program ce se opune abstrac- 
ționismului și „reumatismului” muzicii epocii lor. Și aici, fiecare 
membru și-a păstrat personalitatea în cadrul ideilor grupului, fie 
că este vorba de Andre Jolivet, Yves Baudrier, Daniel Lesur sau de 
cel mai de seamă muzician francez el epocii, Olivier Messiaen 
(1908 — 1990). Discipol la Conservatorul din Paris al lui Maurice 
Emmanuel, Paul Dukas, Marcel Dupré (orgă) compune în 1928 


181 


Banchetul celest, ce conține deja unele dintre procedeele sale 
favorite — al doilea „mod cu transpoziție limitată” (mod în care 
succesiunea intervalelor este astfel gândită încât, transpunându-l pe 
alte trepte, regăsim aceleași note ca în forma originală). Urmează 
Preludiile pentru pian în care el declară că vede sunetele în culori, 
un fenomen numit „synopsie”. Titular al marii orgi de la biserica 
Trinité din Paris, a dezvoltat în improvizaţia organistică o mare 
parte dintre descoperirile sale, model al scriiturii lui orchestrale. În 
studiile sale, aprofundează preocuparea asupra unei noi „durate” 
(Tratat de ritm). Cităm dintre creaţiile sale la Nativité du Seigneur, 
Poemele pentru Mi, ciclul „tristanesc” (Harawi, Simfonia Turangalila, 
cinci Recânturi). Editează Tehnica limbajului meu muzical, adevărat 
inventar al tuturor procedeelor pe care el le utilizează liber: moduri 
cu transpoziţie limitată, acorduri cu note adăugate, utilizare a 
ritmurilor cu valori adăugate sau „nonretrogradabile”, structuri 
ritmice preluate din Grecia antică sau din muzica indiană. Vingt 
Regards sur l'Enfant Jésus este un vast ciclu pentru pian solo, care 
contribuie la o consacrare dublată de o contestare agresivă. La mai 
mult de 40 de ani, el intră într-o perioadă de căutări tehnice, în care 
unii au văzut partea cea mai aridă a producţiei sale. Messiaen a 
obținut o clasă „specială”, creată pentru el, botezată „clasă de 
analiză” sau de „estetică”, pe unde vor trece unele dintre cele mai 
mari nume ale tinerei muzici internaţionale: Pierre Boulez, lannis 
Xenakis, Jean-Pierre Guézec, Jacques Charpentier, Pierre Henry, 
Karlheinz Stockhausen și, de asemenea, mai târziu, Tristan Murail, 
N'guyen Tien Dao, Paul M&fano, Michele Reverdy. 

Muzicianul caută să transcrie cântece ale păsărilor cât mai exact, 
cât mai „obiectiv” posibil, pentru a face din ele materialul unor 
lucrări descriptive (Mierla neagră, Trezirea păsărilor, Catalogul 
păsărilor). În Chronochromie pentru orchestră („culoarea timpului”), 
împinge la extrem travaliul abstract asupra duratelor și integrează în 
țesătura muzicală cântecele păsărilor. În 1983, are loc la Opera din 
Paris premiera cu opera Sfântul Francisc din Assisi. Personalitate 
dominantă a secolului, Messiaen nu este încă un creator suficient de 
cunoscut în ansamblul vieţii muzicale, deși renumele internaţional 
îi atestă valoarea. 

Pierre Schaeffer (n. 1910) este cunoscut ca „părintele muzicii 
concrete”, în egală măsură un veteran al Radioului, unde a înfiinţat 
în 1944 un studio de încercare consacrat formării și experimentării 
radiofonice. Curiozitatea îl determină să „inventeze” muzica 
concretă, prin tatonări succesive, pentru a face să progreseze o 
muzică a cărei incongruenţă îl fascinează. Pierre Henry i s-a alăturat 
în 1949 și împreună au compus mai multe lucrări, printre care 
celebra Symphonie pour un homme seul (1949 — 1950), care s-a 
impus ca prima lucrare clasică a genului. Din 1951, „Grupul pentru 
cercetări muzicale” s-a mobilizat asupra unei cercetări colective în 
jurul ipotezelor fondatorului său: definirea unui „solfegiu 
experimental” al universului sonor, bazat pe ascultarea și repunerea 
în chestiune a acestor noțiuni care sunt muzica, ascultarea, timbrul, 
sunetul etc. Monumentalul Tratat de obiecte muzicale, publicat în 
1966 de Pierre Schaeffer, întocmește considerabilul bilanţ al 
căutărilor sale. Producţia muzicală a lui Pierre Schaeffer, în 
totalitate electroacustică, este compusă dintr-un număr redus de 
lucrări, realizat pe perioade scurte: Studiile de zgomote, Flautul 
mexican, Pasărea RAI. O a doua serie este aceea a lucrărilor 
compuse în colaborare cu Pierre Henry, în special opera concretă 
Orphée 51 (1951). Se adaugă Studiu de aluri, Studiu de sunete 
animate și Studiu de obiecte. Unică personalitate într-o avangardă 
muzicală, Pierre Schaeffer cultivă o disonanţă necesară și vitală. 
Influenţa lui este importantă pentru diverși compozitori de muzică 
concretă și electroacustică. 


Pierre Boulez (n. 1925) se situează printre cei mai reprezentativi 
compozitori ai avangardei ultimelor decenii ale secolului XX. El își 
începe activitatea componistică urmărind o sinteză între inovațiile 
„Noii școli vieneze” și limbajul componistic al marilor artiști ce l-au 
precedat, Stravinski și Messiaen, al cărui discipol a fost. Autor de 
genuri diverse, de la muzică de pian (Structures) la muzică de 
cameră, muzică concretă și simfonică, s-a impus cu creaţii de larg 
ecou, printre care Le Marteau sans maître, pentru voce și șase 
instrumente, Le Soleil des eaux pentru voce și orchestră. Paradoxal, 
respectul pentru tradiție l-a determinat să adauge componisticii și 
dimensiunea interpretării dirijorale, ajungând unul dintre iluștrii 
interpreţi ai muzicii wagneriene chiar în templul de la Bayreuth. 

Muzica modernă austro-germană 


Vienezul Arnold Schönberg (1874 — 1951) poate fi considerat primul 
compozitor care a definit părăsirea tonalităţii și orientarea spre 
atonalism. El contribuie, împreună cu Josef Hauer (1883 — 1959) la 
stabilirea regulilor și legităţilor de organizare a sunetelor în cadrul 
dodecafonismului. Muzicianul s-a impus în prima jumătate a 
secolului XX prin inovațiile creației sale, dar, în paralel cu activitatea 
de dirijor, și prin scrierile teoretice (Tratat de forme, Tratat de 
armonie), exercitând și o activitate didactică la Viena, Berlin și, mai 
târziu, în Statele Unite. Plecând de la consecinţele wagneriene, 
Schânberg se depărtează treptat de predecesorii săi, definitivarea 
căutărilor manifestându-se în celebra lucrare vocal-instrumentală 
Pierrot lunaire (1912), realizată în criteriile tehnicii seriale (la care se 
adaugă și modul de execuţie vocală a cuvântului-cântec, Sprechgesang). 
Descoperirile de sistem îl îndeamnă spre o activitate componistică 
prolifică (melodii, coruri, oratoriu, muzică de cameră — Simfonia de 
cameră). De amintit, printre cele mai importante lucrări, Noaptea 
transfigurată, Cinci piese pentru orchestră, Gurrelieder, Variaţiuni 
și, la finalul vieții, Supravieţuitorul de la Varșovia. Pentru teatru 
muzical scrie opere importante ca reper istoric al înnoirii expresio- 
niste a genului — Erwartung (Așteptarea), Mâna fericită, Moise și 
Aron. Geniu înzestrat cu o puternică personalitate, formulează soluţii și 
sinteze, urmărind tranziţia între tradiţie și noua ofertă a celor două- 
sprezece sunete. O altă contribuţie originală a sa este reprezentată 
de deschiderea spre variate soluţii timbrale, camerale sau simfonice. 
Printre discipolii lui Schânberg, care au cunoscut afirmarea mondială 
alături de maestrul lor, se numără Webern și Berg. Cei trei compozitori 
alcătuiesc, în perspectiva istoriei, triada modelatoare a Noii școli 
vieneze, exercitând, fiecare în parte, marcante influenţe în epocă. 


Anton von Webern (1883 — 1945) preia modalităţile de organizare a 
limbajului ce au fost promovate de maestrul său. Îi sunt caracte- 
ristice economia de mijloace, preferința pentru esenţă, sinteza între 
sistem și expresia laconică, crearea unei timbralități speciale 
Klangfarben-melodie (melodia timbrurilor), la care se adaugă o 
mare preţuire față de arta componistică a Barocului. Principalele 

sale lucrări, care au faimă de capodopere, sunt șase Piese op. 6, 
Melodii, șase Bagatele pentru cvartet op. 18, Simfonia op. 21, 
Variaţiuni op. 27 pentru pian. Interesant de menționat este faptul că 
întreaga creație weberniană nu depășește, ca durată în timp, câteva 
ore („un roman într-un suspin” va spune Schânberg). 


Colegul său de generaţie, Alban Berg (1885 — 1935), se dovedește 
receptiv la aceeași problematică de limbaj, dar mai concesiv unor 
ecouri romantice, atât ca sistem, cât și ca expresie. Temperament 
generos și expansiv, Berg creează două capodopere lirice încadrabile 
în estetica expresionismului — Wozzeck și Lulu — și o partitură impor- 
tantă în genul concertant — Concertul pentru vioară, marcat de 
elemente programatice chiar prin subtitlu, „În amintirea unui înger”. 
De altfel, există temeiuri programatice și în muzica de cameră: Suita 
lirică pentru cvartet. Expresivitatea sa este evidentă în piese instrumen- 
tale și, mai ales, în lieduri sau în cantata Der Wein. Ca ecou în public, 
dintre cei trei, Berg este cel mai agreat de melomani și interpreți. 


Școala dodecafonic-serială afirmată în început de secol XX la Viena, 
prin acești compozitori, s-a propagat destul de repede în spațiul 
european, mai ales după cel de al Doilea Război Mondial. Un 
centru al transmiterii acestor inovaţii de limbaj, la care se adaugă și 
alte aspecte, va fi „Festivalul de muzică nouă” de la Darmstadt, 
urmat mai apoi de alte festivaluri ale muzicii contemporane, cum 
este cel de la Varșovia. 


În paralel cu evenimentele propuse de acești compozitori, destinul 
lui Richard Strauss (1864 — 1949) pare să aparţină unei alte lumi. 
Fiind foarte tânăr, este marcat în primele lucrări de romantici, 
descoperind, după Mendelssohn și Schumann, pe Wagner. În 1886 
începe să dirijeze și, reîntors din Italia, realizează primul poem 
simfonic Aus Italien, urmat de Macbeth și Don Juan, capodopera 
lui în domeniul orchestral, alături de lucrarea cu tentă autobio- 
grafică Moarte și transfiguraţie. În 1894, dirijează la Festivalul de la 
Bayreuth, apoi revine la compoziţie cu poemele simfonice Till 
Eulenspiegel, Așa grăit-a Zarathustra, Don Quijote și O viaţă de 
erou. Aceste creații vor deveni principalul argument al celebrităţi 
sale de factură postromantică, cu un succes nedezminţit de-a lungul 

timpului. Interesat de operă, sub influență wagneriană, compune 
Guntram și Feuersnot pe librete proprii. În 1904 are loc la New 
York prima audiție a Simfoniei domestice. Momentul următor, cu 
Salomeea după Oscar Wilde și Elektra, marchează intensificarea 
interesului pentru genul operei, compozitorul adoptând inițial 
ecouri ale expresionismului vienez, în colaborare cu poetul Hugo 
von Hofmannsthal. Strauss părăsește însă această orientare, 
începând o lungă serie de creaţii spirituale și înclinate spre tematici 
nonviolente, incredibilă întoarcere estetică și stilistică, începând cu 
operele Cavalerul rozelor, Ariadna la Naxos, Femeia fără umbră, 
Elena egipteanca, Arabela și Simfonia Alpilor, partitură ce pare a fi 
destinată filmului. Cu ultima sa operă, Capriccio, Richard Strauss 
reușește să se autodepășească prin transpunerea în muzică a unui 
subiect care prezintă cearta estetică dintre gluckiști și picciniști. Mai 
pot fi adăugate Burlesca pentru pian și orchestră, Concertul pentru 
corn, Metamorfoze, studiu pentru 23 de instrumente de coarde, 
capodopera sa de orchestrator, reprezentând, în același timp, 
punctul final pus conștient Romantismului de către unul dintre marii 
compozitori ai secolului XX. Și, în 1949, după o bogată creaţie de 
gen, urmează ultimele patru melodii pentru soprană și orchestră, 
care simbolizează o superbă despărțire de viaţă. Prelungind o 
tradiție moștenită de la secolul al XIX-lea, se poate afirma că Strauss 
realizează sinteza modernă a unui romantism aflat în prelungirea 
idealului clasic. 


Carl Orff (1895 - 1982) are o evoluţie artistică în paralel cu 
generațiile ce-i urmează lui Richard Strauss, cunoscând un 
remarcabil succes în mijlocul secolului datorită capacităţii sale de a 
compune într-o manieră eclectică, extrem de accesibilă, dar nu 
lipsită de măiestrie. Este un autor care a compus opere, poeme 
simfonice, lieduri, cantate și, totodată, creatorul unei Școli de 
gimnastică ritmică și de dans clasic pentru care concepe o orchestră 
utilizată și astăzi în educația muzicală activă prin metoda propusă 
de el în 1933, în lucrarea Schulwerk. În 1937, în Germania celui 
de-al Ill-lea Reich, cunoaște un succes de proporţii mondiale cu 
Carmina Burana, în care „o nouă simplitate” se pune în slujba ideii 
realizării muzicale. Au urmat Catulli Carmina, Trionfo di Afrodite, 

ce întregesc tripticul „păgân” intitulat Trionfi, operele Der Mond, 
mai apreciate de public decât creaţiile următoare, Antigonae, 
CEdipus der Tyrann, Prometheus. Cu Carmina Burana, care, după 
unele statistici, se cântă de decenii în fiecare zi undeva pe 
mapamond, a avut parte de o glorie cu totul aparte în acest secol. 


Numele lui Erich Wolfgang Korngold (1897 - 1957) rămâne în 
strânsă legătură cu fondul destinat muzicii de film. Pornind cu 
atuurile unui copil minune, Korngold ajunge în anturajul lui Mahler 
și Zemlinski, devine apoi director muzical și dirijor al Stadttheater 
din Hamburg, iar mai târziu adaugă și postura de profesor al 
Academiei de Muzică din Viena. Componistic, a cunoscut o oarecare 
faimă europeană, datorită lucrărilor sale de concert sau camerale, 
dar în special în genul muzicii de scenă (Der Ring des Polykrates, 
Violanta) și de operă — unde un succes răsunător a fost Die tote 
Stadt. În 1934, din raţiuni de discriminare, este determinat să se 
stabilească în America. Pentru Hollywood-ul anilor '30, '40, numele 
lui Korngold este legat de numeroase reușite cinematografice. 
Având un contract cu Warner Bros, compozitorul austriac compune 
muzica multor filme de succes, dintre care două — Anthony Adverse 
și Aventurile lui Robin Hood - îi aduc chiar Oscarul. Korngold 
semnează și versiunea modernă, ca aranjament, armonie și orches- 
traţie, a celebrei operete vieneze Liliacul de Johann Strauss. 


Perioada interbelică induce necesitatea creatorilor de a promova și 
o artă care, sub semnul accesibilului, include manifestul politic. Este 
un curent estetic propice pentru Kurt Weill (1900 — 1950), artist ce 
își propune să aducă în fața publicului o muzică „pentru azi” și nu 
„pentru posteritate”. Potrivit curentului Zeitkunst (artă contemporană), 
se îndepărtează de ideea de audienţă ultrasofisticată, dorind să 
propună teme de larg interes, de actualitate și redate în limbajul 
ușor de urmărit al songurilor. Sub genericul de „song play”, piesă cu 
muzică, Weill nu compune music-hall sau opere, ci o combinaţie 
între acestea, de tipul cabaretului, în care adoptă intonaţii din jazz, 
balade, elemente de music-hall, refrene de dans, surse folclorice, 
bazându-se și pe experienţa înaintașilor clasici sau romantici. 
Alături de Protagonistul (1925), pe un text de Georg Kaiser, Opera 

de trei parale (1928, după piesa lui Bertold Brecht bazată pe The 
Beggar's Opera a lui John Gay) devine un succes deplin, invadând 
scenele vremii. Încearcă să reitereze reușita colaborării cu Brecht 
compunând Grandoarea și decadenţa orașului Mahagonny (singspiel, 
1927, operă, 1929), Cele șapte păcate ale micii burghezii, Happy 
End (1929) sau Der Jasager (1930), în colaborare cu Hindemith. 
În 1935 emigrează în America, noile sale lucrări, sub influența 
operetei, devenind cap de afiș pe Broadway: Johnny Johnson, 
Knickerbrocker Holiday, Lady in the Dark, One touch of Venus, 
Street Scene, Lost in the Stars. Weill trece de la lumea germană la 
cea americană, adaptându-și stilul fără prea multe compromisuri, 
determinând o influenţă eliberatoare și proaspătă pentru generația 
în formare, chiar dacă interdicțiile regimului hitlerist încercaseră 
să-l anihileze ca autor. Creaţia sa rămâne cel mai elocvent argu- 
ment al muzicii de tipul dizidenţei antihitleriste, în timpul celui de 
al Doilea Război Mondial. 


Paul Hindemith (1895 — 1963) se află la intersecția tuturor aspec- 
telor muzicii austro-germane din prima jumătate a secolului. Iniţial 
violonist virtuoz, a cântat operete, la serbări de bâlci, în grupuri de 
jazz sau în cinematografe, până a înfiinţat cvartetul Amar, în care 
cânta ca violist. Devenit director muzical al Operei din Frankfurt a 
compus sonate pentru diferite instrumente, muzică de cameră. 
Primele lui creaţii sunt trei opere într-un act, care vădesc puternica 
lui atracție față de expresionism (în special Asasin, speranţa 
femeilor pe textul lui Kokoshka, urmată de Nusch-Nuschi, piesă 
exaltată și foarte ritmică, după un joc de marionete de Franz Blei). 
Se remarcă, de asemenea, apropierea de tradiția germană con- 
trapunctică transmisă de Brahms și Reger, ca o reacție față de drama 
wagneriană (Final 1921, pe o veche temă de fox-trot, a făcut să se 
vorbească despre Asphaltmusik — „muzică de stradă”). La fel se întâm- 
plă cu Suita 1922 pentru pian, suită de dansuri inspirată din jazz și 
care, punând în evidenţă ragtime-ul sau insistând asupra ideii de a 
considera pianul drept un fel de instrument de percuție, a interesat și 
a șocat în mare măsură. În ciclul de lieduri pe poeme de R.M. Rilke, 
Das Marienleben, melodia se desfășoară într-o manieră în întregime 

autonomă, atât în frazare, cât și în „câmpurile de influență” tonală, 
deasupra unei țesături liniare, susținută de ostinati frecvente. 
Această creație deschide drumul unui val de muzici la modă, care 
vor face din acel Hindemith al anilor '20 o „sperietoare burgheză”. 

Interesat în continuare de teatru, compune opere pe texte aparti- 
nând autorului de cabaret M. Schiffer și muzici pentru instrumente 
mecanice și noi instrumente electrice (Concertino pentru trautonium, 
1931), care au fost interpretate în festivaluri de muzică contempo- 
rană ale epocii: Donaueschingen și Baden-Baden. Invitat profesor 
de compoziţie la Hochschule fiir Musik din Berlin, Hindemith se 
interesează de muzică pedagogică, învățând să cânte la alte 
instrumente și aprofundând studiile teoretice. În aceeași perioadă, a 
compus și muzică de cameră, în care preia din secolul al XVIII-lea 
stilul concertant, conducerea polifonică a vocilor, calitatea struc- 
turală a elementelor motivice. Opera Cardillac (1926) aduce aceste 
principii pe scenă pentru a transpune în domeniul muzicii pure, în 
forme independente și desăvârșite, conţinutul fiecărui număr din 
libretul lui F. Lion. Hindemith a atins un punct de echilibru în 
muzicile concertante (Konzertmusik op. 49, Concert filarmonic). Își 
construiește o etică personală care se conturează în Mathis der 
Maler, un fel de declaraţie de credinţă în autonomia absolută a artei 
pusă faţă în față cu noul regim politic, care, de altfel, i-a interzis 
lucrările. El reia legăturile cu tradiția, îmbinând cântul gregorian, 
cântecul popular german vechi și tehnicile baroce, pentru a ajunge 
la concizia limbajului din simfonia pe care o compune după opera 
Mathis der Mahler, și sintetizează experienţa sa creatoare în tratatul 
de compoziţie Unterweisung im Tonsatz. Ludus tonalis, fugi legate 
între ele prin interludii, reprezintă aplicația directă a acestuia. 
Treptat tinde spre o sinteză personală (Nobilissima Visione Metamorfoze 
simfonice, Sinfonia serena). Stabilit în Statele Unite, Hindemith s-a 
inspirat din teoriile lui Kepler asupra aștrilor, reflectate în opera Die 
Harmonie der Welt, care va cunoaște și o versiune de simfonie. 
Această vastă activitate în toate domeniile muzicale, interesul 
pentru genurile și stilurile cele mai diverse fac din Hindemith unul 
dintre acei „artizani” ai artei care și-au îndreptat capacitatea creatoare 

spre destinele muzicii, considerate mai importante decât exegezele 
descoperirii de noi tehnici sonore. O personalitate implicată în viața 
socială, Paul Hindemith traversează totuși singular și plin de forţă 
muzica secolului său. 


Interesul lui Ernst Krenek (1900 — 1991) pentru operă s-a conturat în 
timpul când era consilierul artistic al Stadttheater din Kassel. Aici a 
creat deja unele lucrări muzical-scenice care preced cea mai 
celebră partitură a sa, Jonny spielt auf. Emigrând în Statele Unite în 
1938, va deveni profesor la universităţile americane, stabilindu-se 
definitiv la Palm Springs. Printre creaţiile sale de gen mai amintim: 
Der Sprung iiber der Shatten, Orpheus und Euridike, Der Diktator, 
Das geheime Königreich, Die Ehre der Nation, Leben des Orest, 
Karl V, Tarquin, Dark Waters, Pallas Athene Weint, The Belltower, 
What Price Confidence?, Der goldene Bock. Se adaugă spectacole 
muzicale de televiziune, operete, balete, piese orchestrale, muzică 
de cameră și muzică vocală. Stilistic, Krenek este unul dintre primii 
compozitori ai secolului trecut de orientare „postmodernă” prin 
stiluri diverse, îmbinare a expresionismului cu jazzul și muzica 
electronică. 


În activitatea sa, Wolfganf Fortner (1907 — 1987) înaintează spre 
finalul secolului XX. A absolvit studii de filosofie, psihologie, 
germanistică și muzică. Activitatea sa pedagogică a contribuit la 
crearea unei întregi generaţii de tineri compozitori, dintre care îi 
amintim pe Hans Werner Henze sau Bernd Alois Zimmermann. Din 
1947 este organizator al concertelor Musica Viva, menite a promova 
compoziţiile contemporane. Lucrările sale ating o gamă variată de 
genuri — Mișcări pentru pian și orchestră (1954), Triplum pentru trei 
piane și orchestră (1966), Cântece de naștere (1958), Imagini pentru 
soprană și 13 instrumente de coarde (1966) sau operele Nunta 
însângerată și În grădina lui, Dom Perlimpin o iubește pe Belisa, 
ambele după Lorca (1957), Elisabeth Tudor (1972) sau That Time 
după Samuel Beckett (1977). Fantezia pe motivul B-A-C-H (1950) 
dovedește interesul și abilitatea lui Fortner de a utiliza tehnica 
dodecafonică în spiritul virtuozităţii, într-o generație care privește 
din ce în ce cu mai mult interes spre trecut... 

Hans Werner Henze (n. 1926) s-a format sub îndrumarea lui 
Wolfgang Fortner la Heidelberg și a lui René Leibowitz la Paris. 
Considerat deopotrivă unul dintre cei mai importanţi compozitori 
de operă moderni, cât și un prestigios simfonist, Henze și-a 
dezvoltat un stil propriu care îmbină elemente tonale, bitonale, poli- 
tonale și atonale. Anul 1947 încheie o primă perioadă creatoare, în 
care se aflase sub influența muzicii lui Stravinski, Hindemith sau 
Bartók, abordând un stil neoclasic, vădit prezent în lucrări precum 
sonatele de vioară sau flaut, Concertul de cameră pentru pian, flaut 
și coarde (1946) sau Simfonia I (1947). Aflat pentru doi ani la Paris 
și cunoscându-l aici pe René Leibowitz, interesul lui Henze se 
dezvoltă către tehnica dodecafonică, compunând pentru început 
Concertul de vioară. Odată cu opera radiofonică Ein Landartz, 
după Kafka (1951), și Boulevard solitude, dramă lirică în șapte 
scene după romanul abatelui Prevost, Manon Lescaut (1951), își 
lărgește orizontul către un serialism liber ce-i permite să combine 
elemente de politonalitate, de neoclasicism, motive romantice sau 
lirice, cât și pasaje pucciniene sau de jazz. În 1952 părăsește 
Germania stabilindu-se în Italia. Interesul pentru operă se traduce 
într-un număr mare de lucrări de gen, care îi consolidează succesul: 
König Hirsch (1955), II Re cervo, Der Prinz von Homburg (1958), 
Elegy for Young Lovers (1961), Der junge Lord (1964), Die 
Bassariden (1965). Următoarele patru simfonii, muzica de balet (Jack 
Pudding, Ondine, Fiinf neapolitanische Lieder), vocal-simfonică 
(oratoriul după Novae de infinito laudes de Giordano Bruno, cantata 
Being Beauteous după Rimbaud) sau muzica destinată filmului 
întregesc portretul complex al unui compozitor care, într-o manieră 
eclectică, depășește limitele europene centrale, în lupta dintre 
mijloace și sentiment, găsindu-și echilibrul. 


Numele lui Bernd Alois Zimmermann (1918 — 1970) este legat de o 
operă care a cunoscut un imens succes — Die Soldaten. În calitate 
de creator modern se perfecționează la cursurile de vară de la 
Darmstadt (unde se convertește la scriitura dodecafonică sub 
influenţa lui Fortner și a lui Leibowitz). Începând din 1950, devine 
conferenţiar la Institutul de Muzicologie al Universităţii, apoi 
profesor de compoziţie la Școala Superioară de Muzică din Köln. 

Creaţia sa a cunoscut mai multe perioade: expresionistă, pluralistă și 
statică, într-o progresie pentru desăvârșirea unui ideal estetic și 
filosofic. Dintre lucrările sale pot fi amintite baletul Alagona, 
Concert pentru vioară, Simfonia într-o mișcare (1947 — 1953), care, 
după propriile-i cuvinte, face să alterneze „ameninţarea apocalip- 
tică” și „calmul mistic”. Utilizează procedee jazzistice în Concertul 
pentru trompetă (1954) și este influenţat de Berg în Sonata pentru 
violă solo. În 1957, Zimmermann redescoperă capodopera lui Jakob 
Lenz, Die Soldaten. Structura pluralistă a piesei găsește o corespon- 
denţă perfectă cu Zimmermann. 15 februarie 1965, data premierei 
cu Soldaţii, a lăsat auditoriului o impresie profundă. 

Ultima fază a expansiunii temporale, sau „staticismul muzical”, 
predomină în muzica de scenă Die Befristeten („Odă libertăţii sub 
formă de dans al morţii”, 1967), pe care, datorită atracției lui pentru 
jazz, Zimmermann a compus-o pentru un cvintet de gen. Autorul 
Soldaţilor este, împreună cu M. Tippett, muzicianul contemporan 
care s-a apropiat cel mai mult de spiritul jazzului, ca expresie a 
sufletelor oprimate, asemănător umanistului Zimmermann. Disperarea 
cosmică a Recviemului pentru un tânăr poet l-a tulburat profund, și 
poate chiar ea este cea care i-a precipitat moartea. Lucrarea se încheie 
cu următoarea afirmaţie: „Există aici motive pentru a spera? Nu este 
nimic altceva de sperat, în afară de moarte.” Soldaţii se termina cu 
interogaţia: „Trebuie oare ca toţi cei care suferă din cauza nedrep- 
tăţii să tremure, în timp ce aceia care o comit sunt singurii care se 
bucură?” În 10 august 1970, Zimmermann își pune capăt zilelor, la 
vârsta de 52 de ani. În titlul ultimei lui partituri, terminată cu cinci 
zile înainte de a muri, el spune: Mă voi întoarce și voi lua în 
considerare toată oprimarea care există sub soare... 


Provenit dintr-o familie țărănească de origine renană, Karlheinz 
Stockhausen (1926 — 2007) a fost afectat în tinereţe de ascensiunea 
regimului hitlerist, de război și de consecinţele înfrângerii Germaniei 
naziste. În 1947 a intrat la Conservatorul din Köln și urmează studii 
de muzicologie, de filosofie și de filologie la Universitatea din Köln, 
perioadă în care a fost pianist de jazz în baruri din Köln. Studiază 
compoziţia cu Frank Martin și se apropie de „Noua școală vieneză”. 
Participând în 1951 la cursurile de la Darmstadt, descoperă muzica 

lui Pierre Boulez și Olivier Messiaen, ale cărui Moduri de valori și 
intensități îl impresionează puternic, determinându-l să studieze cu 
el la Paris. După primele lucrări ce pun în evidenţă un sistem serial 
generalizat la nivelul tuturor parametrilor, abordează și muzica 
experimentală, la grupul de muzică concretă al R.T.F., animat de 
Pierre Schaeffer. În 1953, compune primele lui lucrări de muzică 
electronică (Studiu I pentru sunete sinusoidale), termină Kontrapunkte 
și Klavierstücke I — IV, participă la înființarea Studioului de muzică 
electronică din Köln, unde va deveni colaborator permanent și 
director artistic. Predă (din 1953) la cursurile de vară de la 
Darmstadt și produce lucrări care îl afirmă, alături de Boulez, drept 
un mare lider al muzicii contemporane (celălalt fiind Pierre Boulez): 
Klavierstücke V — X, Zeitmasse, Gesang der Jiinglinge, Gruppen și 
Carré, care exploatează „forma de grupuri”, spațializarea, și rezolvă 
problemele relaţiilor sunet-timp-spaţiu (Kontakte, sinteză între tim- 
brurile tradiţionale ale muzicii instrumentale și timbrurile electro- 
nice pe bandă magnetică). În întreaga lui creație, Stockhausen pune 
ca prim-principiu „unicitatea materialului și a formei”. Stockhausen 
întreprinde numeroase turnee de concerte-conferințe în Statele 
Unite și în Canada, devine directorul artistic al „Cursurilor de muzică 
nouă” de la Köln și predă la mai multe universităţi. Evoluţia gândirii 
componistice a lui Karlheinz Stockhausen se face cunoscută din ce 
în ce mai mult, mergând neîncetat în paralel cu o acută simplitate 
stilistică, cu o concepție din ce în ce mai subiectivă și chiar liturgică 
asupra muzicii, cu un profetism, în același timp, sofisticat și naiv. În 
acest sens, compoziţiile lui devin veritabile ritualuri. „Cred cu 
adevărat în noile materiale — declară el —, în undele alfa ale omului, 
în vibraţiile care vor permite în câţiva ani să modulezi o undă prin 
intemediul unui om pentru a-l face să călătorească în afara 
sistemului nostru solar. Pentru că, precum toţi oamenii de știință, eu 
vreau să realizez călătoria în cosmos... Cred în descoperirea 
perpetuă a unor forme muzicale, a unor vibrații sonore și a unor 
ambianţe care vor oferi omului ocazia de a se minuna din nou, de a 
sesiza miracolul care îi oferă rațiunea de a continua să trăiască.” Șef 
de școală al mișcării internaționale, împreună cu Pierre Boulez, 
Stockhausen poate fi considerat chiar unul dintre fenomenele 
artistice cele mai mari și mai originale și una dintre personalităţile 
muzicale cele mai puternice ale secolului XX. 

Muzica modernă italiană 


Continuarea evoluţiei istorice a muzicii italiene acordă prioritate 
genului operei, ceea ce se vădește chiar în ultimul deceniu verdian 
al secolului XIX, când apar generaţiile ce vor prelua tradiţia 
componisticii marelui compozitor, adaptându-se nolilor curente. 
Este vorba de transferul verismului literar în teatrul muzical, cu 
consecinţele schimbărilor de expresie, tematică și dramaturgie. Cu 
acest impuls începe de fapt perioada modernă a muzicii italiene. 
Din severa selecție a posterităţii, numai câţiva creatori rezistă în 
marele repertoriu liric internaţional al secolului XX. 


În stabilirea perenităţii creaţiei veriste, operele lui Pietro Mascagni 
(1863 — 1945) cunosc o curbă descendentă a celebrității și succe- 
sului, după debutul strălucit cu Cavalleria rusticana pe un subiect al 
scriitorului verist Verga. Doar câteva titluri au mai supravieţuit — 
L'Amico Fritz, Le Maschere, Il Piccolo Marat și Iris —, alte partituri 
rămânând doar în istoria verismului, fără ecou prelungit în reper- 
toriu. Maniera componistică a lui Mascagni se îndreaptă spre factura 
pitorească a expresiei și contrastele spectaculoase ale derulării 
muzicale a narațiunii, oferind și câteva generoase pagini vocale sau 
orchestrale (Intermezzo din Cavaleria rusticana). 


Destinul artistic al lui Ruggero Leoncavallo (1858 — 1919) este legat 
de triumful unei singure lucrări, | Pagliacci, considerată și unul 
dintre manifestele Verismului în opera italiană, prin expunerea, în 
Prolog, a principalelor idei estetice ale curentului. Deși prin cultură 
și măiestrie atinge cotele artistice ale celor mai importanţi exponenți 
ai Verismului, lucrările sale ulterioare au parcurs un drum efemer, 
nu numai datorită comparaţiei cu alte capodopere ale timpului, ci 
și pentru că elementul de noutate nu a avut consistenţa suficientă 
ca să evite repetările. Conștienți de răspunderile manageriale și 
necesitatea păstrării unui prestigiu internaţional pentru opera 
italiană, proprietarii celebrei edituri Casa Ricordi au instituit un 
premiu de debut, care a revenit prima dată celor două capodopere 
amintite, semnate de Mascagni și Leoncavallo, lansându-le cu mare 
efect în viața muzicală. 

În cadrul curentului verist, cu un mai pronunțat ecou postromantic 
al operei italiene, Giacomo Puccini (1858 — 1924) ocupă locul 
central, definind, prin puternica sa personalitate creatoare, această 
orientare și, totodată, depășind-o prin complexitatea gândirii sale. 
Compozitor care îmbină lirismul cu sensul dramei, fără a fi lipsit de 
umor, Puccini continuă marea linie a melodismului italian vocal, 
adăugându-i însă o aprofundare a contextului simfonic. Dacă în 
prima perioadă de creaţie are preferințe spre muzica de cameră 
(cvartetul Crisanteme) sau vocal-simfonică (Messa di Gloria), opțiunea 
spre operă devine mai apoi dominantă. Este unul dintre puţinii 
compozitori a căror creație figurează, aproape integral, în reper- 
toriul permanent al teatrelor lirice: de la lucrările de debut, Le Villi, 
Edgar (1893), la capodoperele ce au urmat, care alcătuiesc de fapt 
catalogul liric puccinian: Manon Lescaut, La Bohâme, Tosca, 
Madama Butterfly, La Fanciulla del West, La Rondine, Il Trittico 
(Il Tabarro, Suor Angelica, Gianni Schicchi), Turandot. Lui Giacomo 
Puccini îi datorează Italia recucerirea glorioasă a supremaţiei lirice 
mondiale, cu importante consecinţe în reactualizarea dramaturgiei 
specifice spectacolului de operă, la care se adaugă semnificative 
cuceriri de tehnică și expresie în arta vocală. 


Exponent al Romantismului târziu și reprezentant apreciat al 
Verismului, Francesco Cilea (1866 - 1950) a rămas în conștiința 
publicului nu atât prin realizarea unor creaţii unitare ca dramaturgie 
și stil, cât prin unele pagini solistice care i-au asigurat fidelitatea 
interpreților și publicului datorită expresiei și efectului spectaculos 
al solicitării vocii. Astfel, dacă Tilda, Gina, Gloria sunt aproape 
necunoscute astăzi, în schimb L'Arlesiana și, în special, Adrianna 
Lecouvreur au o solidă reputație în lumea lirică, oferind importante 
performanţe marilor cântăreţi ai secolului. 


Printre corifeii verismului italian poate fi cuprins și Umberto 
Giordano (1867 - 1948), ocupând un loc privilegiat, chiar dacă 
gloria sa nu poate rivaliza cu cea a lui Puccini. În comparaţie însă 
cu alți muzicieni ce au ilustrat această perioadă postromantică 
italiană, Giordano a reușit să se menţină prin câteva creaţii, dintre 
care amintim, în special, Andrea Chenier și Fedora, păstrate în peri- 
metrul marelui repertoriu liric actual. Preocupările sale componistice 

s-au îndreptat cu insistență spre teatrul muzical, numeroase pagini 
din operele mai puţin cântate meritând totuși atenția melomanilor 
datorită sevei melodice și a unei construcţii simfonice demne de un 
autentic maestru. 


Format în generația care a asistat la apogeul Verismului, Ermanno 
Wolf-Ferrari (1876 — 1948) a dorit la începutul activităţii sale să 
continue modelele pucciniene, prin I gioielli della Madonna și Sly, 
conturându-și treptat personalitatea, mai înclinată spre genul 
comediei muzicale. Compozitorul păstrează o serie de elemente ale 
tradiției operei bufe, realizând versiuni moderne ale acestui gen, 
care i-a asigurat un durabil succes de teatru cu La Cenerentola, Le 
Donne curiose, | quattro rusteghi, Il segreto di Susanna, L'Amore 
medico, oferindu-i împlinirea prin opţiuni mai puţin dramatice. 


Nu atât de cunoscut în lumea operei, față de marii reprezentanţi 
ai Verismului cu care a fost contemporan, Riccardo Zandonai 
(1883 — 1944) rămâne în actualitate ca un muzician sensibil și cu 
certe valențe teatrale. Considerat de Ricordi drept un continuator al 
lui Puccini, muzicianul nu a avut aceeași forță, chiar dacă linia de 
stil este cea a veriștilor. După debutul cu II grillo del focolare, se 
impune publicului cu Francesca da Rimini, operă care nu va fi 
depășită valoric de celelalte lucrări ale sale, dintre care mai amintim 
Giulietta e Romeo, a cărei temă a fost adesea abordată în lumea 
muzicii romantice. 


Ca și în secolul precedent, tendința de a compensa dominanta 
teatral-muzicală a existat și în perioada muzicii moderne. După 
„Valul verist”, urmează astfel o personalitate complexă ce își asumă 
această perspectivă complexă. Asemeni lui Vaughan Williams 
pentru Școala engleză, Ottorino Respighi (1879 — 1936) regăsește o 
parte a inspirației sale în descoperirea valorilor trecutului muzicii 
italiene. Lucrări precum Suitele de arii și dansuri vechi nr. 1, 2 și 3, 
inspirate de partituri renascentiste aparţinând lui Simone Molinaro, 
Vincenzo Galilei, piese pentru lăută și violă ale lui Fabrizio Caroso, 
Jean-Baptiste Besard și Bernardo Gianoncelli sau piese pentru lăută 
și chitară barocă, Concertul gregorian pentru vioară și orchestră 
(1921), Tre Preludi e sopra gregoriane (1925), Concertul în mod 
mixolidian pentru pian și orchestră (1925), Gli Uccelli („Păsările”, 


196 


1927, având ca model piese baroce care imitau cântul păsărilor) 
determină critica vremii să caracterizeze iniţial stilul lui Respighi 
drept neoclasic cu elemente de stil neobaroc și aspecte modale. De 
fapt, Respighi utilizează forme muzicale de provenienţă renascentistă 
sau barocă (de factura dansurilor, a elementelor improvizatorice sau 
a variațiunilor), adaptându-le limbajului postromantic. Celebritatea 
nu îi este asigurată însă de aceste lucrări, păstrate în repertoriul de 
concerte, și nici de producţiile de operă uitate în umbra timpului. Se 
vor dovedi mult mai marcante partiturile de factură simfonică, ce 
revigorează muzica italiană, reactualizând interesul compozitorilor 
italieni contemporani către muzica destinată aparatului orchestral, 
neglijat în favoarea teatrului liric. În prim-plan se află Trilogia 
Romană -— Pini di Roma (1923), Fontane di Roma (1915) și Feste 
Romane (1928) — care propune prin intermediul poemului simfonic 
cu caracter programatic o călătorie sentimentală, pasională şi 
pasionantă prin locuri celebre din Cetatea Eternă. Limbajul său, o 
joncțiune între neoclasic și romantic, îmbrăcând o orchestrație 
fascinantă (probabil moștenire a studiului de la Sankt Petersburg cu 
Rimski-Korsakov),  intermediază  ascultătorului imagini sonore 
corespondente Fântânii Valle Giulia, pinilor de la Villa Borghese, 
Pietei Navona, înlesnind o apropiere sufletească față de orașul 
preaiubit pentru Respighi - Roma —, căruia i-a dedicat întregul său 
destin creator. Muzica sa restituie, de asemenea, o dimensiune 
aproape uitată, cea a miniaturii vocale camerale, denumirea italiană de 
liriche cunoscând titluri celebre ca Nebbie, E si un giorno ronassi. 
Dincolo de personalitatea sa pregnantă, care îi conferă prezenţa în 
marele repertoriu, putem spune că Respighi a redat muzicii italiene 
o dimensiune pe care o pierduse. 


Îi continuă drumul de implementare în muzica secolului XX și com- 
pozitori din generaţiile următoare. Tehnica dodecafonică găsește pe 
teritoriul italian un adept în Luigi Dallapiccola (1904 — 1975). În 
decursul anilor el ajunge să-și formeze un limbaj propriu, care îmbină 
elemente asumate din întâlniri semnificative pe plan spiritual cu 
muzica lui Mozart, Wagner, Debussy, Stravinski sau Mahler, Busoni 
ori Berg, cu inspiraţia de tip vocal italian. În special admiraţia 
pentru Pierrot Lunaire de Schönberg (manifestată anterior și de 
Puccini) aduce transformări drastice asupra limbajului său muzical, 

dobândit pe timpul studiilor muzicale la Graz sau Florenţa, dovadă 
fiind prima sa operă — Volo di notte (text de Saint Exupéry), în care 
pasajele vocale clasice alternează cu elemente de sprechgesang. 
Stilul său componistic evoluează pornind de la o manieră concisă 
și interiorizată de tipul neomodalismului de inspiraţie din secolele 
XV, XVI (Dufay, Palestrina) — în lucrări precum Două cânturi din 
Kalewala, Rapsodia după Cântul lui Roland sau cele Șase coruri 
de Michelangelo Buonaroti — către un dodecafonism fățiș, cum 
sunt lucrările Liriche greche, Ciacona, intermezzo și adagio 
pentru violoncel solo, Rencesvals și, mai ales, opera Il Prigionero 
(1944 — 1949) sau oratoriul Job. Apariţia capodoperei Il Prigionero 
(textul după Tortura prin speranță de Villiers de L'Isle-Adam și 
Legenda lui Ulenspiegel de Ch. De Coster) este pregătită de Volo di 
notte și Canti di Prigionia („Cântece din închisoare”, pe texte de 
Mata Stuart, Boeţius și Savonarola), lucrări care anunţă teme simbol 
ale întregii sale creaţii — singurătatea, idealul libertăţii, pesimismul 
captivității. Ceea ce diferenţiază însă stilul dodecafonic al lui 
Dallapiccola de cel afirmat de compozitorii celei de-„A doua școli 
vieneze” rezidă în combinarea intervalelor de secunde, septime sau 
none specifice muzicii seriale cu intervale consonante și elemente 
de cantilenă vocală, preluate din țesăturile mozartiene și wagneriene. 
Profesor de pian la Conservatorul din Florenţa, critic muzical pentru 
ziarul Mondo din Florenţa, Dallapiccola ajunge odată cu anii '50 să 
predea compoziția în Statele Unite (Tanglewood, 1951 - 1952, 
Queen's College din New York, 1956 — 1959, Universitatea Berkely 
1961). Dallapiccola nu face parte dintre compozitorii care aplică 
tehnici noi doar de dragul unui fictiv progres. Orientarea sa către 
muzica dodecafonică a mers în paralel cu o viziune deschisă către 
lui Schânberg atunci când afirma că „tonalitatea există, și va exista, 
fără îndoială, încă mult timp”. Tartiniana (1951) și Tartiniana 
seconda pentru vioară, pian și orchestră (1956) susţin acest lucru, 
rememorând, uneori, viziunea sa neoclasică de la începuturi, 
atitudine menită a nu-l despărți de tradiţiile originii sale italiene. 


Din perspectiva contextului muzical italian, numele lui Luigi Nono 
(1924 — 1990) este sinonim muzicii contemporane și viziunilor 
avangardist-revoluţionare. Muzica lui Nono trece prin diverse etape 

de interes, de la influenţa profesorului său Hermann Scherchen 
(Zurich 1948) la cea a lucărilor lui Schönberg și Webern (Variaţiunile 
canonice pe seria din opus 41 „Odă lui Napoleon”), ca apoi să dispre- 
țuiasă serialismul și, în același timp, să-l folosească (Polifonica- 
monodica-ritmica, Composizione per orchestra l, Espaňa en el 
corazón pentru soprană, bariton, cor mixt și orchestră, Romance de 
la guardia civil espaăola pentru recitator, cor vorbit și orchestră, 
Due espressioni per orchestra, Victoria de la Guernica pentru cor 
mixt și orchestră, Canti pentru 13 instrumente), pentru ca în a doua 
parte a vieţii să se dedice muzicii electronice și electroacustice. 
Participarea la cursurile de la Darmstadt la începutul anilor ‘50 i-a 
înlesnit întâlnirea cu personalități marcante ale muzicii de 
avangardă (Edgar Varèse și Karlheinz Stockhausen), Nono ajungând, 
la rândul său, să susțină cursuri în cadrul aceluiași festival opt ani 
mai târziu (1958, 1959). Abordând o tehnică serială elastică, ce nu 
exclude, ci, dimpotrivă, cultivă elementul melodic, Nono rămâne 
fidel celui mai expresiv dintre expresioniști, lui Webern (Il Canto 
Sospeso, 1955). O cotitură de esenţă va avea loc în viziunea crea- 
toare a lui Nono în momentul în care devine, voluntar, membru al 
Partidului Comunist și își raliază ţelurile artistice perceptelor de 
ordin filosofic și estetic decurgând din această opțiune (Intolleranza 
1960, operă în două acte și 11 tablouri). Condamnând antisemi- 
tismul, lagărele, conflictele beligerante, Nono pledează pentru o 
muzică adresată maselor, promovată în uzine, pe stradă sau în 
magazine. Stilul său evoluează către zona electroacustică, realizând 
simbioze între sloganuri, efecte și elemente muzicale preînregistrate 
(Un volto del mare, pentru două voci, cânt și bandă magnetică, 
Non Consumio Marx, montaj de nonmuzică, cu sloganuri și sunete 
electronice, lucrare realizată împotriva Bienalei de la Veneţia, la 
care refuzase să participe). Constant în admiraţia sa față de voce, 
Nono devine interesat de ansamblul coral, în opinia sa nu un 
instrument, ci un colectiv instruit să lucreze în echipă (Cori di 
Didone pentru cor și percuție — 1958, Fabrica Illuminata — 1964, 
dedicată muncitorilor greviști de la Italsider din Genova). Aproape 
fiecare lucrare a sa este însufleţită de câte un eveniment social al 
maselor, care îl revoltă sau îl animă pe Nono (A Floresta e Jovem e 
cheja de Vida — 1966, pentru bandă magnetică, voce, clarinet și 

percuție, dedicată Frontului Naţional de Eliberare din Vietnam, 
Canto per il Viet-Nam pentru cor mixt — 1972 sau Ein Gespenst 
geht um die Welt pentru soprană, cor și orchestră — 1971, dedicată 
Angelei Davis). Cu timpul își diversifică mijloacele tehnice, muzica 
electronică devenind un teren de experiment. Lucrează mai întâi la 
Elektroakustische Experimental Studio din Gravesano (compunând 
lucrări de anvergură precum Como Una Ola de Fuerza y Luz pentru 
soprană, pian, orchestră și bandă magnetică, Al Gran Sole Carico 
d'Amore, acţiune scenică, Sofferte Onde Serene pentru pian „live” 
și preînregistrat sau Con Luigi Dallapiccola pentru percuție). 
Creaţiile târzii ale lui Nono dovedesc un interes din ce în ce mai 
canalizat pe proprietăţile, însușirile și capacităţile de emitere și 
semnificaţie ale sunetelor. Lucrări precum Das atmende Klarsein 
pentru flaut-bas, cor mic și live electronic, Diarao Polacco nr. 2 sau 
opera Promoeteo îl descoperă pe Nono drept un compozitor afirmat 
al Școlii moderne italiene, care nu ezită să își identifice opera cu 
idealurile sociale și politice care îi guvernează destinul ideologic. 


Deși aparține aceleiași țări, iar mai târziu împărtășește chiar anumite 
puncte de vedere asupra rolului și destinului muzicii, cu Dallapiccola, 
aflat în America, la Tanglewood, în postură de maestru, Luciano 
Berio (1925 — 2003) a avut nevoie să-i fie student pentru a-l 
cunoaște. În primele lucrări ale lui Berio stăruie această întâlnire 
(Nones, 1954), folosind elemente de tehnică serială. Italia celei de-a 
doua jumătăţi a secolului XX este străbătută de curente și direcţii de 
preocupare ce ţintesc către viitor și inovaţie. Atât Berio, cât și Bruno 
Maderna, și mai târziu Luigi Nono, devin entuziasmați de 
descoperirile din domeniul electroacusticii. Muzica devine un teren 
imens de cercetare și testare pentru noile tehnici, iar înființarea la 
Milano a R.A.I (studio de fonologie) de către Berio și Maderna dă 
undă verde explorării efectuate de compozitor (Thema „Omagiu lui 
Joyce” — 1958, Diferențe pentru bandă magnetică, flaut, harpă, 
clarinet, violă și violoncel — 1958 — 1959, Momente — 1957, Chip 
pentru bandă magnetică cu voce — 1961). Așa cum Nono lega toate 
elementele de credinţele sale politice, pentru Berio muzica se leagă 
de tot ceea ce înseamnă viaţă. Se interesează de orice, studiază 
jazz, folk, rock, citește imens, este fascinat de poezie și semiotică 
(unul din prietenii săi de o viaţă este Umberto Eco), susține cursuri 

la Darmstadt, Darlington, Universitatea Columbia sau Julliard 
School of Music. Își dezvoltă o personalitate de tip baroc, în care 
eclectismul și abuzul de stiluri, pastișe sau colaje duc la catalogarea 
sa, de către o parte a criticii, drept postmodernist. Această sentință 
se afirmă în special pentru una dintre cele mai reușite lucrări ale 
sale — Sinfonia (1968 — 1969), pentru orchestră și opt voci amplificate. 
Berio refuză totuși pecetea „colajului”, considerându-se mai degrabă 
un creator care „transcrie” sau desface, în bucăţi, în spiritul unei 
nondependenţe și al libertăţii absolute de expresie. Pe această direc- 
ție se înscriu Circles (1960), seria de Secvenţe (Sequenza | — XIV, 
1958 — 2002) sau Chemins (1965 — 1975). În obsesia sa de a realiza 
transcripții, el extinde obiceiul și la propriile lucrări, astfel că în 
Secvenţe apare o serie similară de transcripții, intitulate Drumuri. 
Berio forțează limitele instrumentelor, ale vocii, ale textelor și 
melodiilor, ajungând de multe ori în momente de tensiune tragică 
(Epifanie, pe texte de Proust, Joyce, Machado, Simon, Brecht și 
Sanguineti). Întreaga gamă a pasiunilor ce îl macină se regăsește în 
muzica ce îi aparține (Coro — 1976 — încearcă parcă să inventarieze 
totalitatea _trăirilor umane pentru a capta esenţialul fiinţei vii). 
Revenit la Milano (după ce ocupase la Paris conducerea depar- 
tamentului electroacustic al I.R.C.A.M), Berio surprinde cu lucrări 
de forţă anturajul ce îl considera a fi către sfârșitul capacității de a 
inova (Opera, Recital |, Linea, Points on the curve to find). Dacă 
ascultăm muzică cu participare vocală (Chamber Music, Folk 
Songs, O King, inspirat de moartea lui Martin Luther King, opera Un 
Re in Ascolto), cu participare instrumentală (Tempi concentrati, 
Still, II ritorno degli snovidenia, Formazioni, Festum) sau participare 
electroacustică (Cânturi paralele, Diario Immaginario), trebuie să ne 
străduim să înțelegem semnificaţia creaţiilor sale pornind de la 
compozitorul ce le-a creat, un artist care s-a dezvoltat potrivit ideii 
că: trebuie să trăiești în spiritul sfârșitului Renașterii și începutului 
Barocului, în spiritul lui Monteverdi, care inventa muzica pentru 
următoarele trei secole care aveau să vină... . 


Giacinto Scelsi (1905 — 1982) a studiat cu Respighi și Casella și a 
obținut primele succese la Paris, în special odată cu prima audiție a 
Rotative pentru orchestră (1931). După călătorii în Orientul 
Apropiat și în Africa, a studiat tehnicile dodecafonice la Viena, cu 

Walter Klein (1935 - 1936). A publicat la Paris poezie în limba 
franceză și a participat la activităţile grupului Nuova Consonanza 
de la Roma. Începând din 1952, s-a orientat în componistică spre 
soluții radicale, apelând uneori la ezoterism sau la misticism, 
reflectând influenţe ale lui Ligeti sau Morton Feldman, precum și ale 
unor membri ai tinerei generaţii, vizibile în cele Quattro Pezzi su 
une nota sola pentru orchestră, Hurqualia pentru orchestră mare și 
instrumente amplificate, O-ho-i pentru 16 instrumente de coarde, 
Pranam pentru voce, 12 instrumente și bandă magnetică. Succesul 
muzicii sale se datorează interesantei combinaţii între accesibil și 
noutate, cu grija de a nu șoca ascultătorul. 


Roman Vlad (n. 1919) aparţine muzicii italiene, deși este de origine 
română, născut la Cernăuţi, unde și-a început studiile muzicale la 
Conservatorul din localitate. Și-a continuat studiile la Universitatea 
din Roma ca elev al lui Alfredo Casella, stabilindu-se în Italia 
din 1938. Din creaţia sa amintim baletul Dama cu camelii, opera 
Storia di una mamma, lucrări orchestrale și concertante, precum 
Sonet către Orfeu pentru harpă și orchestră, Variaţiuni pe o temă 
din 12 sunete din Don Giovanni de Mozart pentru pian și 
orchestră. A mai scris muzică de cameră, pentru pian (cinci Exerciţii 
dodecafonice), muzică de film și teatru. Dintre lucrările sale de muzi- 
cologie se impun remarcabilele monografii Stravinski, Dallapiccola, 
Storia de la dodecafonia. A condus Academia Filarmonică din 
Roma, a fost președinte al secţiei italiane a S.I.M.C., al Festivalului 
„Maggio Fiorentino”, director artistic al Teatro alla Scala din 
Milano. Doctor Honoris Causa al Universităţii de Arte din lași, 
este și Membru de onoare al Uniunii Compozitorilor și Muzico- 
logilor din România, din1990. 


Muzica modernă rusă 


Printre compozitorii ruși care ilustrează etape ale tranziţiei roman- 
tice spre modern, Alexandr Gazunov (1865 — 1936) este un nume 
important. El a fost promovat de către mecenatul Beleaev, ajungând 
profesor de compoziţie la Sankt Petersburg (discipoli Stravinski, 
Prokofiev, Șostakovici), emigrând, după evenimentele revoluționare 

din Rusia, la Paris. Este autor de muzică vocală, nouă Simfonii, un 
celebru Concert pentru vioară, baletul Raimonda. Poate fi, în 
ansamblul creaţiei sale, considerat un purtător al ecourilor Școlii 
romantice ruse. Apropiaţi de aceeași mentalitate mai sunt Anatol 
Liadov (1855 — 1914), culegător de folclor rus, cea mai cunoscută 
lucrare fiind poemul simfonic Baba laga. Urmează Nikolai Cerepnin 
(1873 — 1945), director al Baletelor Ruse la Paris după 1921, creator 
de opere și balete, Alexandr Grecianinov (1864 — 1956), continuator 
în S.U.A. al ideilor „Grupului celor cinci” (muzică pentru copii, 
melodii vocale) sau Reinhold Glier (1875 - 1956), compozitor, 
dirijor, etnomuzicolog, autor de balete (Fântâna din Baccisarai, 
Călărețul de aramă), muzică de concert (Concertul pentru soprană). 
Un caz aparte este reprezentat de Nikolai Miaskovski (1881 — 1950), 
a cărui principală preocupare componistică a fost realizarea celor 
21 de simfonii reprezentând, oarecum anacronic, un veritabil 
domeniu stilistic al „clasicismului rus”. 


Alexandr Nicolaevici Skriabin (1872 — 1915) poate fi considerat una 
dintre personalităţile cele mai originale ale muzicii începutului de 
secol XX. Discipol al lui Arenski și Taneev, pianist concertist, în 
timpul turneelor a avut prilejul să asculte muzica lui Wagner, Liszt, 
Strauss, Debussy și Ravel, ceea ce se reflectă în muzica sa de pian 
(Preludiile). Personalitatea lui Skriabin este complexă, contradic- 
torie. El a repus în chestiune sistemul tonal, hipercromatismul, fiind 
totodată dominat de convingeri filosofice mistice, care sunt reflec- 
tate de lucrări orchestrale în stil neoromantic (Simfoniile I și a Il-a), 
propunând forma acordului mistic (do, fa diez, si bemol, mi, la, re, 
acord de șase sunete, compus din cvarte perfecte și alterate și bazat 
pe rezonanţa armonică), prin intermediul căruia Skriabin evită 
„capcana” atracției tonale. El îi acordă o valoare mistică de 
„principiu unificator”, ce reflectă „armonia lumilor”, și o altă cale 
spre o dimensiune a atonalismului. Printre căutările sale identificăm 
și proiecţii colorate stabilite pe baza unor corespondențe a înăl- 
țimilor cu spectrul culorilor (do = roșu, sol = portocaliu, re = galben 
strălucitor, la = verde, mi = alb-albăstrui etc.). Îi identificăm viziu- 
nile în Poemul extazului, Prometeu, Simfonia a Ill-a. În acest 
început, care înseamnă trecerea de la Romantism spre Modernism, 
Skriabin a fost considerat șeful de generaţie al avangardei ruse. 

Serghei Rachmaninov (1873 — 1943), de asemenea pianist concertist 
și compozitor, reprezintă o imagine artistică mult deosebită de 
Skriabin, fiind purtătorul unei prelungite stări afective romantice, 
reflectată în prima jumătate a secolului XX. Deși a părăsit Rusia 
înainte de Revoluţie, a rămas, chiar și în America, fidel spiritului 
țării sale. A realizat muzică sub stimulul predecesorilor, fiind apreciat 
de Ceaikovski care intervenise pentru montarea la Moscova a operei 
Aleko. O parte din creaţia sa aparține pianistului interpret — Studiile 
Tablou, Preludiile, patru Concerte pentru pian, Rapsodia pe o temă 
de Paganini. Se preocupă totuși și de alte genuri, fie romanțe pentru 
voce și pian, după modelul ceaikovskian, fie simfonii în care 
apar și elemente de noutate în formă, melos și armonie, fie operă 
(Cavalerul avar), fără a părăsi tradiţia predecesorilor, fie muzică reli- 
gioasă — Vecernia, o monumentală creaţie dedicată ritualului rugă- 
ciunilor ortodoxe liturgice. 


Igor Stravinski (1882 — 1971) domină desigur aproape tot secolul, 
depășind după anii tinereţii perimetrul Școlii ruse și devenind un 
artist internaţional. Primele lucrări poartă amprenta maestrului său, 
Rimski Korsakov (Scherzo fantastic, Focuri de artificii), fiind urmate 
de colaborarea cu Diaghilev, care l-a orientat pe Stravinski către 
balet, comandându-i Pasărea de foc, Sacre du printemps și Petrușka. 
Scandalul provocat de Sacre (1913) la Champs-Élysées, fără îndoială 
mai mult de ordin coregrafic decât muzical, se continuă cu succesul 
primei sale audiții în concert, care îl proiectează pe Stravinski în 
prima linie a actualităţii, devenind împreună cu Schönberg simbolul 
muzicianului revoluţionar, ce se alătură marilor compozitori ai 
timpului, Debussy, Ravel, Satie, Falla și Casella. Continuă să creeze 
de-a lungul anilor lucrări de teatru muzical, precum Nunta, Vulpea. 
Poetul Ramuz se află la originea inspiratoare a Poveștii soldatului, 
al cărei libretist a fost („povești făcute pentru a fi cântate și jucate” 
precizează compozitorul). Cu Pulcinella pe teme de Pergolesi se 
deschide perioada așa-zisă „neoclasică”, care îl conduce până la 
opera Rake's Progress. Se impune ca pianist și dirijor, este invitat în 
1939 — 1940 de Universitatea Harvard să susţină cursuri despre 
Poetica muzicală. În ansamblu, componistica stravinskiană poate fi 
privită în trei perioade: rusă, neoclasică și serială. În prima, se 

cuprind lucrări de la Pasărea de Foc și Nunta până la Pribautki, 
Cântecele de leagăn ale pisicii, patru Coruri a cappella, Simfonia 
pentru instrumente de suflat, opera Mavra (1922), operă bufă într-un 
act după o poveste de Pușkin, bazată pe motive aparţinând lui 
Ceaikovski, din care se inspiră și pentru baletul Sărutul zânei. 
Octetul pentru instrumente de suflat este o întoarcere la muzica de 
cameră pură sau apropierea de stilul claveciniștilor francezi 
(Rameau servind drept referință pentru baletul Apollon Musagète). 
Etapa neoclasică este diversă, cuprinzând, printre altele, Concertul 
în mi pentru orchestră, Simfonia psalmilor, Octetul, Concertul 
pentru pian și orchestră de armonie, Capriccio, Concertul pentru 
vioară, Simfonia în do, Simfonia în trei mișcări, CEdipus rex. 
Urmează prioritățile adoptării gândirii seriale, începând cu Cantata, 
după poeme anonime din secolele al XV-lea și al XVI-lea, Cântece 
pentru Shakespeare, Canoane funebre, după poeme de Dylan 
Thomas, Canticum sacrum Threni și baletul Agon, în care coexistă 
serialismul și modalismul. Întreaga traversare a muzicii secolului 
trecut are, în manifestarea artistului Stravinski, suficiente argumente 
pentru a-i aprecia contribuţiile prin originalitatea care se inter- 
sectează cu o personală comentare a tuturor opţiunilor stilistice pe 
care le-a cunoscut, apreciat și reflectat. 


Dmitri Șostakovici (1906 - 1975), discipolul lui Glazunov, și-a 
scris în timpul studiilor primele lucrări (Dansuri fantastice pentru 
pian, Simfonia I). Destinul său este contradictoriu, considerat, pe 
de o parte, un compozitor sovietic „oficial”, a cărui carieră este 
marcată de o spectaculoasă alternare între consacrări și căderi. 
Ziarul Pravda denunta violent, în 1936, „haosul în loc de muzică”, 
opera Lady Mackbeth din Mstensk, apreciind însă mai târziu 
Simfonia a V-a și alte creaţii distinse cu Premiul Stalin (Cvintetul cu 
pian, Simfonia a VIl-a, dedicată Blocadei Leningradului — subiect 
dezminţit mai târziu de compozitor, care se gândise, se pare, la victi- 
mele stalinismului). În 1948, celebrul „raport Jdanov”, care definea 
estetica „realismului socialist”, îl condamnă din nou pe Șostakovici 
pentru Simfonia a IX-a, fiind apoi „iertat” pentru Cântarea pădurilor 
și din nou criticat, în 1962, când în Simfonia a XIII-a ataca toate 
calamitățile care se abătuseră asupra societăţii sovietice odată cu 


205 


stalinismul: antisemitism, opresiune, angoasă cotidiană, arivism. 
După modificări aduse textelor inspiratoare ale lui Evtușenko, 
această simfonie a putut fi interpretată din nou în Rusia. Șostakovici 
reflectă ideea de a traduce în muzică sufletul rus, urmând în estetica 
sa unele modele ale masștrilor simfonismului, mai ales Mahler. 
Muzica lui are elemente de satiră (opera Nasul), căpătând un limbaj 
foarte personal, fidel sistemului tonal și situat în afara timpului în 
privinţa „tehnicii” (modelul bachian neoclasic al celor 24 de Preludii 
și fugi este un exemplu), totuși apropiat de sensibilitatea contempo- 
rană. Din această perspectivă, chiar dacă scriitura lui rămâne relativ 
tradiţională, Șostakovici se ridică la nivelul celor mari, îmbinând 
profunzimea lui Musorgski cu dimensiunile orchestrale ale lui Mahler, 
al cărui urmaș poate fi considerat. În afara celor 15 simfonii, creaţia 
sa mai cuprinde 15 cvartete de coarde, șase concerte (două pentru 
vioară, două pentru violoncel, două pentru pian, dintre care unul cu 
trompetă), opere (Nasul, după Gogol, Lady Macbeth, după Leskov, 
opereta Moscova, cartierul Ceriomușki), balete, lucrări pentru 
orchestră, muzică de scenă și de film, melodii, muzică de cameră și 
intrumentală. Lui Șostakovici i se datorează orchestraţiile pentru 
Boris Godunov și pentru Hovanșcina de Musorgski. Imaginea 
veridică a artistului pare să fie cuprinsă în cartea publicată după 
moartea compozitorului, Mărturie, Memoriile lui Dimitri 
Șostakovici, de către Solomon Volkov. 


Serghei Prokofiev (1891 — 1953) întregește galeria unora dintre cei 
mai de seamă compozitori ai secolului. Încurajat de Taneev, 
parcurge studiile muzicale ca elev al lui Liadov, Rimski-Korsakov și 
leagă o relaţie de o viaţă cu Nikolai Miaskovski, de la care probabil 
pornește sugestia compunerii celebrei Simfonii clasice. Primele 
influenţe provin din cercetarea muzicii lui Debussy, Strauss, Reger 
și Schönberg, ale căror lucrări le interpretează ca pianist, impresio- 
nând prin forţa și tehnica lui. La Concursul de pian „Rubinstein”, în 
proba cu orchestră cântă propriul său Concert nr. 1 pentru pian, în 
care stilul său se definește cu claritate. Cu Concertul nr. 2 provoacă 
un scandal memorabil, iar cu Suita scită, Prokofiev se raliază la Sacre 
du printemps de Stravinski. În creaţia sa se adaugă opera Jucătorul, 
Sonate, Concertul nr. 1 pentru vioară, ciclul Viziuni fugitive și 

Simfonia clasică. Emigrează în Statele Unite unde scrie pentru 
Opera din Chicago Dragostea celor trei portocale, după o fabulă 
de Gozzi, și lucrează la o nouă operă, Îngerul de foc, după o 
nuvelă de Valeri Briusov. Odată cu Simfonia a Il-a, Prokofiev 
abordează estetica constructivistă, care rimează cu Pacific 231 de 
Honegger. În U.R.S.S., stat al cărui cetăţean nu era încă, Prokofiev 
va primi, începând din 1933, comenzile cele mai interesante, cu 
muzica de film, povestirea muzicală Petrică și Lupul, baletul Romeo 
și Julieta. În timp ce numeroși muzicieni ruși (Rachmaninov, 
Șaliapin, Medtner, Glazunov) au preferat să emigreze, refuzând 
viitorul sovietic, Prokofiev, pentru a-și putea păstra trecutul rus, face 
alegerea inversă: își sacrifică libertatea și va reveni în Rusia. 
Întâlnirea cu cineastul Eisenstein se traduce în compunerea mai 
multor muzici de film celebre, Alexandr Nevski, Ivan cel Groaznic. 
În același timp, compune operele Simeon Kotko, apoi Logodnă la 
mănăstire, Război și pace, noi sonate pentru pian (nr. 6, 7 și 8, zise 
„sonatele de război”). Moartea lui Eisenstein, în 1948, va încheia 
colaborările lui Prokofiev cu filmul. Distincția de artist al poporului 
al R.S.F.S.R. nu îl pune la adăpost de atacurile lansate de Jdanov 
împotriva lui Șostakovici, Haceaturian, Miaskovski, Kabalevski. O 
întreagă serie de lucrări ale lui Prokofiev este condamnată, cu 
precădere cele din perioada lui occidentală (Bufonul, Pasul de oţel, 
Fiul risipitor, Îngerul de foc). Ultimele lucrări importante sunt 
Sonata pentru pian și violoncel, Simfonia a VII-a și baletul Floarea 
de piatră. Exceptând muzica religioasă, Prokofiev a abordat toate 
genurile, de la muzica pentru pian (concerte, sonate și miniaturi) la 
lucrările coregrafice și cinematografice, unde excelează prin găsirea 
echivalentului muzical al mișcărilor și al scenelor vizuale. Prokofiev 
este incomparabil mai inovator în domeniul armonic și instrumental 
decât în acela al scriiturii vocale. El poate fi considerat un moștenitor 
direct al clasicilor, prin simţul formei și al construcţiei solide și prin 
disciplina inspiraţiei sale. Ceea ce explică, în mare măsură, ușurința 
de adaptare la așteptările publicului și marea lui productivitate. 


Aram Haceaturian (1904 — 1978) lasă, în paralel cu muzica acestor 
mari compozitori, câteva lucrări care i-au îngăduit o bună relaţie cu 
oficialităţile, dar și cu marele public sovietic: Tocata, Concertul 

pentru vioară, dedicat lui David Oistrach, baletele Gayane, 
Spartacus, Simfonia-Poem, Simfonia cu clopote. După moartea lui 
Stalin, Haceaturian a fost unul dintre muzicienii eminenţi care au 
cerut public o mai mare libertate de creaţie. Cu toate acestea, după 
înfiinţarea Festivalului „Toamna muzicală varșoviană” (1956), el 
avea să condamne tendinţele dodecafonice sau înrudite cu orien- 
tările de avangardă occidentale. 


Alfred Schnittke (1934 — 1998), în postura de compozitor, a petrecut 
mult timp admirându-l pe Prokofiev, trecând apoi la o creaţie anga- 
jată spiritual și menţinându-se în cadrul strict al muzicii de cameră 
(Cvartetul de coarde, Sonata a Il-a pentru vioară, Cvintetul cu pian). 
Se pot distinge la el deci trei grupuri de creaţii: cele moștenite de la 
Prokofiev, cele organizate rațional pe o bază serială, cele influențate 
de Lutoslawski. Urmează, către finalul vieţii, Simfonia a Il-a, 
„Sfântul Florian”, Cvartetul de coarde nr. 2, Cvartetul de coarde 
nr. 3, Concerto grosso nr. 4, Simfonia a V-a, Concertul pentru violă, 
Concertul pentru vioară nr. 4, Concertul pentru violoncel, opera 
Viaţa cu un idiot. Schnittke se înscrie în autentica tradiție a compo- 
nisticii ruse care, păstrând cu originalitate o anumită amprentă 
naţională, nu a ignorat asimilarea contemporaneităţii europene. 


Muzica modernă finlandeză, daneză, suedeză și 
norvegiană 


Finlanda a trăit o istorie improprie afirmărilor internaționale în 
secolul al XIX-lea până la momentul sperat când, depășind condi- 
tiile istorice, poporul și-a cucerit independenţa, eliberându-se de 
statutul de Mare Ducat din cadrul Imperiului Rus, statut abolit în al 
doilea deceniu al secolului XX. Întreaga intelectualitate a naţiunii a 
trebuit deci, timp îndelung, să suporte această oprimare, deși fondul 
naţional era puternic și cu temeiuri de a se situa la egalitate cu tările 
din nordul european. În perioada de dinaintea acestei emancipări, 
Finlanda are șansa de a se alinia la nivelul culturilor moderne din 
Europa datorită, mai ales, unei mari personalități muzicale, compo- 
zitorul și dirijorul Jan Sibelius (1865 — 1957). Artistul și-a edificat 
formaţia muzicală la Conservatorul din Helsinki, apoi la Berlin și 

Viena. Primele începuturi profesionale aparţin activității didactice, 
ca profesor de vioară și teorie muzicală, Sibelius impunându-se 
destul de repede în calitate de compozitor, cu pagini orchestrale 
impregnate de sentimentul naţional, prin accente muzicale 
patriotice adresate poporului finlandez, ceea ce îl impune în postura 
de șef de Școală componistică a muzicienilor ţării sale. Este mai ales 
cazul unor poeme simfonice — Kulevro, Finlandia, En Saga — care 
poartă această amprentă. De altfel, elementul tematic programatic 
se regăsește și mai târziu în astfel de creații de factură poematică, 
cum ar fi Lebăda din Tuonela, Legendele pentru orchestră, Fata din 
Pohjola, Oceanidele, Luonotar. 

Ca muzician naţional, Sibelius poate fi apropiat de Janáček sau de 
Bartók, care, asemenea lui, pentru a se elibera de influenţa germanică, 
au recurs la apropierea de alte culturi europene. Relaţiile lui cu 
Finlanda nu au fost însă niciodată bazate pe inspiraţii de ordin 
folcloric, deoarece în creaţia sa nu apar citate de teme populare și 
nici măcar — în pofida culorilor de multe ori foarte subtil modale și 
non-tonale ale muzicii sale — un gen de folclor recreat, ca la Bartók 
sau Enescu. Deși a fost deschis orizonturilor internaționale, prin 
cariera de dirijor și relaţiile cu numeroși compozitori și artiști con- 
temporani, între Finlanda și el nu a existat niciodată o ruptură. Ca 
toți marii creatori, Sibelius pune naționalul și universalul în relaţie 
dialectică și, datorită acestui fapt, s-a sustras nu numai provincialis- 
mului, ci și cosmopolitismului în sensul „interbelic” al termenului, 
integrându-se comportamental și artistic în viața muzicală continentală. 
Majoritatea poemelor și suitelor lui simfonice au ca sursă de inspi- 
rație directă sau aluzivă Kalevala, care a exercitat asupra artiștilor 
finlandezi din a doua jumătate a secolului al XIX-lea și de la 
începutul secolului XX o foarte puternică influenţă, într-o epocă în 
care Finlanda se străduia să-și afirme identitatea naţională. Mai ales, 
există afinități între muzica lui Sibelius și ritmul limbii finlandeze. 
Compozitorul intuiește, asemenea lui Janáček pentru limba cehă, 
locul accentului pe prima silabă a cuvântului sau pe începutul unei 
fraze. Suita Rakastava (în traducere liberă Ibovnicul) este exemplară 
în acest sens, deoarece a fost inițial concepută pentru o formaţie 
corală bărbătească, în 1893, pe texte ce păstrează caracteristici ale 

cântului pe text finlandez. Aproape două decenii mai târziu, după 
ce compusese suita Karelia, Sibelius revine asupra acestei lucrări, 
transformând-o în muzică pentru orchestră de coarde și percuție, 
variantă intrată astfel în circuitul repertorial. 

Cu toate turneele sale amintite, în Italia, Franţa, mai ales Anglia (se 
adaugă un stadiu de cursuri la Conservatorul din Boston în 1914), 
Sibelius a fost un solitar, manifestând intransigenţă faţă de numeroși 
avangardiști sau inovatori, dar și aprecieri deosebite pentru muzi- 
cieni ca Bruckner, Debussy sau Bartók. Cele mai importante eveni- 
mente creatoare sunt reprezentate de către simfoniile sale. Primele 
două lucrări - Simfonia |, Simfonia a Il-a — aparţin perioadei 
apropiate de exaltarea spiritului naţional, fiind astfel receptate și în 
exteriorul Finlandei. Urmează apoi seria celorlalte cinci simfonii, cu 
grade de interes variabile, atenţia fiind condiţionată și de factorul 
unei accesibilităţi a limbajului, complex de altfel în armonie, 
tematică și arhitectonică, așa cum se vădește în Simfonia a III-a și 
Simfonia a VII-a. Între aceste creaţii, se întrevăd și alte momente de 
inspiraţie autentică. Este vorba de muzica pentru piesa lui Maeterlinck 
Peleas și Mélisande sau pentru piesa Kuolema (cu renumitul Vals 
trist), dar mai ales de Concertul pentru vioară (1905), devenit în 
secolul XX una dintre marile partituri solistice ale repertoriului 
violonistic. În 1929, contrar așteptărilor, Sibelius se închide, pentru 
următoarele decenii ale vieţii sale, într-o tăcere creatoare aproape 
absolută, însoțită de rezerve majore și în privinţa contactelor 
publice și apariţiilor dirijorale. Cea de a VIII-a Simfonie, despre care 
se știe că a terminat-o, a fost ulterior distrusă de compozitor. 

O caracteristică importantă a muzicii lui Sibelius este modul în care 
a știut să evite orice abordări de formule componistice prestabilite, 
ceea ce se observă foarte bine în tendinţa de a acţiona liber, în 
simfoniile sale, spre o continuitate organică ce le este proprie. Se 
desprinde de aici un principiu personal „al creșterilor tematice”, 
care se deosebește foarte mult de procedee ale predecesorilor săi, 
inclusiv de rigorile structurilor sonatei. Fiecare dintre simfonii, fără a 
adopta un program explicit, are ca fundament o idee inspiratoare ce 
îi conferă individualitatea. Sibelius, a cărui personalitate este un 
motiv de legitimă mândrie pentru Finlanda, unde discipolii Școlii 

componistice i-au urmat modelul, iar pleiada dirijorilor finlandezi, 
răspândiţi pretutindeni, luptă pentru promovarea creației sale, a fost 
totodată și mult contestat. Avangarda vieneză i-a ocolit numele, 
unele publicaţii, precum cartea muzicologului și compozitorului René 
Leibowitz, l-au proclamat „Cel mai prost compozitor din lume”. Pe de 
altă parte, alţi biografi i-au oferit fără rezervă compensaţia preţuirii 
existente în patria sa, britanicul Cecil Gray declarând că este „Cel 
mai mare simfonist după Beethoven”. Între grandoare și decadenţă, 
slujind muzica finlandeză a primei jumătăţi de secol XX și contri- 
buind la faima ţării sale, Jan Sibelius și-a manifestat cu consecvență 
echilibrul și înţelepciunea de mare artist, declarând: „Eu cred în 
civilizaţie”. În acest sens, el mai sublinează: „Cu cât observ mai mult 
viaţa, cu atâta îmi dau seama că Clasicismul este arta viitorului”. 


Personalitatea sa a exercitat un ascendent important asupra crea- 
torilor contemporani nordici și anglo-saxoni. Dintre compozitorii 
finlandezi se mai pot cita, deși la un nivel de plan secund, nume ca 
Erkki Melkartin, Selim Palmgren, Armas Launis, Heino Kaski, Ilmari 
Hannikainen și, mai recent, Einojuhani Rautavaara. 


* 


Numele dominant al afirmării muzicii în Danemarca este cel al lui 
Carl Nielsen (două opere, șase simfonii, concerte, cvartete de 
coarde), cel care deschide drumul spre secolul XX, reflectând și 
influenţele maeștrilor contemporani lui — Sibelius, Debussy, Berg. îi 
urmează, ca generație, Herman Koppel, Svend Schulz, în creația 
cărora, ca și la Nielsen, se observă fidelitatea față de sentimentul 
naţional și asimilarea experienţelor de limbaj ale secolului XIX (mai 
ales privind tonalismul și major-minorul). Printre compozitorii 
danezi ai secolului XX, destul de puţin cunoscuţi peste hotare, îi 
mai menţionăm pe Haakon Bârresen, Peter Gram, Jorgen Bentzon, 
fondatorul școlilor de muzică populară, Flemming Weis, denumit 
„Honegger al Danemarcei”, Vagn Holmboe, Per Norgard. 


x 


Actualmente, muzica modernă suedeză a cunoscut o afirmare apre- 
ciabilă mai ales pe planul participărilor la festivalurile de creație 
contemporană. Cu aceste ocazii, nume precum Karl Birger Blomdahl, 

Ingvar Lidholn, Bo Nilsson au devenit cunoscute în centrele muzicii 
noi, contribuind la cunoașterea talentelor componistice suedeze. 
Drumul acesta a fost precedat de influenţa romantismului german și 
redescoperirea valorilor inspiratoare ale izvoarelor folclorului 
naţional, la aceasta adăugându-se elemente ale impresionismului. 
Pe această cale au devenit cunoscuţi compozitori ca Wilhelm 
Peterson-Berger, Wilhelm Stenhammar, Oskar Lindberg, Hugo 
Alfvén (cinci simfonii, Reformation Cantata, Rikdag Cantata). Spre 
mijlocul secolului XX, se fac remarcaţi alţi compozitori, printre care 
Hilding Rosenberg (oratoriul Iosif și fraţii săi, baletul Orfeu, șase 
simfonii), influenţat estetic de Debussy și Schânberg, dar și 
beneficiarul unei voite întoarceri la școala lui Bach (Sonata pentru 
vioară solo). Îi urmează Gösta Nystroemm, elev al lui D'Indy, Lars 
Erik, epigon al lui Alban Berg, și Dag Wiren, aflat sub amprenta 
neoclasicismului (patru simfonii, Serenada pentru orchestră), 
precum și Gunnar de Frimerie și Alan Petersson, puternic atașați de 
climatul parizian postbelic. Căutări ale timbralităţii și dezvoltarea 
efectelor percuției sunt caracteristice pentru Sven Erik Bäck, foarte 
interesat de inovațiile scriituri. Generaţia avangardei se dovedește 
activă începând cu discipolul lui Messiaen, Bengt Hambraeus, și cu 
Bo Nilsson, a cărui muzică a constituit o autentică revelație la 
Festivalul SIMC de la Roma, cu câteva decenii în urmă, situând 
muzica suedeză printre manifestările artistice în plină efervescenţă. 


x 


Este dificil de consemnat dacă se poate vorbi de vreo personalitate 
importantă a muzicii norvegiene în planul vieții culturale interna- 
tionale. Școala componistică reflectă mai mult influenţe europene 
ale epocii — postromantism, cromatism, atonalitate, dodecafonie —, 
observabile în formule diferite la creatori precum Fartein Valen, 
David Monrad Johansen, epigon al lui Grieg, Bjarne Brustad, mai 
interesat de tradiţiile folclorice norvegiene, Alf Hurum și Pauline 
Hall, atrași de muzica franceză, Ludwig Irgens Jensen, dornic de a 
relua estetica polifoniei secolului XVI, și, din generaţia mai nouă, 
apropiată de folclor, Knut Nystedt, Finn Mortensn, Knut Wiggen. În 
comparaţie cu muzica suedeză, în Norvegia se observă numeroase 
reticente față de integrarea artistică europeană. 

Muzica engleză modernă 


Merită să cităm în deschiderea prezentării creaţiei britanice moderne 
o caracterizare despre Edward Elgar (1857 — 1934), menită a 
compensa absenţa muzicii engleze din concertul vocilor europene 
romantice: Limbajul său, în cele mai bune momente, are frumuseţe. 
Farmecul lirismului, distincţia formei, robustețea orchestrației, 
împreună cu poezia și misticismul paginilor sale încântă urechea. 
Este o muzică ce poartă aceleași atribute ca omul ce a scris-o: suav, 
genial, deștept, sentimental și cultivat (David Ewen). Elgar este unul 
dintre creatorii de seamă ai culturii engleze, abordând o muzică 
aparţinând Romantismului târziu, de inspiraţie germano-austriacă, 
ce urmează filiera lui Schumann și Wagner. Deși acest tip de 
compoziţie duce la o muzică agreabilă și plăcută, lui Elgar i-a fost 
reproșată filiația continentală romantică în detrimentul unei priviri 
moderniste. Încă de la primele compoziţii, lucrări corale cu care 
participă la diverse festivaluri, Elgar simte că acesta este drumul pe 
care dorește să-l urmeze, și nu cel pentru care se pregătise la 
insistenţele familiei — studiul dreptului. În 1899 scrie prima lucrare 
importantă pentru cariera sa ulterioară — Variaţiunile Enigma pe o 
temă originală op. 36 —, în care își propune ca tema „să parcurgă 
toată lucrarea de la cap la coadă, dar să nu fie niciodată auzită”. O 
altă enigmă a lucrării vine din prezența unor litere la începutul 
variațiunilor, iniţiale ale unor prieteni, ale soției sau chiar ale lui, 
care anunțau caracterizarea „tonală” a acestora. Anul 1900 aduce 
oratoriul pentru voci solo, cor și orchestră, The Dream of Gerontius, 
având la bază poemul omonim al lui Cardinal Newman. Respectând 
tradiția romantică, Elgar imaginează într-o serie de episoade lirice 
și dramatice viziuni ale purgatoriului. După o serie de lucrări desti- 
nate simfonicului (Cockaigne op. 40, 1900 — 1901, sau In the South 
op. 50, 1904), Elgar compune prima sa Simfonie (1908), lucrare ce 
va fi interpretată numai în primul an de 100 de ori. În 1910 scrie 
pentru Fritz Kreisler un Concert pentru vioară și orchestră, iar un 
an mai târziu compune și o a doua Simfonie. Cele cinci marșuri 
intitulate Pomp and Circumstance se constituie într-o mare reușită, 

primul dintre acestea rămânând până în zilele noastre, alături de 
Variaţiunile Enigma, un punct de referință al creaţiei lui Elgar. În 
1924 este numit maestru al muzicii regelui, singura funcție oficială 
pe care o acceptă în afara orelor de la catedra de muzică din 
Birmingham (1905 — 1908). După 1920 compune din ce în ce mai 
puţin, iar visul de a scrie o operă (The Spanish Lady) rămâne la 
stadiul de schiță, alături de proiectul de a realiza o a treia Simfonie 
pentru BBC. Poate prea adesea lăsat uitării de către repertoriul 
actual, Elgar a reprezentat o piatră de temelie în tranziţia Școlii 
moderne de compoziţie engleze, înlesnind drumul mai tinerilor 
Tippett sau Walton. Hotărârea sa de a rămâne însă devotat epocii 
romantice a venit din trăsăturile caracteristice temperamentului său 
creator, funcționând, după cum el însuși argumenta, după legile 
naturii: copacii cântă muzica mea sau... eu pe-a lor? 


Deși ca temperament un compozitor al secolului XX, Ralph Vaughan 
Williams (1872 — 1958) găsește o mare parte a inspiraţiei în muzica 
elisabetană și jacobină, fiind un fervent culegător de folclor și 
analist al imnicii engleze — dovadă cele aproape 800 de melodii de 
această factură pe care le selectează sau creează. Destinul 
compozitorului, profesorului, scriitorului, dirijorului, organistului 
sau editorului Williams este cucerit în pași mărunți, de la statutul de 
„tânăr nebun” din timpul studiilor (Royal College of Music, 
Cambridge și un scurt stagiu la Paris cu Maurice Ravel) pentru a 
ajunge unul dintre compozitorii cei mai legaţi de tradiție dintre 
reprezentanții vieții muzicale engleze. Regăsim în creația sa un 
interes permanent canalizat către figuri celebre de suverani — cinci 
Portrete Tudor (1935), trei Cântece elisabetane, muzică de film la 
Anglia reginei Elisabetha — sau către opera shakespeariană - opera 
Sir John îndrăgostit, cantata În pădurea Windsor, trei Cântece 
shakespeariene, muzică de teatru pentru Nevestele vesele din 
Windsor, Henry al IV-lea, Richard al III-lea sau Henry al V-lea. 
Fantezia (gen tipic elisabetan) combină în concepţia lui Williams 
elementele presupuse ale tehnicii renascentiste cu ansamblul 
orchestral de secol XX - Fantezia pe Greensleeves (un cunoscut 
refren al vremii citat și de John Dowland), Fantezia pe colinde de 
Crăciun și, mai ales, Fantezia pe o temă de Thallis, dovedind un 
echilibru desăvârșit între umbra trecutului și stăruința prezentului. 

Interesul față de inspiraţia elisabetană nu este însă unilaterală. 
Williams compune și nouă simfonii (dintre care amintim A Sea 
Symphony - simfonia nr. 1, cu cor, pe texte de Whitman —, A London 
Symphony - simfonia nr. 2 —, A Pastoral Symphony - simfonia nr. 3 — 
sau Sinfonia Antartica — simfonia nr. 7, 1949 — 1952), opere (Hugh 
the Dover, The Poisoned Kiss, Riders to the Sea sau Pilgrim's 
Progress), balete (Job, a masque for dancing, Old King Cole), concerte 
sau diverse partituri destinate repertoriului cameral sau celui de 
film. În ceea ce-l privește pe R.V. Williams, muzica sa poartă 
pecetea istoriei din spatele timpului, determinându-l pe ascultător, 
așa cum nota muzicologul Fuller Maitland, să nu fie niciodată sigur 
dacă ascultă ceva foarte vechi sau foarte nou. 


Succint, Sir William Walton (1902 — 1983) poate fi caracterizat 
drept un compozitor englez influenţat în creația sa de lucrările lui 
Stravinski, Sibelius sau de elemente din muzica de jazz, realizând 
compoziţii atât pentru orchestră sau cor, cât și pentru instrumente 
soliste, film sau diverse ceremonii. Mergând însă către profunzime, 
descoperim un personaj cameleonic, care își inventează pentru 
fiecare lucrare altă față, obținând cu ușurință notorietatea. 
Neglijându-și de multe ori studiile în favoarea muzicii, încă de la 
prima sa lucrare — Façade (1922) —, Walton uimește publicul. După 
ce este expulzat de la Oxford pentru neîmplinirea datoriilor de 
student, Walton ajunge să locuiască la Londra împreună cu familia 
Sitwell — prin intermediul căreia va deveni prieten cu întreaga 
protipendadă muzicală a orașului. Edith Sitwell creează poeme 
abstracte, servind astfel un punct de plecare pentru realizarea 
lucrării Façade, un  „entertainment” pentru recitator și șapte 
instrumente. Deși poeziile sunt abstracte, muzica lui Walton preia 
modelul postromantic, individualizându-se în lungi melodii cu o 
textură transparentă și orchestrație strălucitoare, cu elemente de 
jazz — critica desemnându-l drept „un modernist de avangardă”. 
Odată cu uvertura de concert Portsmouth Point (1925), Walton 
tinde să fie acceptat pe deplin drept un exponent al muzicii 
britanice, adevărata confirmare venind însă cu Concertul pentru 
violă (1929), partitură de notorietate pentru repertoriul destinat 
acestui instrument. Deși diverse ca factură, pe măsură ce Walton 
prezenta publicului noi lucrări, acestea erau foarte bine primite. 

Oratoriul pentru bariton, cor și orchestră, Belshazzar's Feast, sau 
Simfonia nr. 1, combinând elemente preluate din muzica lui 
Beethoven și Sibelius, au provocat adevărate triumfuri, rămânând și 
actualmente prezente în repertoriul permanent al stagiunilor 
britanice. Cu o astfel de imagine, Walton a provocat un adevărat 
eveniment monden londonez în momentul în care și-a lansat la 
Covent Garden opera Troilus și Cressida. Revenind la muzica 
destinată orchestrei, realizează Concertul pentru violoncel și 
orchestră, Simfonia nr. 2, Variaţiunile pe o temă de Hindemith, dar 
și lucrări comandate de diverse filarmonici: Capriccio burlesco 
(1968 — cerut de Filarmonica din New York) sau Improvizaţii pe un 
Impromptu de Benjamin Britten (1969 — la comanda San Francisco 
Symphony). Deși lucrările sale nu sunt foarte numeroase, Walton 
s-a bucurat de recunoaștere, tehnica sa imaginativă, combinarea 
de elemente diverse, expresivitatea remarcabilă, cât și mobilitatea 
ritmică înscriindu-l printre cei mai interesanți compozitori ai Angliei 
secolului XX. 


Liric și sofisticat, Sir Michael Tippett (1905 - 1998) păstrează 
echilibrul între cele două feţe ale muzicii moderne: provincialismul 
și cosmopolitismul. Pe parcursul studiilor sale la Royal College of 
Music din Londra, Fettes și Stamford School, Tippett intră sub 
imperiul tehnicilor polifonice și contrapunctice, considerându-se pe 
tot parcursul vieţii un discipol total al lui Palestrina, Bach, Händel și 
Beethoven. Prima sa perioadă de creație dovedește pe deplin acest 
interes, lucrări precum primele cvartete, Concertul pentru dublă 
orchestră de coarde (1938 — 1939) sau oratoriul A Child of Our 
Time (1939 — 1941, pe libret propriu realizat la sfatul lui T.S. Eliot), 
combinând elementele de sintaxă romantică cu structuri polifonice 
și migăloase trasee contrapunctice. Un pacifist convins, Tippett 
revine mereu la teme simbol care îi reprezintă propriile convingeri — 
compasiunea faţă de cei oprimaţi, protestul față de persecuție și 
violenţă, dorinţa de bine și armonie, toate acestea având influenţă și 
asupra propriului destin. La refuzul său de a satisface stagiul militar, 
suferă trei luni de închisoare, pe care Tippett le va considera un test 
de întărire a spiritului și credinţei. Odată cu anii '50, limbajul său se 
îndreaptă către texturi complexe și o accentuare a elementului 
melodic, înflăcărat fiind de necesitatea unei redescoperiri a sinelui 

materializat în muzică prin revigorarea valorilor clasice în tonalități 
strălucitoare și un lirism luminos (opera The Midsummer Marriage), 
elemente de neoclasicism (Simfonia a II-a) și, în mod excepţional, 
Fantezia concertantă pe o temă de Corelli, care reface legătura cu 
tradiția muzicii engleze reprezentate de predecesorii săi, Vaughan 
Williams, Elgar sau Delius. 

Decada anilor '60 aduce o abruptă scindare cu trecutul (opera King 
Priam, Concertul pentru orchestră 1962 — 1963, Sonata a doua 
pentru pian), Tippett adoptând un stil mult mai reţinut, renunțând la 
contrapunct în favoarea elementelor armonice și provocând o 
simplificare a texturii. Odată cu cea de-a treia operă (The Knot 
Garden), compozitorul englez realizează o sinteză a tuturor 
stilurilor și procedeelor utilizate până atunci. Pentru Simfonia a III-a 
(1970) sau Sonata a Il-a pentru pian (1972) limbajul său va evolua 
între o polifonie medievală, tehnică madrigalescă, elemente de 
folclor celtic și inovaţii preluate din muzica de jazz, adoptând și 
citatul (cum ar fi elemente din muzica lui Beethoven sau 
Mussorgski). Mijloacele de experimentare a posibilităţilor instru- 
mentelor, combinate cu inspiraţia ritmică extrasă din muzici exotice 
(muzica din Bali), îl conduc către o abstractizare a discursului, 
devenit pur instrumental — Simfonia a IV-a (1977), Cvartetul nr. 4 
(1978) sau Triplul concert pentru vioară, violă și violoncel (1980). 
The Mask of Time pentru soliști, coruri și orchestră, după Milton și 
Shelley, reprezintă, după părerea sa, o încununare a muncii de o 
viaţă, desemnând îndepărtarea de la sintaxa tonală către un 
atonalism diatonic, răspuns personal de îndepărtare și lepădare faţă 
de depresia și tristețea înconjurătorului, ușor de suprapus indepen- 
denţei caracteritice atonalismului. Muzica lui Tippett este personală 
și călătorește în paralel cu propriile trăiri din care a izvorât, 
determinându-i pe critici să constate că deranjează cu gentilețe 
simţurile, dar fără a le ultragia sau, mai mult, că puritatea și inte- 
gritatea stilului său este mai profundă decât pare la suprafaţă. 


Alături de Elgar, Vaughan Williams, Sir Walton sau Sir Tippett, 
tabloul muzicii engleze de secol XX nu ar fi complet fără prezenţa 
lui Benjamin Britten (1913 — 1976). Personalitate controversată, 
compozitorul își construiește propriul limbaj, caracterizat drept un 

dialect eclectic, dovedind atât admiraţie față de înaintași — muzica 
epocii virginaliste sau creația lui Henry Purcell —, cât și pentru 
tradiția romantică germano-austriacă prin prezența lui Mahler sau 
Strauss. Fără să adopte cu fermitate niciuna dintre traiectoriile 
investigate, Britten va scrie o muzică tradițională, revigorând formele 
clasice și dovedind inventivitate în ceea ce privește prelucrarea ele- 
mentelor tematice, a ritmurilor, culorilor orchestrale și, în special, 
un deosebit talent în a acorda cuvântului poetic un loc desăvârșit în 
relația cu melodia. De aici și colaborarea de o viaţă cu genurile 
dedicate vocii, în diferite combinaţii, ciclurile de lieduri (Les 
Illuminations, ciclu de cântece pentru voce și orchestră — 1939, 
Songs and Proverbs of William Blake, dedicate celebrului cântăreţ 
Dietrich Fischer-Dieskau), diversele lucrări ce solicită participarea 
vocală (A Ceremony of Carols, Serenada op. 31 dedicată lui Peter 
Pears, Serenada pentru tenor solo, corn și orchestră de coarde, 
Spring Symphony pentru soprană, tenor, cor mixt, cor de băieți și 
orchestră, A War Requiem). În special operele sale îi vor asigura un 
loc de seamă în tradiția muzicală britanică și universală. Genul 
dramatic reprezintă un punct simbol în cariera sa componistică. 
După o primă încercare — opera Paul Bunyan op. 17 (partitură pe 
care o retrage ulterior), Britten, revenit în Anglia după un autoexil în 
America, triumfă cu Peter Grimes (1944), operă ce îi consacră 
definitiv poziţia în contextul muzical al vremii. Interesat de acest ecou, 
Britten compune câteva opere de cameră, un gen rafinat și mult mai 
intimist, cu prerogative interpretative mai dificil de împlinit — Violul 
Lucreţiei (1946), Albert Herring (1947), Înblânzirea scorpiei (1954) —, 
cât și o serie de opere engleze care merită amintite pentru succesul 
repurtat — Billy Budd, The Turn of the Screw. În 1946 înfiinţează 
English Opera Group (un proiect în care Britten este dirijor, 
compozitor și director artistic), dorindu-și astfel să poată pune în 
scenă atât propriile lucrări, cât și partituri ale tinerilor săi colegi. 
Deși un bun pianist, Britten acordă o atenţie secundară acestui 
instrument în creaţia sa, singurele exemple fiind Concertul pentru 
pian sau Diversions pentru pian și orchestră (lucrare dedicată lui 
Paul Wittgenstein). Deși redusă cantitativ, muzica dedicată reperto- 
riului cameral (trei cvartete de coarde, Sonata în do pentru violoncel 

și pian op. 65, două Suite op. 72 și 80 pentru violoncel, dedicate lui 
Rostropovici, care a fost ajutat de el să părăsească Uniunea Sovietică) 
dovedește reale calităţi. După baletul The Pince of the Pagodas 
(reflectând întâlnirea civilizaţiei japoneze cu muzica balineză pentru 
gamelan), Britten revine la genul teatrului liric (opera Visul unei nopţi 
de vară, pe texte prelucrate împreună cu Peter Pears după Shakespeare), 
ca apoi să compună o serie de parabole cu tentă operistică inspirate 
din subiecte biblice (Curlew River, The Burning Fiery Furnace, The 
Prodigal Son). A War Requiem („Recviemul de război”) se distinge de 
celelalte realizări ale lui Britten, fiind una dintre cele mai sensibile, 
impresionante și elocvente evocări ale ritualului funebru destinat 
celor trecuți în neființă. Un impact considerabil vine din 
suprapunerea de către Britten, pe cadrul fix reprezentat de Missa 
Pro Defunctis (Requiem Aeternam, Dies Irae, Offertorium, Sanctus, 
Agnus Dei, Libera Me), a unor poeme în limba engleză (aparţinând 
lui Wilfred Owens, ucis în Primul Război Mondial), dezvăluind 
sentimentele și protestele disperate ale conștiinței autorului împo- 
triva oricărei tentative de ultragiere aduse ființei umane. 

Britten dovedește în întreaga sa creaţie o neobișnuită ușurință în a 
recrea atmosfera, acordând textului o perfectă articulare în relația 
cu melodia și profilul dramatic al discursului. Versatilitatea sa îl 
protejează de căderea în banal, pericol pentru un compozitor care 
nu adoptă un stil de avangardă, conferind muzicii elemente de 
identificare specifice secolului XX. Fidel formelor clasice și normelor 
tradiționale, talentul său modelează mesajul muzical oferindu-i 
prospețime, distincţie, excepțională orchestrație, simț dramatic și 
noblețe, anumite momente de pedanterie sau prețiozitate putând 
trece astfel neobservate în favoarea viziunilor originale și contribu- 
țiilor la redresarea valorică a culturii muzicale britanice. 


Muzica modernă spaniolă și portugheză 


În drumul reafirmării Școlii componistice spaniole, Felipe Pedrell 
(1841 — 1922) este cel care regăsește resursele de valoare impunerii 
pe plan internaţional, în secolul XX. Absolvent al Conservatorului 
din Madrid, a scris opere (le Dernier des Abencerages, Quasimodo) 

și poeme cântate (Cântecul muntelui, Invocaţie către noapte). 
Preocupat de soarta muzicii spaniole, lansează eseul Pentru muzica 
noastră, în care reamintește muzicienilor de ilustra tradiţie polifo- 
nică a Spaniei și bogăţia cântecelor populare. El s-a dedicat activi- 
tăţii de folclorist și cercetător, contribuind la redescoperirea lui 
Tomas Luis da Vittoria, ale cărui opere complete le-a editat. La 
Conservatorul din Madrid, Pedrell a fost profesorul lui Albéniz, 
Granados, Vifes și de Falla. Cancionero popular español este 
sinteza tuturor cercetărilor sale de erudit. Considerat șef al Școlii 
moderne spaniole, Pedrell a reușit să o integreze cu adevărat în 
mișcarea muzicală europeană. 


Isaac Albéniz (1860 — 1909) se impune ca virtuoz și improvizator. 
În 1880 îl cunoaște pe Liszt, apoi susține concerte în America de 
Sud, Cuba și Spania, unde compune câteva zarzuele. Dar, primele 
sale creaţii, puternic influențate de Schumann, Mendelssohn și Liszt, 
pălesc în faţa Suitei spaniole, lucrare cu care fondează Școala 
componistică spaniolă bazată pe ritmuri și teme folclorice. Albeniz 
face cunoștință la Paris cu discipolii lui Cesar Franck, cu Dukas, 
Debussy și Fauré, devenind profesor de pian la Schola Cantorum. 
Cariera componistică se continuă cu La Vega și Cântecele Spaniei. 
Capodopera sa rămâne Iberia, lucrare pentru pian scrisă între 1905 
și 1908, consacrându-l în marele repertoriu instrumental interna- 
tional ca un autentic pionier al renașterii muzicii spaniole la 
începutul secolului XX. Teoriile lui Pedrell (volumul Pour notre 
musique, 1891), după care muzica unei naţiuni trebuie să se bazeze 
pe elemente populare, au găsit în Albéniz cea mai potrivită 
concretizare. Catalanul Albéniz a fost mai preocupat, muzical, de 
Andaluzia maură, lăsând revelația geniului muzical al provinciei 
sale natale, Catalonia, andaluzului Manuel de Falla. 


Don Enrique Granados y Campiña (1867 — dispărut pe mare, 1916) 
se impune ca o personalitate de mare autoritate în creația spaniolă a 
primelor două decenii. Primează o carieră de pianist, pe care o va 
urma cu strălucire fie ca solist, fie împreună cu violoniști (Crickboum, 
Ysaye, Thibaud), cu pianiști (Risler, Saint-Sa&ns) sau cu formații 
camerale (cvartetul Crickboum). Debutează cu opera Maria del 

Carmen. A început să se ocupe serios de compoziţie, de perfor- 
manţa pianistică și de activitatea pedagogică la Conservatorul din 
Barcelona, al cărui fondator a fost. Piesele pentru pian, 12 Danzas 
españolas, Escenas romanticas și Goyescas i-au asigurat celebri- 
tatea. Mai târziu, avea să adapteze muzica de la Goyescas într-o 
operă cu același titlu. Spania pe care o evocă este cea galantă și 
ironică a secolului al XVIII-lea, nu cea „maură” din Iberia lui 
Albéniz. În Tonadillas pentru voce și pian și în Goyescas a păstrat 
spiritul tematicii și ritmurilor populare, tinzând spre o expresie cu 
rezonanțe universale, ceea ce i-a asigurat accesul în repertoriul de 
concerte de pretutindeni. 


Firește, Manuel de Falla (1876 — 1946) este cel mai proeminent nume 
al muzicii spaniole din prima jumătate a secolului. Participarea la 
un concurs organizat de Academia de Arte Frumoase, scriind în 
acest scop Vita breve, operă de factură veristă, îl lansează în viaţa 
muzicală. Ajuns la Paris, leagă relații cu Dukas, Debussy, Ravel, 
Albéniz și Vihes. Acesta din urmă i-a cântat cele patru Piese 
spaniole la Societatea Naţională și i-a sugerat ideea pentru capodo- 
pera sa concertantă Nopți în grădinile Spaniei. Stabilit la Madrid, 
scrie Amorul vrăjitor, apoi Tricornul, destinat Baletelor Ruse. Vor 
urma: opera Păpușile meșterului Pedro și Concertul pentru clavecin, 
scris pentru Wanda Landowska. În 1927 începe opera Atlantida, 
creaţie vastă pe care o va lăsa neterminată. Cele patru Homenages 
pentru Arbos, Dukas, Debussy și Pedrell reprezintă ultima lucrare 
scrisă înainte de plecarea în Argentina, unde este invitat să dirijeze 
mai multe concerte. Succesiunea ipostazelor de stil, după Verismul 
care îi inspirase Viaţa scurtă, reflectă preocupările înfăptuirii 
renașterii muzicale spaniole, dar și revelaţia universului armonic al 
lui Debussy. Maturitatea l-a condus pe de Falla către un stil original, 
mai clasic decât cel al predecesorilor, prin expresia cântecului 
gitano-andaluz din Amorul vrăjitor și Tricornul. Păpușile meșterului 
Pedro și Concertul pentru clavecin sunt rezultatul efortului de a 
atinge o simplitate maximă printr-o asimilare paralelă a muzicilor 
vechi și a tehnicii lui Stravinski. 

De Falla reușește prin Atlantida să realizeze concepția finală asupra 
muzicii, simplificată la extrem, în cel mai arhaic sistem modal. 
Partitura, terminată de Ernesto Halffter, conferă demersului artistic 
al lui de Falla o concluzie a drumului unei permanente evoluţii 
spre idealul său estetic. 


Joaquin Turina (1882 — 1949) este puternic marcat, la Paris, de 
muzica lui Debussy și Ravel. Compozitor, pianist, profesor, critic 
muzical, artistul rămâne în umbra contemporanilor săi. Întreaga 
producţie a lui Turina se inspiră din cântecele populare și din 
ritmurile spaniole, în mod special din cele andaluze. 


Halfter este o întreagă familie de muzicieni spanioli. Cel mai cunos- 
cut, Ernesto (n. 1905) a fost elevul lui de Falla. A fost influențat și de 
Stravinski, Ravel și „Grupul celor șase” (Rapsodia portuguesa). La 
cererea moștenitorilor lui de Falla, din 1954 până în 1960 a lucrat 
la terminarea cantatei scenice Atlantida. Această activitate a fost, de 
altfel, elementul de la care au pornit lucrări precum Canticum in 
memoriam P.P. Johannem XXIII, Gozos de nuestra Señora. 


Joaquin Rodrigo (1902 - 1999), pasionat de muzică, dar afectat 
încă din copilărie de orbire, și-a realizat studiile în orașul natal, 
Valencia, continuându-le apoi în Germania, unde a scris primele 
compoziţii. Elev la Paris al lui Paul Dukas la Ecole Normale, a fost 
aici foarte apropiat de pianistul Ricardo Viñes și de Falla, ale căror 
sfaturi l-au influențat profund. Prima sa lucrare importantă, Concerto 
d'Aranjuez (1939), a fost primită pretutindeni cu un entuziasm care 
se menţine și în zilele noastre și a exercitat o influenţă determinantă 
asupra evoluţiei chitarei în secolul XX. Limbajul lui Rodrigo nu 
încearcă să evadeze dintr-o claritate folclorizantă care, datorită 
inspiraţiei melodice generoase, îi aduce o audienţă foarte largă. 
Melodiile lui, paginile orchestrale și de inspirație religioasă aparţin 
aceleiași estetici de un farmec incontestabil. Îi mai aparţin un 
Concert andaluz pentru patru chitare, Concerto en modo galante, 
Concerto serenada pentru harpă și orchestră și Fantezia para un 
gentilomo, dedicată unui mare muzician spaniol din sec. 17, Gaspar 
Sanz, pe care Rodrigo l-a considerat un model pentru el. O muzică 
sensibilă și colorată, destinată chitarei acompaniate de orchestră, 

caracterizează aceste lucrări, compozitorul unind sensul poetic și 
cel nostalgic sub aura cavalerismului spaniol legendar. Rodrigo 
mărturisește cu evidenţă legătura sa cu o istorie spirituală, în care 
muzica și-a avut întotdeauna locul, pentru a face cuvintele să fie 
mai adevărate prin imaginea auzită. Într-un fel, poate și datorită 
vieţii sale neobișnuite, Rodrigo demonstrează cât adevăr există în 
ideea de a vedea ascultând. 


Muzica vocală spaniolă, instrumentală și de orchestră are un repre- 
zentant important, încă puţin cunoscut, în Xavier Montsalvadge 
(n. 1912), compozitor și critic format la Conservatorul din Barcelona, 
al cărui debut cu Suita burlesca a fost distins în mod simbolic cu 
„Premiul Pedrell”. Realizează în 1937 baletul El ángel de la guarda, 
urmat de alte creaţii de gen comandate de Compania Goub&-Alexander 
din Monte-Carlo, inclusiv La muerte enamorada, Manfred, La 
Venus de Elna. Asemeni altor compozitori spanioli, preia modele 
stilistice venite de la Stravinski sau de la francezi din „Grupul celor 
șase”, mai ales Milhaud. Pentru Montsalvadge au fost importante 
ritmurile și melosul cubanez care se îmbină cu cel din Catalonia, 
reformulat de mulţi emigranți reîntorși în Spania după război. Acest 
stil hibrid „hispano-african-american” poate fi regăsit în Album de 
habaneras (1948), Cuarteto indiano (1952), Cinco Cancion negras, 
Poema concertante pentru vioară, Concerto breve pentru pian. Se 
mai adaugă în creaţia sa opera basm Motanul încălțat, Viatge a la 
luna, povestire cu acompaniament orchestral, Cinco invocaciones 
al Crucificado, Simfonia de Requiem. În 1985, compozitorul a insti- 
tuit, pentru stimularea creaţiei iberice a tinerei generaţii de creatori 
și interpreți, „Premiul Montsalvadge”. 


Federico Mompou (1893 — 1997) ocupă un loc particular în muzica 
spaniolă mai recentă. Pentru pian, Cântecele magice, Impresii din 
copilărie, Scene de copii reprezintă o personalitate poetică remar- 
cabilă prin lirismul discret al expresiei, din care nu lipsește un aer 
debussyst. Înclinat spre improvizație și un oarecare „primitivism”, 
a abordat repertoriul vocal-cameral și coral în totală fidelitate faţă 
de tradiția iberică. 

Muzica portugheză modernă se caracterizează în ansamblu printr-o 
profundă reacție în favoarea conservatorismului național. Compo- 
zitorii portughezi, bazându-se pe resursele patrimoniului folcloric, 
păstrează cu precădere maniera postromantică cu unele conotaţii 
neoclasice. Este orientarea ce caracterizează creația lui Luis de 
Freitas Branco, interesat și de impresionism, a cărui activitate și 
influență pedagogică a fost considerabilă. Pe aceeași linie se 
situează și contemporanul său Jorge Croner Vasconcellos. O altă 
grupare de compozitori este mai cu insistență orientată spre 
atitudinea naționalistă, avându-l drept promotor pe José Vianna da 
Motta. Faţă de aceste generaţii, cei mai tineri tind să asimileze 
modelele avangardei internaţionale, care, chiar fără a oferi 
capodopere componistice portugheze, a avut un oarecare ecou în 
componistica lui Federico de Freitas, Fernando Lopes Graga și Ruy 
Coelho, cel din urmă fiind considerat fondatorul operei naţionale 
moderne. Printre afirmările mai recente mai poate fi menţionat José 
Manuel Braga Santos, care s-a format, în creație și interpretare 
dirijorală, sub îndrumarea lui Hermann Scherchen. 


v . 


Muzica modernă elveţiană și greacă 

Pentru Elveţia, criteriul unei școli componistice reprezentative este 
greu de formulat între orientările principale ale culturii respective, 
ce o cumulează pe cea germană și pe cea franceză. Primele semne 
ale unei organizări autonome pot fi observate odată cu înființarea 
Asociaţiei Muzicienilor Elveţieni, în 1900, în care se reunesc nume 
de mai semnificativă importanță componistică, necunoscute însă 
în Europa: Friedrich Hegar, Gustave Doret, Hermann Suterm, Fritz 
Brun, mai ales Othmar Schoeck și Emile Jacques-Dalcroze (iniţiatorul 
unei teorii a practicii corporale în evoluţia mișcărilor ritmice). 
Elveţia își datorează renumele european celor trei muzicieni care au 
activat, după deceniul al treilea al secolului, mai ales dincolo de 
hotarele ei. Ne referim la Arthur Honegger, relaționat cu muzica 
franceză, Ernest Bloch, relaționat cu muzica nord-americană, și 
Frank Martin, relaționat cu muzica olandeză. Valoarea acestor 
compozitori devine reprezentativă pentru zona principală a acti- 
vității lor de maturitate. Li se adaugă o importantă personalitate 

teoretică și interpretativă — Ernest Ansermet. Contribuțiile sale 
la definirea unei noi gândiri muzicale — fenomenologia — sunt 
importante, la fel cum primele audiții de muzică europeană 
contemporană, majoritatea realizate la pupitrul orchestrei Suisse 
romande, au rămas momente de referință pentru epoca sa. Mai pot 
fi amintite și alte personalități care, într-o anumită măsură, s-au 
manifestat la intersecția culturilor central-europene, precum Henri 
Gagnebin, Willy Burkhard, Andre Marescotti și, dintr-o generaţie ce 
depășește prima jumătate a secolului XX, Pierre Wissner, Rolf 
Liebermann, Jacques Guionnet. În muzica acestor compozitori 
regăsim interesul pentru noutăţile de limbaj modern, alternate cu 
fidelitatea față de tradiţia clasico-romantică, în funcţie de condiţiile 
afirmării lor în contact cu alți muzicieni, din alte ţări, cu care au 
fost contemporani. 


A 


Afirmarea unei muzici naționale în Grecia a fost impulsionată, în 
secolul al XIX-lea, de către Nikolos Mantzaros și S. Samaras. După 
primele manifestări componistice, ce nu s-au impus dincolo de 
hotare, a urmat o nouă generaţie care asigură tranziția spre muzica 
modernă - Dionysios Lavrangas, Georges Lambelet și Smyrniote 
Manolis Kalomiris. Acesta din urmă a devenit deja un muzician 
acceptat drept compozitorul care a fondat Școala muzicală greacă 
modernă. De-a lungul secolului XX, se constată în muzica greacă 
evoluții care reflectă zona în care s-a desăvârșit formaţia artistică a 
personalităţilor respective. În zona franceză, influenţa este vizibilă 
la Th. Spathis, D. Levidis, Varvoglis și, mai ales, Yannis Xenakis, ale 
cărui conexiuni cu Grecia sunt totuși parţiale. Dinspre zona 
germană de influenţă, se remarcă Loris Margaritis, A. Evangelatos și 
J. Constantinidis. Unii muzicieni au ajuns mai cunoscuţi peste 
hotare, precum Mikis Theodorakis la Paris și Nikos Skalkottas în 
Austria, ca elev al lui Schânberg și creator de o uimitoare 
prolificitate. Se poate afirma că viaţa muzicală grecească s-a 
intensificat după al Doilea Război Mondial prin redescoperirea 
reperelor de turism cultural oferite contemporaneităţii prin valorile 
antice și, totodată, de personalităţi interpretative internaționale, 
printre care numele cel mai răsunător este cel al Mariei Callas. 

Muzica modernă cehă 


Destinul muzicii cehe de secol XX se decide prin Leoš Janáček 
(1854 — 1928), artist atras din tinereţe de muzică. După o serioasă 
pregătire, a pus bazele unei orchestre de amatori pentru care a 
compus Suita pentru coarde și Idilă, după modelul serenadelor lui 
Dvorák. În 1887 a scris prima operă, Šárka, în paralel cu culegeri 
folclorice și, împreună cu Martin Zeman, a studiat, a notat și a 
colecţionat nu numai formulele melodice și ritmice, ci și modul de 
interpretare a acestor cântece morave, după care a scris Dansuri din 
ţara leșilor, lucrări încă înrudite cu celebrele Dansuri slave de 
Dvorák. Originalitatea scriiturii lui Janáček strălucește în coruri 
bărbătești în care compozitorul ajunge să respecte natura limbajului 
vorbit și să redea „vibrația afectivă” a celor care vorbesc ceha în 
dialect, limbă în care accentul tonic este deplasat pe antepenultima 
silabă. Janáček a extins această restituire a sentimentului perso- 
najelor puse în scenă, de la cor la cantată, în Carnetele unui 
dispărut și, apoi, mai ales la drama lirică. El se preocupă și de eveni- 
mentele sociale (Sonata pentru pian „1. X. 1905”) sau patriotice 
care îl înconjoară. În 1903 a scris cea de-a treia operă a sa, Jenůfa, 
care va face ulterior o carieră de succes. În ultimii 10 ani ai vieții au 
fost create o serie de capodopere a căror originalitate încă uimește: 
Contele pentru violoncel și pian, Sonata pentru vioară, tripticul 
simfonic Taras Bulba, Aventurile lui Pan Brouček, o operă aparent 
comică, Balada Blaník. Urmează patru mari opere — Kât'a Kabanovă, 
Vulpea cea șireată, Cazul Makropulos și Amintiri din casa morților. 
De asemenea, Janáček, septuagenar, a scris primul lui cvartet de 
coarde, după Sonata Kreutzer de Tolstoi, și alte lucrări camerale 
comparabile cu partituri stravinskiene sau bart6kiene contem- 
porane creaţiei lui. Apoteoza lui Janáček a fost atinsă în ultimele trei 
capodopere: Sinfonietta, Misa glagolitică și, ultima lucrare, 
Cvartetul al II-lea „Scrisori intime”, veritabilă scrisoare de dragoste 
a unui bătrân de peste 70 de ani. Creaţia lui Janáček nu este un caz 
izolat în contextul muzicii cehe. A avut meritul de a atinge expresia 
cea mai autentică, în care muzica devine un limbaj direct, o 
imagine a vieţii, a sentimentelor trăite, care ar putea fi caracterizate 
drept un realism pe măsura exigențelor sale. 

Admirator al muzicii franceze, Bohuslav Martinu (1890 — 1959) a 
părăsit Cehia pentru a pleca spre Paris, dornic de a se pregăti pentru 
compoziţie cu Albert Roussel. Dintre numeroșii discipoli, Martinu 
avea să-l onoreze cel mai mult prin realizările sale. A activat la Paris 
aproape două decenii, frecventând grupul de muzicieni din Europa 
Centrală, până la plecarea în Statele Unite, la izbucnirea războiului. 
Sprijinul lui Serge Koussevitski i-a permis obţinerea unei catedre la 
Universitatea din Princeton și comanda primei sale Simfonii, căreia 
aveau să îi urmeze alte patru. Martinu nu avea să-și mai revadă 
niciodată patria. După ce a plecat din Statele Unite în 1953, și-a 
împărțit ultimii ani între Roma, Nisa și Basel. După Villa-Lobos și 
Milhaud, Martinu este, se pare, unul dintre cei mai fecunzi muzi- 
cieni ai secolului XX, cu 384 de opusuri aparţinând celor trei 
perioade: între 1924 și 1938 compozitorul își clarifică limbajul 
propriu, dominat de ritm — opera Julietta este punctul culminant al 
creaţiei de până atunci; între 1938 și 1950 atinge apogeul creaţiei cu 
Concertul pentru două orchestre de coarde, pian și timpane și 
primele cinci simfonii, piese concertante, sonatele, cvartetele; peri- 
oada a treia se orientează către un gen de neoimpresionism romantic, 
ilustrat prin lucrări cu program, rapsodice și întoarcerea la operă — 
Din ce trăiesc oamenii, după Lev Tolstoi, Căsătoria, după Gogol, 
Mirandolina, după Goldoni, Pasiunea greacă după Kazantzakis. Se 
adaugă noi partituri orchestrale: Simfonia a VI-a, Frescele lui Piero 
della Francesca. Martinu rămâne fidel folclorului ceh, fără a-l cita, 
morav din punct de vedere etnic, ceea ce explică anumite afinități 
cu Leoš Janáček în inflexiunile melodice și ritmice. Alte surse sunt 
Debussy și muzica franceză, pe de o parte, și madrigalul din epoca 
elisabetană, pe de altă parte. „Ceea ce frapează la Martinu este forța 
motrică”, avea să-l caracterizeze Ernest Ansermet, căci, urmându-l 
pe Gustav Mahler, Martinu a adoptat conceptul de tonalitate evolu- 
tivă. Opunându-se postromanticilor legaţi de dezvoltări grandioase, 
el a cultivat poezia profundă a lucrurilor simple, indiferent că era 
vorba de muzica de cameră, simfonie sau operă. În ansamblu, un 
muzician care nu a trăit pe pământ ceh, dar profund devotat 
spiritului poporului său. 

Alois Haba (1893 — 1973), morav de origine, german prin studiile 
desfășurate la Viena și Berlin, se interesează de originile actului 
muzical, cercetând muzicile extraeuropene și structura cromatică a 
cântecului primitiv. S-a arătat atras de sferturile de ton și, în general, 
de microintervale, scriind despre Bazele armonice ale sistemului 
prin sferturi de ton (Praga, 1922), despre compoziţia ultracromatică 
utilizând sferturile, cincimile, șesimile și doisprezecimile de ton 
(Neue Harmonielehre). Haba a iniţiat construirea, în sistemul sfertu- 
rilor de ton, a trei tipuri de piane. Astfel, Haba a deschis drumul 
unor muzicieni care încearcă să descopere secretele muzicilor 
nescrise și să regăsească atematismul natural și supleţea ritmică, 
bazată pe microarmonie. Între 1945 și 1961 s-a aflat în fruntea 
„Departamentului compoziţie în sferturi și șesimi de ton” al Academiei 
de Muzică din Praga. A scris o operă, Marka, dar creaţia lui este în 
mod special instrumentală, având ca punct de rezistenţă 16 cvartete 
de coarde cu utilizarea sistemului de microintervale. Prin contri- 
buţiile sale, el situează muzica modernă cehă la nivelul căutărilor 
avangardiste ale epocii. 


Muzica modernă poloneză 


Karol Szymanowski (1882 - 1937) este pentru Școala poloneză 
modernă creatorul care realizează traseul de pătrundere în muzica 
modernă, păstrând ecouri postromantice, dar inovând totodată în 
direcţia expresiei și limbajului. La Varșovia, în 1901, interesat de 
lucrările lui Wagner și Strauss, a pus bazele grupului „Tânăra 
Polonie” împreună cu alți muzicieni ai generaţiei sale, precum 
Szeluto, Karlowicz, Rozycki și Fitelberg, pentru a căuta noi căi și a 
umple vidul creat în muzica poloneză după moartea lui Chopin. 
Studiind aspectele muzicii europene moderne, producţiile grupului 
au fost primite nefavorabil de criticii conservatori. Szymanowski 
parcurge sugestiile venind de la Reger, Strauss, Skriabin, Debussy 
sau Stravinski până la afirmarea unui stil personal. În drumul acesta 
se înscriu Simfonia |, Simfonia a Il-a (1911), Sonata a Il-a pentru pian. 
Szymanowski a devenit apărătorul muzicii ca mijloc de expresie, 
construindu-și lucrările pe teme precise și creând un impresionism 
foarte personal, în care a abandonat uneori sistemul tonal pentru a 

utiliza game orientale, imaginând noi colorite instrumentale. A 
compus două cicluri de melodii pe versurile poetului persan al 
secolului al XIV-lea Mohamed Hafiz, Cântecele dragostei lui Hafiz, 
iar trăsături impresioniste se inserează într-o manieră cu totul specială 
în culegerile pentru vioară și pian intitulate Mituri („Fântâna Aretusei”, 
„Narcis”, „Driadele și Pan”), în care sunt folosite sferturile de ton. Din 
1916 datează ciclul pentru pian Măști, a cărui perfecţiune nu este 
egalată decât de dificultăţile lui de interpretare. În Simfonia a III-a, 
numită „Cântecul nopții”, creată pornind de la versurile lui Djelal 
ed Din Roumi, poet mistic persan, el devine din ce în ce mai 
personal, la fel ca în Concertul nr. 1 pentru vioară, de o scriitură 
orchestrală rafinată. Temele mediteraneene și orientale domină 
operele sale Hagith și Regele Roger. După război, a avut revelaţia 
Baletelor Ruse, a lui Stravinski și Diaghilev, pentru care a creat 
baletul Harnasie, pe motive populare poloneze. Se pare că lucrarea 
cea mai emoţionantă din întreaga lui creație va rămâne Stabat 
Mater. Creaţiile ultimilor ani reprezintă o sinteză a muzicii nordului 
și sudului Poloniei: Mazurcile pentru pian, Cvartetul de coarde nr. 2, 
Concertul pentru vioară nr. 2, Simfonia concertantă, lucrări în care 
folclorul ajunge la un clasicism de semnificaţie universală. Contri- 
buţia lui Karol Szymanowski pe planul tehnicii instrumentale, al 
armoniei, al concepției corale și orchestrale oferă imaginea unui 
artist original și devotat muzicii poporului său. 


Witold Lutoslawski (Varșovia 1913 — 1994) îi succede lui Szymanowski, 
ca generaţie, continuându-i modelul pe linia afirmării moderne 
a muzicii poloneze. De fapt, audierea Simfoniei a Ill-a de Karol 
Szymanowski a determinat orientarea lui către muzica contemporană. 
Cele mai reprezentative dintre partiturile sale dinaintea celui de-al 
Doilea Război Mondial sunt Sonata pentru pian, Fuga dublă pentru 
orchestră, Variaţiunile simfonice, în care se reflectă un simţ 
înnăscut al formei concise și echilibrate, al rafinamentului armonic 
și instrumental. Prizonier în cursul campaniei din Polonia, din 1939, 
a evadat și și-a petrecut anii de ocupaţie cântând la pian în cafenele, 
pentru a-și câștiga existenţa. Este epoca Variaţiunilor pe o temă de 
Paganini pentru două piane și a Simfoniei I. Se consacră lucrărilor 
pedagogice, pieselor radiofonice și unor studii asupra folclorului 

polonez, perioadă din care datează Melodiile populare pentru pian, 
Mica suită pentru orchestră, Tripticul silezian pentru soprană și 
orchestră, Bucolicele pentru pian, Dansurile preludii pentru 
clarinet și ansamblu mic, Concertul pentru orchestră. Părăsind 
influența unor modele efemere, Lutoslawski și-a construit un limbaj 
personal, opus oricărui sistem, etapă caracterizată de Muzica 
funebră pentru orchestră de coarde și ciclul de cinci Melodii pe 
poeme de Kazimiera Illakowicz. 

Cofondator al Festivalului „Toamna muzicală varșoviană”, Lutoslawski 
a devenit vicepreședinte al Societăţii Internaţionale de Muzică 
Contemporană, a susținut cursuri de compoziţie și a început o 
carieră de dirijor, interpretând în special propriile lucrări. Cu 
Jocurile venețiene muzicianul a abordat „aleatorismul controlat”, 
declarând că a optat pentru tehnica aleatorie în scopul restaurării 
plăcerii de a face muzică, de a obține piese fluide, constant schim- 
bătoare, o îmbogăţire ritmică, introducerea unor nuanţe capricioase 
și o anumită bogăţie a interpretării solistice în cadrul unui ansamblu 
orchestral sau vocal. Urmează o capodoperă, cele Trei poeme de 
Henri Michaux pentru cor, cu 20 de partide reale și ansamblu 
instrumental, după care urmează titluri importante: Cartea pentru 
orchestră și Concertul pentru violoncel dedicat lui Mstislav 
Rostropovici. Lutoslawski a mai compus un Dublu concert pentru 
oboi, harpă și orchestră de cameră, Simfonia a III-a și un Concert 
pentru pian. 


Personalitatea sa domină muzica poloneză cu fermitatea și origina- 
litatea unui mare maestru, al cărui comportament se deosebește 
radical de cel al lui Krzysztof Penderecki (n. 1933), mare muzician 
polonez care a cunoscut succesul și contestările mai mult în patria 
sa. Succesul afirmării sale timpurii este marcat de premiul oferit din 
partea Uniunii Compozitorilor Polonezi, încununând primele lui trei 
lucrări importante: Psalmii lui David, Emanaţii și Strofe, care conți- 
neau deja viitoarele caracteristici de expresie ale compozitorului. 
Cu Miniaturi pentru vioară și pian, Anaklasis, pentru 42 de instru- 
mente de coarde și grupuri de percuție (1959 — 1960), Penderecki 
se lansează pe plan internațional, la Donaueschingen, lucrări umate 

de Dimensiunile timpului și liniștii, Threnos, pentru 52 de instru- 
mente de coarde, Fonogrammi, pentru flaut, Polimorfie, pentru 
48 de instrumente de coarde și Fluorescente, pentru orchestră mare. 
În aceste lucrări primează interesul pentru timbrul instrumental și 
prelungirea sa în vocalitate, în căutarea de noi sonorități prin 
intermediul unor tehnici neobișnuite ale corzii și arcușului și a unor 
tehnici bruitiste. Această cale este urmată de Stabat Mater și, mai 
târziu, integrată în Patimile după Luca, Dies Irae, oratoriu în memoria 
victimelor de la Auschwitz, și opera Diavolii din Loudun. Penderecki, 
contrar criticilor privitoare la concesiile făcute pentru a obține succesul 
de public, a continuat să exploateze descoperirile lui sonore, 
evoluând către neoromantism în Utrenia (sau „Misa rusă”), Punerea 
în mormânt, Învierea, Paradise Lost (sacra rappresentazione) și 
opera Masca neagră. 

Distins cu Premiul Arthur Honegger în 1979, Penderecki a fost 
declarat Doctor Honoris Causa al Universităţilor din Rochester și 
Bordeaux, devenind rector al Școlii Superioare de Muzică din 
Cracovia. Asumându-și activitatea dirijorală, pentru a promova pro- 
priile creaţii, a optat în perioada maturității spre lucrări specta- 
culoase, de mare ecou în rândul publicului internaţional, ceea ce 
i-a atras animozitatea muzicienilor conaţionali. Printre cele mai de 
răsunet opere componistice se numără Recviemul polonez, integrat 
luptei pentru libertate conduse de Walessa, și Cele patru porţi ale 
lerusalimului, manifest antirăzboinic dedicat uneia dintre cele mai 
incendiare zone geo-politice ale lumii. Indiferent de reacţiile pro 
sau contra, Penderecki constituie una dintre cele mai puternice voci 
artistice ale Poloniei secolului XX. 


Muzica modernă ungară 


Béla Bartók (1881 — 1945) se impune ca pianist, studiază compoziţa 
îndrumat de Ern6 Dohnânyi și, la Academia Regală de Muzică din 
Budapesta, cu János Koessler. Naționalist convins, Bartók se face 
cunoscut prin poemul simfonic Kossuth, apoi cu Burlesca pentru 
pian și orchestră. Împreună cu Kodâly, se consacră cercetării 
tradiţiilor populare ungare și încearcă să stabilească legăturile între 
moștenirea muzicală a Orientului și Occidentului. 

Ca profesor la Academia de Muzică din Budapesta (1907), a început 
să scrie piese didactice care aveau să-l ducă până la Mikrokosmos. 
Utilizează o tehnică pianistică nouă, ilustrată de mobilitatea 
percutantă a piesei Allegro barbaro, iar în muzica vocală, patru 
Cântece de leagăn, bazate pe cânturi foarte vechi, ignoră „tirania 
sistemelor modurilor majore și minore”. În Castelul lui Barbă 
Albastră creează prima operă care folosește efectiv prozodia 
naturală a limbii ungare, lucrare care a inaugurat o colaborare 
deosebit de fructuoasă între Bartók și Béla Balázs, eseist ungar ce își 
extrăgea ideile politice avansate din poveștile și baladele populare. 
În 1913, Kodâly și Bart6k au cules 200 de cântece arabe și kabyle 
(din Alger) și s-au ocupat de patrimoniul mongol, ungar și finlandez. 
Intenţia lui Bartók era de a recrea muzica populară pe care o 
descoperea. Astfel, a scris pentru pian Dans oriental, Dansuri 
populare românești, 20 Colinde românești, nouă Cântece populare 
românești, Improvizaţii pe cântece țărănești pentru pian, cele două 
sonate pentru vioară și pian, Suita de dansuri (1923), compusă din 
două dansuri arabe, unul ungar și unul românesc, ale căror 
identități ritmice și modale se reunesc în final. La Philadelphia 
primește un premiu pentru al treilea cvartet și scrie două Rapsodii 
pentru vioară și pian. Un moment important este Cantata profana, 
în care Bart6k preia o temă legendară a colindelor românești: cei 
nouă fii ai unui țăran, transformați în cerbi, își regăsesc libertatea. 
Cvartetul Kolisch cântă în primă audiție, la Washington, cel de-al 
cincilea cvartet care, prin perfecțiunea formală, expresionismul 
tensionat și complexitatea contrapunctului ritmic, se situează pe 
culmile creaţiei sale camerale. În 1936, îngrijorat de amploarea 
luată de nazism, Bartók merge în Elveţia, la dirijorul Paul Sacher, 
pentru care a scris două dintre capodoperele sale, Muzica pentru 
coarde, percuție și celestă, Divertimento pentru coarde, interpre- 
tate în primă audiție de Sacher, cu orchestra din Basel. În paralel cu 
Muzica pentru coarde, Bart6k a scris o originală Sonată pentru 
două piane și percuție. 

În 1939 Bartók s-a hotărât să aleagă calea exilului luându-și rămas- 
bun cu ultimul său concert la Budapesta, sub bagheta lui Janos 
Ferencsik. Se stabilește la New York, ca cercetător la Universitatea 
Columbia, susține conferinţe, câteva concerte împreună cu Szigeti și 

cu clarinetistul de jazz Benny Goodman (Contraste pentru clarinet, 
vioară și pian). În 1943, Koussevitski îi comandă o lucrare pentru 
Orchestra simfonică din Boston, care devine Concertul pentru 
orchestră, cântat în primă audiție în decembrie 1944. De asemenea, 
Yehudi Menuhin îi solicită o lucrare, Bart6k scriind Sonata pentru 
vioară solo. Succesul revine, comenzile sunt din ce în ce mai frecvente. 
Va reuși aproape să finiseze cel de-al treilea concert pentru pian, va 
termina schiţele partiturii solistice ale unui concert pentru violă, 
destinat violistului William Primrose. La sfârșitul războiului, Bartók 
nu a mai avut satisfacția de a revedea Budapesta. 

Bartók este primul etnomuzicolog ale cărui cercetări s-au extins 
asupra întregului bazin mediteraneean oriental. Cercetările sale l-au 
condus către punerea în evidenţă a identităților muzicilor diferitelor 
popoare, al căror limbaj comun s-a străduit să-l descopere, mai 
departe de ideea de naționalism sau de apartenenţa lor la anumite 
civilizaţii. Impregnat de spiritul acestor muzici populare, Bartók a 
înțeles „până unde muzica populară este opusul unei arte persona- 
lizate și până unde, prin însăși esența lor, toate manifestările ei sunt 
colective”, reușind o sinteză unică între modalism și tonalitate, 
cromatism și diatonism. Muzicologul Ernö Lendvai a demonstrat în 
analizele creaţiei compozitorului raporturile între cromatism și 
diatonism, care pot fi considerate ca dovada unei munci extrem de 
originale și de personal legate de principiul secţiunii de aur. În ce 
privește arta populară, cuvintele scrise de Nicolae lorga în Neamul 
românesc, din 1934, despre Bart6k au rămas întru totul valabile: 

A cercetat astfel ani de zile, cu pricepere tehnică, ariile ţăranului 
român de peste munți. Dar n-a rămas exclusiv muzicolog, ci și-a dat 
seama că toate acestea sunt lucruri de mediu și că, precum a spus-o 
în conferință, ele nu pot fi deslipite, pentru interpretare, din acest mediu 
care le-a creat. Astfel a ajuns să și iubească pe creatorii acestei arte 
naive și totuși adânci și a ajuns să vorbească românilor din București 
altfel decât unor dușmani... . Aceasta este calea cea bună pentru a 
face ca popoarele să poată trăi unele lângă altele. Și, în momentul 
când hitlerismul vrea să interzică sașilor, consideraţi ca o simplă 
sentinelă a pangermanismului în Răsărit, orice atingere, firește pângă- 
ritoare, cu sufletul românesc, ne pare bine să vedem răsărind dintre 
maghiari un înţelesător activ al nostru, cum este domnul Bela Bartok. 

Zoltán Kodály (1882 — 1967) l-a întâlnit pe Béla Bartók la Academia 
de Muzică din Budapesta, rămânându-i prieten fidel toată viaţa. Ca 
și acesta, s-a hotărât să facă anchete etnomuzicologice în zonele 
rurale din Ungaria, ca urmare a tezei lui de doctorat despre 
structura „strofică” a cântecelor populare. La Paris a urmat cursurile 
lui Widor la Conservatoire National, descoperind debussysmul 
(Meditaţie pe un motiv de Claude Debussy pentru pian). Profesor de 
teorie la Academia de Muzică din Budapesta, a fost și titular al unei 
clase de compoziţie. Întreprinde studii sistematice pentru culegerea 
și notarea melodiilor populare ungurești simultan cu preocupările 
de compozitor și pedagog, devenind specialistul de concepție al 
muzicii ungare contemporane. Distins cu Premiul Kossuth, membru 
corespondent al tuturor marilor universităţi din lume, președinte al 
International Folk Music Council, a fost cel mai important reprezen- 
tant al umanismului cultural al țării sale timp de mai mult de jumă- 
tate de secol. Creaţia lui se poate împărţi în două orientări — partituri 
de formă clasică, o sinteză a tradiţiei de la Bach la Debussy, și 
lucrări înscriindu-se în preocupările lui didactice, în care arta lui 
Palestrina este reactualizată prin contactul cu melodica și ritmica 
din cântecul popular ungar. Activitatea creatoare a lui Kodâly cuprinde 
două Cvartete de coarde, Sonate pentru violoncel, cu pian sau 
pentru violoncel solo, Te Deum, Missa brevis. Muzica simfonică are 
lucrări de succes, precum Dansurile din Marosszek, Hâry Jânos și 
Uvertura de teatru. Mari dirijori l-au prezentat — Toscanini a dirijat 
Dansurile din Galanta, Mengelberg, Variaţiunile pe o melodie populară 
ungară, dedicate orchestrei Concertgebouw din Amsterdam, F. Stock 
a prezentat la Chicago Concertul pentru orchestră, F. Fricsay a inter- 
pretat la Lucerna Simfonia în do, scrisă în memoria lui Toscanini. 
Stilul lui Kodály își datorează unitatea ritmicii ungare, armoniei 
modale naturale, structurii clasice, procedeelor impresioniste. Creaţia 
corală a lui Kodâly este foarte amplă, variată, utilizând cântece, 
balade, povești, melodii populare. Dintre lucrările scenice, se poate 
aminti originala povestire muzicală, mărturie pentru suflul epic, 
picaresc sau dramatic de care era capabil. Se adaugă eficiența 
Metodei Kodâly în învățământul muzical, originală soluţie modernă 
a studiului muzicii, realizând sinteza între tradiţie și configurația 
artistică a melodiei populare. 

László Llajhta (1892 — 1963) este mai puţin cunoscut decât Bartók 
și Kodâly, cu toate că reprezintă, în prima jumătate a secolului XX, 
al treilea mare nume al muzicii ungare. Studiile le-a realizat la 
Budapesta și la Paris, la Schola Cantorum, în preajma lui Vincent 
d'Indy, rămânând sub influența muzicii franceze. l-a însoţit uneori 
pe Bartók și Kodály în cercetările lor folclorice, intrând în departa- 
mentul de etnografie al Muzeului Naţional Ungar din Budapesta, 
specializându-se în domeniul etnomuzicologiei. Sub anumite aspecte, 
cariera lui de compozitor se aseamănă cu aceea a contemporanului 
său ceh, Bohuslav Martinu, echilibrând în creaţia lui componentele 
ungare și cele ale culturii latine. A realizat partituri camerale (10 
cvartete de coarde) și nouă simfonii, fiind distins cu Premiul Kossuth 
pentru activitatea susținută în sprijinul folclorului ungar. 


György Ligeti, născut în România, la Târnăveni (1923 — 2006), este 
aliniat gîndirii lui Boulez și Stockhausen, chiar dacă nu s-a afirmat 
în primul eșalon al compozitorilor contemporani decât mai târziu 
decât aceștia, în jurul anului 1960, după ce a plecat din Ungaria. 
Elev al Academiei din Budapesta, a predat armonia, contrapunctul 
și analiza muzicală, din 1950 până în 1956, după ce realizase un 
turneu de cercetări folclorice în România (1949 — 1950), care avea 
să-l determine să valorifice în primele lui compoziţii coordonatele 
culorii sonore și timbrului. De-a lungul acestor ani a compus mult, 
în general într-un stil neobart6kian, dar și sub influenţa lui Berg: 
Șase bagatele pentru cvintet de suflători, Cvartetul de coarde nr. 1, 
„Metamorfoze nocturne”. Părăsindu-și ţara ca urmare a evenimen- 
telor din 1956, Ligeti a lucrat cu Karlheinz Stockhausen, Herbert 
Eimert și Gottfried Michael König la Studioul de muzică electronică 
din Köln, realizând Glissandi, Articulaţii. S-a impus apoi cu partituri 
orchestrale, care renunţă la electroacustică și serialism — Apariţii, 
Atmosfere — concepute sub semnul unei micropolifonii determinate 
de „suprafețe de timbruri“ statice, cu întinderi, greutăţi, culori și 
consistenţe foarte diverse, totul fiind notat cu o precizie extremă. 
Compozitorul a continuat cu Volumina pentru orgă, Poemul simfonic 
pentru 100 de metronoame, Aventuri și noi aventuri, acţiune scenică 
imaginară, compoziţie fonetică pe texte imaginare, nonsemantice. 
O primă sinteză a celor două tendinţe a fost realizată în Recviem, 
unde se reintroduc noțiunile de contrapunct și de intervale. 

Concertul pentru violoncel se înscrie în descendența lucrărilor 
anterioare. După 10 ani urmează opera Marele macabru (premiera în 
1978), compusă după farsa lui Michel de Ghelderode. Ligeti 
reușește articularea unor vocabulare uneori eterogene, recurgând 
ocazional la turnuri neodadaiste, la procedee de montaj și citate, 
integrându-se într-un continuum acustic. După, sau în același timp 
cu Marele macabru, a scris lucrări de gen miniatural — Passacaglia 
ungherese și Hungarian Rock pentru clavecin —, pe care le consideră 
luări de poziție împotriva curentelor neoromantic și neotonal, la 
modă în acea perioadă, Studii ungare |, II și III pentru cor a 
cappella și un Concert pentru pian, un Concert pentru vioară, 
(1990), interpretat, dar încă „neterminat”. Ideile sale sunt cuprinse și 
în numeroase studii: Decizie și automatism în Structura lui Pierre 
Boulez, Dimensiunea armonică în prima cantată de A. Webern, 
Compoziţia serială și consecinţele acesteia la A. Webern, Efecte ale 
muzicii elctronice asupra creaţiei mele componistice. Ligeti a fost 
distins cu Premiul Beethoven al orașului Bonn, medalia de onoare a 
universității din Helsinki, Premiul Bach al orașului Hamburg, titlul 
de Membru de onoare al Uniunii Compozitorilor și Muzicologilor 
din România. 


Muzica românească modernă 


Diferenţele, de-a lungul secolului, sunt pozitive și considerabile. 
O singură argumentare devine evidentă, între modestele începuturi, 
fără bază argumentată ideatic și estetic de către primii noștri muzi- 
cieni și intelectuali, și răsăritul luminos al celui care avea să ducă 
România la altitudinea marilor culturi muzicale occidentale, George 
Enescu, cu care va începe și la noi epoca modernă, după o lungă 
și rodnică ascensiune. 


La orizontul primelor împliniri ale secolului XX, se ridică strălucirea 
fără de pereche a astrului George Enescu (1881 — 1965), cel căruia 
arta națională îi datorează în mare măsură racordarea noastră la 
universalitate. Format în centrele tradiţiei culturale europene, cu 
temeinice studii profesionale la Hochschule fiir Music din Viena și 
Conservatoire National din Paris, artistul a beneficiat de întâlniri 

majore cu marii compozitori romantici, Johannes Brahms, Gabriel 
Fauré, cu mari profesori ca Josef Hellmesberger sau Eugène Ysaye. 
Violonist, pianist, compozitor, afirmat treptat, de-a lungul existenţei 
sale, și în calitate de dirijor și pedagog, George Enescu reprezintă 
exemplar geniul creator al poporului român, cu vocaţie universală. 
Lui îi datorează muzica secolului XX mari realizări, a căror afirmare 
acoperă domeniul muzicii instrumentale (Suitele și Sonatele pentru 
pian, Sonatele pentru vioară, pentru violoncel), muzicii de cameră 
(lied, cvartete, Octet sau Dixtuor, Simfonia de cameră), muzicii 
simfonice (simfonii de școală, Suite și poeme simfonice, simfonii de 
maturitate) și de operă (tragedia lirică Oedipe). 

Primele sale mari opusuri atrag atenția lumii muzicale interna- 
tionale, începând cu Poema română, superbele Rapsodii române, 
Octetul, Dixtuorul și Simfonia I. Violonistul de talie internaţională 
va fi mereu dublat de compozitorul căutător de minunate întruchipări 
sonore și marcat de culminaţii-eveniment, cum ar fi Simfonia a III-a, 
Sonata „în caracter muzical românesc” pentru vioară și pian, 
Suitele pentru orchestră, Simfonia de cameră și, poate, mai ales, 
strălucitoarea victorie a dramei muzicale, Oedipe, ce a văzut lumina 
rampei la Paris (1936), înainte de a începe, decenii mai târziu, o 
impunătoare carieră internaţională, în care va fi considerată una 
dintre primele capodopere ale teatrului liric din secolul XX. Sprijinitor 
al vieţii muzicale și Școlii componistice românești, George Enescu 
inițiază Premiul de compoziţie ce îi poartă numele, stimulând 
tinerele generaţii de creatori; el revigorează, de asemenea, interesul 
Academiei Române pentru Muzică, aduce exemplul propriu în 
inaugurarea Societăţii Compozitorilor Români și a Operei Române 
(a fost dirijorul primului spectacol, cu Lohengrin de Wagner), se află 
printre contribuabilii tuturor acţiunilor de creștere a prestigiului 
naţional prin viaţa muzicală și învăţământul românesc. În jurul 
său, din generaţia contemporană artistului, apar alți compozitori de 
frunte — unii, legaţi de cauza promovării folclorului autohton (Tiberiu 
Brediceanu, Sabin Drăgoi), alții, orientaţi spre universalitatea 
curentelor contemporane (Dimitrie Cuclin, Alfonso Castaldi, Alfred 
Alessandrescu, lonel Perlea, Marcel Mihalovici, lon Dumitrescu). 

Prin Mihail Jora (1891 — 19971), ilustru șef al Școlii componistice 
autohtone, pianist, dirijor și profesor, se deschide istoria modernă 
a cântecului pentru voce și pian, alternativă autohtonă a liedului, 
și, totodată, configurarea formulei originale a baletului românesc 
(prima dintre capodoperele iniţiatoare fiind La piaţă, urmată 
de Demoazela Măriuţa, Curtea veche, Când strugurii se coc și 
Întoarcerea din adâncuri). 


îi continuă drumul Paul Constantinescu (1909 — 1963), ce promo- 
vează calea valorificării izvoarelor tradiţiei muzicii ortodoxe de cult 
în marile sale Oratorii bizantine de Crăciun și de Paște, Sonata 
bizantină pentru violoncel solo, Trio bizantin. În paralel, compo- 
zitorul a oferit posterităţii și cea mai izbutită versiune muzicală a 
unei comedii de I.L. Caragiale, O noapte furtunoasă. Aproape de el, 
într-un spirit care îmbină experienţa proprie și învăţătura la institute 
superioare de muzică de la Berlin, Viena, Paris sau Roma, 
evoluează muzicieni creatori de neîndoioasă măiestrie, ca Zeno 
Vancea, Marțian Negrea, Sigismund Toduţa, Mihail Andricu. 


Clădite pe acumulări de argumente științifice, muzicologia și folclo- 
ristica ating deja, ca și critica muzicală, parametri competitivi 
datorită unor personalități de seamă, precum Constantin Brăiloiu 
(1893 — 1958), căruia i se datorează crearea Arhivei de folclor, 
fundamentarea teoretică a științei Etnomuzicologiei pe plan interna- 
tional, ca și cercetarea lui George Breazul, marele profesor de 
istoria muzicii românești și universale. Ei sunt înconjurați de reali- 
zările criticilor și esteticienilor cu importante volume de profil 
muzicologic, de la Grigore Poșlușnicu la Dimitrie Cuclin, Emanoil 
Ciomac, Alfred Alessandrescu. 


Cea de a doua jumătate a secolului al XX-lea aduce în muzica 
românească noi generaţii de creatori. Unii continuă drumul deja 
început, într-un dialog al generaţiilor, precum lon Dumitrescu, 
Gheorghe Dumitrescu, Tudor Ciortea, asigurând tranziţia de la 
generaţia maeștrilor perioadei interbelice spre muzica ultimelor 
decenii. După 1950, o altă serie de creatori, denumită generic 
pleiada „post enesciană”, impune viziuni sonore moderne la cea 
mai înaltă altitudine a exigenţelor contemporaneităţii, continuând și 

căutările de limbaj ale „Noii școli vieneze”, investigațiile muzicii 
concrete, stokastice, electronice, la care adaugă viziuni originale. 
Anatol Vieru, Aurel Stroe, Pascal Bentoiu, Tiberiu Olah, Ștefan 
Niculescu, Cornel Țăranu, Theodor Grigoriu, Miriam Marbe, Doru 
Popovici, Felicia Donceanu, Carmen Petra Basacopol sunt nume de 
o deosebită rezonanţă pe toate meridianele muzicale ale lumii. 
Numeroase dintre creaţiile lor au fost distinse cu premii internaţionale 
de compoziție și figurează în repertoriul stagiunilor și festivalurilor 
de anvergură. Astfel, Școala componistică românească a devenit, în 
câteva decenii, o autoritate recunoscută în reuniuni internaţionale 
de creaţie, adesea situându-se în avangarda evenimentelor de ultimă 
oră. Mai tineri artiști, deveniți la rândul lor maeștri, vin treptat să 
continue această ascensiune prin Liviu Glodeanu, Mihai Moldovan, 
Corneliu Cezar, apoi Adrian Iorgulescu, Dan Buciu, Octavian 
Nemescu, Dan Dediu, Liana Alexandra, Doina Rotaru, Irina 
Odăgescu, Cornelia Tăutu, Șerban Nichifor, Dan Voiculescu, Vasile 
Herman, Mihaela Stănculescu Vosganian -— în țară, Adriana Hölski, 
Violeta Dinescu, Horaţiu Rădulescu, Costin Miereanu -— peste 
hotare, cu activitate în Franța și Germania. 


În plan interpretativ, școala dirijorală a dat secolului XX perso- 
nalităţi strălucite, prin George Georgescu, lonel Perlea, Constantin 
Bugeanu, Constantin Silvestri, Iosif Conta, Sergiu Comissiona, Erich 
Bergel. Cu Sergiu Celibidache și Constantin Bugeanu pedagogia 
dirijorală adaptează la specificul interpretării dirijorale filosofia 
„fenomenologiei” ca metodă de studiu al muzicii, model continuat 
de maeștrii contemporani, printre care cei mai de seamă sunt Emil 
Simon, lon Bociu, Cristian Mandeal, Horia Andreescu. Faima 
mondială a școlii dirijorale românești are oglindiri prin dirijorii 
internaţionali Cristian Badea, lon Marin. Și în alte domenii, cum ar 
fi pianistica, violonistica, se impun profesori ca Florica Musicescu, 
Constanţa Erbiceanu, Garabet Avakian, George Manoliu, Ștefan 
Gheorghiu, veritabili autori de destine artistice, nume adesea pre- 
zente în marile competiţii interpretative. Amintim, printre pianiștii 
de mare carieră, pe Clara Haskil, Maria Fotino, Dinu Lipatti, Silvia 
Șerbescu, Valentin Gheorghiu, mai recent adăugându-se alți interpreţi, 
dintre care îi menţionăm pe Dan Grigore, Radu Lupu, Dana Borșan, 

violoniști străluciți ca lon Voicu, Ștefan Ruha, Silvia Marcovici, 
Sherban Lupu, Alexandru Tomescu, violonceliștii Radu Aldulescu, 
Vladimir Orlov, Cătălin Ilea, Marin Cazacu, Laura Buruiană, 
harpiști ca Liana Pasquali, Ion Ivan Roncea, clarinetiști ca Aurelian 
Octav Popa. Mulţi dintre aceștia onorează prin prezenţa lor lumea 
muzicală de pe toate meridianele. 


Gândirea muzicologică contemporană se continuă prin Octavian 
Lazăr Cosma, pentru istoria muzicii românești, prin Viorel Cosma, 
pentru monumentala sa operă lexicografică dedicată muzicii 
românești (Lexiconul Muzicieni români, o lucrare de valoare unică în 
literatura de specialitate), și prin numeroșii cercetători ai moștenirii 
enesciene, ilustru reprezentate de Pascal Bentoiu, Cornel Țăranu, 
Theodor Grigoriu. 

De altfel, din 1958, crearea unei suite de evenimente de larg răsunet 
internaţional culminează prin apariţia Festivalului și Concursului 
Internaţional „George Enescu”, ajuns actualmente la cea de a XVIII-a 
ediție, sub președinția de onoare a directorului Operei din Viena, 
domnul loan Holender, tinzând să transforme România într-un 
centru de cultură ce interesează lumea muzicală naţională și de 
peste hotare, demonstrație impresionantă de integrare a valorilor 
patrimoniului românesc în universalitate. 


Arta interpretativă contemporană a devenit de asemenea o pârghie 
importantă a răspândirii muzicii românești, începând cu numărul 
mare de orchestre filarmonice (București, Cluj, lași, Timișoara, 
Constanţa, Brașov, Sibiu, Bacău, Târgu-Mureș, Râmnicu-Vâlcea, Arad, 
Satu Mare, Botoșani, Craiova, Giurgiu), de teatre lirice, la București, 
lași, Cluj, Constanţa, Galaţi, Timișoara, capabile să aducă o creștere 
calitativă a vieţii muzicale în principalele centre culturale ale ţării. 
Conservatoarele românești, devenite instituţii universitare de o comple- 
xitate din ce în ce mai apreciată pe plan european, se integrează 
firesc într-un sistem educaţional continental, prin aceasta propul- 
sând în lume nume de tineri deveniți celebri interpreţi și situând 
România, în ultimele decenii ale secolului XX, printre primele ţări 
câștigătoare ale competiţiilor interpretative internaţionale. Pe scenele 
cele mai importante ale lumii lirice sunt aplaudaţi artiști de recu- 
noscută celebritate, printre aceștia meritând menţiuni speciale 
Nicolae Herlea, Eugenia Moldoveanu, Elena Cernei, David Ohanesian, 

Octavian Naghiu, Ludovic Spiess, Magda Ianculescu, Arta Florescu, 
Valentina Creţoiu, Emilia Petrescu, Maria Slatinaru Nistor, Viorica 
Cortez, Nelly Miricioiu, Angela Gheorghiu, Leontina Văduva, 
Alexandru Agache, Ruxandra Donose, Adina Niţescu, lonel Voineag, 
Elena Moșuc, Felicia Filip, artiști reprezentând generaţii succesive 
ale artei interpretative românești prezente la Scala din Milano, 
Covent Garden din Londra, Metropolitan din New York. 


Un fenomen artistic aparte îl reprezintă, în muzica corală, cele patru 
decenii de existență ale Corului național de cameră „Madrigal”, 
condus de dirijorul și compozitorul Marin Constantin, ansamblu 
care a fost distins de către UNESCO cu titlul de „bun al patrimoniului 
cultural mondial”, formaţie ce a readus în actualitate muzica 
bizantină, arta Renașterii, dar și ultimele experimente de componis- 
tică contemporană. Preocuparea răspunderii cerinţelor actualităţii a 
condus, de mai mult de un deceniu, la configurarea Festivalului 
„Săptămâna internaţională a muzicii noi”, înscris în fruntea manifes- 
tărilor mondiale pentru creaţia componistică de ultimă oră. Menţio- 
năm și alte asemenea manifestări din centrele românești intrate în 
tradiție contemporană: „Timișoara muzicală”, „Toamna muzicală 
clujeană”, „Festivalul muzicii de cameră” de la Brașov, „Festivalul de 
artă medievală” de la Sighișoara, „Festivalul de operă” de la Constanţa, 
Sibiu. Sunt deja consacrate și concursuri destinate promovării tine- 
retului, cum ar fi competiţiile „Traian Grozăvescu” de la Lugoj, 
„Paul Constantinescu”, „Marțian Negrea” de la Ploiești, „Mihail Jora” 
de la București, „Ionel Perlea” de la Slobozia etc. Acestea reprezintă 
doar câteva repere ale unei intense preocupări pentru diversitate și 
cultură, prin care muzica românească a devenit, la începutul acestui 
mileniu, o voce distinctă și de valoare în concertul internaţional, 
emblematică pentru viaţa noastră spirituală. 


Muzica modernă în culturi extraeuropene 


AMERICA DE NORD 


Pornit să caute în muzica sa „invizibila activitate interioară a adevă- 
rului”, Charles Ives (1874 — 1954) se dezvăluie posterității asemeni 
unui mare inovator de tehnici componistice. Mult timp creaţiile sale 
au așteptat în umbra camerei de lucru, fără a fi cunoscute publicului 

și criticii. Potrivit ulterioarelor cercetări, Ives s-a dovedit un pionier 
și un explorator al posibilităţilor limbajului muzical care a folosit 
poliritmia înaintea lui Stravinski, politonalismul înaintea lui Stravinsky 
și Milhaud, s-a aventurat în atonalism înaintea lui Schönberg, a 
experimentat sferturile de ton înaintea lui Alois Hâba, a exploatat 
clusterele de tonuri înaintea lui Henry Cowell și, cu mult înaintea 
lui Boulez, a introdus elementele de hazard în muzică (după cum 
apreciază David Ewen în The world of twentieth century music, 1968). 
Cele 186 de opusuri ale lui Ives au fost puţin cunoscute în timpul 
vieţii sale. Dar nu celebritatea îl interesa pe Ives, cât libertatea 
exprimării în artă, îndepărtarea oricăror reguli și obstacole şi 
descoperirea esenței muzicii, în profunzimea sa filosofică, fără a se 
feri să exclame: „Ce are de-a face sunetul cu muzica!”. Adevărat 
promotor al culturii și tradițiilor americane, Ives creează o artă ce 
vibrează sub influenţa continentului căruia îi aparține. Titluri 
precum Variaţiuni pe „America” pentru orgă (1891), cvartetul nr. 1 
From the Salvation Army (1896), Central Park in the Dark pentru 
orchestră de cameră (1898 — 1907), A Symphony: New England 
Holidays (1904 — 1913), Suita orchestrală nr. 1 Three Places in New 
England (1903 — 1921) sau Sonata pentru vioară nr. 4 Children's 
Day at the Camp Meeting (1912 — 1915) sunt doar câteva exemple 
ale atracției sale față de tot ceea ce este american, de la istorie la 
politică, de la tradiţii la locuri dragi, rămânând fidel și amintirilor 
din copilăria petrecută alături de tatăl său în New England. Deși 
Ives are ambiția de a scrie și pagini simfonice de anvergură 
(Simfoniile |, II, III, IV, pentru trei orchestre, sau a V-a, Universe 
Symphony, rămasă neterminată), succesul și curiozitatea publicului 
se datorează producţiilor de tipul Întrebării fără răspuns (The 
Unanswered Question — 1906) sau al celor două contemplaţii pentru 
orchestră mică Central Park in the Dark. Compozitorul își inven- 
tează un stil personal care, datorită accesibilităţii temelor extramu- 
zicale sau a combinațiilor de elemente melodice, determină 
ascultătorul să accepte și inovațiile de scriitură sau lexic, nu puține 
la număr: lucrarea variabilă pentru cvartet de coarde și pian 
Hallowe'en, The Pond, Rainbow, cele patru sonate pentru pian și 
vioară, cvartetele de coarde sau cele trei Quarter Tones Piano 
Pieces pentru piane, în sferturi de ton. În faimoasa Concord Sonata 

(de fapt sonata nr. 2 pentru pian), Ives își propune să extragă 
muzical ideiile filosofice aparținând școlii scriitorilor din orașul 
Concord, cele patru mișcări, fiecare purtând numele unui 
reprezentant al școlii (Emerson, Hawthorne, Alcotts, Thoreau), 
întruchipând ceea ce în fapt reprezintă o suită. Pentru a explica 
lucrarea, Ives scrie un pamflet intitulat Essays Before a Sonata și îl 
dedică celor care nu-i suportă muzica, iar muzica, celor care nu-i 
suportă eseurile; tuturor care nu pot suporta nici una nici cealaltă, 
cartea le este, întru totul, cu respect dedicată. Putem afirma că în 
creația lui Ives își găsesc rădăcinile majoritatea procedeelor de 
avangardă ulterior afirmate sau „descoperite” de către alţii? Poate că 
da, însă procesul nu a fost unul deliberat, de explorator plecat în 
misiune. Dacă a folosit poliritmii, tehnica colajului sau a mixat și 
superpoziționat tonuri și tonalități, asta s-a întâmplat datorită 
viziunii libere, dechise și flexibile a lui Ives faţă de ceea ce 
înseamnă muzică, libertate de exprimare și lipsă a inhibiţiilor de 
ordin tradițional. Sunt aspecte care nu l-au împiedicat să devină un 
compozitor clasic al Școlii americane moderne de compoziție. 


George Gershwin (1898 — 1937) este imaginea firească a ameri- 
canului: entuziasm, culoare, sentiment, spontaneitate, un puternic 
sentiment de vitalitate. Sunt doar câteva elemente care transpar din 
muzica lui, la fel de proaspete astăzi ca în momentul în care au fost 
concepute. Felul cu totul special în care își articula melodiile, linia 
fină și elegantă pe care o acorda sunetelor au inspirat și continuă să 
însuflețească atât publicul, cât și interpreții, fie că este jazz, operetă 
sau gen simfonic. Instinctul muzical al lui Gershwin, alături de 
talentul de melodist, ieșit din comun, îl conduc pe compozitor 
(împreună cu fratele său, Ira, care realiza textele) către realizarea a 
peste 500 de cântece (songs) de mare popularitate. Personalitatea 
versatilă a lui Gershwin depășește pragul lipsei studiilor universitare 
de profil, ajutându-l în a crea un stil nou, care îmbină ingenios 
elemente de origine clasică cu elemente provenite din lumea jazzului, 
a operetei, a cântecelor anglo-saxone și care construiește firul muzical 
astfel încât să nu poată fi confundat. Rapsody in Blue (1924), 
Concertul în fa pentru pian și orchestră (1925), Un american la 
Paris (1928), Rapsodia a Il-a (1931), Uvertura cubaneză (1932) sau 
Variaţiunile pe „| Got Rhythm” pentru pian și orchestră reprezintă 


243 


o ambițioasă luptă din partea compozitorului pentru a se apropia de 
standardele „clasice” ale muzicii, fără a pierde însă din noblețea sau 
prospeţimea melodiilor. Simbioza dintre ritmurile și armoniile de 
jazz și structura simfonică a ansamblului, intervențiile strălucitoare 
ale pianului sau diversele solouri, preluate din muzica de pe 
Brodway și încredințate muzicii simfonice, identificarea diverselor 
mișcări ale lucrărilor cu elemente de dans, precum rumba, habanera 
sau charleston, și permanenta elasticitate a discursului rapsodic sau 
variațional revoluționează partiturile deschizând noi orizonturi de 
exprimare. Odată cu Porgy and Bess (1935) — operă populară în trei 
acte după piesa Porgy de Dorothy și Du Bose Heyward — Gershwin 
se apropie și mai mult de temele reale și de actualitate, abordând de 
această dată un subiect sensibil al societății americane și realizând 
o premieră prin aducerea pe scenă a personajelor afro-americane și 
a problemelor societăţii lor. Refrenele lui Gershwin i-au fascinat pe 
John Coltrane, Frank Sinatra, Billie Holiday sau Miles Davis, deter- 
minându-i să-l cânte. Totodată, acestea i-au determinat și pe Ravel, 
Krenek, Weill, Walton sau Copland să-i urmeze exemplul și, 
asemeni lui Debussy, Stravinsky sau Milhaud, să îndrăznească în a 
realiza experimente și a introduce în tehnica muzicală elemente 
populare, accesibile, fără a denatura calitatea textului. 


Edgard Varèse (1883 — 1965) este iniţial, ca muzician de origine 
franceză, rezultatul unei educaţii în institute pariziene (Schola 
Cantorum cu d'Indy, Roussel, Conservatorul cu Widor), al căror ecou 
sunt primele creaţii, Prélude à la fin d'un jour și o Rapsodie romană 
pentru orchestră. Au urmat mai multe lucrări care nu vor ocupa un 
loc prioritar, mai târziu, în moștenirea sa componistică. În 1915 a 
plecat spre Statele Unite unde, în 1921, anul terminării Americilor, 
prima lui compoziție care s-a păstrat, a înființat International 
Composers’ Guild al cărui manifest era: „A muri este privilegiul 
celor care sunt epuizați. Compozitorii de astăzi refuză să moară”. Le 
va face cunoscute americanilor lucrări precum Pierrot lunaire de 
Schönberg, Nunta de Stravinski sau Concertul de cameră de Berg. 
Anii cei mai fecunzi ai lui Varèse se extind până în 1934, perioadă 
a capodoperelor sale: Ofrande, pentru soprană și orchestră de 
cameră, Hyperprism, pentru orchestră mică și percuție, Octandre, 
pentru șase instrumente de suflat și un contrabas, Integrale, pentru 

orchestră mică și percuție, cu sonorități sugerând viitoarea muzică 
electronică, Arcana, pentru orchestră mare, lonizaţie, pentru 37 de 
instrumente de percuție, și Ecuatorial, pentru cor, trompete, tromboni, 
pian, orgă, două unde Martenot și percuție. La New York, Varèse a 
lucrat cu fizicianul și electronistul Léon Ther&mine, înainte de a 
traversa anii cei mai „negri” ai existenţei sale sub tensiunea pe care 
o crease în jurul său. Nu mai scrie decât Densitate 21,5, pentru flaut 
solo (1936), și Studiu pentru „Spaţiu” (1947). În 1948, a susţinut la 
Columbia University din New York o serie de cursuri de compoziţie 
și de conferinţe asupra muzicii secolului XX, care vor marca momentul 
„renașterii” sale, după care a început să compună Deșerturi și a 
predat la Darmstadt (unde l-a avut ca elev pe Luigi Nono). O scurtă 
revenire creatoare este datorată apariţiei muzicii pe bandă magnetică 
(concretă și electronică), de care Varèse va fi cucerit imediat. 
Deșerturi va declanșa la Paris un scandal memorabil, urmat de la 
Procession de Vergès, „sunet organizat” pe bandă magnetică destinat 
unui film despre Joan Miro, Poemul electronic, pentru pavilionul 
Philips de la Expoziţia internaţională de la Bruxelles (1958), și 
Nocturnal, pentru soprană, cor și orchestră (1959 — 1961), termi- 
nată după moartea lui Varèse de către elevul lui, Chou-Wen-Chuneg. 
Considerând timbrul ca pe un fenomen în sine, deschizând muzicii 
dimensiunea spaţială, propunând noutăţi radicale în materie de 
ritm, de melodie și de formă, Varèse a contribuit esenţial la consti- 
tuirea peisajului muzicii noi. A fost primul care a dorit să facă 
muzică cu sunete și nu cu note, declarând că „lucrează cu ritmurile, 
cu frecvențele, cu intensităţile”, convins că imperiul sonor se întinde 
dincolo de limitele tradiţionale și căutând sunete nemaiauzite, noi 
mijloace tehnice. A folosit instrumentele tradiționale într-o manieră 
neobișnuită ca moduri de atac, sunete retrograde, opoziții siste- 
matice de ţesături și de intensităţi, a conceput o „proiecție spaţială a 
sunetului” și „anumite mijloace acustice care încă nu existau”. În 
ansamblu, o creaţie de anticipație, deoarece pentru Varèse „muzica 
de mâine va fi spaţială”, „sunetele vor da impresia că descriu 
traiectorii în spaţiu, că se situează într-un univers sonor în relief”. 
Aceste căi ale sunetului sunt concretizate în Poemul electronic. De 
asemenea, liniștea făcea parte din universul organizat al sunetelor, 
așa cum o utilizează în ultimele măsuri din Arcana și la sfârșitul 

Deșeturilor, unde această liniște trebuie învinsă. Uitat, ignorat, 
supus oprobiilor și nedreptăţit, Varèse a depășit rolul de precursor al 
muzicii secolului XX, fiind în egală măsură unul dintre marii ei 
creatori, răsplătit cu o ingratitudine pe măsură de contemporanii săi. 


Considerat un „decan al muzicii americane”, Aaron Copland 
(1900 —1990) parcurge un destin componistic divers. După studiul 
pianului cu Rubin Goldmark, Copland ajunge să cunoască viaţa 
muzicală franceză ca student al Conservatorului american de la 
Fontainebleau. Întâlnirea cu Nadia Boulanger îi schimbă oarecum 
orizonturile, familiarizându-l cu creaţiile lui Ravel, Stravinski, Milhaud 
și orientându-l către ideile creatoare ale „Grupului celor șase”. 
Lucrări precum Dance Symphony, Music for the Theater, pentru 
orchestră de cameră, Simfonia cu orgă, compusă pentru Nadia 
Boulanger, Variaţiunile pentru pian sau Statements folosesc procedee 
moderniste ce implică profesional tehnica armoniei și a contrapunc- 
tului, de tipul celei moștenite de-a lungul studiilor la Paris, creând 
însă o muzică ce nu va avea succes în fața publicului american. 
Încercând să-și schimbe stilul pentru a ajunge să realizeze o muzică 
accesibilă, exprimată „în cei mai simpli termeni posibili”, Copland 
investighează elementele de jazz, politonalism, diversitate ritmică, 
căutând un echilibru între muzica modernă și elementele folclorice 
americane. Din această perioadă datează unele dintre creațiile cele 
mai reușite sau, mai bine spus, cele mai apreciate (El Salón México, 
Danz6n Cubano sau marile balete lirice Billy the Kid, Rodeo și 
Appalachiam Spring), care, alături de Simfonia I, versiune revizuită a 
Simfoniei cu orgă, Short Symphony, Sonata pentru pian, Concertul 
pentru clarinet și orchestră de coarde dedicat lui Benny Goodman, 
confirmă un stil cosmopolit, cu ecouri neoclasice și multe elemente 
ce amintesc de atmosfera vestului sălbatic. În ideea unei muzici 
ușor asimilabile, Copland scrie și lucrări de divertisment, menite să 
ilustreze diverse ocazii: muzică pentru copii (opera The Second 
Hurricane sau The Outdoor Overture pentru orchestră), muzică de 
film (Of Mice and Men, Our Town, The City, North Star, The 
Heiress, The Red Pony), muzică pentru teatru (Quiet City) sau 
muzică pentru radio (Music for Radio). Imboldurile financiare 
primite în tinerețe (Bursa Guggenheim în 1925 și 1926, echivalentul 

Premiului Pulitzer pentru muzică, oferit de New York Music Critics 
Circle, Premiul Academiei pentru The Heiress și multe alte distincţii) 
l-au determinat mai târziu să devină un mare susținător al muzicii 
americane contemporane și al tinerilor săi urmași, organizând 
„Stagiunea de Concerte Copland” din New York, „Festivalul 
American de Muzică Contemporană” sau „Uniunea Compozitorilor 
Americani”. Pianist și dirijor de anvergură, profesor de compoziție și 
decan al Berkshire Music Center Tanglewood, Copland tinde din 
nou să-și schimbe stilul componistic după anii '50, angajându-se 
oarecum pe traseul tehnicii seriale (Fantezia pentru pian, 
Connotations, Music for a great City sau Inscape pentru orchestră). 
Nici sărăcire a stilului și nici concesii nu se descifrează în acest 
efort conștient al compozitorului de a scrie o muzică ce poate fi 
apreciată de mai mulți. A fost poate principiul ce l-a caracterizat. 


Referindu-se la John Cage (1912 — 1992), Schönberg îl considera 
mai degrabă un inventator de geniu decât un compozitor. Pe parcursul 
studiilor cu Cowell la New York și cu Schânberg la Los Angeles, 
John Cage își descoperă o individualitate foarte puternică, ce îl 
conduce pe un drum de inovaţie extremă. Primele lucrări, dovedind 
o preocupare faţă de serialism și fiind sub sfera de influenţă a lui 
Schönberg, adoptă un serialism riguros propriu. Atracția lui Cage 
față de serialism vine din conotaţia „democratică” a sistemului (ce 
nu permite dominația unui sunet față de altul) și va păli destul de 
repede în favoarea experimentelor. Ajuns la Cornish School of the 
Arts din Seattle, în 1938, își formează o orchestră de percuție, 
lucrarea First Construction (In Metal) propunând o textură sonoră 
gălăgioasă bazată pe ostinato. De la experimentele pe instrumente 
de percuție clasice sau inventate devine interesat de aplicarea 
acestora pe pian. Prin introducerea de diverse obiecte între sau pe 
corzile instrumentului obține sonorități neobișnuite, inventând astfel 
„pianul preparat” (A Book of Music și Trei dansuri pentru două 
piane preparate, în Sonate și Interludii sau Concertul pentru pian 
preparat și orchestră de cameră). Landscape no. 1 folosește aparate 
electronice cu viteze diverse, anunțând domeniul muzicii electroa- 
custice. Music of Changes pentru pian aplică teoria hazardului sau 
a nonimplicării personale în favoarea voinţei naturale preluate din 

filosofia Zen, în timp ce Imaginary Landscape no. 4 este creată 
pentru 12 radiouri, 24 de executanțţi și un dirijor. John Cage înţelege 
să se folosească de mijloacele sonore — indiferent de natura lor 
(radiouri, aparate de înregistrare, instrumente preparate etc.) — pentru 
a lărgi sfera de expresie sonoră, diminuând deopotrivă implicarea 
creatorului ca legiuitor suprem și aplicând metode nedeterminate în 
structurarea discursului. 4,33 reprezintă una dintre cele mai cunos- 
cute și contradictorii lucrări „muzicale” realizate vreodată, având în 
vedere că nu implică prezenţa nici măcar a unui sunet voit pe 
parcursul întregii durate. Plecând de la ideea că „nu există liniște” și 
că „ceva se întâmplă mereu și produce sunete”, Cage imaginează 
acest moment în care lasă înconjurătorul să emită propriile vibrații 
și ritmuri. Anii petrecuţi la New School for Social Research se materia- 
lizează pentru Cage într-un val de noi compoziţii experimentale, 
integrate sub semnul fluxus, un curent interdisciplinar care deschide 
muzicii calea întâlnirii cu orice altă artă. Odată cu Theater Piece no. 1, 
realizată în colaborare cu coregraful Merce Cunningham, David Tudor 
și Charles Olson, Cage distruge ideea de teatru menit exclusiv scenei, 
pășind în mijlocul spectatorilor și introducând în ecuaţie elementul 
hazard, determinând astfel ceea ce mai târziu va fi intitulat și teore- 
tizat de către un elev al său (Allan Kaprow) drept „happenings”. 

Cu HPSCHD (1969) — lucrare de proporţii care necesită prezența a 
șapte clavecine (ce cântă la întâmplare extrase din alte lucrări ale 
lui Cage, Hiller și alte partituri clasice cu valoare canonică), 52 de 
frecvenţe generate pe computer, 6 400 de imagini proiectate și 40 de 
filmuleţe — se poate spune că John Cage și-a împlinit unul dintre 
cele mai ambiţioase proiecte de natură experimentală. Folosind 
tehnica colajului, el combină elemente independente, aproape fără 
legătură, creând o nouă atmosferă artistică de impulsuri diverse, fără 
a acorda însă niciunuia statutul de lider. Cage depășește graniţele 
considerate ca aparținând exclusiv muzicii, „un alt cuvânt pentru a 
desemna viaţa”. Muzica înseamnă mișcare, permanentă schimbare, 
libertate și sunet, indiferent de sursa care îl produce. 

Personalitatea lui Cage a determinat deopotrivă construirea de ideal, 
cât și cele mai acerbe întrebări cu privire la destinul ulterior al 
muzicii, în cazul în care aceasta avea să supravieţuiască experi- 
mentelor. Istoric privind însă, figura lui Cage, din perspectiva 

avangardei americane, a determinat o schimbare a opticii, esteticii 
și chiar filosofiei privind rostul, țelul și mijloacele de întruchipare a 
muzicii de secol XX. 


MUZICA MODERNĂ AMERO-LATINĂ ȘI JAPONEZĂ 
BRAZILIA 


Heitor Villa-Lobos (1887 — 1959) este marea personalitate care a 
contribuit major la cunoașterea internaţională a muzicii braziliene 
moderne. La Rio de Janeiro, Villa-Lobos a făcut cunoștință cu muzica 
de salon din Europa și cu cea a muzicienilor populari, devenind 
chitarist în ansambluri „ch6ros”. 

Autodidact, el este puternic impresionat de creația lui Bach, fapt 
care se va recunoaște în ciclul de Bachianas brasilieras, compuse 
într-o manieră de adaptare a muzicii baroce la muzica braziliană. 
Violoncelist în orchestra Teatrului Recreio, interpreta un repertoriu 
constituit din opere, operete și zarzuela, condus de un instinct 
infailibil de a înţelege sufletul muzical brazilian. El pornește de la 
cântecele primitive indiene, ritmurile negrilor din Bahia până la 
cântecele populare urbane și rurale. Influenţa lui Wagner și Puccini 
în privința melodiei, Vincent d'Indy și, mai târziu, Debussy și 
Stravinski, nu va estompa aceste origini naționale folclorice. Com- 
punerea lucrărilor Amazonas și Uirapuru duce la conturarea unui 
gen pe care avea să-l utilzeze în diferite etape ale vieţii sale 
creatoare privind poemul simfonic amazonian și primitiv, plin de 
vitalitate ritmică și de virtuozitate instrumentală. Din primele sale 
cinci simfonii, trei au fost marcate de evenimentele mondiale: 
Simfonia a III-a (Războiul), Simfonia a IV-a (Victoria), Simfonia a V-a 
(Pacea). În 1923, compozitorul pleacă la Paris, unde muzica lui i-a 
adus prietenii durabile în lumea artistică: Florent Schmitt, Paul Le 
Flem, René Dumsesnil, Arthur Rubinstein. Marile Châros, piesele lui 
cele mai inovatoare, dominau acest repertoriu. La întoarcerea în 
Brazilia, în 1930, și-a împărţit activitatea între compoziție și o 
creație pedagogică importantă. Stabilit la Rio de Janeiro pentru a 
conduce aici Superintendența educaţiei muzicale și artistice, se 
afirmă ca un animator neobosit, dirijând numeroase concerte și 
organizând învățământul muzical în școli. Programele lui lăsau 

întotdeauna un spațiu larg muzicii franceze; pagini de Honegger, 
Milhaud, Ravel, Roussel, Schmitt, Poulenc au fost astfel interpretate 
în primă audiție în Brazilia. A pus bazele Conservatorului de cânt 
orfeonic și a dirijat ansambluri corale impresionante (în 1942, 4000 
de școlari vor cânta împreună sub conducerea lui pe un stadion). 
Orientarea artei sale către universalitate s-a cristalizat odată cu seria 
celor nouă Bachianas brasileiras, elaborate, ca și Ch6ros, pentru 
cele mai neobișnuite formaţii, în timp ce culegerea Ghid practic de 
piese pentru pian, voce și cor va contribui la răspândirea folclorului 
brazilian. După 24 de ani, ciclul de simfonii este reluat în 1944 
cu Simfonia a VI-a, inspirată de munții Braziliei, pentru a se încheia, 
în 1957, cu Simfonia a XII-a. Villa-Lobos a realizat turnee de 
concerte și, după război, și-a împărțit viaţa între Brazilia, Statele 
Unite și Europa, în special Paris, dirijându-și lucrările; a susținut 
concerte memorabile și a realizat înregistrări cu Orchestra naţională 
a Radiodifuziunii Franceze. În 1952, prima audiție integrală a 
Descoperirii Braziliei a fost prezentată în primă audiție publicului 
parizian. Muzica lui câștigă în lirism și în universalitate; primește 
numeroase medalii și distincţii din partea mai multor ţări din Europa 
și America. Ultimii ani au fost, de asemenea, consacraţi desăvârșirii 
unei creaţii de cvartete de coarde, coruri, poeme simfonice, simfonii, 
opere, catalogul operei sale componistice împlinind aproape 1 000 
de opusuri. Prin aceasta, se poate considera că Villa-Lobos a fost un 
mare reprezentant al muzicii moderne din secolul trecut. 


ARGENTINA 


Lumea tangoului argentinian definește, în mare măsură, persona- 
litatea lui Astor Piazzolla (1921 — 1992), un artist aplaudat, răsfăţat 
de succes și, totodată, subiect de polemici. Într-un fel, prezenţa sa în 
peisajul muzicii secolului XX este controversată datorită eforturilor 
sale de a regăsi unitatea pierdută a muzicii, timpul în care nu 
existau hotarele actuale între domeniile componisticii, când mari 
creatori compuneau și muzică ambientală, fără a se simţi prin 
aceasta diminuaţi în realizările lor. Pronunţându-și profesiunea de 
credinţă, artistul amero-latin spunea: Eu încerc să fiu Piazzolla, căci 
cred că astfel fiind, sunt țara mea, sunt Argentina și Buenos Aires și 

nimic nu este mai frumos decât să auzi spunându-se că: această 
muzică este muzica din Buenos Aires... M-am îndrăgostit de 
muzică; dacă nu ești îndrăgostit de ea, este mai bine să nu te apuci 
s-o cânţi. Muzica este ca o femeie, dacă nu o iubesti, te lasă. Eu o 
iubesc și, de fiecare dată, mă îndrăgostesc și mai tare de ea, căci 
spiritul meu se hrănește cu muzică. 

Născut la Mar del Plata, Piazzola a trăit un timp la New York, unde 
a beneficiat de îndrumările lui Rachmaninov. Tot în tinereţe, a fost 
aproape de Carlos Gradel, cel mai mare interpret de tangouri. Apoi, 
ca bandoneonist, a făcut parte din orchestra lui Anibal Troilo. La 
recomandarea lui Artur Rubinstein ajunge să studieze compoziția cu 
Alberto Ginastera. Educaţia sa muzicală se completează cu studii 
întreprinse sub îndrumarea Nadiei Boulanger (compoziţie) și a lui 
Hermann Scherchen (dirijat). Dar, neîndoios, germenul inspirator 
rămâne tangoul argentinian care, așa cum mărturisea artistul, este o 
muzică superbă. 

Dacă în deceniul patru al secolului XX era contestat vehement de 
compatrioți, Astor Piazzolla a devenit astăzi regele de necontestat al 
tangoului, exprimând tristețea, melancolia, lumea contrastelor, toate 
surprinse și cuprinse în câteva minute de muzică. 

Pentru Astor Piazzola tangoul a fost „o muzică plină de sudoare, fum 
de țigară, pete de sânge, riduri, gingășie, murdărie, vise, profeţii, 
jurăminte de dragoste, explozii de ură, îndoieli și convingeri”. 

În lucrarea Tres Tangos pentru bandoneon și orchestră sunt 
alternate mișcări contrastante. Astor Piazzolla construiește nu numai 
un pod între Lumea Veche și cea Nouă, dar și între tangoul 
tradițional și noul tangou. Melodiile nostalgice și turnurile armonice 
se amestecă fără încetare într-un limbaj de avangardă, care ajunge 
ca în cel de-al treilea tangou să aducă aminte uneori de o mașinărie 
grotescă. Sinfonieta reflectă ecourile cunoașterii muzicii europene și 
asimilarea sugestiilor muzicii ţării sale pe structuri tradiţionale. Ave 
Maria, în original pentru pian și oboi, face parte din muzica de film 
scrisă pentru creaţia cinematografică „Enrico IV” a lui Marco 
Bellocchio, avându-i ca protagoniști pe Marcello Mastroianni și 
Claudia Cardinale. La un moment dat, Astor Piazzolla îi adaugă 
textul în italiană și înalță o rugă extrem de expresivă. Decarissimo 

este un tangou clasic, cu pulsaţia ritmică, structura și încărcătura 
emoţională tradiţională, iar Chiquilin de Bachin, una dintre puţinele 
lucrări compuse într-o măsură de trei timpi. 

În 1970 Astor Piazzolla compune oratoriul El Pueblo Joven („Poporul 
tânăr”), pentru soprană, recitator, bandoneon, cor și orchestră, în 
colaborare cu poetul Horacio Ferrer, lucrare a cărei primă audiție 
are loc la Saarbriicken. Această lucrare amplă este construită în 
două părţi, pe parcursul cărora sunt relatate două povești: prima, pe 
durata unei uverturi și a cinci Memorii, expune viaţa unui popor 
care a locuit pe țărmurile Râului Rio de la Plata; cea de-a doua 
prezintă, de-a lungul unui interludiu și a șapte Mesaje, viaţa unui alt 
popor nou, necunoscut. 

Concertul pentru chitară, bandoneon și orchestră este o alternativă 
îmbogăţită a acestui gen argentinian. Piazzola se comportă față de 
cele două instrumente cu o atitudine originală a unei conversații 
capabile a le pune în valoare resursele de sunet incisiv și de ritmică, 
ceea ce face ca desfășurarea muzicii să se particularizeze față de 
literatura de factură romantică ce însoțește majoritar lumea stilistică a 
acestora. Vom identifica factura acestei muzici concertante urmărind 
un moment din această creaţie. Le Quatro Stagione Portefie a fost 
compusă între 1965 și 1970, lucrarea fiind preluată de numeroși 
interpreţi. Dialogul violinei soliste cu orchestra se dorește, pentru 
secolul XX, o replică a Anotimpurilor vivaldiene. Lucrarea lui Piazzola 
este construită pe o proprie concepție de stil a ciclului, dorind să 
exprime impresiile unui trăitor din orașul Buenos Aires, exprimând 
emoțional, poetic și muzical viaţa cotidiană, culorile Fluviului Rio del 
Plata, melancoliile și sentimentele trecerii timpului sub pulsul unui 
tangou lent sau temperamental ardent. Sunt, toate acestea, creaţii 
care, într-un mod mai puţin obișnuit, oglindesc cultura amero-latină. 
Acesta a devenit, prin intermediul artei lui Piazzola, în ultimele 
decenii, din ce în ce mai cunoscută și europenilor. 


Compozitorul argentinian Mauricio Kagel (n. 1931) și-a promovat 
propriile concepții începând cu Musica para la torre (1952) pentru 
sunete concrete și instrumentale, ce ilustrează interesul faţă de noile 
surse sonore și faţă de aspectul vizual al interpretării. Își face 

debutul european în 1958, prin frecventarea cursurilor de vară de 
la Darmstadt. Stabilit în Germania, Kagel a devenit un purtător 
de cuvânt al unei culturi, al unei concepţii asupra muzicii și vieţii, 
străine de Europa. Preferând umorul pedanteriei, provocarea 
kageliană nu este niciodată gratuită și se transformă într-o adevărată 
învăţătură. Astfel, o a doua ascultare se arată aproape întotdeauna 
necesară pentru a trece peste amuzamentele vizuale pe care 
compozitorul obișnuiește să le pună în contrapunct cu căutările de 
scriitură cele mai austere. Catalogul lui Kagel numără aproape 80 
de titluri, iar cea mai mare parte dintre ele are o dimensiune 
vizuală: Stadttheater, Die Eschâpfung der Welt (1980) și Aus 
Deutschland (1981) sunt lucrări de scenă. Kagel tratează fiecare 
cântăreț ca solist, de unde rezultă o mare dificultate de execuție. 
Mai cităm Bestiarium, Exposition, Kantrimusik, Ludwig Van, Patru 
grade, Mitternachtstiik („Piesă pentru miezul nopții”), pe texte din 
jurnalul lui R. Schumann, Cneazul Igor, Stravinski, După o lectură 
de Orwell, Patimi după Bach, Ein Brief, scenă de concert, tot atâtea 
creaţii care l-au impus atenţiei vieţii muzicale internaţionale. 


MEXIC 


Primul muzician al perioadei moderne, Manuel Poncet (1882 —1948) 
se remarcă prin cultura sa muzicală formată după model european. 
După iniţierea în arta sunetelor la Conservatorul din Mexico, a 
studiat la Bologna și Berlin, unde a debutat ca pianist în 1906. În 
Mexic a fost profesor de pian la Conservator, după care a practicat 
activitatea de critic muzical la Havana. Din 1925 până în 1933 
a trăit la Paris, unde a lucrat cu Paul Dukas, revenind apoi la 
Conservatorul din Mexic, unde l-a avut ca discipol pe Carlos 
Chavez. În creaţiile sale a dorit să îmbine tehnicile moderne cu 
elementele folclorice pentru a realiza o artă națională, în acest scop 
practicând și culegerea de folclor. Printre lucrările sale se pot 
menţiona un Concert pentru pian, Balada mexicană pentru pian și 
orchestră, Chapultepec, trei Schițe simfonice, Poema elegiaco pentru 
orchestră de cameră, Concierto del Sur, pentru chitară și orchestră, 
destinat lui A. Segovia, și numeroase cântece. Ultima lui mare 

lucrare, Concertul pentru vioară, conține în partea a doua ecouri 
din Estrellita, un cântec publicat în 1914, devenit cel mai mare 
succes al Americii Latine. 


Îi urmează Carlos Chavez (1899 - 1978), care s-a format tot în 
Europa, unde i-a descoperit pe Schönberg și Stravinski, și apoi la 
New York. În 1921 baletul El Fuego nuevo i-a dat ocazia să 
exploateze „primitivismul” muzicii aztece, care avea să marcheze 
un număr dintre partiturile lui ulterioare, în special baletele Los 
Cuatro soles și La Hija de Colquide, dansat de celebra Martha 
Graham. În 1928, a fondat Orchestra simfonică a Mexicului, în 
1934 a preluat conducerea Conservatorului din Mexico și s-a aflat 
în fruntea Institutului Naţional de Arte Frumoase. Foarte legat 
de folclor, inclusiv de instrumentele indigene, a lăsat o creație vastă 
și variată, dintre care se pot reține Simfonia indiană, Uvertura 
republicană, concerte pentru corn, pentru pian, pentru vioară, muzică 
de cameră, câteva partituri reflectând idei abstracte, ca Exagonos, 
Poligonos, Espiral, și lucrări corale. 


Din generaţia mai tânără se remarcă Manuel Enriquez (1926 — 
1994), cu specializarea în studii muzicale superioare la New York. 
El a fost, timp de două decenii, director la Conservatorul Naţional 
de Muzică, la Centrul Naţional de Cercetări Muzicale și 
Departamentul Naţional al Artelor din Mexico. Distins cu mai 
multe premii, și-a prezentat lucrările cu Beethovenhalle Orchestra 
din Bonn (Trayectorias, 1967), SWF (Ixâmati, 1969), ORTF 
(Encuentros, 1972) și în „Festivalul de muzică” din Venezuela 
(Raices, 1977). A fost, de asemenea, prezent cu creaţii la festivalu- 
rile din Donaueschingen, Varșovia, Havana, Bourges etc. Bursier al 
Guggenheim Foundation și Deutscher Akademischer Autauschdienst, 
a predat compoziţia la Universitățile din California, Los Angeles și 
San Diego (1991). Catalogul creaţiilor sale cuprinde muzică de 
cameră, electronică, pentru orchestră, cantate, muzică de film. 
Maniera de creație a evoluat de la stilul pentatonic, mexican până 
la dodecafonie, minimalism și aleatorism, dovedind un spirit deschis 
inovaţiilor limbajelor de ultimă etapă, ceea ce a contribuit la situarea 
muzicii țării sale în linia actualităţii componistice internaționale. 

JAPONIA 


Muzica japoneză reprezintă actualmente o importantă dimensiune a 
creaţiei contemporane. Desigur, începuturile acestei școli de creație 
aparţin unei perioade anterioare, în care, treptat, s-a făcut simțit 
interesul artiștilor japonezi față de civilizaţia modernă europeană, 
interes poate chiar mai subliniat pe planul artei sonore decât în alte 
domenii artistice. Descoperită la finalul Romantismului, muzica 
europeană a pătruns în Japonia mai întâi prin intermediul misiunilor 
religioase sau a marșurilor militare, urmând să se dezvolte, oarecum 
indirect, prin intermediul celor care au implementat în școlile de 
artă nipone principiile muzicale occidentale. Iniţiatorul Școlii 
componistice japoneze de inspiraţie europeană este considerat 
Saburo Moroi, al cărui fiu, Makoto, a devenit un adept al 
dodecafonismului, situaţie existentă și în cazul lui Yoritsune 
Matsudaia, și al urmașului său, Yori-Aki, principali reprezentanţi ai 
primelor generaţii de muzicieni, din care mai fac parte lrino 
Yoshiro, Toshiro Mayuzumi (elev al lui Tony Aubin), artiști care 
asimilează de asemenea și experienţele electronice sau ale pianului 
preparat. Se pare că Școala de avangardă creatoare japoneză este 
deosebit de activă. Au luat ființă studiouri de muzică electronică și 
festivaluri de creație muzicală, printre care cel de la Karuizawa este 
în mod deosebit apreciat. 


Printre reprezentanţii actuali ai Școlii componistice nipone, Kaiko 
Abe (n. 1911) a studiat muzica la Tokyo Music School, absolvind 
studiile în 1933. Foarte curând este asmililat la Nippon Gendai 
Sakkyokkuka Tarenmei și cucerește un renume deosebit prin 
creaţiile sale camerale. Organizează în 1948, împreună cu Hirao și 
Takada, Ansamblul „Chijn Kai”. Devenit profesor al Departamentului 
„Municipal College of Arts” de la Kyoto, a fost recunoscut drept 
Președinte al Societăţii Japoneze de Muzică Contemporană. 
Majoritatea lucrărilor sale — Tema cu variațiuni și Pastorala pentru 
orchestră, Serenada, Simfonietta, numeroase creaţii camerale — 
reflectă perioada de formare stilistică sub influenţa Școlii germane. 


Akira Ifukube (n. 1914) s-a format la Universitatea din orașul natal, 
Hokkaido, remarcându-se cu Rapsodia japoneză (1935), fiind 
distins cu un premiu la Competiţia „Alexander Tcherepnin” de la 

Paris și interpretat pentru prima oară de către Boston Symphony în 
1938. Printre lucrările sale, baletul Bon Dance a fost prezentat la 
Viena (în 1938), iar Suita de pian, la Veneţia. Profesor la Tokio 
College of Music, este autor al unui impunător Tratat de 
orchestrație. În The Prism Rhapsody, Akira Ifukube reflectă dorinţa 
artiștilor niponi de a face cunoscută, prin mijloacele prelucrării 
componistice europene, bogăţia imaginilor proprii culturii patriei 
lor, interpretate simultan și în succesiune. Prolific autor de muzică 
de film, compozitorul a valorificat, ca de altfel numeroși 
compozitori ai secolului XX, transferul primei identități muzicale 
spre o formă de adresare specific concertantă, în care imaginea 
vizuală se retrage în faţa sugestiei de factură sonoră. 


Cel mai important compozitor japonez pe plan internaţional este 
considerat Toru Takemitsu (n. 1930). Muzician autodidact, 
înființează în 1950, la Tokio, un atelier interdisciplinar, unde se 
întâlnesc, pentru a colabora, muzicieni, poeţi și pictori. Este un 
atelier experimental susținut de Sony Corporation, mai ales prin 
furnizarea unui studio de muzică electroacustică, în care Takemitsu 
a compus lucrări aflate printre primele exemple ale genului în 
Japonia: Relief static (1954), Vocalism A-I (1955). Pornind de la 
modelul lui Webern, Messiaen, Debussy, dar mai ales de la propria 
lui experienţă de tânăr japonez la sfârșitul celui de al Doilea Război 
Mondial, când muzica occidentală a invadat Japonia, el creează 
într-un stil eclectic și suplu, în care intervin atât instrumentele 
occidentale, cât și cele tradiţionale japoneze și muzica 
electroacustică. Acest stil exprimă șocul culturilor occidentale și 
japoneze ca pe o „antinomie fertilă” în care cele două blocuri, cele 
două tipuri de gândire, „se luptă”. Forma, ca la Debussy, este în 
permanenţă reinventată, prezentându-se ca „rezultatul direct și 
natural pe care sunetele îl impun prin ele însele și pe care nimic nu-l 
predetermină de la început”. Takemitsu a compus muzică pentru 
filmele Harakiri și Kwaidan, de Masaki Kobayashi, Femeia 
nisipurilor, de Kurosawa și Ceremonia, de Oshima. 

Ca lucrări de concert, putem aminti: Pause Uninterrupted, pentru 
clarinet, Recviem, pentru orchestră de coarde, Singurătate sonoră, 
pentru orchestră, Sunetul-Caligrafie I — III, Landscape, Music of Trees, 

Corona, pentru unul sau mai multe piane, Water Music, pentru 
bandă magnetică, Arc, pentru pian și orchestră, Texturi, pentru 
orchestră, Blue Aurora, piesă de teatru muzical pentru Toshi 
Ichiyanagi etc. Este considerat compozitorul cel mai apropiat de 
lumea muzicală niponă modernă, în dialogul sonor internațional. 


Contemporanul său Joji Yuasa (n. 1929) și-a desăvârșit studiile 
superioare în medicină, fiind autodidact în componistica muzicală. 
În 1951 a participat la Grupul „Jikken Kobo” (laboratorul experi- 
mental) împreună cu compozitorul Toru Takemitru și pianistul 
Takahiro Sonoda, sub conducerea poetului Shuzo Takiguchi. A 
devenit cunoscut pentru creaţiile sale electroacustice și prin 
integrarea activităţii sale la IRCAM. Între 1981 și 1994 a fost profesor 
la Universitatea din San Diego, California. Dintre lucrările sale, încă 
necunoscute publicului românesc, menţionăm Cosmos Haptic 
pentru pian, Interpenetration pentru două flaute, Projection 
Esemplastic for White Noise, Triplicity pentru două contrabasuri, 
Projection pentru cvartet de coarde, Utterance pentru cor mixt, 
Chronoplastic pentru orchestră, muzică de film (Funeral Parade of 
Roses, The Funeral, Owls’ Castle). 


Muzica japoneză modernă este încă un domeniu destinat studiului 
și cunoașterii, pentru a fi integrată cât mai complet în peisajul 
muzical universal, împreună cu alte culturi extraeuropene. 

